
ARGUMENTUM 


Despre meditații şi flashmob-uri 


Textele pe care le-am adunat în această carte nu trebuie justificate, nici 
explicate mai mult decât pot să o facă ele însele, fiindcă vorbesc despre lumea 
noastrăși încearcă să aducă înţelesuri. Sunt demersuri de ordonare a lucrurilor care 
se petrec în viaţa mea şi care oglindesc înţelegerea pe care un sociolog implicat 
încearcă să 
o dea astăzi lumii sociale româneşti. Sunt texte vii, texte care s-au născut şi au trăit 
în contexte sociale bine determinate, de care sunt influențate. Toate au intrat 
într-un circuit mai mic sau mai mare de discuţie, de polemici, în reviste, pe 
bloguri , pe platforme virtuale ca Vox publica, Contributors sau altele. Cele mai 
multe nu sunt subiecte alese de mine, ci teme despre care am fost invitat să scriu — 
de prieteni, de cititorii blogului meu sau de revistele la care colaborez. Cele mai 
multe dintre subiecte au fost evenimente cu mare impact social, cu audienţă record 
sau ocazii care au produs puternice vibrații colective. Nu am scris texte pentru un 
public anumit, nici cu intenţia de a face sociologie, nici măcar sociologie aplicată. 
Sunt mesaje ale prezenţei mele sociale în spaţiul social românesc. Adunarea lor în 
cadrul volumului de faţă este însă un omagiu — se va observa uşor — adus lui Pierre 
Bourdieu, sociologul meu preferat, 


1 Revistele Cultura, Corso, Q Magazin, Mesagerul Transilvan, 22, Ziua de Cluj şi altele 2 Vasile 
Dâncu & friends (www. vasiledancu.blogspot.com) 


dar, în acelaşi timp, şi lui Emil Cioran, pentru că astăzi, când scriu aceste rânduri, 
se împlinesc o sută de ani de la naşterea acestuia. Este un tribut adus lui Bourdieu 
pentru că lupta sa a avut în centru distrugerea iluziilor care ne fac să nu putem 
avansa cu destulă viteză pe terenul științific, dar şi pe cel al practicii sociale, 
militând pentru o sociologie lucidă prin părăsirea iluziilor gândirii pure sau a celei 
savante, învingerea prenoțiunilor în sens durkheimian sau distrugerea barierei 
limbajului, cum ar spune Wittgenstein. 

Am aşteptat câțiva ani, timpul necesar ca să uit două cărți importante ale celui 
mai influent sociolog francez al secolului XX, pentru a putea scrie şi eu despre 
asta: Meditaţii pascaliene şi Schiţă pentru o autoanaliză. Mi-a rămas în minte un 
fragment pe care unii îl interpretează drept ipocrizie, dar pe care eu îl cred un 
adevărat program pentru fiul poştaşului din Pirinei: „Niciodată nu m-am simţit cu 
adevărat îndreptățit să exist ca intelectual. Şi totdeauna am încercat, ceea ce fac şi 
acum, să exorcizez tot ceea ce, în gândirea mea, poate fi legat de acest statut, de 
pildă intelectua lismul filosofic. Nu iubesc intelectualul din mine şi ceea ce, în 
ceea ce scriu, poate să sune a antiintelectualism este îndreptat împotriva a ceea ce, 
în ciuda eforturilor mele, persistă în mine în materie de intelectualism şi 
intelectualitate, precum dificultatea, atât de tipică intelectualilor, de a accepta cu 
adevărat că propria libertate îşi are limitele ei.“ Da, nici eu nu iubesc intelectualul 
din mine atunci când seamănă, chiar întâmplător, în diverse contexte, cu vreunul 
dintre intelectualii publici care se autocontemplă narcisist, ignoră practica socialăşi 
nu au forța de a participa la o cât de mică acţiune de rezistență. Nu am rezistat 
tentativei de a pune meditațiile mele sub semnul socioanalizei, măcar ca metaforă, 
chiar dacă unii o vor privi doar ca pe un ornament neologistic sau alții — 
neîncrezători în calea descrisă la finalul vieţii de către 


1 Pierre Bourdieu, Meditaţii pascaliene, Editura Meridiane, Bucureşti, 2001, pag. 19-20 


Bourdieu — se vor indigna poate de lipsa de distanţă faţă de obiectul cercetat. Ca un 
cercetător al opiniei publice şi nu numai, îngropat între munţii de date printre care 
aproape o sută de oa meni, cei care lucrăm la Institutul Român pentru Evaluare şi 
Strategie — IRES îşi câştigă pâinea, cred că am dreptul ca, măcar în clipele de 
odihnă, să mă opun artei divinatorii bazate pe modelări statistice şi să caut 
demontarea unor mecanisme sociale dotate cu diferite forme de prestigiu sau 
rezonanţe pe care le luăm ca practici seculare ori valori eterne. 


Textele din această lucrare nu au ambiţii ştiinţifice, dar vor să completeze viaţa 
mea de intelectual şi sociolog, pentru că sociologul, orice ar face, se află într-o 
triplă ipostază: este producător de cunoaştere obiectivată, este un cercetător care 
are propriile proiecte şi metode de cercetare preferate, dar, să nu uităm, este şi 
participant, activ sau nu, la procesele sociale reale. În această a treia ipostază, 
sociologul este afectat de socializarea la care a fost supus din prima copilărie şi 
până a ajuns să-şi contemple diploma de absolvire, este marcat de ideologii şi 
credinţe, poartă în sine urmele supunerii liber consimţite sau pe cele ale revoltei, 
ambele atitudini neconcordând cu distanţa şi cu neutralitatea axiologică. Astfel, el 
interiorizează sau nu, este sau nu conştient de o anumită cerere socială, care este 
îndreptată spre el sau spre profesia sa. Cea de a treia ipostază, aceea de participant 
la viaţa socialăşi la viața publică, este aceea care a reprezentat un fel de amvon 
pentru textele de faţă. 

Am părăsit şi eu deliberat filosofia şi, repetând destinul lui Bourdieu, mi-am 
urât originile până aproape de 40 de ani. După aceea — aici nu mai știu ce credea 
Bourdieu — a început să mă urmărească frica de a nu le trăda. Şi acum încă mă uit 
cu atenţie la viața mea şi la poza bunicului Sebastian, care mi-a spus cu o seară 
înainte de a muri: „Să nu cazi pradă jocurilor de noroc, ești pătimaş ca mine, şi să 
ai grijă de un singur lucru — respectarea cuvântului dat este cel mai important 
capital al familiei noastre.“ 


Am scris în aceste analize despre oameni şi despre schimbarea lor, aşa cum am 
văzut-o la concetățenii mei. Am citit tot timpul lucrări despre sociologia 
mentalităților, a valorilor şi a culturii contemporane, mereu cu gândul la regretatul 
meu profesor de sociologia şi filosofia istoriei, Ion Aluaș, cel care m-am sustras 
filosofiei şi m-a introdus brutal în prima echipă de cercetare de teren. Dar am 
crezut mereu că noi suntem într-o fază încă neatinsă de civilizaţie şi de 
transformarea spre modernitate, aşa că temele predilecte despre care am scris sunt 
abordate pornind de la viaţă şi de cele mai multe ori nu am făcut nici o referire la 
marea sau la mica teorie sociologică. Am vrut să-i feresc pe cititori de această 
meteahnă a profesorilor; în plus, majoritatea textelor mele aveau un destinatar 
vizat de mine, real sau imaginar, iar acesta nu era fericit să meargă la bibliotecă 
pentru a mă urmări. De aceea, am încercat să comunic cu subiectul analizelor mele 
într-un limbaj cât mai aproape de limbajul lui. 

Am încercat să comunic aşadar cu bunăştiinţă, cu predilecție, într-o paradigmă 
emoțională sau morală mai uşor de interpretat, ca semnificaţie şi îndrumare, 
dintr-un motiv pe care îl voi explica în cele ce urmează. Cititorului meu mediu, 
uneori poate prea grăbit, îmi era greu să-i împărtăşesc lecturile mele preferate: 
Giddens, Baudrillard, Lipovetsky, Maffesoli, Goffman, Eco, Barthes, Bauman, 
Fukuyama, Schutz, Beck sau mulţi alţii. În plus, nu doream să cad în păcatul 
intelectualilor publici, descris de Bourdieu, acela de a explica realitatea noastră 
pentru cei mulți folosindu-mă de erudiţia sociologică. 

Cititorul meu tânăr, cu care corespondez des pe e-mail sau prin comentariile de 
pe forumuri, vine deja din altă lume, trăieşte într-o lume a imaginii şi poate să mă 
înţeleagă mai bine pe baza unor analize mai sumare, mai imagistice şi mai colorate 
emoțional. El a crescut într-o epocă a televiziunii Şi este posesorul unei identități 
mai flexibile, realizate prin bombardament de supraevenimențţialitate şi printr-o 
mai mare presiune a timpului şi a alternativelor. El face parte din ceea ce Maffesoli 
a numit magistral triburile postmoderne, unde oamenii se simt legați prin partajarea de 
emoţii şi afecte. Ei sunt reprezentanții unei mutații genetice, de ruptură a 
legăturilor sociale tradiţionale, mult mai sustraşi determinismelor. Ei fac parte deja 
dintr-o generație care, cum spune Olivier Mongin, atinsă de individualism negativ, 
adică afectată de nelinişte şi de singurătate, intră în reţele sociale unde te poți 
sustrage reciprocităţii. Grupurile lor sunt provizorii sau, mai precis, ceea ce 


numesc ei rețele sociale sunt regrupări provizorii, aflate sub semnul celei de-a treia 
solidarități (după solidaritatea organicăşi cea mecanică), unde relaţiile sunt fragile şi 
superficiale, dar fiecare individ face parte din mai multe rețele între care poate să 
aleagă. „Prietenii“ de pe Facebook sunt puncte de stabilitate mişcătoare pentru 
fiecare individ, într-o societate a incertitudinii maxime, unde solidaritatea este 
reflexivă, în sensul lui Giddens: reflexivitatea ca examen de revizuire a practicilor sociale. 
Aici, individul este asaltat de multiapartenenţe şi nu există principii solide care să 
antreneze adeziuni colective stabile. Aceşti tineri care se plâng în cântecele lor că 
nu S-au născut în locul potrivit ŞI Care visează să plece în străinătate sunt produsul 
acestui timp. Poate că ei, tinerii, sunt singurii contemporani cu lumea noastră, cei 
mai mulţi români nefiind cetăţeni tipici ai acestei societăți moderne. Poate că doar 
ei sunt victimele Timpului, ceilalți fiind victime ale decalajului nostru continuu 
faţă de istoria Europei şi mai ales ale plonjeului direct într-o libertate care poate fi 
necesitate înţeleasă doar dacă ai construit ceva la propria ta viaţă şi mai puţin dacă 
schimbările ţi-au venit mereu din afarăşi, la intervale scurte de timp, a trebuit să 
schimbi valorile, zeii sau altarele la care te închini. 


Pot să accept că este vorba de o regresie colectivă masivăşi că trăim o criză 
socială de identificare sau, cum spune Maffesoli, o saturație societală față de 
marile valori ale celor trei secole de capitalism tradițional şi probabil trecem la o 
altă paradigmă, la o altă manieră de a fi împreună, trecem de la un inconştient 
colectiv dominat de triada muncă-raţiune-viitor (Prometeu) spre o epocă dionisiacă, 
dominată de triada vis-imaginar-fantasmă, iar acest lucru nu se mai produce prin 
intermediul revoluțiilor care ne arătau schimbarea, ci prin viruși ai contaminării 
culturale. Cum spune Maffesoli în Le temps des tribus, nu mai avem contracte sociale 
între indivizi, ca acelea din comunităţile de până acum, ci mai degrabă pacte în 
cadrul unor comunități fragmentate (triburi muzicale, sportive, sexuale, religioase 
etc.) unde regula este individualismul emoţional. Emoţia face regula şi în politică, 
a se vedea cazurile Dan Diaconescu, Gheorghe Becali, Sorin Oprescu — produse 
politice ale unor momente de răscoală emoţională, generate de arestări sau de 
respingeri care păreau abuzuri faţă de indivizi şi față de unele dintre libertățile lor. 
În această situaţie, elita intelectuală este cu totul depăşită de aceste triburi noi, 
unde predomină un sentiment. O emoție, însă nu un sentiment de apartenenţă ca 
datorie. Tribul se adună să protejeze o emoție sau să vadă cum această emoție face 
mii de oameni să vibreze. 


Textele scrise de mine în diferitele reviste sau pe platformele virtuale nu au 
căutat teme esenţiale sau structurale ale societăţii, pentru acest tip de abordare 
sociologică am câteva proiecte aflate în curs. Am căutat mai mult să fac injecții de 
sens în corpul nounăs cut al unei emoţii sociale. De aceea, căutând o metaforă 
organizațională pentru grupul pe care îl propun eu în jurul unui asemenea 
text-pretext, am găsit că metafora cea mai fericită este aceea care denumeşte noi 
forme de agregare socială, flashmob-ul. 

Flashmob-ul este cea mai volatilă organizare pe care a putut-o inventa 
societatea şi, în acelaşi timp, cea mai nouă în ordine istorică, primul flashmob 
având loc în 2003 în SUA. Este o foarte scurtă adunare, într-un loc de mare 
vizibilitate publică, participanţii realizând o acţiune surprinzătoare, deosebită, 
neobişnuită, pentru 
o secvenţă foarte scurtă de timp, după care grupul intră într-o disoluție spontană. 
Flashmob-ul se bazează pe spontaneitate, nu are o regie deosebită, nici publicitate 
prealabilăşi se desfăşoară pentru spectatori accidentali, cu intenția de a trezi 
conştiinţe, de a expune un sentiment, o dorinţă, un proiect. În general, flashmob-ul 
este împotriva politicului, a economicului sau a ideologiilor şi se fe reşte de 
parteneriate cu mass-media. 


Acest tip de agregare spontană, realizată datorită posibilităților de mobilizare 
pe care le oferă internetul, are ca scopuri şi motivație transmiterea unei emoţii, 
distracţia oferită străzii sau doar celor implicaţi, participarea comună la acţiuni de 
sincronicitate socială, cunoaşterea unor oameni noi sau fronda faţă de mecanica 
existenţei şi a rutinei. La un flashmob oamenii vin din direcţii diferite, realizează 
instrucțiunile, iar apoi pleacă fiecare într-o direcție diferită, este un fel de adunare 
fără scop şi fără nici o finalitate anume, 

o negare a tuturor formelor teziste de mobilizare şi de protest cunoscute până 
acum. 

Într-o societate aflată sub semnul mitologiilor, al hierofaniilor, al ontofaniilor 
decăzute, al emoţiei şi fantasmelor, al idolatriilor, textele mele au căutat să creeze 
o discontinuitate care să fie percepută ca efect de contrast şi meditaţie. Este nevoie 
de elemente de rupere a curgerii şi a fluxului de imagini ce au înlocuit fluxul de 
informaţii, pentru a ne putea regăsi împreună, măcar pentru câteva secunde, ca la 
un flashmob. Acum nu mai este jurnalistul cel care strigă: „Regele e gol!“ Acum, 
regele se dezbracăşi strigă disperat, prin piaţă, la trecătorii indiferenți, trecători 
care nu se mai miră: „Hei, nu vedeţi? Sunt gol, indignaţi-vă!“ 

Media participă la marile celebrări colective şi creează o iluzie perfectă a 
realității, dar nu prin oglindire, strâmbă sau concavă, ci prin proximitate. 
Televiziunea moare, spun specialiştii în media, dar moare pentru că se confundă 
tot mai mult cu viaţa, locuim tot mai mult în televizor, nu putem să mai criticăm 
televiziunea pentru că am deveni nişte absurzi care critică viața. Aşa cum 
sugerează Bogdan Ghiu, televizorul s-a mutat în noi, iar în sfera politicului critica 
televizorului la adresa unor politicieni devine o modalitate de a-i ţine în viaţă. 
Polemicile sunt tot mai mult o competiţie şi o enervare, pentru că televizorul s-a 
apropiat prea mult de viaţă şi trebuie să stea în preajma unui politician care şi-a 
câştigat dreptul de a locui în televizor, alături de mogul sau de profesioniștii lui şi 
de deontologiile lor minunate. Politicianul ar putea fi ucis prin nebăgare în seamă, 
dar atunci ar suferi şi televizorul siamez. 


De aceea, meditaţiile mele caută să aibă semnificaţia unui flashmob care atrage 
atenţia, care opreşte curgerea, chiar dacă, poate, autorul şi-a pierdut o parte din 
entuziasmul care îl făcea, la primele cărți, să creadă că scrisul poate schimba 
lumea. Acum caut să organizez adunări spontane şi cred că un flashmob poate lăsa 
urme, chiar dacă participanţii au indicaţia să se întoarcă fiecare de unde a venit, 
fără să arate că se cunosc, fără să-şi contemple urmarea propriei opere. Dacă în 
jurul unor emoţii viața noastră comună capătă sens, atunci dreptatea şi adevărul pot 
fi căutate şi în altă parte. Sau cum îi spunea Nicolae Steinhardt mitropolitului 
Ardealului, Andrei Andreicuţ, în tinereţea celui din urmă: „Părinte Ionică, dacă 
dracul scrie pe o foaie de hârtie «Există Dumnezeu» şi semnează, să nu semnezi 
alături de el.“ 


1 ; ; 
Andrei Andreicut, „S-au risipit făcătorii de basme“, Editura Reîntregirea, Alba Iulia, 2001 


ROMÂNIA REALĂ NU EXISTĂ! 


Imaginarul care sufocă realitatea 

Două sintagme mă enervează destul de tare: România profundă ŞI România reală. 
Ambele sunt ficțiuni ale unei elite intelectuale care nu-şi poate realiza menirea. Nu 
ştie, nu poate sau nu încearcă, fiind cuprinsă de propria contemplare sau de bătălia 
de legitimare a unor găşti care monopolizează, alături de politicieni, instituțiile 
culturale şi bugetul, din patru în patru ani. 


România reală: samba si, trabajo no! 

Despre ceea ce unii numesc România profundă vreau să scriu în alt loc. Acum, 
impulsionat de un sondaj de opinie despre mondenităţi, vreau să vorbesc despre 
România reală. O sintagmă folosită, de cele mai multe ori, ideologic. Vorbitorul 
vrea, cel mai adesea, să spună că el a descoperit ceva ce nu înțeleg ceilalți, o 
Românie care nu este ca aceea pe care o laudă sau o simpatizează ceilalți. De 
regulă, se spune că România reală este un teritoriu al suferinţei şi aici vorbitorul nu 
greşeşte prea tare. Marea masă a locuitorilor din România, adică vreo 80% dintre 
români, nu o duc bine, nu sunt mulțumiți de viaţa lor. Se plâng că nu au destui 
bani, vor să plece în străinătate, nu ştiu ce vor face copiii lor în viitor şi asta le dă 
un sentiment de teribilă nesiguranţă. Majoritatea celor 80% nici măcar nu caută 
soluţii pentru a ieşi din situația în care se află. Unii sunt în imposibilitatea de a găsi 
un loc de muncă, de a ieşi din cercul vicios al sărăciei şi excluderii, dar, cu 
siguranţă, nu toţi sunt în această situaţie. În acest moment există peste zece mii de 
locuri la agenţiile de ocupare a forţei de muncă, pe care nu le vrea nimeni pentru 
că este vorba de parchetari, zidari, portari şi alte meserii. Mai sunt zeci de locuri de 
muncă în economia gri sau în agricultură, ca zilieri, dar acestea nu prea sunt 
tentante. De ce? Simplu! Nu se câştigă destul de bine şi nu sunt munci uşoare. Mai 
simplu este să visezi la caii verzi de pe pereţii unei Românii tot mai triste. 


Cel mai interesant lucru pe care l-am descoperit după aproape 20 de ani de 
anchete de opinie este cel care ne arată că munca parcă nu face parte din viaţa 
noastră. 


Ritualuri sociale ale mondenului 

Programele de divertisment sau filmele atrag publicuri masive, dar aflate în 
contexte şi condiţii total opuse. Ce îi aduce pe aceştia împreună? Nu conținuturile, 
poate doar o anumită sincronicitate, performarea unui ritual comun, despre care 
poţi discuta mâine, un ritual unificator. Până la urmă, Elodia este un personaj al 
României contemporane, mai viu decât sute de personalități publice din politică 
sau din show-biz. Este vie pentru că a fost creată după o veche topică a căutării 
misterelor. Dan Diaconescu a nimerit peste un asemenea tipar. Nu cred că s-a 
documentat şi nici nu cred că l-a citit pe Vladimir Propp cu Morfologia basmului 
sau tehnicile actuale de storytelling. Nici măcar nu cred că a avut răbdare să 
citească volumele din O mie și una de nopți. În timp ce individul este tot mai 
singur, televiziunea îl ajută să participe la niște ritualuri colective care fac să fie 
ocultată o practică socială sau o politică percepută ca fiind nesatisfăcătoare, opera 
unor politicieni sau a unor instituţii în care oamenii nu au încredere. 

Potrivit unei anchete realizate de Institutul Român pentru Evaluare și Strategie 
— IRES, în perioada 16-18 martie 2011, pe un eșantion de 1 153 de indivizi — 
reprezentativ la nivelul populaţiei ţării — românii tind să manifeste un interes mai 
accentuat pentru eve nimente cu tentă mondenă decât pentru evenimente şi ştiri 
legate de politică. Singurul eveniment cunoscut în măsură mai mare decât 
subiectele mondene este cutremurul din Japonia, despre care au auzit 99% dintre 
respondenții intervievaţi. Peste 90% dintre români au auzit despre divorțul dintre 
Irinel şi Monica Columbeanu și despre cel dintre Pepe şi Oana Zăvoranu, ca şi 
despre posibila schimbare a premierului Emil Boc. 


Despre votul privind moţiunea de cenzură la adresa guvernului au auzit 89% 
dintre românii respondenţi, în timp ce evenimente precum dezbaterile privind 
alegerea şefului PDL sau recentele declaraţii ale preşedintelui Traian Băsescu cu 
privire la modificarea Constituţiei sunt cunoscute în măsură mai scăzută de către 
români: 74%, respectiv 67%. 

Nivelul de cunoaştere a evenimentelor mondene este uniform în rândul tuturor 
categoriilor de populație (ţinând cont de caracteristici socio-demografice precum 
gender, vârsta, şcolaritatea, mediul de rezidenţă şi regiunea), diferenţele privind 
cunoașterea unor evenimente remarcându-se doar în cazul tematicilor politice; 
astfel, despre votul privind moţiunea de cenzură la adresa guvernului au auzit în 
măsură mai mică tinerii sub 35 de ani, în comparaţie cu persoanele trecute de 
această vârstă (75%, față de peste 90% dintre respondenţii peste 35 de ani). 


Emoţionalizarea banalului cotidian 

Telerealitatea creează emoție în cazul unor existenţe previzibile, banale, 
repetitive. Vedetele mişcă realitatea cu emoțiile primare care mişcau vechile 
comunități rurale, unde singurele evenimente erau certurile, bârfele, nunțile, 
botezurile sau înmormântările. Dacă realitatea politicăşi socială este tot mai puţin 
influenţată de individ, tot mai puţini oameni crezând că protestul lor ar putea 
influenţa ceva, iluzia participării emoţionale se mută la nivelul mondenului. 
Industria pe care a creat-o Adrian Sârbu la Buftea, mai regizatăşi mai telegenică, 
mai hollywoodiană, a început să fie căpuşată în garsoniera lui Dan Diaconescu, 
apoi la celelalte posturi de televiziune. Personaje ca Ogică, Magda și Tolea 
Ciumac evoluau seară de seară, creând o soap-opera autohtonă, de o vulgaritate 
maximă. Rămâne paradigmatic momentul în care Tolea Ciumac s-a întors ca un 
adevărat Frankenstein împotriva creatorului său, a intrat în studioul OTV, 
încercând să-l bage într-un tomberon pe propriul său creator şi regizor. Aceste 
personaje au început să-şi dramatizeze propria viaţă şi să se expună pentru sume 
mici în fie-care seară la televizor. Aduceau cu ele o existenţă mizeră, în care 
oamenii se recunosc uşor. În scurt timp, Ogică, Nichita, Magda Ciumac devin 
personaje care sunt invitate să cânte la nunţi sau doar să participe. Ele vor prezenta 
lăutarii şi cu siguranță numele lor va figura pe invitaţii. Mirii şi nuntaşii o să-şi 
aducă aminte cu plăcere că au dat mâna cu aceste vedete contemporane. Viaţa lor 


devine parte a existenței cotidiene, iar oamenii, telespectatorii, încep să le-o 
cunoască în detaliu, fie că sunt de acord cu ea, fie că nu. Într-un sondaj de opinie 
realizat în România, Monica Columbeanu devenise model de reuşită pentru 
tinerele absolvente de liceu din orașele mari ale României. 


Aveam 18 ani şi câteva luni când am venit în marele oraş Bucureşti, în ziua de 13 iunie 
2005! Veneam plină de speranţă pentru o viaţă şi un viitor mai bun pe care să mi le clădesc 
prin munca mea! Eram singură într-un oraş străin şi închis! Am participat la şedinţa foto şi, 
la finalul acesteia, Matei Miko a început o pregătire psihologică a mea pentru a mă 
convinge cât de important şi de util ar fi pentru succesul meu să întâlnesc un om de afaceri 
important. Se făcuse târziu şi nu mă mai puteam întoarce la Bacău, tot în aceeaşi zi; mai 
mult, Matei Miko mi-a spus că la acea oră toate restaurantele erau închise şi nu mai aveam 
unde să mănânc, decât la un prieten al său, la Izvorani. Am fost dusă de soţii Miko la 
Izvorani, nu îmi dădeam seama cât de departe sau de aproape eram de Bucureşti. Matei 
Miko a avut grijă să îmi dea toată susţinerea că acesta este omul care mă poate ajuta să 
ajung cineva în viaţă. Casa acestuia era fascinantă, un loc cum nu mai văzusem niciodată, 
un loc care fascina şi totodată intimida. Am petrecut o seară plăcută până când soţii Miko, 
fără nici o veste, au dispărut. Nu ştiu când am observat acest lucru, dar m-am trezit singură 
în acel loc, fără nici o posibilitate de reîntoarcere. Aşa l-am cunoscut pe Irinel, în noaptea 
de 13 spre 14 iunie. Următoarele zile au fost copleşitoare, una după alta, cadouri, vizite, 
călătorii în străinătate! Un Mercedes! Totul făcut parcă potrivit unui scenariu deja scris sau 
unei piese în repetiţie! Nu puteam să văd decât ceea ce fascina, în nici un caz nu puteam să 
văd adevărul, chiar credeam că sunt îndrăgostităşi, mai ales, că sunt iubită. Oraşul mi se 
deschidea, toţi îmi erau prieteni parcă de 


o viaţă! Cu câtă durere în suflet aveam să mă trezesc mai târziu, când am aflat că toate 
. . w . . . . 1 
aceste cadouri aparținuseră altor iubite ale lui Irinel. 


Totul a devenit apoi un show de televiziune. Nunta Monicăi cu Irinel a avut loc 
pe 22 iulie, la vila de la Izvorani a miliardarului, în prezența câtorva sute de 
invitați celebri. Petrecerea a costat în jur de 200 000 de euro. Invitații s-au delectat 
cu 11 feluri exotice de mâncare şi cu un foc de artificii care a durat 20 de minute. 
Atmosfera a fost întreținută de Direcția 5, Horia Brenciu Band şi DJ Project. 
Fiecare trupă a avut un onorariu de 3 000 de euro. 

Mirii au spus „Da“ pe pontonul domeniului de la Izvorani, apoi invitații au 
urcat la bordul iahtului Leader care i-a dus la mănăstirea Țepeş-Vodă din Snagov, 
unde părintele ieromonah Varahiil Bănăţeanu a oficiat cununia religioasă. Mireasa 
a fost în centrul atenției pe toată durata ceremoniei. Monica a avut o rochie 
realizată la un atelier din Timişoara de către designerul Ana Dumitru. Luxoasa 
creație a fost împodobită cu 800 de cristale Swarovski şi a avut o trenă de câțiva 
metri lungime, purtată în biserică de doi copii. Mireasa a purtat o pereche de 
pantofi semnaţi 


1 http://www.cancan.ro/showbiz/showbiz-intern/nunta-monicai-cu-irinel-afost-aranjata-155222.html 


Mihai Albu și ornaţi, la rândul lor, cu cristale. Bijuteriile asortate rochiei de 
mireasă au fost din diamante și platină, iar buchetul din trandafiri şi orhidee albe a 
completat ținuta. Mirele, fan declarat al celebrului designer Yoji Yamamoto, a 
purtat şi de această dată un costum extravagant, alb, cu papion negru. După miezul 
nopţii, Monica s-a schimbat într-o rochie de seară până la genunchi, mov, cu corset 
şi crinolină din voal. Odată cu schimbarea ţinutei, a venit şi surpriza serii pentru 
invitaţi. Pe un ecran gigantic, a fost proiectat un filmuleţ făcut de miri, în care 
Monica îi arăta lui Irinel testul de sarcină pozitiv. Petrecerea, cu urări amestecate, 
de nuntăşi de botez, s-a terminat abia la răsăritul soarelui. Aşa relatează agenţiile 
de presăşi revistele de profil nunta care s-a transmis în direct pe tot parcursul ei. 

Mitul trebuie întreţinut, iar Columbeanu ştie asta de la jurnaliştii care roiesc în 
jurul lui. Din când în când, publică pe internet filmuleţe care încearcă să-i 
consolideze o imagine de macho, lucru pe care nu-l sugerează nici vârsta, nici 
statura sau forma sa fizică. Dar, cunoscând dorinţele vulgare ale publicului, el 
aranjează un filmuleţ în care topmodelul îi face sex oral într-un loc sugerat ca fiind 
public, adică un restaurant. Totul este filmat printr-o fantă de lumină care are 
forma unei găuri de cheie. 

Miliardarul cumpără spațiu la o televiziune unde, în fiecare marți, publicul 
vede ce s-a mai întâmplat în familia fericită de la Izvorani. 

La câţiva ani după aceste evenimente, divorțul lor zgomotos este un subiect 
mai important decât orice alte evenimente care se produc în România. 

În timpul divorţului, românii se transformă într-un complet de juraţi care se 
pronunţă cu nonşalanţă şi în cunoştinţă de cauză. Au participat pe parcurs la toate 
momentele şi fac oarecum parte din familie, sunt un fel de vecini care s-au uitat 


mereu peste gard. În general, oamenii tind să creadă că Irinel Columbeanu este cel care are 


1 http://femina.rol.ro/art/37949-39-nunta_monicai_cu_irinel_a_fost_aranjata.htm 


dreptate în scandalul dintre el şi soția sa, Monica, 32% fiind de această părere. În același timp, 
doar 11% dintre respondenţi consideră că Monica are dreptate în acest scandal. 
17% dintre respondenţi sunt de părere că nici unul dintre cei doi soți Columbeanu 
nu are dreptate, iar 14% afirmă că ambii au dreptate în acest scandal. 
Bărbaţii, în mai mare măsură decât femeile, fin cu cu Irinel: 38% faţă de 26%. 17% dintre 
subiecții care au studii elementare sunt mai degrabă de partea Monicăi 
Columbeanu, în timp ce o tendință descendentă arată că doar 12% dintre 
respondenții cu studii medii, respectiv 3% dintre cei cu studii superioare, consideră 
că în acest scandal Monica este cea care are dreptate. În ceea ce priveşte distribuţia 
răspunsurilor în funcție de mediul de rezidenţă, procentele arată că persoanele din 
mediul rural cred în proporţie semnificativ mai mare (36%) decât cei din mediul 
urban (28%) că Irinel Columbeanu are dreptate în scandalul dintre el și soția sa. 
Decizia judecătoarei de a nu îi încredința Monicăi fiica este considerată corectă de 
41% dintre respondenţi și incorectă de 45% dintre persoanele supuse studiului. 

Bărbaţi consideră în măsură mai mare decât femeile că decizia judecătoarei 
este corectă: 50% față de 33%. Oamenii ţin partea Monicăi, 79% dintre 
respondenţi fiind de acord cu faptul că aceasta are dreptul de a păstra cadourile 
primite de la Irinel Columbeanu în timpul căsătoriei. Irinel Columbeanu 
manipulează presa pentru a o discredita pe Monica Columbeanu — această 
afirmație este considerată corectă de către 56% din populație. De asemenea, 
femeile, în proporţie de 66%, îşi manifestă acordul față de această afirmație. O 
proporție mai mică a respondenţilor de gen masculin — 45% — este de aceeași 
părere. 

53% dintre respondenţii care au participat la studiu sunt de părere că, într-adevăr, 
comportamentul lui Irinel faţă de Monica este condamnabil. Din nou, femeile, în pro porție 
mai mare decât bărbaţii, consideră 


1 4 . PERE v . . .. 
Toate referinţele la sondajul de opinie IRES au ca sursă studiul „Evenimente mondene-percepţii 

şi interes“, care poate fi găsit pe http://www .ires.com.ro/arti- 

col/145/evenimente-mondene-din-romania---perceptii-si-interes 


condamnabil comportamentul lui Irinel faţă de Monica. Irinel ar trebui să îi 
plătească Monicăi lunar o sumă de bani, în urma divorțului — nu există o poziție 
foarte clară referitor la această afirmație; 45% dintre respondenţi sunt de acord cu 
ea, în timp ce 46% sunt împotrivă. Bărbaţii tind să fie în mai mare măsură în 
dezacord cu această afirmaţie decât femeile: 52% faţă de 41%. 

O Cenușăreasa sau o variantă la Frumoasa şi bestia, acest cuplu a furnizat 
programatic emoție comunității româneşti. A dus o experiență mondenă (şi 
modernă?) prin toate fazele: flirtul, cadourile, viaţa de lux, sarcina, naşterea, 
botezul şi... divorțul. Un model de reuşită facil, corespunzând unui vis fără suport, 
şi chiar un final moralizator. 

Publicul nu se lasă păcălit, până la urmă. Adică, el s-a uitat fără nici un rost la o 
poveste eşuată, care le-a compromis un mit al familiei fericite, în care Cenuşăreasa 
îşi întâlneşte prinţul şi reuşeşte? Nu, povestea se transformă într-o poveste cu tâlc, 
cu valenţe morale. Spectatorii şi fanii uită evaluările anterioare şi personajele cu 
care au ţinut la un moment dat, furați de emoționalitatea poveştii. Devin 
dintr-odată morali şi înţelepţi şi ne spun ce ar trebui să înțelegem din această 
poveste. Evident, nu sunt originali, preiau de fapt discursul prin care se disculpă 
Irinel Columbeanu, „geniul malefic“, cum îl numeşte o jurnalistă de scandal. 

Astfel, o majoritate covârșitoare (83%) este de acord cu faptul că divorțul dintre Irinel şi 
Monica Columbeanu este o lecţie pentru fetele care cred în mirajul căsătoriei cu oameni bogați. 
Persoanele cu studii medii și superioare (84%) sunt în mai mare măsură de acord 
cu această afirmație decât persoanele cu studii elementare (75%). Orăşenii sunt de 
acord în mai mare măsură decât cei din mediul rural cu afirmaţia că divorțul celor 
doi este o lecție pentru tinerele fete care cred în mirajul căsătoriei cu oameni 
bogaţi. 76% dintre respondenţi sunt de acord cu afirmaţia: „Fetele nu ar trebui să urmeze 
modelul Monicăi Columbeanu dacă vor să reușească în viaţă.“ Românii consideră că Irinel 
Columbeanu a fost favorizat de televiziuni pe parcursul acestui scandal — 57%, în 
timp ce doar 12% cred acest lucru despre Monica. Acesta le este mai simpatic 
respondenților decât Monica (23% față de 18%), însă aproape jumătate dintre 
persoanele intervievate declară că nu le place nici unul dintre personaje. 
Moldovenii consideră în măsură mai mare că Irinel ar fi fost favorizat de tele- 
viziuni decât restul locuitorilor ţării, în timp ce respondenții din Transilvania şi 
Banat sunt cei care consideră în cea mai mare măsură că fosta soţie a acestuia este 


cea favorizată. Persoanele fără studii sau cu studii elementare tind să o placă pe 
Monica în măsură mai mare decât cele cu un nivel mai înalt de şcolarizare, în timp 
ce persoanele cu studii superioare tind să nu îl placă pe nici unul dintre 
protagoniștii scandalului. 


Vulgaritatea ca semn de recunoaştere şi cuplul ca nucleu al mitului 

fericirii şi frumuseţii 

Cântărețul de muzică latino Pepe şi soţia sa, Oana Zăvoranu, au devenit în 
ultimii ani un fel de cuplu celebru şi încarnarea unui mit al frumuseţii şi reuşitei 
perfecte. Ea joacă în telenovele şi realizează chiar emisiuni de televiziune, el este 
cântăreţ, cu un stil muzical copiat din telenovelele sud-americane, la mare modăşi 
în România. 

În comparaţie cu cuplurile celebre de la Hollywood, Pepe şi Oana au avantajul 
că oamenii se pot proiecta în vieţile lor. Sunt vulgari, se comportă după modele de 
mahala bucureşteană. El este mic şi brunet, dar pozează în bătăuş de cartier, 
conflictele lui (mereu însoţit de clan) îi aduc condamnări penale şi popularitate. 
Oana Zăvoranu joacă roluri de scorpie şi este într-un conflict televizat în sute de 
episoade de tabloide cu mama sa, pentru ceva proprietăţi. 

În ultimele săptămâni, şi acest cuplu a ajuns la un divorţ cu scandal şi acoperire 
mediatică perfectă. Doar sondajul Institutului Român pentru Evaluare și Strategie 
— IRES despre evenimentul monden al divorţului lor a reuşit să depăşească în 
audienţe scandalul Wikileaks, aflat în ziua a treia de publicare a cablogramelor. 


Comparativ cu Oana, Pepe se bucură de o mai mare simpatie în rândul românilor, 57% dintre 
aceștia preferându-l în detrimentul Oanei (6%). Sub aspectul educaţiei, dacă în cazul lui 
Pepe o pondere mai mare a „susținătorilor“ au studii elementare (68%), 
„suporterii“ Oanei Zăvoranu sunt mai degrabă cei cu educaţie medie (7%). Cei cu 
studii superioare tind să nu simpatizeze cu nici unul din ei doi. 

Pepe are nu numai simpatia de partea sa, ci şi o mai mare încredere din partea 
oamenilor. Deşi un procent de 55 dintre subiecţii studiului au puţinăşi foarte puţină 
încredere în Pepe, procentul pentru aceleaşi variante de răspuns este de 82 în cazul 
Oanei. Încredere multăşi foarte multă în Pepe au 33% dintre respondenţi, faţă de 
numai 7% pentru fosta sa parteneră de viaţă. Atât în cazul lui Pepe, cât şi în cazul 
Oanei, cei care le acordă cel mai puţin credit au îndeosebi studii superioare (37%, 
respectiv 59%), la polul opus fiind cei cu studii elementare (9%, respectiv 2%). 

Vulgaritatea este mereu un semn de realism, este o amprentăşi un semn de 
recunoaştere. Este un stil de viaţă, dar mai ales un simbol al puterii. Politicienii şi 
vedetele uzează de simboluri pentru recunoaşterea apartenenţei la un anumit grup, 
aşa cum este, de exemplu, semnul mâinii ridicate ca formă de răspuns la venerație. 
Oana este un personaj monden care duce vulgaritatea la nivel de simbol: este 
semnul reuşitei ei, al lipsei de dependenţă „civilizată“ de ceilalți sau semnul 
ignorării regulilor, atitudine pe care şi-o permit doar cei bogaţi şi puternici, ca 
semn de distincție şi de diferenţiere. Oana este frumoasă, independentă, bogată, 
descurcăreaţă şi deşteaptă, spune asta foarte des, şi totul îi este permis, este visul 
celor umili din mahala, obligaţi la o existenţă second-hand. Ea a făcut un gest 
ritualic de forță: și-a căutat un personaj asemănător din politică, asociindu-se cu el 
pentru un transfer reciproc de atribute: este vorba despre Corneliu Vadim Tudor. 
Chiar dacă a demisionat după un eşec electoral, ea a păstrat apoi multe forme de 
expresivitate peremistă. 


Exhibiţionismul actorilor versus voaierismul maselor 

Personajele mondene de la noi îşi înfrâng foarte greu propensiunea spre 
exhibiţionismul total, în căutarea de audienţă tot mai mare şi de diferenţiere faţă de 
ceilalți. Majoritatea îşi regizează tot felul de momente în care ei înşişi îi pun pe 
paparazzi să îi urmărească în anumite momente de intimitate. Episodul cu gaura 
cheii şi familia Columbeanu este total relevant pentru această tendinţă. Se înfiripă 
deja şi la noi o industrie a intimităţii unde viaţa privată, sau ritualizarea ei, devine 
obiect de consum. „Asistenta“ dezbrăcatăşi nevorbitoare care stă de pază în toate 
emisiunile despre vedete este un memento al exhibiționismului. Bianca Drăguşanu, 
Daniela Crudu sau Marina Dina sunt personaje tăcute, se alintă cu eticheta 
„devoratoare de fotbalişti“, sunt de multe ori obiectul glumelor machiste legate de 
prostia blondelor sau de lipsa de raționament a femeilor în general, dar acest lucru 
nu scandalizează pe nimeni, ele sunt primele care acceptă acest circ. 


Politicul şi mondenul în campania electorală: un singur râu de imagini 

Sigur, exhibiționismul a devenit şi o metodă de a face politică, mai ales în 
campania electorală, unde spectacolul monden şi cel politic se unesc, devenind un 
singur râu de imagini care curge neîncetat spre un public ce salivează fascinat. 
Monica Columbeanu a devenit imaginea, în sens de PR, a candidatului la 
prezidenţiale Nati Meir, care momea oamenii pentru a strânge semnături pentru 
candidatura sa. 

Nati Meir, „un Obama de România“, cum se autointitula, s-a lansat în 
campania pentru alegerile prezidenţiale cu sloganul „O vrei pe Monica? Votează 
pentru Nati Meir!“ Corneliu Vadim Tudor, maestru al discursului amestecat cu 
metadiscursul, spunea, pe jumătate ironic, atunci când o prezenta pe Oana 
Zăvoranu drept consilier de imagine în campania pentru alegerile parlamentare: 
„Vă daţi seama că nu o vom pune să care bannere sau să lipească afişe cu 
bidineaua. Ea arată bine şi vorbeşte bine. Nu trebuie să facă nimic special. Trebuie 
să stea cum stă acum lângă mine şi să zâmbească frumos. Şi nu ne mai trebuie nici o 
campanie electorală, la un popor care este avid de frumuseţe“, a afirmat liderul 
PRM. Nu a lipsit mult ca Oana Zăvoranu să devină parlamentar de Bucureşti. 


Protejarea vieţii private a devenit doar o jalnică simulare, paparazzi sunt deja 
fotografi de familie. 

Publicul din România este un avid consumator de programe legate de viaţa 
personalităţilor, dar manifestă o atitudine culturalistă, adică spune ceea ce ştie că 
este dezirabil social. Doar puţin peste 30% dintre respondenţi consideră că publicul 
din ţara noastră doreşte să vadă scandaluri la televizor, în timp ce 27% dintre 
intervievaţi recunosc că ar fi interesaţi de viaţa personală a politicienilor, iar 15% 
sunt interesaţi de viața personală a vedetelor — proporții modeste, dacăținem cont 
de interesul ridicat pentru evenimentele mondene. Mai convinşi de faptul că 
românii vor să vadă scandaluri la televizor sunt tinerii sub 35 de ani (55%), iar cei 
mai puţin convinşi sunt respondenţii de peste 65 de ani (18%). În același timp, 
intervievaţii cu studii superioare consideră că acest lucru este adevărat în măsură 
mai ridicată — 55% față de 23% dintre persoanele fără studii sau cu studii 
elementare. Această opinie se regăsește în rândul transilvănenilor, bănăţenilor şi 
moldovenilor în măsură mai ridicată decât în rândul persoanelor din sudul țării. 


Un comportament contradictoriu şi o atitudine duală 

Termenul de atitudine duală este o expresie mai blândă, pe care o folosim ca 
fiind sinonimă cu ipocrizia. 

În acest context, în care singurele evenimente cu o pătrundere uniformăşi 
extinsă în rândul diverselor categorii de populație sunt cele mondene şi cu 
potențial conflictual, o majoritate covârșitoare a respondenților consideră că rolul televiziunii 


ar trebui să fie educativ — 98%. 


1 . : i i ; : $ 
Toate referințele la sondajul de opinie IRES au ca sursă studiul „Evenimente mondene-percepții 

şi interes“, care poate fi găsit pe http://www .ires.com.ro/arti- 

col/145/evenimente-mondene-din-romania---perceptii-si-interes 


Această opinie se regăseşte în proporții similare în rândul tuturor categoriilor de 
populaţie. 

Respondenţii sunt de părere însă că telespectatorii pot decide singuri dacă o emisiune merită 
să fie urmărită sau nu — 94%. În același context, 82% dintre intervievaţi sunt de părere că 
televiziunile sunt dispuse să difuzeze orice de dragul audienței (opinie mai răspândită în 
rândul persoanelor sub 50 de ani şi al celor cu studii superioare, precum și în 
rândul celor din mediul urban) şi că televiziunile din România tind să exagereze toate 
subiectele pe care le prezintă — 76%, opinie regăsită într-o măsură mai mare în rândul 
respondenților cu studii superioare, precum şi al celor din mediul urban. 

Majoritatea respondenţilor consideră că statul ar trebui să intervină pentru a opri difuzarea 
emisiunilor care aduc atingere bunului-gust, iar 71% cred că publicul român are un nivel de 
educaţie scăzut. Femeile cred în măsură mai mare în necesitatea intervenției statului, 
la fel și vârstnicii de peste 65 de ani. În schimb, persoanele cu studii superioare se 
opun în cea mai mare măsură acestei idei. 

Mai mult, 65% dintre români consideră că televiziunile din România manipulează, nu 
informează, însă, în mod paradoxal, mai mult de jumătate declarăşi că televiziunile nu au nici o 
vină pentru ceea ce arată, ci este o cerere a publicului. 

Oamenii se pronunţă pentru un control mai strict al producţiilor audio-vizuale 
din partea organismelor de reglementare, însă nu au încredere în aceste instituții. 
Am testat în cazul de față percepția cu privire la Consiliul Naţional al 
Audiovizualului (CNA) şi a reieşit că majoritatea persoanelor care au participat la 
acest studiu (60%) consideră că CNA ar trebui să impună reguli mai stricte privind 
grila televiziunilor. 

Femeile (65%), în mai mare măsură decât bărbaţii (55%), sunt de părere că 
CNA ar trebui să impună reguli mai stricte. Acelaşi răspuns este oferit în proporție 
mai mare de tinerii cu vârste cuprinse între 18 şi 35 de ani (69%), decât de 
persoanele din celelalte categorii de vârstă. Distribuţia pe regiuni a celor care sunt 
de părere că CNA ar trebui să impună reguli mai stricte este următoarea: 
Transilvania şi Banat — 61%, Sudul, Bucureşti şi Dobrogea — 62%, Moldova — 
52%. Însă încrederea respondenţilor în CNA are cote scăzute: doar 23% dintre ei 
declară că au multă încredere în această instituție, în timp ce majoritatea (57%) 
spune că are puţină încredere. 19% dintre subiecţii incluşi în studiu nu acordă 
deloc încredere acestei instituții. 


Deşi subiecte de tipul scandalului dintre Oana şi Pepe sau divorțul dintre Irinel şi Monica 
Columbeanu se bucură de numeroase apariții atât în presa scrisă, cât și la numeroase posturi TV, 
oamenii consideră că astfel de evenimente ar trebui să rămână private; 85% dintre respondenţi 
împărtăşesc această părere, față de doar 13%, procentul celor care spun că subiecte precum cele 
menţio nate mai sus ar trebui să fie făcute publice. Sub aspectul vârstei şi al educaţiei, 
categoria celor care împărtăşesc o poziție propublicitate este mai puternic 
reprezentată de persoane peste 65 de ani (25%), cu studii elementare (28%), în 
timp ce dintre persoanele care preferă anonimatul unor astfel de întâmplări, o 
pondere mai ridicată o au cele cu vârsta cuprinsă între 18 şi 35 de ani (92%) şi cu 
studii superioare (92%). 

Ca sociologi, nu spunem că oamenii mint; probabil mulți dintre ei se înşală sau 
trăiesc şi reuşesc să gestioneze unele contradicții. Oamenii trăiesc o 
pseudorealitate, un amestec de ficţiune şi realitate unde se descurcă destul de greu. 
Sunt mai multe softuri pe care le apelează, în funcţie de nevoi. Nu mai sunt stăpâni 
pe propriile criterii, nu mai au un sistem de valori care să le definească un profil 
distinct în grup, dar şi în ceea ce priveşte imaginea de sine. De fapt, avem multe 
elemente care indică schizofrenia socială. 


Schizofrenie socială — când imaginarul şi realitatea se amestecă 

Unii jurnalişti mă întreabă, cu speranța că suntem normali, dacă acest lucru se 
întâmplăşi în Anglia sau în alte țări europene. Alţii întreabă asta cu iz polemic, 
încercând să spună că am descoperit şi noi ceva ce ştia toată lumea, ceva 
implacabil, un fel de necesitate istorică la care nu ai cum să te opui. E adevărat, 
cultura de consum şi divertismentul nu sunt invențiile noastre. În fond, ar putea 
nici să nu ne intereseze ce fac alţii, viaţa noastră este aici, pe noi ne doare ce se 
întâmplă cu noi şi cu patria copiilor noştri. E adevărat, aşa cum spunea Michel 
Maffesoli, visele îi fac pe copii să creascăşi visele colective fac o societate să 
existe şi să evolueze. Dar, din când în când, trebuie să demistificăm aceste 
construcţii, cum credea Roland Barthes atunci când a scris Mitologiile sale, pentru 
că acest imaginar colectiv, această atmosferă idolatrică, născută spontan sau nu, 
este până la urmă o falsă conştiinţă. Masele vibrează tot pe principii iconologice. 
Toate aceste reprezentări accentuate acum de televiziuni sau de internet trebuie 
analizate şi cred că merită atenţia cercetătorilor. Formele arhetipale yungiene pot fi 


decelate cu siguranţă în mitologiile şi metaforele care obsedează omenirea de la 
începuturi şi până astăzi. Multe dintre aceste obsesii se repetă în forme degradate 
la fiecare generaţie, dar îndepărtarea de cultura clasică pe care o cunosc timpurile 
ŞI generaţiile de acum accentuează degradarea acestor mituri, care devin doar 
legende sau iconuri produse de realitatea noastră înconjurătoare şi de timpul vulgar 
ce ni s-a dat. Se spune că miturile luminează, creează un clarobscur, sunt un felinar 
în pivnițele sufletului colectiv. 


Am luat în studiile citate două elemente de actualitate mondenă — Iri & Moni şi 
Pepe & Oana — ŞI, în trecere, personajul Elodia, semiima ginar (în sensul că nimeni 
nu l-a văzut în timpul celor peste 300 de episoade), fără a încerca să facem o 
plasare a lor într-o ordine metaforică eternă, deşi poate că le-am găsi locul. 

Am încercat mai mult să circumscriem atmosfera idolatră vulgară, Kitsch, de 
prost-gust, ca o sondare într-un suflet colectiv româ nesc despre care credem că s-a 
îmbolnăvit. Schizofrenia so cială pare să fie cel mai bun diagnostic pentru o 
realitate duală pe care individul nu o mai înţelege, pe care o interpretează contra- 
dictoriu şi care nu îi aduce decât forme degradate de plăcere. Mai multe simptome 
completează tabloul descris de cercetările invocate, legate de monden şi de trăirile 
suscitate de acesta. Indivizii manifestă o tot mai evidentă retragere din social şi o 
pierdere a interesului pentru acţiune socială. Nici măcar protestul nu mai reuşeşte 
să mobilizeze oamenii, sindicatele sunt pe jumătate moarte, iar apatia domină 
spectacolul public. Studiile demonstrează o lipsă de motivaţie în planificarea 
viitorului, dar şi o sugestibilitate foarte mare, trăsături pe care le întâlnim şi în 
cazul schizofreniei. Ca să nu mai vorbim de ambivalența sentimentelor şi de 
tulburările afective, ca elemente constitutive ale unei derive sociale de factură 
schizofrenică. 


România reală pe care o invocă unii ziarişti sau politicieni se pare că a pierdut 
contactul cu realitatea, adică nu mai are tocmai trăsătura ei de bază, prezumată de 
aceştia: realismul trăirii şi accesul direct la cunoaştere. Trăirea nu este una 
autentică, ci este o existenţă prefabricată din fantasme, din mituri degradate şi din 
iluzii de toate felurile. Săracăşi abandonată de elita ei, România reală este sufocată 
de fantasme şi de un imaginar degradat. Devine tot mai mult o etichetă, devine tot 
mai ireală. Myth-maker-ii din politică sau din industria divertismentului stimulează 
încă, prin şocuri emoţionale, un corp social tot mai inert, o populaţie hipnotizată de 
tubul catodic. 


3 aprilie 2011 


TĂRÂMUL CRIZEI PERMANENTE 


Zece minciuni despre criza politică 


Există câteva stereotipuri despre criza politică, pe care vreau să le resping de la 
început, deşi ele abundă în mass-media şi în mediile politice. Fac parte dintr-un fel 
de gândire de conservă, formule gata făcute, pe care le acceptăm uşor, fără să ne 
gândim. E plină presa de panseuri despre cine pierde, cine câştigă din criză, cine 
este interesat să nu se termine, cine stă pe margine ca să nu se murdărească. Să 
încercăm un exercițiu de gândire criticăşi să luăm pe rând o parte dintre aceste 
locuri comune. 

Toată lumea pierde din cauza crizei politice. Este o aberaţie şi un mod prin care 
politicienii îşi exagerează importanţa în societate. Este un mod de a spune că 
politica aduce tuturor bunăstare, că minunate lucruri ne vin de pe urma partidelor, 
a guvernelor. Toate vin din armonia lor, din perioada în care ei nu se ceartă; atunci 
politicienii se gândesc la marile beneficii sociale pe care le aduc ei şi echipele lor. 
ŞI chiar dacă există procese sociale care se reglează prin decizii de factură politică, 
este exagerat să spunem că toată lumea pierde. Pot pierde unii, alții pot să nu fie 
atinşi, se poate chiar și câştiga din criză. Când unii sunt daţi afară de la gu vernare, 
vin alţii în loc, deci câştigă nişte familii, nişte reţele de influenţă flămânde. 

Pierde România, scumpa noastră țărişoară. O altă go goaşă fenomenală pe care o 
repetă la televizor politicienii sau analiştii cu aer savant. România pierde mai ales 
prin funcţionarea maşinăriei politice. Au trecut două decenii şi noi pierdem teren 
faţă de ţările europene. Nu era criză politică atunci când s-a făcut praf agricultura, 
când industria a fost trimisă la fier vechi, când ne-am privatizat resursele... Suntem 
admirabil de subdezvoltaţi, cum ne-ar putea spune un Berthelot mai nou, venit 
să-şi ia tainul pe la noi, iar noi facem caz de faptul că e criză politică de două zile. 
Maşinăria politică produce doar vorbe, nimic altceva. 


Pierde cel care a declanşat criza, deci hai să-l arătăm cu degetul. Uneori, în loc să se 
caute soluţii pentru a ieşi dintr-o criză politică, toată lumea se concentrează să 
găsească vinovatul pentru criză. Cine a scos cuțitul, cine a băgat primul băţul prin 
gard? O adevărată pierdere de vreme, percepţia vinovăţiei este eclipsată de spaima 
de efecte. De multe ori, cel care a declanşat o criză politicăşi are un plan ofensiv 
care-i reuşeşte câştigă din criză, chiar dacă este văzut ca fiind iniţiatorul ei. 
Câştigătorul ia totul şi în politică oamenilor le plac învingătorii. Destul de rar, cel 
care a fost dat afară din guvern, remaniat, umilit, găseşte în opinia publică o Maica 
Tereza care se apleacă să-l ridice din praf, să-i panseze rănile, să-l vrea de 
conducător. 

Opinia publică este îngrijorată. Să fim serioşi, oamenii s-au săturat să aştepte lapte 
şi miere de la politică. Foarte puţini ştiu ceva despre politică, chiar şi mai puţini 
cunosc activitatea politicienilor, iar tot mai puţini merg la vot. Dacă se ceartă Boc 
cu Geoană, săştiți că oamenii simpli nu sunt loviți de nelinişti existențiale sau de 
spaime legate de viitor. Ei, oricum, cred despre politicieni că sunt hoţi şi când 
politicienii se ceartă lor li se confirmă de fapt un stereotip, deci se uită cu plăcere 
la televizor. Este şi o ocazie când dihonia politică îi ajută să mai afle despre furturi, 
despre corupţie şi alte fărădelegi care nu apar atunci când în coaliții se împarte 
ciolanul pe felii şi se consumă în linişte. Nu sunt aşa de îngrijoraţi oamenii că este 
demis un ministru şi majoritatea nu se interesează nici măcar de candidatul pe 
care-l votează, se duc la vot ca oile sau pun ştampila pe unul care le-a dat o pungă 
cu ulei şi zahăr. 


Opinia publică îl va sancţiona pe politicianul care a aruncat fara într-o criză fără precedent. 
Societatea nu are memorie prea bună. Este doar de scurtă duratăşi imperfectă. E 
adevărat că se uită lucrurile bune făcute de vreun politician şi se alege de multe ori 
cel care este mai tare în clanță. Opinia publică nu are cum să sancţioneze pe 
cineva, pentru că, în România, avem doar o majoritate tăcutăşi o societate civilă 
care s-a angajat la stat sau la privați. Avem doar amintirea unei societăți civile 
care, în perioada în care se lupta cu patrulaterul roşu şi cu Iliescu, era destul de 
solidă. Va sancţiona la vot, îl va pedepsi cu ştampila. Nici vorbă, la vot merg doar 
o treime dintre alegători, mai ales cei bătrâni şi vulnerabili, care votează cu nostal- 
gie sau cu spaimă, în nici un caz nu se duc să se revolte împotriva sistemului 
politic. 

Criza se rezolvă prin dialog, cine nu dialoghează este vinovat de criză. Comunicarea este 
doar o ideologie la modă. Criza politică nu este una de comunicare, este una legată 
de interese, de cele mai multe ori economice. Comunicarea este doar un adjuvant — 
când nu apar interese ireconciliabile politicienii comunică perfect, mult prea bine 
chiar, doar la televizor se ceartă. Criza este un conflict în care diferența de 
potenţial defineşte un învingător şi un perdant. Se ocupă noile poziţii, după 
reîmpărțirea tortului respectiv, şi lucrurile merg mai departe, până la noua criză, 
declanşată de cel care vrea să schimbe ordinea existentă, să-şi taie o bucată mai 
mare din ciolan. Aşa că, lăsaţi deoparte melodia cu dialogul politic continuu, este 
deschis la dialog doar cel care se află într-o anumită inferioritate, la un moment 
dat. 

Criza se rezolvă prin mediere. Ca Şi ideea cu comunicarea, este tot 


o formă de a vorbi pe lângă subiect. Criza politică de la noi nu are arbitru pentru că 
la noi nu se respectă nici o regulă, nici principii Şi, evident, nici mediatori. Mai 
ales că în crizele politice de la noi nu există persoane neutre, nu avem pe cineva 
care să stea, olimpian, şi să privească. Într-o criză politică fiecare încearcă să-şi 
tragă un profit, cât o fi el de mic, este o ocazie de a renegocia anumite poziţii de 
putere şi nu are cine să mai medieze. 


Oamenii nevinovați sunt cei care suferă din cauza unei crize politice. Nu este adevărat, 
este doar o jumătate de adevăr. Trebuie să admitem că nici în crizele economice, 
nici în cele politice nu suferă cine ştie ce pierderi cei bogaţi sau politicienii aflaţi în 
funcţii. Dar oamenii care suferă nu sunt complet nevinovaţi. Ei sunt vinovaţi că au 
votat politicienii respectivi, că votează partidele fără discernământ, de multe ori 
doar pe baza unor emoţii. De ce nu votează independenţi, de ce votează în colegiul 
lor, zis „uninominal“, pe infractorul Ghiveciu, în locul unui jurist tânăr, fost 
ministru al justiţiei? 

Tara are nevoie de guvern, România trebuie guvernată. Asta ar părea 
o glumă dacă nu am auzi-o foarte des. Vara, miniştrii pleacă vreo lună prin ţările 
calde şi ţara nu se dărâmă. Sigur, nu se poate fără pompieri, fără medici, fără 
poliţişti sau fără cei care fac pâine, adună gunoiul, dau apă caldă. Dar fără miniştri 
cred că se poate. Secretarii de stat şi directorii din ministere sunt, oricum, cei care 
fac partea cea mai importantă de muncă. Dar dacă am opri activitatea guvernului 
trei luni? Nu cred că s-ar prăbuşi România! S-ar face nişte economii la buget şi nu 
cred că s-ar observa lipsa executivului. Acum, să trecem la partea a doua, cea cu 
faptul că România trebuie guvernată. Sigur, ar trebui, dar din nefericire ea nu prea 
este guvernată. Guvernare înseamnă mai mult decât gestiunea banului public, 
guvernare înseamnă proiectarea evoluţiei, inteligenţă de prognosticare şi viziune 
de viitor pusă în decizii şi în legi. La noi, istoria ni se întâmplă, viitorul vine peste 
noi ca o inundație sau ca o secetă. Avem creştere economică atunci când vin ceva 
investiții străine sau când se face, prin voia Domnului, recolta mai bună de grâu 
sau de porumb. La noi, când sunt bani, prim-ministrul dublează numărul 
funcţionarilor publici sau aprobă legi speciale de salarizare, în care unii privilegiați 
îşi dau salarii barosane. 


Asta nu e guvernare sau, dacă vrea cineva să mă contrazică, să-mi arate indicatorii 
de măsurare a unei bune guvernări din România. 

Criza politică este un lucru rău. Poate în Germania, la noi nu putem spune acest 
lucru. Putem cel mult să sperăm că pe timp de criză politică vor mai dispărea unii 
dintre politicienii fără de idei, poate mai scăpăm de unii înhăitați cu rețelele de 
crimă organizată. Nu este exclus să mai apară personaje noi, se vorbeşte şi despre 
tehnocraţi, dar doar din vârful buzelor, pentru că nimeni nu vrea asta şi nici nu 
cred că ar fi o idee bună. Crizele sunt rodul unor conjuncturi favorizante, al unor 
factori de context care interacţioneazăşi uneori aceste crize pot duce la schimbare, 
la reformarea sistemului. În timpul crizei, în partide se activează grupurile disi- 
dente şi dispare unitatea de monolit sau domnia şefului suprem. Când este criză, 
şefii se mai consultă cu subalternii, strategii sau intelectualii devin importanţi, cel 
puţin pentru această perioadă. Audienţa la televiziuni creşte, jurnaliştii mai fac un 
ban cinstit, unii îşi fac bagajele şi, în consecinţă, se cumpără geamantane, sindica- 
liştii fac grevăşi mai scapă de câteva zile de lucru, sociologii fac sondaje, elevii nu 
merg la şcoală. În timpul crizei mai ies şi fantomele bătrâne de prin ungherele 
politicii, să ne dea sfaturi. Nici nu sunt sigur că este rău să fie criză politică. Îmi 
permiteţi o aroganță: Vivat criza politică! 


1 octombrie 2009 


O DEMOCRAŢIE BOLNAVĂ 


Despre cum ne bucurăm de libertate pe furiș 


Influenţa cetăţenilor în politică rămâne la noi minimă, iar spaţiul public 
românesc se caracterizează printr-o distanţă imensă între cetăţeni şi putere. Este un 
spaţiu pe care nu avem cu ce să-l umplem, decât, poate, cu nesimţirea 
funcționarilor publici care îl umilesc pe cetățean în fiecare moment al interacțiunii 
lor. Auzim câteodată de cetăţenie civică sau de participare civicăşi atunci ne este 
clar că se vorbeşte despre altăţară. Oamenii nu ştiu la ce foloseşte informarea, iar 
speranţa lor că ar putea schimba ceva prin votul sau prin activitatea lor civică este 
firavă. Semnele clare că democraţia noastră este bolnavă vin din lipsa de încredere 
a cetăţenilor în instituţii sau în reprezentanţii aleşi de ei în administraţie. 

Politicienii fac apel la voinţa majorităţii şi la poporul suveran, dar este poporul 
suveran? În nici un caz, poporul nu participă la nici una dintre deciziile importante, 
pur şi simplu a fost exclus din spaţiul public. O nouă aristocrație — provenită din 
capitalismul de cumetrie teoretizat de Ion Iliescu — a pus mâna pe putere. O elită 
surdă, rapace şi arogantă a blocat toate intrările în sistemul de putere. Democraţia 
excluderii funcţionează cu o frecvenţă tot mai sistematică în toate situaţiile în care 
decidem câte ceva. O constituţie croită să rezolve situaţii de distribuţie a puterii 
între un primministru şi un preşedinte, care s-au apucat s-o modifice la un mo ment 
dat, este siluită în fiecare zi chiar de judecătorii puşi să aducă lumină. Cine 
conduce România, ne întrebăm în multe situ-aţii, preşedintele sau premierul? Nici 
unul, pentru că premierul are puterea şi banii, iar preşedintele are doar fanii, 
simpatizanți la care poate face apel când începe un conflict. România se 
balansează între un regim prezidenţial şi unul parlamentar, iar românii se uită 
năuciţi la acest spectacol şi îl aleg pe cel cu care vor ţine, după semne şi criterii 
aiurea, ca la fotbal. 


Absenteismul masiv nu este un blam la adresa oamenilor politici, nu este un 
gest conştient de revoltă, aşa cum îl prezintă unii analişti prin presa noastră. Este 
un gest de abandon, un semn de abrutizare a cetăţeanului care nu mai caută soluţii, 
nu mai crede că ar fi cineva capabil să facă pentru el sau pentru România ceva. 
Votul exprimă cetăţenia politică, iar atunci cînd doar 30% dintre bucureşteni se 
prezintă la urne, este semn că poporul nu are în nici un fel dorința de a se simţi 
suveran. Absenteismul nu este nici grevă electorală, ci o formă de fraudare din 
partea publicului, aşa cum era furtul din proprietatea socialistă, de pe terenurile 
IAS-urilor. Românii declară în toate sondajele din ultimii zece ani că sunt foarte 
interesaţi de alegeri, că vor merge să voteze cu siguranţă, de regulă procentul se 
situează undeva în jur de 70%. De ce mint, atunci, de ce nu spun adevărul, ca să 
transmită clar o atitudine? Ştiu că nimeni nu are cum să-i pedepsească, iar bietul 
operator de interviu s-ar bucura să audă adevărul, în sfârşit, ca să nu-l mai critice 
şeful că a contabilizat minciuni. Dar nimic! Cetăţeanul nu se revoltă când nu 
merge la vot, el fură pur şi simplu ceva din edificiul democraţiei, nişte timp pentru 
el. Politicianul îl minte firesc, cetățeanul face la fel, dar nu ca să se răzbune — o 
face din convingere şi pentru că aşa a fost obişnuit să se comporte cu tot ceea ce nu 
poate fi cuantificat doar în dreptul lui. El, sigur, ştie că are dreptul de a nu merge la 
vot, dar nu îşi ia acest drept conştient, deschis, ci îl fură, îşi ia această libertate pe 
furiş. Absenteismul, la noi, nu este unul de protest, adică politic, ci este unul 
cultural sau social, comportament învățat din dezinteres față de participarea şi de 
acțiunea colectivă. Nu avem absenteism de protest, ci vot de protest: voturile 
pentru Vadim, pentru Becali sau chiar pentru Oprescu sunt voturi împotriva 
partidelor, politicienilor şi guvernărilor de toate culorile. 


Analiştii se întreabă doct de ce nu merg oamenii la vot, iar alţii, şi mai docți, 
spun că aşa este şi în Europa. Dar nu e aşa, la noi nu merg la vot din lene, 
plictiseală, indiferenţă şi din lehamite. Nu există nici un program filosofic sau civic 
în spate, cei mai mulţi pur şi simplu nu merg pentru că nu le „iese“ nimic. De 
aceea, la locale a plouat peste satele româneşti cu bani, ulei, zahăr, telefoane mobi- 
le, cu beri, mici, pături, cizme, găleți şi cu alte tipuri de mesaje cu un conţinut 
adânc, de program politic european. Guvernanţii liberali au câştigat alegerile la 
sate, semn că mesajul lor a fost perfect integrat de o conştiinţă civicăşi de o cultură 
politică evoluate şi modernizate peste noapte? Oamenii nu merg la vot şi pentru că 
sunt dezamăgiţi de alegerile proaste pe care tot ei le-au făcut în trecut. Au votat de 
multe ori aiurea, la mişto, l-au votat pe unul că e mai diliu, i-au taxat cu sictir pe 
unii intelectuali care îşi încercau şansa, iar acum văd că lucrurile nu merg bine, dar 
nu ştiu de ce. În ruptul capului nu ar putea să accepte că ei sunt cei care au greşit 
când au votat hoți, caricaturi sau şmecheri care le-au promis fântâni cântătoare, 
şosele suspendate sau cine ştie ce alte fantasmagorii. Din păcate, mergem din rău 
spre mai rău, candidaturile sunt tot mai demagogice, mai lipsite de substanţă, iar 
modul în care oamenii le cântăresc, tot mai defect. Din păcate, cu prezenţă mică 
sau mare, calitatea politicienilor este neschimbată. 

Minciuna din sondaje privind participarea la vot, şi mai ales constanţa ei, este 
cel mai bun indicator că trăim într-o democraţie bolnavă, unde am rămas la 
meteahna veche, din comunism, de a ne fura drepturile şi de a ne bucura de 
libertate pe furiş. 


13 noiembrie 2009 


POLITICA NOASTRĂ UCIDE SPERANȚA 


Stau alături de fiul meu şi ne uităm la un clip al lui Michael Jackson, filmat în 
Brazilia. El lăcrimează discret şi mă întreabă de ce a murit Michael fără să apuce 
aniversarea de șaizeci şi cinci de ani. Cred că este vârsta cea mai înaintată pe care 
şi-o poate el imagina, poate este chiar veşnicia pentru mintea lui. Îmi povesteşte 
apoi că, probabil, eroul lui nici măcar nu a murit, ci este undeva, pe o insulă, pe o 
plajă, înconjurat de femei frumoase şi de delfini. Mă uit la el şi mă încurcă un nod 
în gât, dar privesc apoi preocupat spre un raft cu cărți şi piticu” nu observă. Vreau 
să-i spun că eroii care se cocoşează şi se zbârcesc sunt jalnici, de aceea zeii trebuie 
să rămână tineri Şi, ca să nu-i transforme în bătrânei paralitici, Dumnezeu îi ia la el 
din timp. Dar nu sunt sigur că ar putea înţelege şi mă mulțumesc să îi spun căşi eu 
cred că Michael e pe insula aceea. Mă întreb, însă: de ce este atât de puternic 
mitul, de unde se naşte în mintea copilului meu această speranţă? El are opt ani, 
eu, patruzeci şi opt de ani. Între noi sunt patru decenii şi mii de întâmplări prin care 
am trecut, cu bucurie sau cu suferință. El nu acceptă că sfârşitul e moartea şi 
mintea lui plămădeşte un mecanism de apărare de o forță teribilă. Împotriva 
tuturor, a televizoarelor care zilnic dau omagii şi comemorări, a celor care îl 
deplâng pe marele cântăreţ, mintea şi inima lui au născut un fir de iarbă de care se 
agaţă speranţa. Eroul nu e mort, eroul nu are voie să moară. 


Din sufragerie aud frânturi printre certuri din talk show-ul de seară, unul la care 
am fost şi eu de multe ori. Ştiu ce se întâmplă, ştiu ce se discută, chiar şi fără să 
ascult. Moderatorul nu moderează, invitaţii nu spun nimic ce ar putea aduce o 
informaţie pentru mintea noastră. Fiecare îşi apărăşeful de partid sau partidul. Cu 
toate sofismele posibile, cu glume nesărate, cu orice minciună. Împotriva logicii, a 
bunei-cuviinţe, a rațiunii şi a moralei. Fără ruşine, se joacă o comedie absurdă în 
care nu crede nimeni, toți ştiu că este doar o formă de a consuma timpul. Poate că 
politicienii se gândesc la faptul că telespectatorii vor aprecia cât de tare s-a ţinut 
unul sau altul, cât de şmecher a fost, ce bine le-a zis-o duşmanilor. Poate sunt unii 
care cred că aşa e bine, dar ce vedem este, de fapt, o bătaie de stradă între ţigani 
fricoşi, care se împung superficial cu brişca, fără pericol, doar pentru zbierete şi 
spectacolul de impresionare. Este tot ce poate produce politica la noi în ţară. Mă 
întreb cum s-a putut ajunge la această stare jalnică. Nu pot crede că a fost mereu 
aşa. 

Politica ar trebui să nască speranţa că omul nu este singur în faţa destinului. 
Oamenii se leagă de lideri sau de partide pentru a nu fi singuri pe pământ, cum 
spune preotul la căsătorie. Unii se duc spre partide pentru a reuşi să conducă, dar 
trebuie să lupte pentru asta; în politica normală puţine lucruri se primesc în dar. 
Puţini oameni sunt animale singuratice, cei mai mulți caută să se asocieze cu alții, 
în diferite forme. În sindicate, asociaţii, cluburi, clanuri sau familii. Pentru a putea 
să faci ceva în social, dacă ai vreun vis, un gând, vreun proiect, trebuie să te 
susținăşi alţii, trebuie să obţii voturi. 

Pentru ca politica să poată naşte mituri mai departe, oamenii au dat 
politicienilor un statut aparte. Pe mulţi i-au transformat în vulturi deşi, poate, în 
realitate, erau doar nişte piţigoi trişti şi rebegiți. Politicienii nu înţeleg nevoia 
oamenilor de a-i urma pe alții, nevoia de a crea mituri şi imagini după care să se 
conducă. Nevoia de mituri a oamenilor naşte câteodată monştri, dar omenirea nu se 
opreşte niciodată din iluzia căutării oamenilor excepționali, din credinţa că unii 
dintre ei au fost dăruiți cu harul de a schimba lumea, de a fi călăuze pe drumul 
istoriei. 


Când un om politic veritabil — unul care a ajuns la o anumită popularitate — 
eşuează, atunci omoară cel puţin o speranţă pusă în el. Când un politician votat de 
câteva mii de oameni se murdăreşte, măcar puţin, cu noroi, el face o crimă, pentru 
că ucide visul mai multor oameni de a trăi mai bine. Uitaţi-vă la băile de mulţime, 
oamenii vor să te atingă dacă eşti politician, vor să pipăie astfel un vis. Ştiu că au 
fost minţiţi de multe ori, spun că politicienii i-au trădat, că nu merită nimic, dar vor 
fi prezenţi acolo, în mulţimea care se calcă în picioare, pentru a te vedea, pentru a 
da mâna cu tine. Am fost alături de conducătorii României când treceau prin 
mulțimi extaziate, am văzut feţele oamenilor şi m-am cutremurat de uriaşa distanţă 
dintre visele lor şi ceea ce credeau conducătorii despre asta. 

Nu vă bucuraţi, i-am spus odată unuia, această mulțime vrea cu disperare să-şi 
atingă cu mâna visul de a trăi mai bine, nu personalitatea noastră 1-a adus aici, nici 
vreunul dintre meritele noastre, ci speranţa lor de a scăpa de sărăcie şi amar; 
acestea îi fac să ne atingă cu religiozitate. Voi, pardon!, noi suntem doar 
instrumente pe care ei vor să le încarce cu energie, pentru a reuşi. În maşinile 
negre cu geamuri fumurii în care ne suiam, colegii mei, conducătorii, îşi aduc 
aminte, energizaţi, de sondaje şi mă întreabă cum mai stau la încredere şi intenția 
de vot: „Cu siguranţă nu sunt bune sondajele, nu vezi, prietene, spun ei, ce emoție 
colectivă, ce mulți oameni au venit să ne aclame, oameni care nu erau obligaţi de 
nimeni să stea în ploaie sau în frig.“ 

Inutil să le spui că omul politic este doar un obiect, un intermediar între oameni 
ŞI realizarea unei vieţi mai bune, a unui trai decent. Un vis pentru care oamenii fac 
totul ca săşi-l realizeze singuri, se luptă de dimineaţa până seara să facă asta, iar tu, 
ca politician, de multe ori trebuie doar să nu-i încurci. De cele mai multe ori, 
politicienii nu înţeleg asta, iar oamenii nu mai pot vedea viitorul din cauza lor. 
Egoismul politicienilor şi lupta lor disperată pentru a ocupa tot spaţiul acela al 
puterii, cu familiile lor flămânde şi cu grupurile de interese, este imaginea 
degradată a unui mit. Un mit pe care oamenii l-au clădit cu greu, împotriva vieţii 
lor nefericite, cu resursele lor de visare, tot mai firave. Oamenii au nevoie să 
creadă în curăţenia politicienilor şi în înălțimea de spirit a celor aleşi, pentru o 
garanţie că nu sunt singuri, că drumul pe care merg este bine ales. Astăzi, cea mai 
mare crimă a politicii este că ucide speranţa, că omoară visul oamenilor ca prin 
propriul lor sacrificiu să trăiască mâine un pic mai bine. 


28 noiembrie 2009 


PATOLOGIA POLITICĂ A EXCESULUI 


Cum a putut pierde Mircea Geoană alegerile? 


Mă întreb cum a reuşit Mircea Geoană să piardă, după ce coaliția care-l 
sprijinea reuşise, la câteva zile după turul întâi, să ajungă la o diferenţă liniştitoare. 
Toate mergeau lin, spre o victorie facilă. Traian Băsescu nu avea prea multe 
mijloace pentru a ridica tensiunea electorală, mai ales că fusese fixat în stereotipul 
conflictualist, o etichetă care, bazându-se pe comportamentul de jucător, îl priva pe 
preşedinte de posibilitatea de a declanşa un scandal. O mo dalitate ar fi fost 
dezbaterile directe, dar aici Geoană a acționat inteligent: a acceptat doar strictul 
necesar, adică o singură dezbatere. 

Cum din dezbaterea anterioară Mircea Geoană ieşise bine, nu era de aşteptat 
nici o surpriză. Preşedintele era prizonier, iar alianţa electorală putea să-şi 
calculeze şansele aproape aritmetic. Trebuia doar tras de timp şi lăsate lucrurile să 
curgă. Nu erau necesare gesturi bruşte, poate că nici publicarea obsesivă a 
sondajelor, de altfel corecte, cu Băsescu la mare distanţă sub Geoană, nu trebuia 
făcută. Era necesară doar prezenţa elegantă, pacificatoare, exemplificatoare pentru 
liniştea şi stabilitatea viitoare. 

A apărut atunci ceva care a bulversat totul, iar Mircea Geoană poate că nici nu 
este vinovat pentru asta — nici el şi poate nici echipa de strategie de campanie. A 
devenit învingător şi cei din jurul lui au început să se mişte pentru a contribui la 
victoria finală. Dacă îl cunosc bine pe Hrebenciuc, nu cred că el a gândit aşa. El 
parcă ştia să aştepte, să stea camuflat, să nu se expună aiurea. Poate că aici 
lucrurile i-au scăpat de sub control pentru că fiecare a vrut să arate că este cel care 
l-a ajutat decisiv pe câştigător. 


Domnul Patriciu l-a ajutat cu filmuleţul de la Ploieşti, iar televiziunile partenere 
l-au dat de atâtea ori, până ce toată lumea s-a excitat prea tare (unii contra, alții 
pro). Dar, dacă tragem linie, cei mai mulţi au ajuns la concluzia că este fals şi unii 
deja s-au hotărât să meargă la vot. A venit apoi altcineva, care l-a dus la Timişoara, 
în loc să-l ducă la Alba Iulia. Considerată indecentă, alianţa semnată la Timişoara 
i-a activat împotriva lui pe anticomunişti, aceiaşi anticomunişti care nu fuseseră 
însă foarte sensibili la mesajul lui Traian Băsescu. 

În acel moment încă era preşedinte. Dar a venit ultima dezbatere şi vizita 
nocturnă la Sorin Ovidiu Vântu. Putea să recunoască faptul că l-a vizitat pe omul 
de afaceri de o mie de ori, nu s-ar fi creat o asemenea emoție. Dar fusese cu o zi 
înainte, s-a dus noaptea şi, mai ales, a confirmat mesajul central al preşedintelui: 
este o copie, o jucărie, nu este autentic. Unele alegeri le-a făcut el, dar cele mai 
multe le-au făcut alţii. Probabil au fost făcute cu bună intenție ori dintr-un 
pragmatism exagerat, dar este cert că au fost greşeli enorme. 

De ce nu au putut să aştepte susținătorii lui, de ce nu au avut răbdare? Cred că 
suferim în politica românească de o patologie a excesului, dublată de o adicţie de 
conflict. Strategiile de conflict, nu cele de cooperare, reprezintă regula în politica 
românească. Parcă este o dependenţă de violenţă, o adicție de adrenalină, 
dopamină, serotonină. Ca şi dependenţa de jocuri pe computer, comportamentul 
adictiv faţă de conflict dă o puternică emoție şi o implicare personală, un surplus 
de emoție şi un fel de surogat de realitate. Violenţa politicăşi conflictul sunt 
importante şi pentru că stimulează o anumită solidaritate şi pot ţine loc de proiecte 
politice. Preşedintele a fost de nerecunoscut în campania de până la primul tur. 
Toţi spuneau că nu îl recunosc, că nu mai are forță, nici energie. În ultima 
dezbatere parcă a înviat. Oamenii l-au recunoscut, era el, fără însă a avea timp să 
se enerveze pe strategia lui de conflict. Oare a fost asta o strategie? Nu ştiu, poate. 
Cred că marea artă a strategului este săştii să-ţi înfrânezi instinctul de a ataca, de a 
declanşa prematur atacul sau violenţa. Nu-mi place să citez din Sun Tzu, dar 
bătrânul chinez are dreptate din nou: „Arată-te puternic atunci când eşti slab şi slab 
când eşti puternic.“ De ce am uitat noi adevărurile acestea simple? 


8 decembrie 2009 


DESPRE MAREA FRAUDARE A ALEGERILOR 
PREZIDENȚIALE 


Este un subiect atât de important, încât ar trebui să-l scriem cu majuscule şi să-i 
inventăm o siglă. Să-i zicem MFA sau MFAP — Marea Fraudare a Alegerilor 
Prezidenţiale. Ca JO pentru Jocurile Olimpice, SOV pentru Vântu sau RSR pentru 
România eternă. Imaginaţia politicienilor, încordată la maximum, a propus chiar să 
cerem să vină alţii să ne organizeze alegerile, cei din UE sau Consiliul Europei, aşa 
cum meciurile de fotbal, tot mediocre, sunt arbitrate de fluieraşi străini. Alții au 
propus să le repetăm, unii să-i suspendăm pe cei care au câştigat, nu ar fi fost 
exclus să propunem criterii de temperament pentru validarea candidaturilor sau 
modalităţi de acordare a cartonaşelor galbene şi roşii. 

Este nefiresc să cheltuim atâta energie, doar suntem în ţara lui Caragiale şi totul 
trebuie luat în râs, ca un semn de normalitate. Pentru noi, să ne raportăm la ceva cu 
seriozitate, este un semn că s-a stricat ceva acolo, în miezul României profunde. 
Mai ironic, mai serios, cu tristeţe chiar, trebuie să recunoaştem că fraudarea 
alegerilor este un mod de a face politică în România. Nu doar în campanie, ci prin 
tot ceea ce facem noi toţi, politicieni, partide, instituţii ale statului şi cetăţeni. 

Au fost fraudate alegerile? Răspunsul îl ştim cu toţii, nu este un secret pentru 
nimeni. Alegerile sunt fraudate de douăzeci de ani, sistematic, cu nonşalanţă, fără 
de ruşine, ca un act de normalitate politică. Deşi îi înţeleg tristeţea lui Mircea 
Geoană, voi spune că din complotul fraudării alegerilor fac parte şi învingătorul, 
dar şi învinsul. Şi publicul, dar şi cei absenţi. Victime inocente sunt doar copiii şi 
adolescenţii, ei şi viitorul lor. Toţi participăm la o mare fraudare în care, în spirit 
naţional, ne furăm căciula ca tehnică electorală cotidiană. Când este vorba de 
metodele de câştigare a alegerilor, nu există politician care să fie capabil a renunța 
la o candidatură sau la un mandat, atunci când simte că nu va putea îndeplini ce 
promite sau că nu este în stare să facă nimic din ceea ce a spus în campanie. De 


două decenii, oamenii merg la vot cu speranţă, dar statul pe care îl iau politicienii 
în stăpânire este din ce în ce mai puţin capabil să asiste ori să provoace dezvoltarea 
ŞI creşterea nivelului de trai. 


Ne mai trebuie şi alte argumente ale fraudării alegerilor din ultimii douăzeci de 
ani? Nu am un camion de dovezi, doar nişte observaţii de bun-simţ (nu din 
România Bunului-Simţ). 

Când 67% dintre români cunosc cazuri în care se oferă ceva „material“ pentru a 
se vota cu un candidat şi 20% spun că ei înşişi sau cineva din familia lor au primit 
stimulente, atunci este clar că sistemul va rămâne viciat şi până nu se va scrie în 
lege, foarte clar, că mita electorală — în afara unui petic de hârtie, a unui CD ori 
DVD cu programul candidatului — se pedepseşte cu puşcărie vom rămâne la stadiul 
în care suntem şi nu are rost să ne mai enervăm la televizor. 

Fraudă este şi modul în care se face bugetul în orice an electoral — indiferent de 
regimul politic —, modul cum se planifică cheltuielile bugetare şi toate formele prin 
care sunt cumpărate comunități întregi, cu drumuri, cu podeţe care se duc repede 
pe apa sâmbetei, cu asfalt electoral şi cu bani pentru biserici şi pentru predica din 
duminica votului. 

A alege, a vota, este un surogat pentru a acționa în spaţiul politic. Oamenii 
merg şi votează, optimismul social creşte cu vreo 15-20 de procente şi toți aşteaptă 
să se întâmple ceea ce îşi doresc. Nimeni nu le spune oamenilor că nu ajunge să 
votezi ca să poți trăi mai bine. Nici faptul că, atunci când politicienii sau partidele 
votate nu fac ce au promis, ele trebuie contestate prin acţiune energică, prin 
referendumuri, prin organizaţii neguvernamentale şi prin orice forme de protest 
care le poate revoca mandatul pe care l-au câștigat prin fraudă, minţind în cadrul 
contractului social în care au primit voturi în schimbul unor promisiuni. 


Vorbind despre alegere, atunci când nu avem o alegere veritabilă, votul este 
alterat, nu are cum să-şi producă efectul. În cele mai multe alegeri nu avem 
programe alternative, o alternativă la prezent sau o alternativă la proiectul 
adversarului. Se promite aberant orice, fără discernământ. Se alege între oameni 
sau, parcăşi mai grav, oamenii aleg conştient între două rele. După campania pre- 
zidenţială, 46% dintre români au spus că sunt de acord cu ideea că alegem răul cel 
mai mic, pentru că toţi politicienii sunt corupți, iar 26% au fost de acord că este o 
expresie un pic prea dură, dar care are un miez de adevăr. 

Fraudă este şi aşa-zisa dezbatere stânga-dreapta, cel puţin la noi, mai degrabă 
motiv de demarcaţie a unor sfere de influenţă şi de interese, dar nu şi a unor 
premise pentru viziuni asupra viitorului. Vreo 25-30% dintre cetăţeni se declară a 
fi de stânga sau de dreapta şi mai puţin de 10% dintre ei pot găsi elemente de 
diferenţiere, adică acele caracterisici care le justifică opţiunea. Ceilalţi sunt 
altceva, sunt majoritatea, sunt poate independenţi sau electroni liberi, pe ei cine-i 
reprezintă? Ei nu au drept de reprezentare, mai ales că independenţi nu 
beneficiază de condiţii egale cu reprezentanţii partidelor pentru a se înscrie în 
alegeri. Pentru ca un independent să se înscrie într-un colegiu are nevoie de 100 
000 de semnături, în timp ce unul de pe listă, doar de câteva mii. 

Votul se fraudează chiar şi atunci când indecişii hotărăsc, cum a fost şi cazul 
acestor alegeri. Cei indecişi — adică aceia care nu au 
o viziune, nu au informaţii, nu-i cunosc pe politicieni sau acțiunile lor — sunt cei 
care se hotărăsc în campanii, în ultima săptămână sau chiar în ziua votului. Mulţi 
decid în cabină, sub impresia unei imagini sau a unui impuls de moment. 
Sondajele ne spun că doar 22% dintre români consideră că în această campanie au 
aflat ceva relevant despre candidaţii la preşedinţia României, restul ştiau totul sau, 
mai precis, nu au fost interesaţi de nimic. Nu diaspora a hotărât cine va fi 
preşedintele, indecişii au hotărât. 


Votul fraudat provine şi din faptul că se confruntă viziuni diferite despre 
funcţia de preşedinte. Nu este adevărat că oamenii îl aleg pe cel pe care-l consideră 
a fi cel mai potrivit pentru un standard pe care l-am stabilit noi toți, în unanimitate 
sau măcar în majoritate. Dacă ar exista un portret-robot, atunci am „măsura“ 
candidaţii cu aceste măsuri omologate. Nici pe departe, este vorba de viziuni 
diferite, oamenii nu votează pentru aceeaşi Românie. O demonstrează distribuţia 
geografică: în interiorul arcului carpatic şi în diaspora europeană, o culoare, în 
afara arcului carpatic, o altă culoare politică. Este o fractură adâncă, ținând de 
sărăcie, de libertatea de gândire şi de viziunea faţă de stat. 

În România, înţeleapta lege zisă uninominală face ca, în colegii, oamenii să 
poată vota un om care să-i reprezinte, dar computerul îl alege pe cel de pe locul 
trei sau pe cel de pe locul doi, după o procedură care, zice-se, asigură mai bine 
diversitatea politică. Învingătorul poate rămâne doar cu afişele de campanie drept 
amintire şi, poate, cu frustrarea că a fost admis fără loc în sistemul politic. 

Votul este fraudat şi atunci când aleşii îşi schimbă partidul după ce au fost aleşi 
sau când se schimbă orientarea politică. Tot fraudă a voinţei poporului este şi 
atunci când partidele impun pe liste, în colegii din provincie, parașutați de la 
Bucureşti, fără legătură cu comunităţile respective sau cu etosul acelor locuri. 
Mulţi dintre acești aleşi vin rar în colegiu şi se simt datori doar faţă de oligarhia 
partidului, care i-a propulsat pe un loc eligibil. 


Votul este cheia de boltă a democraţiei, oamenii cred că votează în cadrul şi 
pentru consolidarea unui sistem egalitar. Nimic mai fals, este un sistem egalitar, 
care perpetuează inegalitățile. Alegerile sunt periodice, dar nu schimbă sistemul 
politic, ci doar ocupanții birourilor; libertatea cuvântului este inutilă din cauza 
lipsei de acces la tribune, care să facă auzită vocea, iar libertatea presei este tem- 
perată de monopoluri şi de concurenţa marilor grupuri financiare. 

Oamenii merg să voteze pentru a crea o majoritate. La noi, criza din această 
toamnă a avut în centru obsesiva căutare a majorităţii. Unii au stricat-o, alții au 
făcut alta şi tot aşa... Votul creează, de fapt, o minoritate care devine stăpâna 
statului, ocupă posturile şi guvernează clientelar. Când se stabilizează un guvern, 
se uită repede de descentralizare, de subsidiaritate activăşi de participare la decizii. 
Dacă le-am spune oamenilor: veniţi la vot ca să vă alegeţi 
o minoritate care vă va conduce în următorii ani, ar fi mai cinstit, măcar — fiind 
avertizaţi, nu am mai putea spune că este vorba de o fraudă. După orice vot, 
majoritatea cedează în faţa minorităţii. 

„Votăm pentru schimbare“ este o frază tip pe care o repetăşi politicienii, şi 
alegătorii. Dar, în cea mai mare parte, este o minciună. Nici una dintre marile 
schimbări nu s-a făcut prin vot, nici reforma socială, nici cea politică. Votul nu 
schimbă direcția maşinii guvernamentale, nici mersul unei societăți. Au murit 
mulţi oameni în decembrie 1989, a fost mereu nevoie în istorie de revoluţii, de 
răscoale, de războaie, ca să se schimbe ceva. 

Putem găsi multe alte argumente ale alterării, fără să mă refer la meşteşugitele 
metode de a fura la urne, pe care le publică ziarele din când în când şi pe care 
partidele (toate) le transmit cu grijă către organizaţii, cu motivaţia că sunt indicaţii 
pentru a preveni hoția celuilalt. Aici, Victor Ponta — în supărarea lui de a doua zi — 
a spus un adevăr major: concurenţa este între maşinării de fraudare, unele câştigă, 
altele pierd. Restul sunt doar chestiuni de stil. De ce să mai activăm Curtea 
Constituţională, să o mai punem la lucru? Acolo sunt nişte jurişti venerabili, care 
au făcut multe servicii clasei politice din ultimele patru-cinci decenii şi care au şi 
ei dreptul la odihnăşi linişte, precum şi la un salariu mare, combinat cu o pensie 
dodoloaţă. lar dacă o facem, sper că bieţii judecători de la CCR primesc diurnă 
pentru zilele în care îi batem la cap cu întrebările şi neliniştile noastre. Desigur, 
mereu sunt fraudate alegerile. Nu la urne, nu din organizarea procesului de vot 


apare frauda cea mare, falsificarea democraţiei. 


Ştim asta, nu facem însă nimic pentru a moderniza statul, instituţiile şi sistemul 
politic. Politicienii se plâng doar atunci când pierd, se enervează doar când pierd la 
mustață sau când le trebuie 
o justificare. Ca simpli cetăţeni, ne place să credem că aceia care ne guvernează nu 
ne merită. Ei, guvernanţii, cred că ar merita un popor mai bun, noi le zâmbim şi 
participăm la băi de mulţime, ei se îngrijorează retoric, ne întind mâna şi după 
aceea se dezinfectează cu spirt. Şi uite aşa, din fraudă în fraudă, din simulare în 
simulare, dintr-o minciună în alta, împingem căruţa tricoloră spre râpa istoriei. 


13 decembrie 2009 


POLITICIAN, ADJECTIV 


Cronica subiectivă a Consiliului Naţional PSD 


NOTĂ: 

Textul ce urmează este un text analitic, cu mare grad de subiectivitate, care nu 
doreşte săștirbească deloc dimensiunea pozitivă a brandului PSD. Este scris 
pornind de la un sentiment de tristețe, dar cu intenţia, pe care autorul o socotește 
pozitivă, de a ajuta la conştientizarea importanței unui partid de stânga modern 
pentru România, dar şi pentru pesedişti şi alți oameni de stânga. Autorul nu atacă 
pe nimeni şi nimic, nu sare la gâtul nimănui, nu scoate cuțitul, nu reprezintă vreun 
grup care vrea puterea. Cu acest text, autorul nu vrea nimic, nici măcar să fie 
citit. Este un text pentru el şi prietenii lui, este deci o întreprindere cu caracter 
privat. Autorul ştie că nu ar trebui să vorbească, deoarece pesediştii ardeleni, cu 
unele excepții, nu câştigă alegerile; în consecinţă, aceasta nu este o declaraţie 
politicăşi nici nu este vreun început de polemică. Autorul mai menţionează că nu 
l-a pus nimeni să facă aceste observaţii și îşi cere scuze unor pesedişti care nu văd 
lucrurile la fel ca el. Fără a se disculpa, autorul consideră acest text ca fiind unul 
neimportant. 


Cu infinită tristeţe despre lipsa de importanţă socială a unui eveniment 

politic 

Consiliul Naţional al PSD era aşteptat de toată lumea, nu doar pentru 
potențialul de scandal, ci şi pentru că trebuia să dea măcar iluzia unei alternative 
credibile la actuala guvernare. În timp ce evenimentul se transmitea în direct la 
câteva televiziuni, m-am întrebat ce importanţă are el pentru oameni, pentru 
societate. În afara faptului că este un eveniment „gata produs“ — cum putem spune 
jurnalistic — unde o armată de ziarişti şi de tehnicieni au întins kilometri de fire, 
pentru a transmite în toatăţara şi în toată lumea, nu am găsit destule argumente 
pentru a justifica interesul. 


A fost o şansă pe care foarte rar o are un partid politic, aceea de a i se face atâta 
publicitate, de a suscita atâta atenţie. Şi noi, politicienii, ce dăm în schimb prin 
acest eveniment? M-am întrebat care este câştigul oamenilor. Am întrebat mai 
multe persoane şi nimeni nu mi-a putut indica vreun câştig serios. Dar un 
asemenea eveniment nu este privit doar cu atenţie, el este privit şi cu speranţă, 
conştientizată sau nu. Într-o asemenea situaţie, trebuie să te sperie gândul că tu nu 
oferi nimic care să folosească oamenilor, societăţii — o idee, o analiză, un proiect, o 
speranţă. 

Nimic nou, nici o sclipire, nici o idee, nici o încercare de a aduce viaţă într-un 
partid care pare deja condamnat. Și, alături de el, este condamnată o mare parte din 
populaţia României, care va fi obligată să suporte dezlănțuirea unei puteri fără de 
opoziţie, fără de alternativă. Mă simt relaxat şi sper că nici unul dintre colegii mei 
de partid nu se va mai supăra pe ceea ce cred eu despre asta. Nu sunt un om care 
îşi mai doreşte ceva, poate doar încerc să păstrez o amintire frumoasă unor oameni 
alături de care am visat sau am lucrat aproape un deceniu, dintr-o viaţă şi aşa prea 
scurtă. Mă uit deja cu înţelegere, cu compasiune, cu un sentiment al neputinței. 
M-am descărcat în fața propriei mele conştiinţe, eu măcar am încercat şi, poate, 
inconştient, încerc şi acum să mai cred că schimbarea în bine este posibilă. Nu pot 
dormi, scriu... cu o infinită tristeţe. 


PSD - subiect colectiv. Ce spuneţi de politician — adjectiv? 

Miron Mitrea a gândit corect comunicaţional mesajul de pe bannere: „PSD la 
putere.“ A crezut o clipă că oamenii vor tresări şi o să-l asculte sau că se va 
declanşa în ei o umbră de orgoliu ori de onoare. Dar puterea a fost monopolizată 
de unii dintre cei aflaţi la vârful partidului. Geoană conduce Senatul, Hrebenciuc 
este cel mai tare din Camera Deputaţilor. Conducerea PSD a fost la putere cu 
liberalii, ei au făcut târgul cu PDL, ei i-au scos afară pe pesedişti din administraţie, 
vrând să ia toată puterea, tot ei sunt şi acum la putere, în diferite variante de 
înţelegeri cu miniștrii din actualul guvern sau cu administraţiile locale. Pesedismul 
nu mai este la putere nici măcar în PSD, iar şansele să vină la putere sunt foarte 
puţine. Are dreptate Cristian Tudor Popescu, nu ştim cine va câştiga la viitorul 
congres, dar, sigur, PSD va pierde. Va pierde pentru că este subiect colectiv. 


Un subiect colectiv este tratat la fel ca ogorul CAP-ului. Este al tuturor, dar 
nimeni nu este proprietar, nimeni nu este responsabil. PSD este bun ca să fie 
subiect de discursuri, însă nu are drept de existenţă între preocupările pesedistului 
de la vârful piramidei. Poate să fie un vehicul care te duce până la o funcție sau 
OZN-ul acela despre care vorbeşte însuflețit Ion Iliescu, o dată la patru ani, însă 
este greu de perceput ca subiect al existenţei noastre, viu, ca un prieten căruia îi 
eşti dator, sau prezent, ca un patron care ţi-a dat o misiune şi un salariu pentru că 
trebuie să faci ceva pentru ceilalți. Partidul fanion al stângii este iubit poate de unii 
oameni în vârstă, care se uită la el cu speranţa unei vieţi mai bune, sau de unii 
tineri care cred că o lume mai dreaptă se poate construi prin voinţa noastră, dar cei 
inițiați deja cred că sunt mai puţin sensibili la acest subiect, prea colectiv ca să 
poată fi privatizabil. 

Dacă o persoană critică o acțiune politică sau un personaj, atunci face rău 
partidului, se spune mereu, dar nu ştim exact în ce fel face rău. Adică, imaginea 
solidarității şi a unităţii de monolit în jurul ticăloşiei, al prostiei sau al unui 
personaj îndoielnic, acestea fac oare o imagine pozitivă? 

Mă uitam la masa prezidiului şi căutam să văd lucruri care s-au schimbat în 
ultimii zece ani. Căutam evoluţia, vreo scânteie de speranță. Am descoperit în 
schimb nişte regularități. Şi în 2000, dar şi în 2010, subiectul principal al 
discursului era o cauză externă, un duşman identificabil: dictator, oligarh, un 
monstru politic cu câteva capete — atunci CDR, acum PDL. Atunci, Emil Constan- 
tinescu, acum, Băsescu. O schemă explicativă simplă, care elimină capitalismul 
din joc, elimină greşelile de conducere, nu spune ceea ce trebuie făcut, nu spune că 
stânga s-a resemnat să fie doar asistenta medicală a unui capitalism românesc 
improvizat şi hibrid. E un discurs care caută doar să construiască o explicaţie în 
care nu noi suntem vinovaţi şi care ne arată nişte duşmani perfecţi ce sunt uitaţi 
doar după ce venim noi la putere. Mă uitam la doi dintre candidaţii învinşi de 
Traian Băsescu în ultimii zece ani, doi candidaţi care au pierdut după ce s-au 
gândit să-şi aranjeze, prematur, poza învingătorului. S-au pus pe treabăşi, înainte 
de ultima bătălie, au făcut epurări în conducere, eliminând oameni care ar fi putut 
fi utili în luptă sau măcar la aprovizionarea din spatele frontului. Adrian Năstase, 
indiscutabil un lider remarcabil, a convins BPN să se desființeze (sau să se 
autosuspende), l-a lăsat pe Rus să plece la Cluj, iar Cozmâncă i-a aranjat împotriva 


PSD Cluj o coaliție între Alianţa DA şi PRM, care l-a ajutat să piardă. Geoană 
începuse cu entuziasm o mişcare de democratizare, dar pe parcurs nu a scăpat de 
acest model: înainte de bătăliile finale, a scăpat de Adrian Năstase, de Rus şi de 
ceilalţi de la Cluj, de Tănăsescu şi de Severin etc. 


Îmi închipui ce discuţie aş putea avea cu vreunul dintre foştii mei şefi: 


ANGHELACHE (spre CRISTI): Caută la conştiinţă. 
CRISTI (caută în dicţionar): CONŞTIINŢĂ: Conştiinţă: 
sentiment, intuiţie pe care ființa umană o are despre propria 
existență... 
ANGHELACHE: Mai rar. Mai rar, săşi înţelegi. 
CRISTI: ... cunoaştere intuitivă sau reflexivă pe care o are 
fiecare despre propria existenţă și despre lucrurile din jurul său; 


faptul de a-şi da seama, înțelegere; conştiinţa socială — ansamblu de idei, concepții, 
cunoştinţe, mentalități ale unei colectivități umane, care reflectă condiţiile de existenţă ale 
acesteia, precum şi psihologia socială a oamenilor; Conştiinţa de clasă... Citesc în 
continuare? 

ANGHELACHE: Da. 

CRISTI: ...parte a conştiinţei sociale care reflectă existența so cială a unei clase 
determinate (în opoziţie cu existența, materia), gândire, spirit, sentiment al responsabilităţii 
morale față de propria conduită; caz sau proces de conştiinţă — dificultatea de a hotărî într-o 
problemă morală greu de rezolvat; mustrare de conştiinţă — remuşcare, regret; a fi cu 
conştiinţa împăcată sau a nu avea nimic pe conştiinţă — a fi convins că nu a săvârşit nimic 
împotriva legilor moralei sau a legilor statului; a fi fără conştiinţă — a fi lipsit de scrupule; 
cu mâna pe conştiinţă — cu toată sinceritatea; libertate de conştiinţă — dreptul recunoscut 
cetăţenilor de a avea orice concepţie religioasă, filosofică etc.; din franceză (conscience), 
latină (conscientia). 

ANGHELACHE: Aşa... Nelu, citeşte acum definiția lui Cristi. (Fragment din dialogul 
dintre personajele principale ale peliculei Poliţist, adjectiv, în regia lui Cristian Mungiu) 


Restul exerciţiului îl putem face ca temă pentru acasă. 


Indignarea ritualică a lui Ion Iliescu 

Iliescu a avut un discurs bun, spun mulți dintre cei care s-au uitat la TV sau au 
fost prezenţi la eveniment. Da, bătrânul a spus aceleaşi lucruri pe care le-am auzit 
în ultimii zece ani, când a ridicat de fiecare dată în picioare Consiliul Naţional. 
Încerc să sintetizez fără a deforma: 


-Suntem un partid mare, care are vocaţia conducerii statului; 

-Ne-am rătăcit însă de valorile stângii, afişăm ostentativ averile, facem spectacole 
americane, umblăm în jeepuri cu girofar; 

-Avem prea mulţi sefi, nu avem nevoie de democraţie internă. Ce vicepreşedinţi 
zonali? Zona principală este Bucureştiul sau Kiseleff ori Atena. De aici vă putem spune 
care sunt adevăratele probleme, iar camarazii veniţi la congres vor putea spune cât sunt de 
acord cu ele; 


-NU este nevoie de competiţie, nici de programe alternative, acestea fac rău partidului, 
stabilim noi, aici, ce anume vor vota cei care vin la congres; 

-Nu am nevoie de onoruri, nici de funcţii, eu mă justific prin altceva pentru respectul 
oamenilor, pot renunţa oricând etc. 


De fiecare dată, Iliescu, domnul Iliescu, aduce ca argument scrisoarea vreunui 
pensionar sau pensionare, ca să fie sigur că a fixat audienței sensibile o lacrimă de 
geană. 

Eşti trădătorul cel mai abject dacă observi căşi capitalismul de cumetrie şi 
îndepărtarea de ideal s-au făcut sub atenta oblăduire a domnului Ion Iliescu. A 
fugărit pe cineva pentru corupţie? Nu, poate în afara lui Adrian Năstase, pe care l-a 
ştampilat ca atare prin colaboratorul lui, loan Talpeş. Un răuvoitor ca mine poate 
observa că Iliescu nu a refuzat nici o funcţie, nici măcar transformarea funcției de 
preşedinte de onoare în prezență executivă la toate şedinţele. La funcții spune 
mereu că poate renunţa oricând, dar niciodată nu a spus renunz, de azi încolo nu mai 
vreau. L-am văzut de multe ori plecând spre uşă şi spunând că ar putea să ne pără- 
sească, dar întotdeauna au sărit unii să-l aducă înapoi, iar într-un anumit moment, 
când nu a fost nimeni destul de rapid să-l oprească, s-a întors singur peste vreo oră. 

După această indignare simbolică, lumea se ridică în picioare şi aplaudă, iar 
totul revine la normal. Oamenii din sală s-au obişnuit, îşi fac cu ochiul, îl laudă pe 
Iliescu pentru vitalitate, unii clevetesc, se bucură că mai au acest apostol printre ei. 
Sunt fericiţi, în schimb, pentru căştiu că nu vor fi puşi niciodată, de către nimeni, 
să facă întocmai ceea ce a zis Iliescu. Înţeleg că este o indignare ritualică, ca şi cele 
de pe vremea PCR, de la orele de învățământ politic. Unul bolborosea nişte cuvinte 
din Scânteia şi apoi toţi plecau la bere, fericiți că au scăpat din producţie pentru 
câteva ore. Am observat de mai multe ori acest gen de solidaritate cu discursul 
iliescian ţintit, discurs pe care şi Năstase l-a acuzat voalat de excesivă marketizare. 
Dar studierea reacției delegaților este o experienţă fantastică, poţi vedea o 
dedublare exemplară. La un consiliu naţio nal de dinainte de a pierde Iliescu, el a 
spus acelaşi lucru şi a fost aplaudat în picioare, apoi 70% dintre delegaţi l-au votat 
pe Geoană, ca și în 2006, când Iliescu l-a susţinut pe Oprescu. 


Culmea dedublării am observat-o la Consiliul Naţional de după congresul din 
2005, după ce Ion Iliescu a pierdut. Acel consiliu era trist, se simţea vinovat de 
patricid, suferea pur şi simplu. Oamenii nu se uitau unii la alții, unii se adunau să 
vorbească în şoaptă, pe după perdelele şi coloanele Palatului Parlamentului, alţii îl 
strângeau pe Iliescu în braţe, deşi el se împotrivea („fără efuziuni, tovarăşi, aşa este 
lupta — dură“). Lumea se uita la Geoană, la mine sau la Rus ca la nişte criminali, 
autorii unui patricid groaznic. Parcă ei nu ar fi fost acolo, parcă încercau să se 
absolve de o vină ancestrală, de o crimă pe care au comis-o alții. Asta m-a făcut să 
mă întreb cine sunt cei de la Consiliul Naţional — mulţi îmi păreau necunoscuţi — şi 
atunci am aflat că Vanghelie adusese vreo 200 de oameni plătiţi, iar din alt judeţ 
fuseseră aduşi încă vreo sută, doar pentru atmosferă. Dar, dincolo de şmecherii 
organizatorice, Consiliul Naţional este o adunare diferită de tot ce am văzut vreo- 
dată, din punctul de vedere al comportamentului de mulțime. 

E adevărat, Iliescu este privit cu cinism ca o resursă, este tratat nu ca o relicvă, 
îmi cer scuze, ci ca sfintele moaşte. Oamenii se bucură când aud melodia lui 
Iliescu, este un semn că nu s-a schimbat nimic, că mediul este previzibil. Dacă l-ar 
respecta cu adevărat pe Iliescu, de ce nu încearcă să participe la o reformă 
veritabilă, care să transforme PSD într-un partid de stânga modern. Oare nu asta 
vrea domnul Iliescu? Să simtă ei, adulatorii, cel mai bine ce vrea şefu”, adică 
nimic, doar adrenalina puterii? 


Imaginea sau temele? 

O resursă importantă este şi Vanghelie. Nu am crezut vreodată că o să-l văd pe 
Adrian Năstase făcând un gest atât de discordant cu credinţa lui, decât în cazul lui 
Ion Iliescu, unde adularea este deja un ritual colectiv. E adevărat, banii nu au 
miros, poate că nici voturile nu put, dar limitele demnităţii unui politician nu sunt 
de gumă, domnule preşedinte. 


Problema Vanghelie este una reală, care atinge un aspect de fond al politicii 
româneşti: propaganda bazată pe imagine nu rezistă mult, efectul ei dispare după 
câteva ore, cum spune Dick Morris. Toată lumea, inclusiv Mitrea în discursul său, 
spune că Vanghelie este perfect în conducerea PSD, dar nu este bun să apară la 
televizor. Despre el se spune că „nu dă bine“, nu despre faptul că un om cu o 
asemenea cultură sau moralitate nu poate conduce organizația partidului din 
capitala țării. De ce? Nu pentru că nu vorbeşte briliant, ci pentru că va aduce şi va 
accepta în partid doar oameni ca el, pe care-i poate conduce, care-i vor recunoaşte 
autoritatea. O vreme a cumpărat profesori cu „vanghelioane“, dar acestea s-au 
terminat. 

Specialiştii în branding politic demonstrează, în ultimii ani, că este amăgitor să 
te gândeşti doar la imagine şi să acţionezi doar din această perspectivă. Psihologii 
demonstrează că temele care au legătură cu viaţa şi cu îngrijorările oamenilor sunt 
cele care produc, pe termen mediu şi lung, efecte durabile. Temele se trasformă în 
adjective şi epitete de mare forță expresivă, devin apoi etichete pe un candidat sau 
pe un partid, etichete care mobilizează mai bine decât excesiva preocupare doar 
pentru imagine. E adevărat, unele personaje politice au cifre de încredere şi 
notorietate fără să fi făcut mare lucru, doar pentru că au fost mereu la televizor, 
unde au vorbit decent, oportunist, au privit cu ochi albaştri în cameră... Dar la 
prima încercare politică în care nu se pot ridica la nivelul aşteptărilor publicului, 
imaginea lor se disipează ca un fum. 


Războinicii razei violete 

Din păcate, este greu să câştigi o bătălie când mulți dintre războinici sunt 
paralizaţi de frică. Lupta pentru Ministerul de Interne, de la începutul guvernării cu 
pedeliştii, a arătat cel mai bine că bătălia politică va fi foarte complicată. Cine-i 
crede pe cei doldora în dosare penale (cu sau fără de NUP-uri) că sunt 
independenţi şi mari luptători pentru partid şi că se luptă cu trădătorii care i-au 
vândut lui Băsescu partidul? Este o explicaţie pentru proşti. 


Cei aflaţi la mâna justiției noastre sau a DNA nu sunt deloc independenţi în 
acţiunea lor politică, negociază cu puterea, direct sau indirect, se bagă în seamă ca 
să îşi amâne procesele, îl atacă pe Băsescu sau pe alții de la putere, poate şi pentru 
că nu au ajuns la 
o înţelegere. Am văzut primari speriați când a fost condamnat pedelistul de la 
Râmnicu Vâlcea, vedem şi primari-clovni care se vopsesc în toate culorile, se 
îmbracă de carnaval, doar pentru a masca frunzele morcovului imens care le-a 
crescut în dos. 

Dacă o să mai vedem mulţi războinici ai luminii violete care se bat cu pumnii 
în piept că Mitrea sau Diaconescu sunt oamenii lui Băsescu, atunci poate că unii 
vor putea prezenta într-o zi şi niște studii de caz — sau best practices, cum spun 
pretenţioşii — cu adevărații colaboraţionişti. Trebuie să ne uităm doar la alocaţiile 
bugetare ce merg spre pesediştii din judeţe sau la tabloul electoral cu rezultatele lui 
Traian Băsescu în turul II, pe judeţe şi localităţi, şi să căutăm apoi imaginile, la 
băieţii cu poze. 

În lupta cu PDL nu vor avea succes cei care se indignează la comandăşi zbiară 
că PDL a împărțit ţara în feude. Acest lucru este adevărat, dar ei nu sunt credibili 
pentru că, doar cu câteva luni în urmă, participaseră ei înşişi la împărțire, alături de 
cei de la PDL, conduşi şi atunci tot de dictatorul Traian Băsescu. Am luat şi noi, 
pesediştii, hălci din administraţie şi din ţară. Înţeleg, aşa se face în politica noastră, 
dar este acesta cel mai credibil argument? 

În lupta cu PDL va câştiga doar o stângă credibilă, cu oameni care vor arăta 
competenţă, fermitate şi care vor veni cu un proiect de solidaritate cu cei amărâţi, 
cu un partid care le va arăta oamenilor viitorul, nu unul care se uită mereu peste 
umăr, spre un trecut mai apropiat sau mai îndepărtat. PDL şi Traian Băsescu pot fi 
trecuţi în planul secund al politicii doar schimbând modul de a face politică, 
aducând oameni credibili, reconstruind stânga, nu făcând spume la gură. 


Oamenii vor căuta în politică personalităţi veritabile, nu copii, oameni curajoşi, 
care îşi asumă responsabilitatea de a spune lucruri neplăcute şi adevăruri ocolite, 
nu cărători de geantă umili, care se ascund după cuvinte şi nu au curajul să spună: 
EU vreau acest lucru, vreau să fiu comandantul vostru! Vreau să mă votaţi pe mine! Îmi doresc 
acest post și răspund personal pentru ceea ce fac! Nu mă ascund după partid, nici după declaraţii 
de susţinere, consider că nu sunt mort și, fiind viu, vreau să vă conduc spre următoarea staţie a 
istoriei. Cred că sunt cel mai bun pentru asta și nu mi-e rușine s-o spun sau s-o demonstrez! 

Mi-ar plăcea să aud asta, nu scheunat de chihuahua şi nici mârâit de doberman, 
cărat în lesă de cineva! Ce spuneţi de un exercițiu pentru acasă: Politician — 
adjectiv? 


POLITICIAN, politicieni, s.m. 1. om politic. 2. (peior.) persoană care face din politică 
un mijloc abil și demagogic de realizare a intereselor personale. 

POLITICIAN s. v. om politic. politiciân s.m. (sil. -ci-an), pl. politici€ni (sil. -ci-eni). 

POLITICI//ÂN ~éni m. 1) om politic. 2) depr. persoană care activează în politică, 
urmărind interese personale; afacerist politic. [sil. -ci-an] 

POLITICIAN s.m. 1. om politic; 2. (peior.) persoană care, activând pe plan politic, 
urmăreşte îndeosebi satisfacerea intereselor sale personale, obținerea de foloase personale. 
[pron. -ci-an, pl. -ieni. / cf. fr. politicien]. 

POLITICIAN s. m. 1. om politic; 2. (peior.) cel care, activând pe plan politic, 
urmăreşte îndeosebi satisfacerea intereselor sale personale. (< fr. politicien) 


5 februarie 2010 


UN NOU PARTID POLITIC? 


Despre senzaţia de elasticitate când păşim peste cadavre 


Problematica naşterii unui nou partid a cunoscut, în ultima perioadă, o 
vizibilitate crescută. De regulă, s-a bătut apa în piuă ori s-a vorbit emoţional despre 
asta. Duşmanii stângii aplaudăşi se bucură în secret, crezând că este sfârşitul 
adversarilor lor, deşi ar trebui să fie mai inteligenţi, pentru că stânga şi dreapta se 
susțin una pe alta și nu este o veselie când îți moare adversarul care îți justifica 
existenţa prin toate acțiunile lui. Cei de stânga sunt supăraţi că le dispar oameni şi, 
în mod normal, cred că astfel le scade forța. Aici nu sunt departe de adevăr. 

Cei neutri constată „avalanşa“ de demisii, „valul“ de plecări, „hemoragia“ 
pesedistă sau disoluția PSD. Toţi tratează problema simplist şi amplifică 
fenomenul. La jumătatea lui 2010, sub 30% dintre alegători răspundeau pozitiv la 
întrebarea dacă ar fi nevoie de un nou partid politic şi cam toți atâţia spuneau că 
l-ar vota pe acest nou-născut politic sau îl creditau cu ceva şanse la următoarele 
alegeri parlamentare. În 2011, această cifră se apropie de 50% şi cred că este în 
primul rând un efect al mediatizării masive. Mai mult, cei ce se opun ideii că un 
nou partid este necesar nu aduc argumente raționale, ci se mulțumesc să-i facă praf 
pe Gabriel Oprea şi pe independenţii lui, să-i pocnească pe Diaconescu şi pe Sârbu 
ori să se plângă de faptul că Băsescu este un dictator care face şi desface partide. 
Să privim un pic, încercând să scăpăm de gândirea de cutie. Factori obiectivi 
există? Da, dar cât de obiectivi pot fi factorii de climat social? 


1. Avem practica europeană din ultimele decenii. S-au născut multe partide noi în 
Europa, numai că noi am avut obsesia să refacem realitatea interbelicăşi ne-am 
chinuit să refacem partidele istorice (prin istorie înţeleg şi partidul comunist 
prin FSN şi ramurile de pe trunchiul lui). Cu toată explozia de partide din 
1990, până la urmă nu au rămas decât partidele istorice şi partidele care se 
confruntă etnic. 

2. Încrederea foarte slabă în actualul sistem de partide. Partidele au 10% încredere şi 
85% neîncredere, deci, un bilanţ dezastruos (-75%). Parlamentul este pe 
aproape, adică 14% încredere, şi 85% neîncredere. Acum vreo trei săptămâni, 
grupul independenţilor lui Oprea avea 33% încredere, iar respingerea 31% şi 
atitudinea neutră 28%. Probabil că un lucru nou pare interesant, noul este un 
cui în care îți poţi agăța o speranţă. 

3. Răspunsul pozitiv la întrebarea privind nevoia unui nou partid a depășit deja 40%, Ca ŞI 
procentul celor care spun că ar vota un nou partid. Mă feresc să numesc asta 
cerere socială, pentru că nu ştiu cât este de puternică o asemenea atitudine, cât de 
mult contează pentru oameni acest răspuns. 


Deocamdată, fără cercetări mai extinse şi mai fine, vorbim doar de nişte 
răspunsuri afirmative la întrebări puse de operatorii de interviu. Experienţa mea 
îmi spune că, de multe ori, potenţialități sociale reale nu s-au îndeplinit din diverse 
motive. La fel, un partid politic de succes nu se naşte doar când există nişte 
parlamentari care au format un grup şi sondajele confirmă că oamenii privesc cu 
simpatie ideea de partid nou. Pentru a construi un partid mai este nevoie de câteva 
lucruri: media şi mediatizare — televiziunea este mama politicii astăzi. Evident, ea 
nu este de ajuns, exemplul cel mai clar e Partidul Conservator, un partid cu un 
grup media de calitate şi foarte puternic, dar fără o constanţă ideologicăşi fără 
oameni cu credibilitate — oameni credibili, care să se poată adapta televiziunii şi un 
program politic adresat spaimelor şi speranţelor oamenilor concreţi. 


Dar ce semnificaţie poate avea naşterea unui nou partid de centru-stânga? Dacă 
ar apărea un nou partid, nu ar fi nici dezastrul stângii şi nici victoria absolută a lui 
Traian Băsescu asupra opoziţiei şi democraţiei. lată de ce cred eu aceste lucruri. 

Nu este o disoluţie a stângii, poate că este mai degrabă o diversificare a stângii 
româneşti, venită poate destul de târziu. În multe ţări, atitudinea de stânga este 
greu de introdus în acelaşi organism politic. Stânga cântă pe mai multe voci, de la 
virulență, trecând prin pacifism şi ajungând la un centrism cu scăpări de dreapta. 
De ce nu ar fi aşa şi la noi? Tinerii ar vrea un mesaj mai dur, mai anticapitalist, iar 
social-democraţia este considerată în multe culturi politice ca fiind prea bleagă sau 
este chiar acuzată de colaboraționism cu triumfătorul capitalism. 

Sigur, mai simplu ar fi să-i înfierăm tovărăşeşte ca trădători pe cei care pleacăşi 
au de gând să facă un partid de centru-stânga, dar ce facem dacă unii nu mai vor să 
fie confundați cu Vanghelie sau cu Mazăre? Poţi să-i obligi pe oameni să rămână 
în acelaşi partid toată viaţa? Mai ales când un partid este confiscat, în stil balcanic, 
de o gâscă ajunsă să-l conducă în interes patrimonial, ca să fiu elegant. 

Să nu ne facem că plouă. La ultimul congres al PSD s-a făcut 
o importantă modificare statutară, chiar dacă s-a spus că se va face un congres 
special pentru statut şi ideologie: s-a eliminat criteriul candidaturilor pe specialităţi 
la vicepreşedinţi şi cel al vicepreşedinţilor pe zone geografice. Adică, Geoană a 
eliminat ultimele lucruri bune aduse în timpul domniei sale. Un partid de stânga 
are mare nevoie de specialişti şi de reprezentare teritorială echilibrată, altfel nu are 
cum să câştige alegerile. Lui Marian Sârbu i s-a desființat postul de vicepreşedinte, 
el fiind totuşi cel mai bun specialist din PSD în domeniul muncii şi al solidarității 
sociale. Era mai bine dacă Oprea şi Sârbu plecau la PDL sau la PNL? Să gândim 
pragmatic: un nou partid de centru-stânga poate ajuta, la nevoie, la crearea unui pol 
de stânga, iar acel pol ar putea merge spre câştigarea alegerilor. Astfel, avem un 
echilibru politic mai bun, două partide puternice pe dreapta (dacă nu luăm în calcul 
UDMR) şi două pe stânga. 


Analiştii de dreapta să nu se bucure totuşi că se deşiră stânga. Odată ce s-a 
creat un partid, el nu rămâne legat de o coaliţie de guvernare sau de un preşedinte 
al României. Ce va face peste câțiva ani un partid de stânga nu avem cum săştim 
acum. 

Amploarea discuţiei despre noul partid poate să producă un fenomen care în 
sociologie se numeşte profeție care se autorealizează sau predicţie creatoare — un 
eveniment devine real ca o consecinţă a definirii lui ca fiind real. Altfel, discuția 
despre un nou partid îți dă o senzaţie de dezinvoltură intelectuală. Poate chiar 
senzaţia de elasticitate, în momentele în care cei care păzesc migraţia politică din 
România îi înfierează pe Oprea, Sârbu, Diaconescu şi alţii. 

Am folosit ca subtitlu numele unei piese minunate, scrisă de Matei Vişniec 
drept omagiu lui Eugen Ionesco. lar invocarea unor cifre sau procente vine din 
cercetările Institutului Român pentru Evaluare şi Strategie — IRES, făcute în ultima 
vreme de către mine. 


28 februarie 2010 


MANIFEST ÎMPOTRIVA VORBIRII DESPRE FEMEI 


Mi-e frică să vorbesc despre femei noaptea, pentru că s-ar putea să mă 
ademenească în vis şi să mă rătăcesc prin jungla lor de sentimente, emoţii, de 
rochii şi tandreţe, iar dimineaţa să nu mai găsesc ieşirea. Nici ziua nu e bine să 
vorbeşti despre femei, căci cuvântul poate atrage realitatea şi te poţi trezi 
îmbrăţişând un copac pe stradă sau rugându-te la urma trecerii lor prin aer. 

În general, poţi folosi cuvintele doar pentru a le ţine pe ele captive, ca într-o 
cuşcă, mai ales după ce au plecat de la tine. Dar ce spun eu, nu le poţi ţine captive 
în cuvinte, asta este doar una dintre iluziile noastre macho. Dacă încerci, în primul 
moment când laşi cuvântul nesupravegheat, îl găuresc (cu unghiile lor lungi, 
probabil) şi pleacă, iar când revii, găseşti cuvântul gol, ca o crisalidă părăsită de 
fluture. Dar cel mai bine poţi folosi cuvintele pe post de sticluţe de parfum, unde 
să închizi amintirea parfumului lor sau atingerea moale a pielii lor ori altceva, de 
exemplu modul în care râd femeile, cu capul dat pe spate, de parcăşi-ar lua zborul 
spre ţările calde. 

Mă enervează să vorbesc despre femei primăvara, pentru că este o dovadă 
pentru duşmanii noştri că suntem un popor vegetal (Săru” mâna, doamnă Ana 
Blandiana!), nu pentru că nu ne revoltăm, asta nici nu e atât de grav, ci pentru că 
semănăm cu nişte copaci care trăiesc doar primăvara, în rest vegetează. Dacă 
vorbim doar primăvara despre femei este clar că numai atunci ne urcă seva din 
pământ spre crengi, iar dacă ele ar afla asta ne-ar părăsi sau ne-ar pune în insectar, 
cu fluturii care trăiesc doar câteva zile. Dacă ele s-ar prinde că suntem vegetali, 
cine ştie ce ar face, sunt capabile de orice, ar putea altoi pe trupul nostru 
rododendron sau mandragore. 


Deci, prieteni, vă propun următoarele lucruri, menite să elimine acest prost 
obicei de a ne trezi vorbind despre femei doar primăvara. În general, nu vorbiti 
despre femei, poate doar despre cele care s-au dus. Luaţi-le mai bine în brațe, 
țineți-le de mână, îmbrăţişaţi-le până simţiţi că nu o să vă mai puteţi dezlipi 
trupurile sau acoperiţi-le ochii cu frunze verzi, ca să nu găsească ieşirea din spaţiul 
vostru intim. Lăsaţi-i pe poeţi să vorbească despre ele, ei oricum sunt rătăciți şi nu 
o să mai revină vreodată pe pământul nostru, afectat de încălzirea globală 
ireversibilă. Poeţii au trădat de mult, ele i-au păcălit că sunt copii, ca să adoarmă 
cu capul pe sânul lor pietros, pe poeţi i-au pus să se transforme în prinți, când noi 
suntem plecaţi, iar apoi, scandalos, i-au transformat în cerşetori de iubire şi în 
culegători de farmece trecătoare. 

Nu faceţi imprudenţa să le vorbiţi femeilor, mai ales primăvara. În fond, ce o să 
le spuneți voi, când orice cuvânt care decolează de pe buzele lor spre voi este o 
declaraţie de dragoste, ce paralizează ca veninul şarpelui din Delta Nilului. Dar, 
mai ales, nu vă plângeţi de comportamentul lor sau de obiceiul lor de a pleca din 
când în când undeva, departe, câteodată chiar după ce au făcut dragoste cu noi. Nu 
vă plângeţi mai ales de faptul că uneori, în special în nopțile fierbinţi, când le 
iubiţi, ele se comportă ca nişte regine, vă ordonă ca unor sclavi namibieni, pentru 
că ele chiar sunt zeițe, care au ales să rămână alături de noi mai demult, când au 
descoperit că suntem tonti, nătângi şi nu am avea cum să supravieţuim fără ele. 

În general, nu spuneţi despre femei că nu ne iubesc destul, pentru că, sunt sigur, 
nefericiți cu adevărat sunt doar cei care nu pot iubi. 


8 martie 2010 


15 MARTIE. FILE DIN RĂZBOIUL NOSTRU DE O 
MIE DE ANI CU UNGURII 


Acum vreo 35 de ani, pe 15 martie, am făcut două descoperiri interesante 
pentru acea vârstă: căşi sângele ungurilor este tot roşu şi că ungurii sunt destul de 
solidari. Evenimentul a fost prilejuit de 
o bătaie în care i-am tras vreo doi pumni în nas lui Laszlo (tot Vasile), cel care 
avea să-mi devină apoi prieten bun. Evident, pedagogul nostru maghiar m-a bătut 
doar pe mine, deşi Loţi sărise la bătaie. Nu mi-am scos niciodată certificat de 
patriot, deoarece, peste vreun an, pedagogul maghiar l-a bătut pe Loţi, după ce 
i-am strigat eu o înjurătură ungurească pe geam, imitându-l pe colegul meu de 
cameră. 

Am cunoscut-o apoi pe Magda, de care m-am îndrăgostit puţin, dar care mi-a 
tras odată o palmă cu cel mai tare spirit milenarist de care sunt capabile 
unguroaicele. Rozalia era poetesăşi s-a îndrăgostit de mine, dar părinţii s-au mutat 
la Cluj şi ne-am pierdut, deşi cred că mi-a fost dragă. Janos mi-a devenit prieten 
pentru că era la fel de încăpățânat ca mine, era tare mândru, iar la internat, când 
voia vreunul mai mare să ne umilească, săream la bătaie într-o frăţie anistoricăşi, 
de regulă, ne ieşea. 

Deşi până la 14 ani nu am schimbat vreo vorbă cu un ungur, crescut fiind 
într-un sat românesc de munte, îi citisem până la acea vârstă pe Jókái Mór, Petöfi 
Sándor, Ady Endre, Méliusz József şi, 


mai ales, pe József Attila, unul dintre poeţii preferaţi ai tatălui meu, despre care 
tata îmi vorbea cu lacrimi în ochi. În armată l-am învăţat pe Arpi din Harghita să 
„vorbeşte româneşte“, oricum armata era lungă, iar eu mă pregăteam să devin 
profesor. Nu ştiu de ce am făcut-o, pentru că pe la 18 ani, cititor de istorie 
pasionat, voiam să scriu o istorie a suferințelor noastre în Ardeal; dar, probabil, am 
considerat că Arpi, săracul, din satul lui de munte nu avea cum să-i taie capul lui 
Mihai Viteazul, acum vreo 400 de ani. 

La facultate, profesorii unguri mi-au dat doar note maxime, ceea ce nu au făcut 
ŞI cu colegii noştri unguri, dar am considerat că este problema lor internă. Atunci, 
pe colega mea de grupă, unguroaica bolnavă de spasmofilie, doar eu o ajutam să-şi 
revină, colegii maghiari se speriau de criza ei şi ieşeau afară. E adevărat, am 
cunoscut şi nişte vestale care se luptau să păstreze focul viu al spiritului maghiar, 
dar acest lucru nu ne deranja prea tare, pentru că echipa de fotbal pe pariu în care 
jucam lua în fiecare sâmbătă câte 25 de lei de om (contravaloarea a cinci beri) 
echipei de unguri în care juca prietenul nostru Poly, echipă de pe strada Arany 
Janos. 

M-am însurat cu o fată din Mureş, care a citit o perioadă România Mare, dar 
s-a lăsat de lectură când a început să scrie Vadim Tudor despre mine că sunt ungur, 
gabor sau ţigan blond ungur. Apoi am făcut sute de cercetări despre relaţiile 
interetnice, am avut studenți maghiari, o grămadă, la Universitatea Babeş-Bolyai, 
am petrecut multe vacanțe în Harghita şi Covasna, m-am ocupat în guvern de 
minorităţi şi de românii de pretutindeni, am negociat cu UDMR, ne-am certat cu 
UDMR, am Jucat fotbal cu UDMR la nişte negocieri şi le-am dat vreo cinci goluri. 
Am fost la Budapesta de câteva ori, m-au enervat colegii de la Bucureşti, că nu 
înțeleg relaţiile cu ungurii din Ardeal, l-am condus pe preşedintele Ungariei prin 
România, m-au fluierat 300 de unguri când le-am spus, la Tuşnad, că autonomia 
din capul lor nu este chiar ceea ce se cultivă acum în Europa. Am vorbit din partea 
Guvernului României, cu drag, ungurilor care deschideau cu speranţă o uni- 
versitate la Kolozsvâr, Universitatea Sapientia. 


Am scris multe declaraţii oficiale şi mesaje ale unor personalități politice, de 15 
martie, am scris discursuri cu uşor parfum naționalist, am profilat lideri politici 
pentru orizontul de aşteptare al publicului din Ardeal. Am fost în tribună la meciuri 
de fotbal cu Ungaria, am urmărit ani de zile comunicarea Budapestei privind 
Transilvania. Am condus şi proiectat o campanie electorală axată pe ideea solida- 
rităţii transetnice, în numele reconstruirii comunităţilor din Ardeal. M-au 
emoționat gesturile de omenie ale unor unguri, m-au enervat aberaţiile unor 
politicieni unguri, am condamnat antreprenoriatul etnic românesc, dar şi pe cel 
unguresc. Am condamnat şmecheriile unor politicieni din Bucureşti care fac 
afaceri cu oligarhia maghiară şi sacrifică interesele partidelor ardeleneşti. 

Prin crâşmele ardeleneşti am cântat cântece în care apar şi ungurii lui Horthy, 
nu în postura cea mai favorabilă, am cunoscut unguri care mi-au devenit imediat 
prieteni, am cunoscut mulți intelectuali maghiari pentru care mi-am păstrat cel mai 
mare respect, am cunoscut şi unguri tâmpiţi, pe care i-am uitat repede. Odată, în 
Mexic, am întâlnit nişte unguri din Budapesta şi ne-am bucurat atât de tare, încât 
am tras un chef până spre dimineaţă, pentru că ne simţeam singuri într-o lume 
ostilă. 

De vreo 35 de ani am trăit tot felul de lucruri şi de sentimente în războiul de o 
mie de ani cu ungurii. Fiecare a trăit în felul lui această parte de viaţă pe care o 
împărțim, unguri şi români. Anul trecut am avut o revelație — drama uciderii lui 
Marian Cozma devenea un eveniment care leagă România de Ungaria mai mult 
decât şedinţele comune de guvern, la care nu se hotărăşte nimic, mai mult decât 
autostrada din visele ardelenilor, mai mult decât simpozioanele despre 
multiculturalism. Spuneam atunci că ne leagă, nu în sensul că ne înfrăţeşte, ci în 
sensul că pune în evidenţă graniţele unei lumi în care avem un destin comun. 


Am descoperit lucrul care ne apropie cel mai mult, fără să fim frați: români şi 
unguri, suntem prizonierii unei lumi mici, pline de violenţă, de corupție şi de 
barbarie. O lume unde speranța moare în fiecare zi şi unde oamenii din Veszprem, 
Szeged, Nădlac, Deva şi Piteşti au ieşit cu lumânări în mâini, speriaţi. Nu ştiu câţi 
dintre ei auziseră înainte de Marian, handbalistul, sau înțelegeau ipocrizia bătăliei 
televiziunilor pentru audienţă, dar toți au simţit că sunt singuri în fața morții, că 
statul care ar trebui să-i apere este doar o mascotă pe care conducătorii o folosesc 
pentru a merge la furat. 

Când scriu aceste rânduri este deja 15 martie. E sărbătoarea lor, a ungurilor de 
pretutindeni. Ungurii din Transilvania se îmbracă frumos, se duc la biserică, fac 
parade de port popular, se gândesc la o viaţă mai bună, unii visează să se întoarcă 
acasă copiii lor plecaţi în Ungaria sau cine ştie pe unde prin Europa. Acestui vis al 
lor politicienii lor le-au dat numele „autonomie“. Aşa sunt politicienii, ei dau nume 
ciudate viselor simple ale oamenilor. Dacă m-ar asculta, le-aş spune că au 
autonomie deja, ca şi românii, autonomia de a muri de foame, autonomia de a 
nu-şi putea termina studiile dacă sunt de la ţară, autonomia de a fi la fel de săraci, 
autonomia de a plânge, neauziţi, în limba maghiară. 

Ca şi la noi, la români, şi politicienii lor se folosesc de asemenea sărbători ca să 
ia voturi, de aceea spun tot felul de tâmpenii despre Trianon, despre românii 
cotropitori, după care fac afaceri cu politicienii de la Bucureşti, iar Trianonul nu le 
mai produce nici o durere, până la următorul 15 martie. Totuşi, o parte dintre cei 
pe care i-am cunoscut eu se vor îmbrăca şi vor merge la biserică, se vor ruga, vor fi 
emoţionaţi la auzul unor discursuri, unii vor trage 
o pălincă la bufetul din sat şi vor fi certați de neveste (obligatoriu, tot în 
ungureşte). Pe ei, unii politicieni încearcă să-i convingă că nu au voie la această 
sărbătoare, că o trăiesc în clandestinitate. Politicienii maghiari mai cunoscuţi au 
dat deja declaraţii presei, declaraţii numai bune să-i facă pe români să se uite 
strâmb. Profesioniştii români ai vegherii contra pericolului maghiar sunt şi ei 
pregătiți să apară la televizor şi să le interzică sărbătoarea. Eu însă nu pot să mă 
întristez când cineva găseşte energia de a sărbători, chiar dacă este sărbătoarea 
ungurilor de pretutindeni. M-au invadat amintirile din războiul meu cu ungurii şi 
mă bucur să le spun: La Mulţi Ani! Boldog Születésnapot! Să fiți sănătoşi! 


Distracţie plăcută! Mindenütt élnek magyarok! 


PS: Din 16 martie, ora 8.00, mai ales în zilele de lucru, ne întâlnim pe frontul 
războiului nostru de o mie de ani. 


15 martie 2010 


DUSTER DE ROMÂNIA 


xec 


„Țăranul, dacă se duce la oraş, tot țărani caută“, spunea Marin Preda la 
începutul unui roman. Am fost la Geneva la Salonul Auto, cel mai tare din lume, 
cel mai selectiv, mai elitist, adică, şi am căutat standul Dacia. De fapt, mai ales 
pentru asta m-am dus. Am vrut să văd România acolo şi nu m-am dus liniştit. Am 
mers cu inima strânsă de emoție, cu oarecare spaimă de penibil. Am văzut de 
multe ori prezența României la târguri şi de cele mai multe ori mi-a părut slabă, 
timorată, jenantăşi improvizată. Acum nu era vorba de vinuri, de agricultură sau de 
rulmenţi, lucruri mai uşor de arătat de către noi. Era vorba de industria 
automobilului, aflată în vârful dezvoltării tehnologice şi în vârful luxului, acolo 
unde companiile şi chiar țările investesc cel mai mult. Taximetristul care mă duce 
spre salon îmi vorbeşte despre Mercedes şi despre lansările de prototipuri pentru 
maşinile japoneze. Caut să-l întreb despre criză. „Nici o criză, spune el, la 
insistențele prietenului meu, Ovidiu, poate în Grecia.“ Mă mir că nu zice de 
România, gândesc eu fără voce, şi cobor într-un furnicar de nedescris. Cum o să 
găsesc standul Dacia? Probabil e undeva la margine. 

Nu fac însă decât zece metri, pe platoul de la primul etaj, cel cu Ferrari, 
Lamborghini, Maybach, şi văd deja un sector spațios, cu o inscripție mare: 
DUSTER. Nu-mi vine să cred, nu mă apropii imediat, dau o tură pe lângă stand, 
fac fotografii şi mă uit cu coada ochiului peste mulțime. Oare este cineva la 
standul nostru? Mă apropii cu grijă, ca şi cum aş deschide hârtia creponată de pe 
un cadou — la standul Dacia este plin. Încerc să fac fotografii, dar îmi este greu și 
să privesc de aproape primul SUV adevărat produs în Europa de Est, pentru că este 
plin de oameni. Mă uit la hainele lor, nu sunt bogaţii lumii, dar sunt foarte mulţi 
tineri. Intră în maşină, citesc pliante, se uită la detalii, cer să vadă motorul. Standul 
este perfect organizat: automate de informaţii, motoare demonstrative care 
funcționează, proiecții, mici obiecte promoţionale, oferite gratis (singurul stand 
generos). 


Mă rătăcesc de prietenii mei, specialiştii în auto, ca să pot rămâne mai mult la 
standul nostru. Un grup de francezi se uită peste tot, sunt specialişti de la un 
service, iar unul spune: „pas mal, intéressant“. Nişte tineri studenți de la auto sunt 
acolo cu profesorul lor şi îşi iau notițe lângă un motor demonstrativ. Intru în vorbă 
cu un grup de elveţieni şi unul îmi spune că „e interesantă maşina, se vede că este 
făcută de francezi“. Nu mă las şi îl provoc la un pariu — e făcută în România, de 
către români. Ei nu mă cred şi când aud asta de la o franţuzoaică, îmbrăcată în alb 
ca o asistentă medicală, dau din cap şi mă felicită. Le spun că o să transmit 
felicitările unui tip, Stroe, de la Piteşti. ÎL aud pe un vizitator întrebând dacă e ade- 
vărat că preţul e 10 000 de euro şi cât trebuie să aştepţi pentru a fi livrată. Prietenul 
lui se întoarce şi întreabă dacă e adevărat că are EURO 5 şi, când i se confirmă, dă 
din cap şi pleacă bombănind: „Arrogants, ces Roumains. “ 

Mai stau ceva şi plec să văd alte standuri. Îmi planific să mă întorc şi revin 
peste mai bine de o oră. Fac din nou fotografii, deşi greu găsesc un cadru curat, 
fără vizitatori. Observ că avem fetele cele mai frumoase, singurele îmbrăcate în 
alb, nu în ţinute office, fără nici un farmec, ca la alte standuri. Foarte multă lume, 
pensionari, studenţi, proaspăt căsătoriți. Un fermier din Alpi cere să plece acasă cu 
un model aflat la expoziţie. 


Nu îmi iese din cap formula cu aroganța românească, spusă de acel francez. 
Începe să-mi placă. Poate este o formulă de aroganță, dar nu cred că aroganţa este 
aşa de negativă cum e descrisă în dicţionare. E şi o formă de autorespect, de 
angajament şi de luptă. Dacă nu ar fi fost francezii la Piteşti, am fi avut curajul de 
a face un SUV când nouă nu ne mai iese nimic? Nu mai facem nici măcar roabe, 
importăm totul. În scurt timp vom importa şi căruțe, dacă vom avea de unde. Mă 
întreb cine a lansat conceptul de aroganță în politica noastră, evident, ca termen 
negativ, şi îmi dau seama că este vechiul meu prieten, un fost preşedinte al 
României. Săraci şi cinstiţi, liniştiți, în banca noastră, fatalişti. Acesta este 
proiectul nostru pentru această schimbare de lume în care fiecare ţară îşi caută 
locul? 

Plec mulțumit de la salonul auto, am văzut o Românie arogantă, una pe care o 
vedem foarte rar. O ţară care a riscat şi a câştigat, cel puţin în ceea ce priveşte 
SUV-ul nostru, trimis să se bată cu produsele imaginaţiei marilor designeri 
occidentali. Dincolo de premierele marilor mărci, dincolo de performanţele lor, 
Dusterul nostru a primit drept de cetăţenie în salonul SUV-urilor şi este un lucru 
foarte bun. În fond, hai să ne punem o întrebare: câte ţări au produs un SUV în 
ultimii ani? Foarte puţine, iar România face parte din această listă scurtă. Una 
dintre puţinele liste cu recorduri pozitive pe care ne aflăm. Listă scurtă mai 
importantă decât prezența în Cartea recordurilor, cu cel mai lung cârnat, cu 
torturile sau cu moşii lui Oprescu, cu mămăligile imense sau cununile de ceapă. 

Dar cum suntem profesionişti ai nimicului teleambalat, nimeni nu i-a invitat la 
vreo televiziune pe cei care au creat această maşină. Aţi văzut echipa de designeri? 
Pe cei de la montaj sau măcar pe cei de la marketing? E un semn bun, Duster de 
România este un succes dacă nu este observat de noi înşine şi de televiziunile 
noastre minunate — nouă ne place urâtul, vulgarul, futilul. 


16 martie 2010 


MUNCĂŞI ROMÂNI 


Un sondaj plictisitor despre tractoare şi chinezi 


Nu am folosit o sintagmă clasică în titlu, de genul „munca la români“, pentru că 
munca este pentru tractoare şi chinezi, zicem noi adesea. Alteori spunem: fac 
orice, dacă nu degenerează în muncă. „Mircea, fă-te că lucrezi“ sau „Noi ne facem 
că muncim, ei se fac că ne plătesc“, „Munca înseamnă viaţă, dar nici lenea nu a 
ucis încă pe nimeni.“ Este greu să găsim un subiect mai bun de glume la români 
decât munca. 

Sigur, este un subiect din categoria haz de necaz, pentru că munca nu este un 
subiect plăcut pentru noi. Am inventat dihotomia dintre a munci şi a face bani. 
Cine munceşte nu are timp să facă bani. Poveştile filosofice persane sunt nimic pe 
lângă infinita noastră rezervă de glume legate de muncă. 

Recent, a ţinut prima pagină, doar câteva zile, subiectul morţii unei tinere la 
Bucureşti, de extenuare spun unii, evident nu angajatorii. A mai murit acum vreo 
trei ani o fată la o multinațională (ambele morți sunt în curtea unor angajatori 
străini), iar în ultimii doi ani peste 300 de oameni au murit în accidente de muncă. 
Totul a durat puţin, societatea îşi urmează cursul, politicienii din opoziţie au făcut 
un pic de campanie, cei de la putere s-au apărat cum au putut şi, rapid, toată lumea 
a uitat subiectul. Nu s-au întrebat nici analiştii, dar nici guvernanţii, despre 
amploarea fenomenului muncii peste program şi nici despre cel al nerespectării 
clauzelor contractuale de către angajator. Ca să nu mai vorbim despre munca la 
negru, aspect care ar trebui să fie la ordinea zilei, mai ales pentru cei de stânga. 


Văzând asta, unul dintre tinerii mei colaboratori mi-a propus să facem un 
studiu ştiinţific, pentru a vedea cât de extins este fenomenul muncii peste program 
ŞI, în general, ce mai cred românii despre muncă. Nu ne aşteptam să intereseze 
prea mult autoritățile, aşa că l-am finanțat noi, din curiozitate ştiinţifică, să 
spunem. Nu am avut mari surprize, dar rezultatele nu sunt bune să ne facă să 
dormim liniştiţi. Studiul ne arată că tot mai mulți români lucrează ore 
suplimentare, dar reacțiile şi percepțiile lor sunt încă destul de naive, caracteristice 
pentru o societate în care cultura muncii este încă într-o formă primitiv dezvoltată. 
În aproape o treime dintre locurile de muncă, activitatea nu este normată în nici un 
fel, iar procente zdrobitoare dovedesc faptul că oamenii sunt mulțumiți de 
program, 85%, şi mulţumiţi de salariu, 59%. Deşi consideră că locul de muncă este 
solicitant, doar 15% caută un alt loc de muncă. Interesanţi sunt şomerii şi 
casnicele, doar vreo treizeci şi ceva la sută dintre ei caută un loc de muncă, restul 
nu ştiu ce au în plan. Deşi 59% dintre români observă pe propria piele că legislaţia 
muncii din România nu protejează angajatul şi 76% cred că legislaţia muncii nu se 
respectă în ţara noastră, ei nu vor nici o schimbare, puţini s-ar revolta, puţini ar 
face reclamaţii sau ar căuta o ameliorare a situației. 

Să nu mai luăm în calcul lipsa de mândrie: 76% ar accepta un loc de muncă sub 
pregătirea lor, 75%, un loc de muncă în care se fac ore suplimentare, iar 56% ar 
accepta şi un salariu mic, sub aşteptări. Deşi 63% dintre angajaţi au avut în 
ultimele 12 luni un cunoscut care și-a pierdut locul de muncă, doar 41% dintre 
români sunt îngrijorați pentru locul lor de muncă, oamenii fiind, în general, 
mulţumiţi. 

Lipsa de mândrie a angajaţilor din România este explicabilăşi prin lipsa unui 
angajament real din partea sindicatelor pentru programe de solidaritate cu 
angajaţii. În timp ce Franţa a fost paralizată câteva luni de grevele privind primul 
contract de muncă, în România se conturează tot mai mult o masă de manevră 
imensă care nu este capabilă să-şi reprezinte situaţia de dominare şi să reacționeze. 
Sindicatele se luptă doar câteodată, pentru salarii, iar politicienii îşi aduc aminte 
doar în campanie de aceste subiecte. Cum am văzut şi în acest studiu, în ţara lui 
Dorel despre muncă vorbim cu lejeritate, ca şi cum nu ar fi vorba de propria 
noastră viaţă. Munca înnobilează, spuneau comuniştii, dar românii le-au răspuns 
corect ideologic: noi nu avem nevoie de nobili. 


Suntem în prezenţa unei conştiinţe sociale încă premoderne, unde timpul nu 
costă bani şi munca nu este valorizată ca fiind sursa cea mai importantă pentru cei 
mulți, sursă de succes şi de prestigiu. Câştigurile la Loteria Română hrănesc visul 
de a scăpa de muncă: „nu o să mai muncesc niciodată“, a declarat acum câţiva ani 
un câştigător la loterie din Tulcea. 

La facultate — îmi aduc aminte despre primul deceniu de după revoluţie — nu 
aveam pe nimeni care să-şi dorească să predea un curs de sociologia muncii şi, de 
regulă, apelam la jurişti care vorbeau mai mult despre dreptul muncii şi nu despre 
fenomenul social ca atare. 

Fascinanta lume a lui Dorel este un teritoriu în care râdem cu poftă, dar cu tot 
mai accentuată amărăciune. În alte culturi, publicitatea creează semnificaţii în 
cadre specifice ale consumului, atunci când imaginează diferite situaţii. Acolo se 
proiectează mirajul, evaziunea, chiar şi parodia. La noi însă mergem în altă 
direcţie: una dintre producțiile publicitare de cel mai mare impact, serialul 
publicitar la coniacul Unirea (genial, trebuie să recunoaştem) ia în tărbacă tocmai 
munca, adică tocmai cultura muncii şi regulile ei. Nu vreau să spun că nu se 
munceşte în România. Se munceşte, probabil, tot mai greu, dar şi ineficient. 
Dezorganizat, fără rațiune, fără tragere de inimă, cu un management al procesului, 
care dă o productivitate mică. 


România care munceşte este un teritoriu tot mai trist. Oamenii fără apărare 
acceptă tot mai multe servituţi. Nu mai visează la ceva mai bine, se mulțumesc cu 
puţin, spun că totul li se pare bine şi frumos la locul de muncă, până îl pierd, deşi 
peste jumătate dintre ei nu văd nici o posibilitate de angajare. Aici nu mai este 
vorba doar de o cultură a muncii, cum am scris mai sus, împrumutând poate vocea 
sociologului. Este vorba de ceva mai grav. Începem să devenim tot mai sclavi, ne 
pierdem independenţa de a alege şi de a dispune liberi de forța şi de energia 
noastră. Vom munci tot mai greu, tot mai mult şi pe bani tot mai puţini, dacă nu 
băgăm de seamă că munca este mai importantă decât credem noi acum şi că de la 
legislația muncii şi până la şcolarizare, de la o justă ierarhizare a profesiilor, la o 
strategie de reprofesionalizare a României, sunt zone întregi de social faţă de care 
suntem iraționali şi orbi. De la politicieni, la absolvenţii de clasa a VIII-a suntem 
un popor care nu ia munca în serios, o consideră, poate, neimportantăşi de aceea 
este un teritoriu lăsat chinezilor şi tractoarelor. 

Pedeapsa pentru cei care nu iau munca în serios să fie oare trimiterea lor în 
sclavie? 


21 martie 2010 


NE TREBUIE TOTUȘI UN OM 


Scandalul Voicu ne aduce o altă faţă a ipocriziei exemplare din viața noastră 
politică. „Ce oroare, ce mlaştină, ce reţea, inimaginabil, incredibil, nu se poate aşa 
ceva, nimeni n-a crezut...“ Aceste cuvinte spuse de politicieni sau de jurnaliştii 
noştri barosani de la Bucureşti sunt mostre ale unei prefăcătorii istorice, pentru că 
toată lumea a ştiut, toată lumea ştie că nu este vorba doar de Voicu — mai sunt şi 
alte reţele — şi că Voicu a fost unealta unor politicieni care au făcut doar greşeala 
că au vrut să-l ridice foarte sus şi au pus astfel reflectoarele pe el, iar el şi-a dat 
drumul la gurăşi a început să depene visul mafiot. Visul lor, nu doar visul lui. Şi 
toată lumea ştie că uciderea dosarelor este un sport naţional, uneori pentru marii 
politicieni ai noştri, „greii partidelor“, greutatea lor se măsoară tocmai în cantitatea 
de dosare ucise. Este unul dintre criteriile de forță politică, unul dintre indicatorii 
forței şi motivul principal al adulaţiei celor din partid. Uciderea dosarelor a devenit 
parte importantă a politicii, iar bătălia pentru Ministerul de Interne este marea miză 
a politicii româneşti. Nimic altceva nu este mai dorit, nimic altceva nu este mai 
important decât să te plasezi la începutul traseului de dosar, controlul poliţistului 
(adică „sinteza de câine şi curvă“, cum zicea Voicu) fiind mult mai important decât 
al tuturor celor ce urmează pe traseul juridic. 


Acesta este mecanismul principal de control social, aici se dă bătălia pentru ca 
ţara să nu se dezvolte, să nu treacă la altă etapă, să nu se deschidă adevărata 
competiție socială. Este locul unde se blochează voinţa de schimbare şi unde se 
naşte pesimismul social. Lipsa evidentă a dreptăţii într-o societate produce apatia 
cea mai puternică, delăsarea cea mai mare, ideea de a pleca în lume cât vezi cu 
ochii, indiferent de suferinţe. 

Sistemul gândit de marii combinatori a realizat cu precizie această blocare a 
speranţei că s-ar putea face dreptate şi că fiecare om ar putea reuşi în mica lui 
afacere sau în revolta lui împotriva actualei stări de lucruri. Ca sociolog, am 
realizat mii de interviuri cu echipele mele şi ceea ce transpare din toate acestea este 
deznădejdea: „nu ţi se face dreptate dacă nu ai bani, nici nu are rost să încerci să 
faci o afacere în oraşul nostru dacă nu ai pe cineva care să te protejeze. “ Marii 
combinatori au construit reţele transpartinice care au ţinut energia celor mulți în 
capsula pesimismului şi a apatiei, doar ei şi găştile lor beneficiind de resurse şi de 
libertăți. Au monopolizat comunitățile, prima schimbare după alegeri fiind cea a 
şefului poliţiei, şi-au pus rudele şi apropiații în funcții. Doar în ţara noastrăşoferii 
au devenit prefecți şi parlamentari, iar secretarele, distinse secretare de stat sau 
directori de ministere. În ceața de după revoluţie, marii combinatori au prins 
repede şpilul: plebea trebuie lovită peste bot, trebuie arătat că nu trebuie să 
pretindă prea mult de la viaţă sau de la politică. A fost de fapt mecanismul pus în 
practică de bolşevici: blochezi mecanismele de mobilitate socială, arăţi că justiția 
este a celor care au câştigat bătălia, nu dai nici o clipă senzaţia că lumea este 
deschisă. 

L-am urmărit pe unul dintre liderii care a condus cel mai mult România 
postrevoluţionară; el ura cu tărie orice propunere de a se vota şi era cât se poate de 
fericit când putea să spună verbul „a desemna“. Cutare a fost desemnat să ocupe 
funcţia X, cutărică este numit în funcţia Y. În plus, folosirea expresiei 
impersonale: „se cere, se doreşte, nu se doreşte...“ era cea mai frecventă modalitate 
de a dezumaniza procesele, fiindcă, nu-i aşa, nu te poți pune cu forţele istoriei. 


Uitaţi-vă la nefericitul de Voicu, nimeni nu-l cunoaşte, a fost consilierul 
nimănui, promovarea lui politică a fost o întâmplare cosmică sau o idee nefericită a 
neantului. Marii combinatori se ascund acum, au luat culoarea peisajului, nu-i mai 
vezi surâzând sarcastic pe la televiziuni, ca atunci când victoria le părea sigură. 
Sistemul nu are feţe, nu are nici măcar măşti, este acum total depersonalizat, s-a 
dematerializat complet. 

Văzând acest spectacol grotesc, cred tot mai mult că este totuşi nevoie de un 
om. Comunist sau necomunist, bătrân sau tânăr, bărbat sau femeie, contează mai 
puţin. Primul politician care va avea sentimentul predestinării sale va putea 
schimba decisiv aceastăţară tristă. Este vorba de sentimentul care te face să uiţi de 
poftele tale, pentru a îndeplini o misiune, să îți laşi familia plină de pofte sau 
partidul căutător de funcţii şi de bani din buget ca să te dedici progresului unei 
societăţi. Dar nu un progres simulat, superficial, bun de arătat în campanie, ci unul 
esenţial, de profunzime. Un politician care va avea curajul să viseze la schimbarea 
la faţă a României, cum spunea Cioran în tinereţe, cred că va găsi încă zece bărbaţi 
care să i se alăture. O idee serioasă privind modernizarea României va găsi 
baionetele necesare, problema este că omul acela trebuie să creadă în ea, cu putere 
şi cu sacrificiu. Nu ştiu dacă omul acela există, de câteva ori am crezut că l-am 
întâlnit, de alte câteva ori am rămas trist cu gândul că mi s-a părut. Un om şi un 
proiect ne-ar putea face să ieşim din pesimismul social. 

Deocamdată, observăm că nici măcar bandiții nu sunt demni, nu au curaj, se 
internează în spitale, cheamă popii să le descânte, fac scut uman din copii sau 
părinţi. Nici măcar o execuţie reuşită n-o să vedem vreodată în ţara asta, căci 
condamnatul ar putea muri de spaimă la vederea călăului. 


26 martie 2010 


SALUTĂRI DIN TRANSILVANIA POEŢILOR 


Când veneau sărbătorile de Paşte, în copilărie, eram paralizat de frica de a nu 
lipsi de acasă în clipa cea unică în care trece îngerul pe la noi, pentru a binecuvânta 
ramurile verzi de la streaşină. Ce o să fac atunci când mă voi face mare, îmi 
spuneam, când o să cresc şi voi pleca în armată? Va putea veni acolo, prin sârma 
ghimpată, îngerul cel fragil care aduce primăvara şi linişteşte sufletele? Va şti el 
cum să păcălească gărzile, va putea să scape de ochiul vigilent al sergenţilor, mă 
gândeam eu când începea să miroasă a primăvară. 

La Lipova nu-mi mai aduc aminte cum s-a întâmplat minunea venirii razei de 
lumină, ştiu doar că sergentul-major Hărăbor, de pământ din Suraia, judeţul 
Vrancea, mi-a arestat volumul de versuri Proprietarul de poduri, pentru că nu era 
voie cu cărți şi mai ales cu jurnale. L-am meditat apoi la română ca să-şi ia 
bacalaureatul, ce păcat că Dinescu nu era încă în manuale. 

Poate de la acel eveniment am rămas cu un obicei ciudat. Când se arată 
primăvara cu greu, după ierni înfiorător de albe şi copleşitor de lungi, mi se face 
dor de poeţii ardeleni. Primăvara mi-e dor de ardeleni nu pentru că ei scriu cel mai 
bine despre primăvară. Niciodată poeţii nu ne ajută să înţelegem anotimpurile sau 
viaţa, ei mai mult ne zăpăcesc, schimbă vorba, se conversează cu Dumnezeu. 


De poeții moldoveni (Nimigean, Alui Gheorghe, Corbu, Sava, Vişniec, 
Ursachi, Danilov) îmi este dor toamna, iar de Nichita Stănescu şi de alți sudişti 
(Iaru, Coşovei cel tânăr, Dinescu, Carolina Ilica, Cărtărescu, Constantin Preda şi 
mulți alții) mă îndrăgostesc iarna. Vara nu este loc pentru poezie din cauza soarelui 
care dogoreşte pielea femeilor şi le înalţă până la nivelul ochilor noştri plecaţi spre 
înlăuntru. 

Primăvara, întâi mi-e dor de Traian Furnea, pentru că el s-a stins şi nu-i pot uita 
poezia despre fata de la ţară care nu poate fugi din oraş pentru că i se încurcă părul 
printre blocuri. Mi-l aduc aminte cum se bucura pentru că Dumnezeu i-a lăsat pe 
toți poeţii cu acelaşi număr la pantofi. Pe Nicolae Băciuţ l-am cunoscut demult, 
când tata a vrut să mă fac ofiţer, iar el era soldat pe Calea Armatei Roşii din 
Bistriţa şi, ca şi atunci, îi mulţumeşte lui Dumnezeu că nu s-a născut în altă limbă. 

De loan Es. Pop mi-e dor mai ales pentru că nu am avut noroc să-l întâlnesc, aş 
fi vrut să beau cu el o pălincă bună de la tata, deşi amândoi suntem pierduţi prin 
Bucureştiul fără ieşire şi sigur a trecut pe la mine prin comună când a luat trenul, 
zis „Fantoma“, în drumul lui spre Bucureşti. El a spus într-o zi că „poezia seamănă 
într-un fel cu Dumnezeu, adică nu progresează.“ 

De Ion Mureşan mi-e dor când mă plimb prin Cluj şi văd că „Pescarul“ nu mai 
este, iar „Arizona“ şi „Croco“ s-au predat şi ele. Noroc că Muri are totuşi mare 
încredere în Dumnezeu, iar „Dumnezeu, în marea lui bunătate, imediat face cu 
degetul o gaură în peretele raiului/şi îi invită pe alcoolici să privească.“ 

Mi-e dor şi de Adrian Suciu, minerul, ajuns acum vedetă prin Bucureşti, care 
într-o zi şi-a întâlnit Dumnezeul lui, stătea pe bordură-ntre blocuri şi mirosea a 
câine ud, purtat pe sub haină, la piept. Pe Ioan Alexandru, marele poet creştin, 
l-am văzut ultima oară într-o gară, dar nu cea care duce spre vămile văzduhului, 
ne-a spus plecând: „Multul omului nu-i în afară/Cerul lăuntric să-l dobândim ca 
țară/Cât un potir bisericuţa strâmtă/Cu cerurile turlele cuvântă/Mânuţa pruncului şi 
a muierii/Se-ngână-n a Ta cu-a-nvierii/Unul cu altul stingere de sine/Pânt să 
trecem vămile cu bine.“ 


Mi-e dor şi de loan Pintea, prietenul copilăriei mele, cel care şi-a făcut viaţa 
ofrandă lui Dumnezeu şi vorbeşte de dimineaţă cu El, când se întrupează în lumina 
albă a florilor cireşilor din grădina casei sale parohiale de la Chintelnic. Uneori mă 
vizitează Luca Onul care care a trecut dincolo, la prietenul lui („Şi era o toamnă-n 
care,/ Când eram mai derbedeu/lurnam cerul în pahare/Bând la cot cu 
Dumnezeu“). 

Mi-e dor şi de tata, care stă deasupra satului pe deal, îl invită pe Domnul la o 
pipăşi, din vorbă în vorbă, îl sfătuieşte să-şi concedieze funcționarii din biserici şi 
catedrale şi să-i aducă o mitralieră lui Horia, ca să vadă cum se găureşte hlamida 
neagră a Evului Mediu. 

O poezie a Anei Blandiana, ardeleancăşi ea, m-a făcut să-mi fie dor de aceşti 
prieteni ai mei. Scrie poeta despre adolescenţii care trec pe role şi nu prea înţeleg 
cum trece viaţa, iar la final: „În timp ce Dumnezeu/Coboară printre ei/Şi învaţă să 
meargă pe role/Ca să îi poată salva.“ 

În Transilvania poeţilor, Domnul nu este nici român, nici ungur, nici neamţ, nu 
face politici multiculturale, nici nu vine pe rând la Paștele ungurilor sau la al 
românilor. În Transilvania, poeţii îl conving pe Dumnezeu să stea mereu pe aici, să 
facă tot felul de chestii nedumnezeieşti, ca lebedele de pe lacul Gilău, care uită să 
mai plece în ţările calde. ÎI ţin de vorbăşi El, în marea Lui bunătate, cum zice Muri, 
le ţine lor, poeţilor, de urât şi aşa o să-L avem şi noi de Paşte mai aproape. 

Hristos a înviat! Boldog Húsvéti Ünnepeket! Frohe Ostern! 


31 martie 2010 


ROMÂNIA — SOCIETATE CU ÎNCREDERE LIMITATĂ 


Multe lucruri ne plăcea să credem despre noi, românii, bucăţi de identitate 
pozitivă, poveşti şi mituri despre strămoşi şi despre trecutul luminos în care s-au 
plămădit poporul şi fiinţa noastră culturală. Suntem suflete mari, ospitalieri, iubim 
străinii, suntem muncitori, suntem cinstiții istoriei şi săraci pentru că nu avem 
noroc, cum au alte neamuri. Am rămas să păzim creştinătatea europeană, am fost 
singuri împotriva tuturor, ne-am iubit dintotdeauna neamul şi ţara. Istoria învățată 
la şcoală ne-a consolidat aceste poveşti identitare, fiecare popor procedând la fel în 
aproape două secole de construcţie a naţiunilor şi a statelor-naţiune. 

Şi noi am trecut prin această fază, iar perioada comunistă chiar a accentuat mult 
acest proces. În euforia construcţiei omului nou şi megalomania lui Ceauşescu, 
mulți români au crezut că suntem o naţiune mare şi o ţară cu viitor de aur. 
Succesele sportivilor de la olimpiade, unde ne plasam, de regulă, între primele 
zece naţiuni, îmi conferea mie, personal, în adolescenţă, sentimentul că această 
țară este una dintre naţiunile cu un potenţial care nu se poate valori fica doar 
datorită dictaturii. După revoluție, eu şi alții din gene rația mea am descoperit că 
tocmai dictatura reuşea să ne dea senzaţia sau chiar să adune resursele, în aşa fel 
încât să fim undeva la începutul clasamentelor mondiale, în unele domenii. Și nu 
era doar propaganda care crea această senzaţie, era vorba şi de o atitudine cultivată 
în Occident faţă de Ceauşescu şi de România, privind rezistența noastră la 
presiunea Uniunii Sovietice, însă succesele sportive şi chiar culturale se datorau 
organizării la scară de masă a unor tipuri de activităţi. 


Excepţionalitatea românească era un sentiment destul de răspândit în populaţie, 
păcat că nu avem sondaje din acea vreme, pentru a putea face comparații şi 
dinamici. Cert este că după 1990 şi după „prefacerile“ care au urmat (ca să 
folosesc un termen deja consacrat de propaganda comunistă), România şi-a pierdut 
din încredere, iar românii din optimismul debordant. 

Astăzi, după douăzeci de ani de destin second-hand, România pare devastată de 
neîncredere. Milioane de oameni au părăsit România şi suportă tragedia migraţiei. 
Mulţi nu se vor mai întoarce niciodată, mulți formează deja o majoritate care 
votează radical diferit decât cei din ţară. După câştigarea alegerilor de către Traian 
Băsescu, românii dinăuntru nu au privit cu ochi buni diaspora care a votat masiv 
pentru preşedinte, mulţi propunând să le luăm dreptul la vot, pentru că nu 
„mănâncă salam cu soia“, cum s-ar fi spus dacă eram imediat după revoluţie. 

Sărăcia instaurată rapid şi diferenţierea socială care a început să apară nu 
puteau decât să producă o serie de efecte negative. Cei care au pierdut competiția 
încep să-și explice rămânerea în urmă prin faptul că aceia care au reuşit au făcut-o 
prin corupție, relaţii sau noroc. (Peste 80% dintre români credeau astfel anul trecut, 
când am făcut un sondaj pe această temă.) 

Îşi pierd încrederea în instituţii, chiar dacă aşteaptă încă statul care să vină să-i 
salveze. Dar în primul rând îşi pierd încrederea în oameni. Neîncrederea devine o 
adevărată ciumă emoţională, provocând, în fond, un fel de desocializare. Românii 
se repliază nevrotic spre familie, fenomen minunat dacă este privit din punct de 
vedere moral, sociologic, însemnând un indicator de enclavizare şi de neparticipare 
socială. Ceilalţi devin „infernul“, cum spunea Sartre, la prima întâlnire un seamăn 
beneficiind de o încredere de doar 6%, iar 66% dintre noi suspectându-i pe ceilalți 
că vor doar să profite de pe urma noastră. În condiţiile în care nici relaţia de 
vecinătate nu trece de un sfert din populaţie, ca încredere — deşi era altădată un 
criteriu de organizare şi de solidaritate comunitarăşi socială, la fel de important ca 
Şi rudenia şi legătura de sânge —, este clar că egoismul se accentuează, iar 
neîncrederea nu poate produce decât tot neîncredere. Neîncrederea se apropie 
încet, încet de intoleranță și mai ales de greutatea asocierii pentru acțiuni comune. 
Sindicatele şi-au pierdut credibilitatea, iar organizaţiile nonguvernamentale nu mai 
sunt ce au fost în anii 1990. Oamenii şi-au pierdut și încrederea în sine şi asta îi 
face să se apere izolându-se de ceilalți. Politicienii au făcut tot ce au putut ca să 


separe oamenii după cât mai multe criterii, în afara celor moştenite: două sau mai 
multe Românii, poporul şi ceilalți, nesimțiţii şi victimele inocente ale nesimțiților, 
deştepţii oraşelor, care votează cu democraţia, şi proştii care votează cu neo şi 
cripto etc. 


Parcă am fi pârjolit grânele și am fi otrăvit fântânile în faţa unui duşman care 
nu mai venea, dar noi eram pregătiți de luptă. Ca și în Evul Mediu, această tehnică 
de autodistrugere este absolut ineficientă. N-o să înţeleg niciodată de ce trebuia să 
otrăvim fântânile, când erau râuri nepoluate din care duşmanii puteau bea apă, şi 
nici de ce am arde holdele, pentru că oricum duşmanii nu erau aici ca să secere, să 
usuce grâul şi apoi să-l facă pâine sau clătite. Asta ar fi însemnat să se mute la noi. 
Un război româno-român a început să se dezvolte tacit, cu izbucniri în campanii 
electorale sau în conflicte. 

Analizând rezultatele acestui studiu, am început să caut pe internet ceva 
comparații, alte studii sociologice, pentru a vedea unde ne plasăm. Nu am ajuns 
prea departe, pentru că am dat, întâmplător, de un document despre care tot 
auzisem, dar pe care nu l-am văzut niciodată în manualele de istorie. Imaginea 
şerveţelului celebru prin care, la Ialta, Stalin şi Churchill au împărțit lumea 
noastră. Am rămas şocat şi am oprit orice căutare. 


Am puternicul sentiment că acesta este actul de naştere al noii Românii, cea de 
acum. Destinul unei părți importante dintre naţiu nile civilizate ale lumii, tranșat pe 
colţuri de mese. România încrederii limitate este copilul născut din acel viol. 
Putem să ne uităm în graficele analizei IRES ca într-o oglindă. Suspiciunea și 
neîncrederea, lipsa solidarității față de celălalt dau imaginea unei populaţii, nu a 
unei naţiuni. O colecţie de indivizi singuri, speriați de viitor, incapabili să se 
identifice cu proiecte comune, incapabili să se gândească la viitor fără a scoate 
cuțitul, incapabili să viseze la viața normală. 


31 martie 2010 


ÎNVIEREA ESTE O POVESTE DE FIECARE ZI 


Am făcut recent un sondaj despre modul cum petrecem Paştele și am rămas 
surprins de semnificația profundă a acestei sărbători, pentru români. Practic, nu 
seamănă cu nici o altă sărbătoare, datorită implicării sufletești şi a complexității 
trăirii. Dincolo de sărăcia accentuată de criză, românii simt nevoia să participe, 
declară o dorință de a sărbători cum nu se întâlneşte în nici o altă împrejurare. O 
sărbătoare religioasă, dar care depăşeşte cu mult cadrele populaţiei care se declara 
ca având comportament religios. 

Să nu uităm că trăim într-o societate pe care noi, sociologii, o numim 
secularizată, unde religia a fost pusă faţă în față cu știința şi s-a crezut că va fi 
împinsă undeva, într-un loc periferic. Nu s-a reuşit complet acest lucru, dar trebuie 
să recunoaştem că în societa tea secularizată de astăzi materialismul, 
individualismul sau consumerismul sunt fundamente structurale care ghidează 
comportamentele mai mult decât valorile credinței, oricare ar fi aceasta. În statele 
laice, statul a scos Biserica din şcoli, iar credinţa este una dintre acele dimensiuni 
ale libertăţii de conştiinţă protejată, dar nu stimulată de către organizările sociale. 
Să nu mai vorbim de statele foste comuniste, unde buldozerele au dat jos biserici, 
aici este clar că buldozerele au lăsat urme şi în sufletele oamenilor. 


De ce sunt importante sărbătorile şi de ce este iubit Paştele? Antropologii ne 
spun că este un mit universal, al reînvierii naturii, şi că, odată cu natura, oamenii 
îşi proiecteazăși dorința de schimbare, într-un sentiment al unirii cu cosmosul 
întreg. Mircea Eliade spune chiar că atâta timp cât vom putea vedea cerul cu stele, 
chiar printre blocuri, acest lucru va activa în noi sentimentul unui imaginar 
arhetipal şi un fond mitic fundamental, care trece din generaţie în generaţie, de la 
începuturile omenirii, până în zilele noastre, marcate de raționalism şi de deviație 
atee. 

Probabil că sentimentul participării la mişcarea cosmică există, mai mult sau 
mai puţin conştientizat, iar teoria arhetipurilor are dreptate, dar nu cred că putem 
reduce la asta semnificaţia sărbătorii Învierii. Este poate mai important sentimentul 
mai acut al participării la cercul neîntrerupt al iubirii, la minunea care este 
sentimentul de asemănare cu celălalt, la trăirea alături de altul şi la comuniunea cu 
un seamăn, ca şi cum ai trăi într-o singură ființă. Sentimentul mi lei, al solidarității 
şi cel al sacrificiului pentru altul nu au existat dintotdeauna. Acestea au însemnat o 
construcţie culturală grea, o schim bare radicală, sunt rezultatul unei schimbări de 
ADN cultural. Iisus a adus mila şi iubirea de oameni, două sentimente pe care Anti 
chitatea, reprezentată de civilizaţia romană de vârf, încă nu le cunoştea. 

Văzând sondajul Institutului Român pentru Evaluare şi Strategie — IRES, am 
încercat să-mi explic de unde vine surplusul de participare la sărbătoarea Învierii, 
acel surplus care vine dinspre zona nonlaică. Cum se poate ca într-o societate mai 
degrabă fără 
o mare aplecare spre sfințenie şi evlavie, sărbătoarea Paștelui să fie sărbătoarea 
declarată a 99% dintre români, acum când diferenţierea şi individualizarea sunt 
principalele procese sociale? 

Găsesc explicația în forța teribilă a ideii de iubire şi de sacrificiu pentru 
celălalt. Suntem o societate tot mai individualistă, dar cu atât mai fragilă la ideea 
că miracolul iubirii poate schimba totul într-o clipă. Raţionalitatea prospectării 
viitorului ne poate duce lesne la pesimism, dar miracolul iubirii poate schimba 
peisajul lumii şi al vieţii noastre. 


Ne pare uneori că totul s-a terminat, că au învins pustiul şi urâtul. Un singur om poate 
salva ceea ce ne pare a fi definitiv pierdut, un singur gest poate să ducă la gesturi care, 
combinate, pot da o îmbrăţişare. 

E nevoie doar de un cântec pentru a se naşte o lume a cântecului. Lanţul acesta al vieţii 
şi iubirii nu se termină niciodată. El umple pământul, se multiplică, evadează de unde 
există porţi care închid, zboară peste lume şi face să răsară viaţă şi iubire acolo unde 
înainte era pustiu şi gol. 


Am postat aceste rânduri pe blogul meu, în Duminica Mare, şi am adăugat şi 
cinci sau şase videoclipuri sau filmări făcute mai ales de amatori şi postate pe 
YouTube. Toate aveau ca suport o piesă minunată a formaţiei Lifehouse 
(Everything), dar erau interpretări imagistice diferite. Unele sunt montaje cu Iisus 
din filmele despre suferință și înviere, unele sunt interpretări ale cântecului în 
cadre laice, altele în biserici. În fine, unele sunt poveşti de dragoste, interpretări ale 
iubirii pământeşti, cu lacrimi şi îmbrăţişări. Pe sub toate acele clipuri curge aceeaşi 
muzică, aceleaşi versuri, nimic schimbat. O singură piesăşi câte lumi se pot naşte 
din această iubire pusă în artă de tinerii americani. 

Am primit zeci de mesaje pe e-mail şi multe SMS-uri, care m-au întrebat dacă 
piesa este religioasă sau nu, dacă a fost scrisă cu gândul la lisus sau cu gândul la o 
persoană iubită. Nu am ştiut să spun decât că este o piesă despre iubire, iar iubirea 
e totul. Avem acelaşi suflet ca să-l cuprindem pe Dumnezeu, marea noastră iubire 
pământească, pe semeni, copiii, florile sau lumina fiecărei dimineți. 

Nu ştiu dacă Everything este o piesă religioasă sau nu, deşi am ascultat-o de 
câteva sute de ori. Ştiu însă un lucru pe care nu îl ştiam până acum — Învierea este 
o poveste de fiecare zi. 


7 aprilie 2010 


POLITICA FUTILĂ 


Despre futilul din politică sau demagogia faptelor 


Viaţa politică este plină de demagogie, prin natura ei. În Grecia antică 
„demagog“ nu era un cuvânt cu o prea mare încărcătură negativă, sau, cel puţin, nu 
cea de astăzi. Mileniile care ne despart de greci şi de politica de agora au accentuat 
semnificaţia negativă, demagogia devenind o promisiune mincinoasă făcută de un 
politician. Dacă demagog însemna la început politician cu oarecare abilitate de a 
vorbi, la Aristotel demagogia este guvernarea celor inculţi: oriunde puterea este în 
mâna bogaţilor, este oligarhie, oriunde puterea e în mâna săracilor, este 
demagogie. Nu vom vorbi despre conceptul de demagogie şi nici despre formele ei 
contemporane, pentru că zilele noastre au transformat demagogia într-un fel de 
constantă a vieţii publice cu care ne-am obişnuit. Politicienii vorbesc despre orice, 
promit jenant de multe lucruri şi poate că uneori cred ei înşişi că vor realiza unele 
dintre ele. 

Dar cea mai gravă formă de demagogie din politica noastră nu este una de 
discurs, ci un fel de demagogie a faptelor. Ceea ce eu numesc politica fuulă. O 
parte importantă din activitatea politică este reprezentată de acțiunea demagogică, 
de proiectele populiste care mimează interesul public, dar sunt doar forme de a 
mima preocuparea pentru el sau pentru oameni. O parte dintre resursele noastre din 
bugetul central sau local se duce pe acțiuni fără sens, fără importanţă socială 
majoră, pe lucruri şi pe activităţi care nu urmăresc urgenţele unui moment social 
sau politic. Demagogia vorbelor este mai suportabilă. Cea a faptelor este însă 
groaznicăşi înlocuieşte, falsifică politica adevărată, adică acţiunea în interesul 
public. Nu am o părere proastă despre Gheorghe Flutur. Vine dintr-o zonă cu 
oameni vrednici, frumoasa Bucovină, şi este activ, comunică mult, este dinamic şi 
bătăios. Dar când îmi aduc aminte de politicianul bucovinean, îmi vine în minte 
scrisul lui cu oi pe dealuri la trecerea preşedintelui ţării. Însă nu asta mă enervează 
cel mai tare, pentru că putea să fie opera vreunui pădurar mai zelos. Mă enervează 
de ce o vrea Flutur să ne aducă lumina de la Ierusalim de fiecare Paşte. Flutur nu 


trebuie să se preocupe de lu mina creştină, el trebuie să se ocupe de altceva. 
Politicienii trebuie să aducă lumina cărții, să aducă asfaltul în comune, alinare 
celor amărâţi, nu lumina de la Ierusalim. 


Oprescu a vorbit despre demagogia politicienilor şi a câştigat primăria ca un 
independent care în viaţa lui n-a avut carnet de partid, vorbind despre şosele pe cer 
(mă rog, suspendate, ca să fiu mai exact). Nimic rău în asta. Tâmpită este obsesia 
lui de a cheltui bani de la buget pe proiecte prin care Bucureştiul a dat Cărții 
recordurilor cel mai lung cârnat (2 250 de metri), făcut pe 27 decembrie, cel mai 
lung tort (140 de metri), degustat a doua zi, pe 28 decembrie, în Piaţa Constituţiei, 
şi cei mai 4 000 de Moş Crăciuni copiilor. Toate acestea au costat două milioane 
de euro, o prostie atât de mare, încât o societate politică fără o majoritate de 
papagali ar fi trebuit să facă un scandal enorm. 

Nici pesediştii nu scapă de această constantă a politicii noastre, tentaţia 
demagogiei faptelor şi a futilului. Vanghelioanele sau cine ştie ce construcții 
urbane care gâdilă doar orgoliul proştilor şi mândria locală sunt dovezi ale risipei 
de resurse şi ale activităţilor de tip demagogic. 


Poate că ar trebui să inaugurăm un registru al faptelor demagogice şi 
elementelor de politică fuulă, pe care să le interzicem apoi prin referendum sau 
măcar să le incriminăm public, pentru ca măcar să-i trezească pe proştii care stau 
cu gura căscatăşi se miră sau chiar votează în funcție de aceste futilități. 

Părerea mea. Să ne ocupăm în politică de lucruri serioase, necesare, nu de 
futilități. Să nu aruncăm banii comunităților aiurea pe false priorități, să evaluăm 
nevoile corect şi să căutăm soluţii pragmatice la nevoi comunitare veritabile. 


11 aprilie 2010 


PS: Pentru eventualii pudibonzi, câteva definiţii ale futilului din DEX: 


FUTIL, -Ă, futili, -e, adj. (livr.) lipsit de valoare, de importanţă, 
de interes; inutil, lipsit de seriozitate, neserios, frivol. — Din fr., it. 
futile, lat. futilis. Sursa: DEX '98 
FUTIL adj. v. fluşturatic, fluturatic, frivol, neserios, uşuratic, 


vânturatic, zvânturat, zvânturatic. 


POLITICA INDIFERENȚEI 


Cred că în primul deceniu al eliberării noastre de comunism politica era de o 
calitate mult mai bună decât acum. Era, cu siguranță, mai naivă, dar avea multă 
consistenţă, avea consistenţa implicării totale. Oamenii veneau spre politică fără a 
cunoaşte trucurile de astăzi şi erau cel puţin două direcţii de acţiune şi de credinţă: 
unii fugeau de trecut şi credeau că se poate construi repede un viitor luminos, 
ceilalți încercau să păstreze elementele de bază ale unui trecut în care se simțeau 
siguri, voiau menţinerea unui sfatu-quo. Unii se temeau de trecut, ceilalți se 
temeau de viitor şi această spaimă îi unea destul de mult, îi făcea să se lupte cu 
aceleaşi arme, îi ţinea conectaţi. Visul neocomuniştilor de a face schimbări cât mai 
mici în structura deţinătorilor puterii se lovea de visul celor care doreau să arunce 
totul în aer ca să prindăşi ei un ciob, pentru ei sau pentru popor. 

Politica era visceralăşi analiştii aşteptau ca ea să se profesionalizeze, să nu se 
mai facă doar cu sufletul, să devină rațională. Şi eu am crezut atunci că pasiunea 
strică, am crezut că uriaşele mitinguri de protest sunt o barbarie şi că este nevoie 
de o politică mai aseptică. Ne-am înşelat cu toţii; ca şi apa distilată, care nu are 
gust, politica aseptică nu are suflet. 

În 1990, când zeci de mii de oameni strigau: „Nu ne vindem ţara“, ei nu se 
refereau neapărat la privatizare, ci se gândeau la România sau la localitatea lor 
amărâtă ca la ceva al lor, care nu poate fi înstrăinat. Oricât de absurdă ar părea 
astăzi această lozincă, ea era atunci semnul unei implicări majore în social. Când 
au strigat „Vom muri şi vom fi liberi“, nu au ştiut că este o frumoasă figură de stil, 
era chiar un crez şi o alternativă pe care românii au ales-o, deși unii chiar mureau 
la câţiva metri mai încolo de ei, pe caldarâm. 


O politică primitivă, o să-mi spună unii, resentimentală sau exaltată. Da, poate 
aşa este, dar nimic nu era joc, nimic nu era simulat, nici un trucaj sau demagogie 
nu exista, politica era legată de viaţa pe care o trăiam, cu prostia, simplitatea sau 
naivitățile ei. 

Acum trăim o altă etapă. Departe de a crede că am atins visata politică 
rațională, strategică, aceea care va aduce, matematic, fericirea şi bunăstarea, 
politica de azi este o politică a indiferenţei generalizate. De fapt, politica 
indiferenţei este modul de management al unei societăţi unde indiferența faţă de 
altul este regula de bază. 

Indiferenţa faţă de interesul public este principiul generator al întregii politici 
româneşti. Indiferenţa faţă de oameni este un principiu contrazis doar în campanie, 
când se activează brusc, în forme de spectacol grotesc, şi dispare repede. E 
adevărat, unele categorii de populaţie, cum sunt pensionarii, devin target electoral 
permanent, dar asta nu le rezolvă problema, ci din contră, îi face victime ale unui 
spectacol de compasiune trucată în toată perioada. Drama pensionarilor este 
generată de faptul că sunt mulţi, se uită la televizor şi merg la vot. Devin, astfel, 
„adrisanţii“ unei piese de teatru care se joacă mereu în parlament sau la guvern, în 
consiliile locale, unde se arată continua zbatere pentru ei. Lucrurile nu se rezolvă 
niciodată, în schimb se ridică noi niveluri de aspirație, într-o telenovelă tristă, fără 
de sfârşit. Lucrurile nu se rezolvă pentru că nu sunt bani, dar şi pentru că ar 
dispărea cea mai bună temă de a ţine cald un public naiv şi conectat, un public 
captiv. 

Unele categorii au obținut, prin elite naive, bezmetice sau ticăloase, chiar 
dreptul la indiferență. Retragerea etniilor într-o zonă a autogestiunii de detaliu a 
creat deja rezervaţii de populaţii cu nevoi speciale. De câteva ori, pe când 
discutam, cu bună intenţie, o strategie naţională pentru îmbunătățirea situaţiei 
romilor — lucrată cu nişte experți romi tineri şi entuziaşti —, am avut controverse 
absurde cu unii membri ai elitei lor, care se opuneau modernizării unor comunități 
(„Ce te bagi tu, trebuie lăsaţi aşa, bulibaşa lor ştie cel mai bine ce trebuie făcut, el 
îi duce la vot“), sau cu conducătorii unor ONG-uri, care mă acuzau de încercare de 
disoluţie a nucleului cultural şi a miezului lor identitar. 


Astăzi, consider că politicienii care cumpără voturi în comunitățile sărace 
comit o crimă împotriva umanităţii — perpetuează sărăcia, mizeria şi violența din 
aceste comunităţi, dar mai ales îi condamnă pe copii la nefericirea de a reproduce 
destinul părinților. Ei sunt nu doar indiferenți față de viaţa şi de infernul acestor 
oameni, dar se fac vinovaţi de adevărate crime. 

Indiferenţa combinată a miniştrilor şi a doctorilor faţă de bolnavi ucide mii de 
vieți în România de azi. Indiferent câţi bani se pompează, rezultatele sunt aceleaşi, 
sindromul morţii domnului Lăzărescu este nu doar o metaforă, a devenit un 
sub-brand al indiferenţei româneşti. 

Suntem o ţară fără autostrăzi, o ţară în care, din cauza acestei situaţii, avem un 
adevărat carnagiu pe drumurile sparte şi aglomerate. Mor mii de adolescenţi care 
se întorc dimineaţa de la discoteci, dar aceasta nu este pentru politicieni un imbold 
de a duce la bun sfârşit acest proiect. Contează mai mult comisioanele sau firmele 
care lucrează ori cine a inițiat proiectul respectiv: dacă este un adversar politic, 
trebuie sabotat cât se poate. 

Fiindcă tot este la modă să vorbim despre politici de proximitate, avem în 
România o indiferență de proximitate. Instituţiile produc sistematic indiferență. 
Indiferența față de suferința semenilor este dublată de o indiferență față de viitor. 
Nu ne pasă de moştenirea pe care o lăsăm generaţiilor care vin, ne gândim egoist 
doar la copiii noştri. Ne indignăm retoric atunci când tânăra mamă îşi vinde copilul 
încă nenăscut, când politicienii vând pământul unei făgăduinţe de la Haga. O ţară 
plină de gunoaie la tot pasul arată indiferența pentru mediu, dar este şi semnul unei 
lipse de respect pentru noi înşine. Semnul deteriorării raportului cu alții. 


Accept obiecția că nu politicienii sunt vinovaţi pentru întreaga suferinţă umană 
de astăzi, da, este o demagogie a lumii de azi să dai vina pe o singură categorie. 
Dar politicienii sunt vinovaţi pentru că nu le pasă, că nu fac proiecte pentru a scăpa 
de sărăcie, pentru că nu simt că misiunea lor este mai mult decât o cursă pentru 
creşterea bunăstării personale. Ei trebuie să fie inspiratori specializați pentru 
proiecte de solidaritate colectivă. Ei ar trebui să facă așa cum spun în campanie că 
vor face și trebuie să stea printre oameni cel puţin atât cât stau în campania 
electorală. 

Nu este inutil să ne întrebăm cum s-a ajuns aici, dar nici nu avem vreun mare 
avantaj dacă insistăm asupra cauzelor. Desolidarizarea de o societate bazată pe 
asocierea individualităților poate fi privită ca normală în timpurile noastre. Nu este 
bine, dar la nivel individual poate că este mai uşor de înțeles şi de gestionat. 
Politica este însă organizare colectivă prin excelență, organizarea pentru 
promovarea interesului comun. 

Din nefericire, sistemul politic este organizat să producă indiferența: individul 
este liber să nu participe la procesul democratic, la dezbaterea proiectelor comune 
sau la votul pentru desemnarea celor care se vor delega să-l gestioneze. Indiferenţa 
face deci parte din cultura morală a democraţiei, reprezentativă pentru asta fiind 
replica unui personaj din Rinocerii lui Ionesco: „Dacă ne-am face griji pentru tot 
ce se întâmplă, nu am mai putea trăi“. Statul a fost delegat să aibă grijă de toate, 
noi nu mai avem respon sabilități. Statul trebuie să se ocupe de bolnavi, de săraci, 
de dezastre, de educaţie, de sănătate, de securitatea tuturor, iar noi suntem nişte 
cetățeni-clienți care am plătit impozite pentru a nu mai avea nici o îndatorire față 
de semeni. Noi putem să stăm în pavilionul unui egoism vecin cu dezumanizarea. 
Indiferența este acceptată ca normală, mai ales în noul management public 
(anglo-saxon), sau în noua gestiune publică (aşa cum o numesc francezii), relația 
noastră cu comunitatea fiind privită prin prisma cetăţeanului consumator de 
servicii de calitate sau a cetățeanului-client. Acolo, cum ar spune Foucault, 
modernizarea a făcut ca omul să întrețină tot mai puţine relații cu spațiul de 
proximitate, iar individul a devenit membru al unei populaţii, o masă de egali în 
care nimeni nu se distinge. Sigur, considerentele filosofice sunt interesante, dar 
acolo civilizația şi emergenţa unor valori umaniste pot repara o parte dintre 
efectele negative ale acestui proces. 


La noi este altceva, la noi viaţa politică este bolnavă de indiferență, noi am ieşit 
doar de puţină vreme dintr-o barbarie care ne-a desensibilizat sistematic. Am 
acceptat să lucrăm pentru a moderniza orfelinatele şi şcolile speciale doar atât timp 
cât baroneasa Nicholson făcea scandal și venea să verifice. Am uitat de bolnavii 
din spitalele de boli mintale, trataţi ca nişte animale, imediat ce am semnat Tratatul 
de aderare la UE. Refugiul administraţiei în birocraţia indiferentă poate să producă 
cele mai mari drame. De exemplu, sunt mii de copii romi care nu au nici un drept 
la alocaţie sau la școală pentru că nu au un certificat de naștere. Nu e o dovadă 
constituţia lor somatică, cum ar spune profesorul meu de filosofie, că s-au născut? 
Este mai relevant un petic de hârtie? 

Spun că politica noastră este bolnavă de indiferență nu pentru că s-a 
modernizat, s-a sterilizat prin organizare sau birocratizare rațională. La noi este 
altceva, indiferența vine parcă din vocaţie. Este adevărat, ne-am eliberat de 
comunism, dar am devenit liberi şi indiferenți faţă de propria noastră condiţie 
umană, căci umanitatea înseamnă convieţuire. 

Politica şi-a pierdut sufletul, oamenii rătăcesc năuciți prin spațiul social. Cele 
două doamne care se luptă pentru Colegiul 19 din București se bat pentru culoarea 
verde şi cuvântul suflet, agăţat ca o broșă ciudatăşi roz la reverul lor de femei 
pornite să câştige o funcție publică. Cred că femeile ar putea face o altă politică, 
dar deocamdată sunt şi ele cotropite doar de retorica de campanie. A face politică 
doar cu sufletul poate fi la fel de dezastruos dacă nu faci o politică aplicată, utilă, 
care să ajute la schimbarea lumii. 


Noi suntem o colecţie de insule care se îndepărtează tot mai mult unele de 
altele. Începem să trăim o singurătate istorică, structurală, promovată ca model. 
Acum vreo zece ani am scris despre un om din Botoşani care s-a spânzurat sub 
plapumă, iar familia lui nu şi-a dat seama că a murit decât după vreo săptămână. 
Mi-a părut atunci a fi un caz de singurătate cosmică a acelui om. Acum, tabloul 
general al societății guvernate de politica noastră arată un jalnic spectacol al 
indiferenţei generalizate. Indiferenţa nu mai este 
o raritate, ci o regulă. Avem parcă un contract de indiferență mutuală, indiferența 
ține loc de relație socială. Stăm pasivi în faţa unui spectacol care te pune doar să 
aplauzi sau să votezi. 


20 aprilie 2010 


DOUĂ DAME DE VERDE CU SUFLETUL PE AFIȘ 


Echipele de campanie ale doamnei Loto şi doamnei Teo au început să se bată 
pentru folosirea, în lupta electorală, a cuvântului „suflet“. Teo Trandafir și echipa 
ei de experți aduc un slogan publicitar, e adevărat foarte bun: „Mai mult suflet“. 
Doamna Minca Gherva siuc nu s-a limitat la culoarea rozei şi la sloganul ei, aşa că 
Şi-a tras şi ea un verde: ce, numai Teo să aibă? De ce nu şi-a făcut Teo afiş 
portocaliu? Şi a luat apoi cuvântul „suflet“ şi l-a agăţat de 
o propoziţie de-acolo. Avea şi ea dreptate până la urmă, Piedone a avut verde, de 
ce să-l fure pedeliștii? 

Teo este o fostă moderatoare de televiziune, de succes, eşuată însă atunci când 
a încercat să arate că poate face singură ceva. Doamna Minca Ghervasiuc este 
eşuată dintr-o sinecură de la Loterie şi nu-și mai revine din dezamăgirea că acea 
sinecură nu este veșnică. Teo trebuia să fie portocalie, Loto ar fi putut să fie roşie 
sau albastră, dacă ar fi respectat echipele politice care le-au luat în braţe. Nici una 
dintre cele două doamne nu are vreun program serios, copiază minciuni ale 
politicii masculine, doamna Minca propune ceva demn de Cartea recordurilor la 
care tânjeşte Oprescu — a 13-a pensie, într-o ţară unde nu putem da nici măcar 12 
pensii decente. Teo ne-a spus şi ea că „politica şi televiziunea nu sunt 
despărțibile“, în consecință, oricare dintre cele două femei va câștiga, nu se va 
produce vreun reviriment în politica românească. Deşi sunt convins că femeile pot 
face politică mai bine decât bărbaţii, ştiu că aceste două candidate nu vor face 
nimic în această direcție. 


Ceea ce mășochează însă este lipsa de imaginație a celor care au căutat această 
simetrie. Şi apoi, mai departe, încrâncenarea doamnelor de a crea asemănare prin 
culoarea verde şi chiar prin sloganele din care nu trebuia să lipsească cuvântul 
„suflet“. O simetrie care trimite la tautologie, o asemănare care trădează lipsa de 
imaginaţie. Decât să riscăm diferenţierea, mai bine lansăm confuzia, să hotărască 
reflexul sau întâmplarea! 

Ciudată întâmplare într-o Românie care refuză simetria, ordinea şi regula. Un 
străin mi-a spus odată că nu înţelege cum poate fi condusă România, pentru că este 
o ţară unde nici o casă nu seamănă cu alta. Nu mă gândisem vreodată la asta, ba, 
din contră, multă vreme am crezut că este bine că suntem o naţiune în care fiecare 
caută originalitatea, diferenţa, individualizarea. Acum încep să înţeleg mirarea 
străinului, în faţa acestei explozii a diferitului şi a dezordinii, pentru că este, cred, 
cauza principală a ineficienţei noastre. Cred că explică de ce nu putem să 
construim opere de civilizaţie durabile, nu putem pune energiile împreună pentru a 
realiza ceva care să fie opera noastră colectivă. Nu aşa se construieşte o civilizaţie, 
ci cu ajutorul modelelor, prin naşterea unor practici şi proceduri care 
standardizeazăşi perfecţionează. Poate doar în cultură este nevoie de a încerca să 
depăşeşti regula, deşi este nevoie, şi acolo, de a admira şi a recunoaşte valoarea 
celuilalt, pentru a face o şcoală. Nu cunosc vreun curent artistic sau cultural care să 
aibă un singur creator, neimitat vreodată de cineva, neurmat de vreun discipol. 

Povestea caselor româneşti este un bun indicator pentru lipsa noastră de 
apetenţă în realizarea unor proiecte colective. Nu înţelegem nevoia de reciprocitate 
ŞI nici solidaritatea cu ceilalți. Când un guvern îl înlocuieşte pe altul, nici măcar 
formal nu încearcă să continue vreun proiect început de acela. Reluăm totul de la 
început, ca în mitul Meşterului Manole, încât orice proiect rămâne într-un stadiu 
incipient. Astfel, ţara este un uriaş cimitir de proiecte abandonate. Dacă 
asemănătorul şi simetria nu ne plac, este clar că ordinea este pentru noi 
nefireascăşi apăsătoare. Nu respectăm reguli şi societatea noastră nu va fi niciodată 
un cosmos. Dacă mereu căutăm diferenţa, nu vom structura niciodată comunități 
puternice, în care solidaritatea şi organizarea socială produc eficienţă. Va fi mereu 
doar o competiţie pentru a devaliza resursele comune şi niciodată nu vom înţelege 
ce este interesul public. Fugind mereu de ordine şi ascunzându-ne de lege, ne vom 
învârti în cerc. 


Le doresc succes celor două candidate de verde, cu ştampila cuvântului „suflet“ 
în frunte. Din păcate, nu vor fi cele care deschid 
o eră a schimbării României, căci folosesc asemănătorul şi simetria doar pentru a 
se camufla, doar pentru a se confunda cu primăvara şi cu ideea de înnoire (sau 
poate chiar cu principiile ecologiste). Şi cameleonul este verde atunci când este 
nevoie de asta. Dar sufletul, doamnelor, putea fi lăsat ca alternativă de rezervă, 
pentru altădată. În viitor, poate vor veni nişte femei care vor învinge inerția şi vor 
monta un suflet păpuşii gonflabile care este politica, nu luptându-se între ele, nici 
camuflându-se în verdele crud de primăvară. Ci luptându-se cu suferința umană, cu 
incultura, cu foamea și frigul, cu indiferența bărbaţilor, adică tot ceea ce fac de la 
zidirea lumii. 


22 aprilie 2010 


SCULPTÂND O FLOARE 


În această bătălie cu guvernul, în care combatanții (destul de vag definiţi la noi) 
îşi văd atinse interesele şi se luptă pentru ele, mi-am adus aminte de nişte 
însemnări un pic mai vechi şi de un fapt esenţial pe care l-am trăit în vremea 
studenţiei. 

Au trecut peste 20 de ani de când profesorul meu de psihologie, Valeriu Mare, 
ne-a dus, pe câţiva studenţi, să-l cunoaştem pe profesorul Vasile Avramescu. Era 
privit ca o minune a defectologiei, un om surdomut şi orb care a fost transformat 
de o profesoară de excepţie în elev, student şi apoi în profesor la şcoala specială. 
Se spune că profesoara Florica Sandu, născută în Năsăud, a dus cu ea în mormânt 
secretul demutizării şi umanizării acestui copil. Cert este că profesorul comunică 
cu ceilalți scriindu-le literele în palmă. Te pipăia cu mâinile pe faţă şi apoi ţinea 
minte chipul tău, putea să-l deseneze. Citeşte şi scrie în Braille, este poet şi 
sculptează. 

Când am intrat în cabinetul profesorului Avramescu, acesta sculpta o floare. 
Dintr-o poştă de lemn, profesorul mângâia formele şi cioplea uşor, cu dalta, 
profilul, cred, al unei zambile. Nu m-am gândit vreodată că frumuseţea unei flori 
poate fi subiect pentru o sculptură. Cred că nimeni nu s-a gândit vreodată că 
această parte din frumuseţea lumii merită a fi nemurită în piatră sau lemn. Pentru 
noi, văzătorii, fiecare primăvară aduce, din nou, o mare frumuseţe, dar în 
singurătatea şi întunericul profesorului, ordinea venirii frumuseţii o putea stabili 
singur. Vasile Avramescu vedea cu sufletul şi poate a înţeles ceva mai mult decât 
noi. Şi-a construit astfel o floare a lui, pe care s-o mângâie de câte ori are nevoie 
de frumuseţe, o floare puternică, precum un prieten, nu plăpândăşi trecătoare ca 
acelea crescute pe câmp sau în copaci. 


Ori poate că Vasile Avramescu a vrut să împietrească un sentiment, să oprească 
o clipă de frumuseţe. „Clipă, rămâi, eşti atât de frumoasă“, un pact cu frumuseţea 
ŞI viaţa, nu cu diavolul? 

Am hoinărit mult în primăvara asta cu aparatul foto, prin cartierul meu din 
Cluj, la vânătoare de flori de cireş. Mi-am amintit că una dintre distracțiile unei 
copilării petrecute la ţară era să râdem de copiii de la oraş, veniţi în vacanţă la 
bunici, care nu cunoşteau florile sau, mai degrabă, nu cunoşteau copacii după flori. 
Ne păreau tare handicapaţi şi trişti, chiar dacă îi invidiam pentru blugii lor spălăciți 
ŞI tenişii lor albi, chinezeşti, cu talpă verde. Noi, băştinaşii, deosebeam şi noaptea 
pomii înfloriţi, după miros. În această călătorie prin cartier am adunat câteva 
imagini şi vreau să repar o nedreptate făcută celor care aţi crescut prin pădurea de 
blocuri. 

Mă mai gândesc şi azi la lecţia profesorului şi tot nu sunt sigur că am înţeles. 
Poate din cauza florii de cireş, care nu are timp să stea mult pe creangă deoarece 
copiii se roagă să vină cireşele repede ori poate este hărăzită să ne arate urma 
trecerii frumuseţii prin aer. 

Acum, când autorii, creatorii, artiştii, intelectualii ies în stradă pentru drepturile 
lor, deşi cei mai mulți dintre ei nu prea se sinchisesc să lupte pentru drepturile 
celor muţi şi mulţi, a sculpta o floare îmi pare un gest al maximei bucurii a creaţiei. 
Ce-i drept, pe atunci nu existau ordonanţe de urgenţă negândite, nici drepturi de 
autor date alandala, nici atâția autori. Poate doar curajul autorilor era acelaşi şi 
grija ca să nu se confunde cu ceilalți, să nu stea la ghişee, să nu fie confundați cu 
oamenii din poporul care poate răbda orice, că de aia e el popor. 


24 aprilie 2010 


AŞ VREA SĂ FIU LUSTRABIL 


Săptămâna trecută, un ziar din capitală a făcut un panou de onoare al 
comuniştilor lustrabili, unde m-a trecut şi pe mine. Nu am fost activist, nu am avut 
nici o funcție politică înainte de 1989. A fost o eroare de documentare a unui 
Jurnalist, a scris că am fost superiorul lui Boc la UTC. Mă confundă cu altcineva, 
probabil, dar sigur nu a fost o întâmplare. Situaţia este de un absurd total, ca în 
bancul acela cu Radio Erevan. Lui Ivan Bulovici nu i s-a dat o Volgă, pentru că era 
vorba de o bicicletă, şi nu i s-a dat, i s-a furat. În schimb (aici apare bicicleta!), eu 
am fost primul din PSD care a militat, în 2006, pentru ca PSD să accepte un decont 
cu trecutul, inclusiv o lege a lustraţiei. A fost începutul acţiunii unora din partid de 
a mă lustra din PSD. Operă aproape finalizată în ultima vreme, cu largul meu 
concurs. Astăzi, lustraţia se referă mai mult la stafiui, pare mai mult un test 
psihologic al îndepărtării de trecut. Peste 50% din populaţie încă spune în sondaje 
că trăiam mai bine înainte de 1989. Dar societăţile trebuie să primească semnele 
schimbării de la elite, orice schimbare de mentalitate este un proces de durată, în 
care gesturile semnificative ale elitelor împing lumea spre un nou orizont. 

La un moment dat s-a discutat, în 2008 — a spus-o chiar preşedintele — că votul 
uninominal absolvă pe cel ales de orice vină. Nu sunt de acord, am scris atunci că 
votul uninominal nu este o spălătorie politică. E adevărat, buzoianul Ghiveciu, cu 
multe dosare penale, l-a învins atunci în alegeri pe ministrul justiției, dar nu trebuie 
să acceptăm această aberaţie. Nu o putem transforma în regulă. Votul, la noi, a 
devenit o problemă de comerţ, în multe zone ale țării dincolo chiar de legitimitatea 
generică, nu are o întemeiere consistentă din cauza lipsei culturii politice 
combinate cu sărăcia. Când pungile cu ulei şi zahăr sau berea la doi litri sunt 
principalele argumente pânăși în capitala României, este clar că mai avem drum 
lung de parcurs. 


Dintre cele patru modele de lustrație cunoscute în practica socială, după 
douăzeci de ani nu cred că lustraţia automată mai poate funcționa. E şi prea târziu 
ŞI nici nu cred că mai ajută la ceva. Ar fi cel mai bun mod de a ucide legea, 
deoarece caracterul indiscriminant al legii ar constitui o pedeapsă colectivă, ce 
încalcă drepturile fundamentale ale omului (dreptul la opinie, dreptul de a nu fi 
discriminator). Ar fi fost bun acest model poate în 1990, pe o perioadă scurtă, am 
fi scăpat de gerontocraţia bolşevică. Însă specificarea incorectă a categoriilor 
lustrabile face legea inoperabilă sau îi limitează aplicabilitatea, iar cei de la Curtea 
Constituţională ar găsi rapid motive de a o arunca la coş pentru încă o perioadă. 

Legea este însă necesară ca formă de reconciliere şi de transparență. Sau ca un 
act de recunoaştere a trecutului, cum a fost în Ungaria, de exemplu. Poate că o 
Curte de Lustraţie care să analizeze cazurile şi vinovăţiile ar fi putut aduce ceva în 
căutarea noastră de a scăpa de reziduurile trecutului pentru a putea să ne concen- 
trăm doar pe viitor. 

De aceea, o uniformizare nu face decât să măreascăşi mai mult ceața şi 
confuzia. Pledez de aceea pentru o soluţie care să permită judecarea cazurilor, nu o 
uniformizare care îi ascunde pe marii ticăloşi sau pe torționari şi distruge vieţile 
unor oameni. Noi vom rămâne legaţi de trecut dacă nu vom condamna sincer ceea 
ce au fost acte criminale în comunism, dacă nu vom clarifica vinovăţiile, dacă nu 
vom afla cine a tras la Revoluţie sau nu vom fixa cine a maltratat democraţia în 
Piaţa Universităţii. 


Acum, văzând cum umblă unii cu ciocanul lustraţiei prin târg, dacă aş avea 
posibilitatea să aleg pentru trecut, aș alege să fiu lustrabil, măcar ca să-l fi cunoscut 
pe cel mai bun prieten al meu de astăzi, cu 15 ani mai devreme. Este unul dintre 
cei mai vrednici bărbaţi ai României şi dacă, student de media 10 fiind, a fost ales 
de studenţi ca şef al lor, aceasta a fost o confirmare a valorii. O valoare pe care a 
probat-o peste tot, în afaceri sau în funcții publice, timp de douăzeci de ani după 
aceea. Alături de el, am vreo douăzeci, treizeci de prieteni, profesionişti de o rară 
calitate în medicină, inginerie sau în alte științe, vârfuri în domeniile lor, pe care 
îmi pare rău că nu am reușit să-i convingem să facă politică. După legea asta 
idioată au fost şefi la studenţi sau la UTC, deci sunt lustrabili. S-au lustrat singuri, 
nu vor să se amestece cu golanii din politică. Niciodată vreunul dintre ei nu mi-a 
reproșat că eu, prietenul lor, în bătălia cu bolşevicii din PSD, militam pentru 
lustraţie. Au înțeles principiul pentru că aveau conştiinţa nepătată, chiar dacă 
pentru ei ar fi fost o ştampilă nedreaptă. S-au desăvârşit profesional şi, fiind 
stăpâni pe instrumentele lor, nu au cerut nimic politicii sau societății. Poate doar 
normalitate. 

Am fost de acord cu o lege datorită unui principiu, chiar dacă legea este idioată. 
Dacă era aplicată în 1990 am fi scăpat de epoca Iliescu. Acum însă aş vrea să fiu 
lustrabil. Să pot avea măcar bănuiala că nu sunt produsul acestor vremuri de rahat. 


2 mai 2010 


POLITICA FĂRĂ UTOPIE ŞI FĂRĂ SPERANŢĂ 


Societatea fără jucării 


Am intrat într-o lume în care nu mai există loc pentru utopie. Trăim un timp în 
care teoreticienii şi filosofii au declarat capitalismul ca ultimul stadiu al omenirii. 
Vă mai puteţi închipui ceva după el? Nici măcar criza care zguduie întreg sistemul 
nu are darul de a pune oamenii să gândească dacă urmează ceva după capitalism. 
Ar fi considerată o erezie, dar dacă totuşi am face asta, este clar că nu te trimite 
nimeni la canal, dar nici nu te bagă în seamă. Eventual, o să te înjure unii că eşti 
comunist. Sigur, comunismul are cea mai mare vină: a îngropat sub milioane de 
cadavre ultima utopie puternică, utopie care a vitaminizat multe minți, o perioadă. 

Lipsa reflecției sau raritatea ei este totuşi mai puţin periculoasă decât lipsa 
reflexului de a gândi progresul, cu sau fără tuşe idealiste. Câteva lucrări există 
totuşi astăzi, dar au rămas la nivelul etichetei de anarhiste sau bizare. Michael 
Albert este un militant american care coordonează reţeaua Z-net, iar lucrarea lui, 
Parecon: Life After Capitalism, caută să introducă pentru viitor termenul de 
„econo mie participalistă“. Cartea sa are însă un ecou minor, fiind promovată doar 
în zone marginale ale publicului. O lucrare fascinantă, care vorbeşte profetic 
despre o nouă elită a puterii este Netocrația, tradusăşi în româneşte, unde suedezii 
Bard şi Söderqvist aduc viziunea unei societăți transparente şi polarizate, visată de 
pionierii internetului, o societate ierarhizată nu în funcție de avere şi de 
performanţă, ci în funcţie de capacitatea de a controla noile mijloace interactive de 
comunicare. Am amintit doar două dintre lucrările care materializează astăzi un fel 
de utopii, dar care se feresc să se atingă de ordinea politică. Autorii lor spun că ei 
nu critică, ci pur şi simplu constată că lumea se schimbăși încearcă să ne arate 
direcția spre care se merge. Ambele lucrări sunt interesante ca viziune, docu- 
mentate, creative, dar parcă le lipseşte ceva. Lipseşte îndemnul, nu duc 
raționamentul până la capăt, sunt inhibate de acest capitalism neoliberalist difuzat 
ca religie. Despre capitalism ca religie a scris, în 1921, filosoful german Walter 
Benjamin: „În capitalism se recunoaşte o religie, căci el serveşte la satisfacerea 


aceloraşi griji, chinuri şi nelinişti la care aşa-zisele religii dădeau odinioară 
răspunsul.“ 


Walter Benjamin credea că structura teologică a capitalismului are trei 
elemente esenţiale: 


El este în primul rând un cult, poate cel mai extrem cult care a existat. El nu are o 
dogmă, o teologie, ci îşi extrage importanța numai din cultul propriu. Utilitarismul capătă 
din acest punct de vedere coloratura lui religioasă. Cea de a doua trăsătură este durata 
permanentă a cultului, căci are loc o celebrare sans trève et sans merci („fără încetare şi 
fără îndurare“) a cultului. Nu există „o zi obişnuită“, toate sunt zile de sărbătorire 
fastuoasăși cu pompă a binefacerilor lui. În al treilea rând, capitalismul este poate unicul 
caz al unui cult ce nu absolvă de păcate, ci se face vinovat de ele. 


Această celebrare zilnică se observă cel mai bine în perioadele de criză 
zbuciumată mediatic, adică atunci când ne aducem aminte de crizăşi televiziunile 
noastre de ştiri încep să ne deseneze dezastrul pe nişte flipchart-uri imense, 
transformându-ne în elevi care trebuie să mimeze interesul, altfel sunt scoși la 
tablă. Vedem în fiecare zi la televiziuni discuţii inutile despre crizăşi societatea 
românească, discuţii care nu aduc nici cea mai firavă dovadă despre existența 
vreunui neuron, stingher sau nu. Nici o soluţie la criză, nici o idee economică sau 
socială. Soluţii: remanierea miniştrilor, demisia guvernului, alegeri anticipate, 
stimularea economiei de către stat, reducerea taxelor etc., dar nici o strategie, nici 
o idee despre cum va arăta viitorul. 


Macroeconomiştii care nu au prevăzut criza nu mai vorbesc acum deloc, cred 
că nici nu prea mai au curajul să spună ceva, căci nu pot gândi out of the box, 
probabil se pot gândi doar la creşterea economică continuă, iar criza le pare doar o 
febră sau un accident. Când regula a devenit criza, ei ce să spună? Eventual, ca în 
orice religie, vor spune „Doamne ajută!“ (unde Doamne = statul cel hulit). 

Nu ştiu dacă economiştilor, politologilor sau sociologilor noştri le lipseşte mai 
multă lectură sau înţelegerea vieții. Ştiu sigur însă că dominantă este lipsa 
încrederii într-un viitor mai bun, unul dintre elementele esenţiale ale reflexului 
utopic. Utopia este o impertinenţă pentru că produce o ruptură cu ordinea prezentă, 
îşi imaginează viitorul în termenii progresului. Societatea de acum caută să aducă 
ameliorări la crize, să asiste social, să repare, să facă mai suportabilă suferința, să 
reducă numărul celor cu probleme, dar a pierdut ideea progresului. 

În 2006, un cunoscut genetician francez, Albert Jacquard, în vârstă de optzeci 
şi unu de ani, a publicat o carte Mon utopie, una dintre ultimele utopii moderne, în 
care proiectează o societate unde raporturile dintre oameni şi drepturile lor sunt 
priorităţile absolute, necondiționate de altceva. A înnebunit bătrânul profesor 
pozitivist sau a căutat să dea o speranță? Cred că a vrut să arate, prin exemplul 
personal, că trebuie să producem idei, să fim creativi, să mobilizăm energiile 
societăţii, să incităm fantezia şi să provocăm inteligenţele să depăşească barierele 
pesimismului social. 

Am scris recent un articol despre stânga românească, care în ultimii douăzeci 
de ani a fost timoratăşi nu a încercat să stimuleze şi să mobilizeze. Stânga (dar de 
ce nu şi dreapta?) ar trebui să probeze că visul oamenilor de a trăi mai bine este 
realizabil, că, deşi viaţa nu este un paradis fără de griji, fericirea este posibilă prin 
muncăşi talent investit în acțiune. Cum să faci ceva pentru societate dacă nu 
stimulezi capacitatea oamenilor de a imagina o lume mai bună? Am pornit în acel 
articol de la economistul și filosoful Friedrich August von Hayek, un militant 
împotriva teoriilor stângii. Pânăşi von Hayek a fost, la un moment dat, de acord cu 
faptul că economiştii de stânga au capacitatea viziunii, pot să proiecteze şi să 
imagineze mult mai facil viitorul decât cei de dreapta, care sunt închistaţi într-o 
raționalitate contabilăşi devin astfel mai puţin atractivi pentru strategiile politice. 


Când politicianul de stânga sau de dreapta vorbeşte doar despre dezastrul pe 
care îl aduce guvernul, despre criza care nu se va sfârşi decât dacă el va veni la 
putere, moment în care îi va băga în puşcărie pe criminalii de la putere, realitatea 
este greu să se schimbe. E adevărat, publicul se va uita în campanie la meciul de 
wrestling dintre stânga şi dreapta (regizat sau nu), iar după terminarea meciului se 
va duce cu gamela la ușa guvernului sau a primăriei, pentru a primi ceea ce i-a 
promis învingătorul. Raționalismul şi stilul „managerialist“ de împărţire a PIB-ului 
au distrus potențialul de influențare al politicii. La noi, s-a mers mult mai departe, 
satele şi cartierele sărace sunt invadate în fiecare campanie electorală de camioane 
cu găleți, cu pungi de alimente sau cu cine ştie ce alte tâmpenii. Politica noastră 
spune franc: pentru votul tău îți dau o bere şi patru mici sau un litru de ulei şi un 
kil de zahăr. Atât, să nu vii mai încolo să-mi pretinzi cine ştie ce, cetățene, am 
plătit preţul votului înainte, ca la bordel! 
ciunteşte realitatea şi handicapează politica. Sigur, oame nilor trebuie să le spunem 
adevărul, dar o viziune catastrofică, un mesaj de urăşi răzbunare, un ton agonistic 
nu vor putea să mobilizeze decât o mică parte a populaţiei. Am publicat acest text 
pe blogul meu, un blog vizitat, dar am primit la aceste idei destul de puţine reacții 
de la prietenii sau inamicii mei politicieni, semn că nu-i interesează, nu înţeleg sau 
nu au organ pentru asta. 


Recent, unul dintre dramaturgii şi poeţii mei preferaţi, Matei Vişniec, făcea o 
observaţie tulburătoare: copiii noştri se joacă cu nişte jucării standardizate, cea mai 
mare parte a lor fiind făcute în China, și asta arată — spune bucovineanul nostru 
exilat la Paris — că 
o societate care nu mai construieşte jucării pentru copiii săi este una deja 
colonizată. 

Nu construim jucării pentru copii căci nu ne mai interesează viitorul, viitorul ni 
se întâmplă, poate cel mult să ne aducă premiul cel mare la Dan Diaconescu în 
direct. Fără utopie se sufocă gândul şi moare speranța. România este o ţară fără 
jucării, fără vise şi fără speranţe. 


6 mai 2010 


REGE, PREȘEDINTE, PREMIER 


L-am revăzut pe Gheorghe Hagi, la Cluj, înconjurat de copii, sufocat de 
doritorii de autografe. Nu-l mai văzusem de câțiva ani. Ne-am adresat unul altuia 
cu pronume de politeţe, dar pentru că urma să-l văd şi în ziua următoare mi-am dat 
seama că am o problemă. Cum mă adresez lui, cu ce formulă? „Domnule Hagi“ 
sună foarte prost, nu se poate să-i spui așa celui care te-a făcut de zeci de ori să sari 
în sus de bucurie, să ieşi pe stradă la demonstraţie, să bei nenumărate beri sau să te 
simţi emoţionat când se cânta tricolorul şi el ţinea mâna strânsă pe tricou, în zona 
inimii, pentru a nu tremura de emoție. „Domn“ îi spun şi portarului sau şoferului 
de taxi care înjură de trei ori pe kilometru Guvernul și Parlamentul României. Nu 
pot să-i spun nici Gică, pentru că nu am avut norocul să copilăresc împreună cu el 
sau să jucăm fotbal împreună. Cu atât mai puţin i-aş putea zice „măi, Gicane“, aşa 
îi spun doar unii trepăduşi care se laudă că-i sunt buni prieteni. Ar trebui poate să-i 
spunem Excelenţă, căci a fost un mare maestru al domeniului său, un star, o 
minune. 

Mi-am adus aminte că oamenii au găsit o formulă simplă: într-o ţară de 
republicani, lui, şi numai lui, i-au spus Regele. Suporterii au rezolvat-o simplu, 
politicienii le lăsaseră o rezervă, l-au izgonit pe rege în câteva rânduri, atât 
comuniștii și feseniştii, cât şi țărăniştii sau peneliștii. Adică toți, cu sau fără frică 
de trecutul frumos din mintea oamenilor, s-au luptat să alunge regalitatea de mai 
multe ori din istoria noastră. Regele fotbalului nostru a stat cu răbdare printre 
copii, până a semnat ultimul tricou, carneţel sau hârtie de ciocolată recuperată în 
grabă. Culmea, doi bodyguarzi de la o firmă din Cluj încercau să se bage în seamă, 
apărându-l. 


De cine să-l apere? De nemărginita iubire a copiilor? De tremurul discret al 
buzei de jos a femeilor care ar fi vrut să-l strângă în braţe? 

Cu un surâs venit de dincolo de lume, Regele se înclina în faţa piticilor şi în 
fața copilăriei. Semna, zâmbea, îi așeza în poze. Pe cei mici îi lua în brațe, 
mamelor le zâmbea discret şi vinovat. l-am confirmat că este important ceea ce 
face pentru că, azi, fotbalul nu mai are valoarea de evadare din copilăria noastră. 
Mi-a spus că a făcut de câteva ori ocolul țării pentru că, azi, copiilor le lipseşte un 
lucru esenţial: maidanul. „Pe vremea noastră era simplu să selecţionezi fotbalişti, 
mi-a spus, toţi jucam fotbal. Azi, copiii trebuie aduşi la fotbal, momiţi, vrăjiți.“ 
Cineva a spus că guvernul nu mai face nimic, că a scos și orele de sport din 
programă, dar Regele a privit împăciuitor, pe deasupra lumii: „Toţi trebuie să 
facem ceva pentru lumea noastră, guvernul nu poate face totul.“ Hagi nu avea nici 
un război de dus, nici o revanșă de luat. El are războiul lui, cu cei care nu înțeleg 
că fotbalul poate fi o şcoală, că fotbalul nu este o mahala în care dictează banii, 
şmenul și cooperativele şperţarilor. 

Elvis has left the building! După câteva ore, cu acelaşi zâmbet vinovat, de 
parcă îşi cerea scuze că există, Hagi şi-a luat rămas-bun de la toți cei care au rămas 
în baza sportivă, să-l mai privească. S-a dus vreo câţiva zeci de metri spre doi 
adolescenţi timizi, care stăteau deoparte, neavând curaj să se apropie de Rege. Le-a 
întins mâna şi le-a făcut cu ochiul complice, semn că şi el este ca ei, timid, retras, 
copleşit de obrăznicia unora din jur. Mi-am adus aminte de familia regală a 
României. Nu-mi inspirau nici un respect până să-i cunosc. Fiu de grăniceri din 
Țara Năsăudului, am avut în casa copilăriei icoane cu Franz Joseph şi alți împărați 
pe care-i slujiseră bărbaţii din familia mea şi nu am înţeles de la început valoarea 
simbolisticii monarhice pentru o Românie săracă, pustiită de lăcomia boierilor sau 
de ferocitatea unei burghezii-căpușă. 


Toţi cei din familia regală au şi acum un fel de evadare din timp. Pentru ei nu 
este prea devreme sau prea târziu. Împotriva evidenţelor, a republicanismului 
vulgar sau veritabil, a sondajelor, ei cred într-o misiune care nu are legătură cu 
cantitatea de împotrivire sau cu devierile deja consolidate istoric. Se adresează 
unei lumi diferite şi nu cedează. O seară petrecută cu ei era o ieşire din timp, o 
excursie pe Câmpiile Elizee. Lumea despre care vorbesc ei pare că a murit, dar o 
reînvie cu graţie şi cu o credință care pare de pe altă lume. „Nu se poate, 
Majestate““, ai vrea să zici, dar parcă nu îţi vine, pentru că nu poţi rămâne stană de 
piatrăşi în acele clipe se naşte vraja, poţi crede şi tu. Regalitatea pare un pod din- 
spre trecut spre viitor, o punte peste mocirlele cotidianului. 

Uneori par naivi, stângaci, ca albatrosul lui Baudelaire, împiedicaţi şi fără de 
măreție pe puntea vasului, dar ei sunt mesajul unei alte lumi. O lume a valorilor pe 
care au ucis-o capitalismul şi profitul, pe care a copiat-o burghezia timpurie sau o 
falsifică divertismentul televizual. Băiatul meu s-a apropiat de Gheorghe Hagi, a 
dat mâna cu el cu emoție şi a primit un autograf. De câteva zile se uită din nou cu 
mine la fotbal, merge să joace, parcă a uitat de wrestlingul care-i ocupase tot 
orizontul. A uitat de America luptelor trucate. 

Am pus în titlu şi altceva decât cuvântul Rege? Da, aveţi dreptate! În lumea lui, 
în lumea noastră, Hagi este Regele. Lumea fotbalului este vulgară, este o bucată de 
Românie cotidiană. Acolo avem preşedinţi, premieri şi miniştri. Preşedinte este 
Mircea Sandu și premier Mitică Dragomir. Miniştri sunt Becali, Iancu, Turcu, 
Mititelu, Penescu... 


11 mai 2010 


RUSKI CARNAVAL 


Pentru revoluţii trebuie bărbaţi; cu pensionarii se fac serate 


Unul dintre cele mai triste bancuri pe care le ştiu de dinainte de 19809 este o 
urmare, probabil, a Primăverii de la Praga. Se zice că un praghez se uită uimit 
cum, pe un bulevard al capitalei Cehiei, înainta, într-o duminică, la amiază, un tanc 
american, cu steaguri și steguleţe ale SUA. Se freacă omul la ochi, dar imaginea 
rămâne; mai mult, apare un alt tanc cu steaguri americane şi soldaţi gălăgioşi, care 
strigă „Freedom, Freedom!“. Omul se apropie temător de tancuri, apoi prinde 
curaj şi strigă cu vocea gâtuită: „Americans? “, „Freedom? “ lar unul dintre soldați 
îi răspunde râzând şi suflând dintr-o trompetă de hârtie: „Niet, ruski carnaval!“ 

Un banc despre cum își bate istoria joc de noi câteodată, despre cum rânduieşte 
Dumnezeu modul în care ne cheltuim speranțele sau visele. Îmi aduc aminte de 
acest banc în situații de deznădejde sau atunci când văd oameni care nu au simţul 
istoriei Şi visează la cai verzi pe pereţi. 

După ce preşedintele Băsescu a făcut anunţurile cele născătoare de isterie 
naţională, i-am văzut pe unii politicieni din opoziţie sclipindu-le ochii la ideea că 
poate o mişcare de masă ar putea să-i ajute să realizeze ceea ce n-au reuşit prin 
alegeri. Nu ştiu însă dacă a trimis cineva înadins manifestanți, în afara sindicatelor, 
care au chiar acest rol. Jurnaliştii de pe platforma Vox Publica erau cât pe ce să 
devină disidenţi, pentru că au pus în lumină o piesă BUG Mafia. E drept, nu cea 
mai bună piesă a lor, dar a fost de ajuns ca jurnaliştii să fie înjuraţi pe „o parte“ a 
forumurilor, pentru versurile din Amintire cu haiduci, luate ca motto de cei de la 
BUG Mafia. 


Am auzit de mai multe ori cuvântul revoluție, spus zilele astea, pronunţat cu 
speranță sau cu teamă de viitor, dar am înţeles că unii sperau de fapt la o răscoală. 
Preşedintele a ieşit şi a făcut un apel la responsabilitate, i-a avertizat pe unii să nu 
se joace cu focul, să nu deschidă spirala violenței. Probabil că președintele 
României asta ar trebui să facă, iar în logica (era să scriu ilogica) politică de la noi, 
opoziția se simte îndreptățită să dorească puterea, indiferent de consecinţe; dar hai 
să fim realiști! Cine să facă revoluţie, cu ce resurse, de unde curajul ieșirii și al 
înfruntării ordinii constituționale? 

Pentru o revoluţie (cât o fi ea de ipotetică) este nevoie de bărbaţi şi de asociere 
în scop... revoluţionar, ca să parodiez un termen juridic. Nu mai vorbim de 
program, asta este doar o chestiune de politologie. 

Sunt atent, în ultimii ani, la contribuția bărbaţilor și a femeilor. Bărbaţii nu mai 
aduc în sport medalii semnificative pentru România, au rămas doar femeile să urce 
tricolorul pe catargele campionatelor mondiale sau ale olimpiadelor. Bărbaţii noştri 
nu au fost în stare de disidenţă (cu mici excepţii), cel mai reprezentativ disident 
fiind Doina Cornea. În 1989, copiii şi adolescenţii au umplut morga şi cimitirele, 
nu bărbaţii noştri falnici. Anonimatul tinerilor a creat entuziasmul celor care au 
strigat „Vom muri şi vom fi liberi!“, nu voința unor bărbaţi urcați pe baricade. 
Tinerii au fost şi în Piața Universităţii, iar marii bărbați politici i-au chemat pe 
mineri să-i bată pe cei care voiau democrație. Mulţi politicieni s-au ascuns în 
braţele lui Ion Iliescu, care avea voturile amărâților sau ale săracilor. 


În 1990, bărbaţii conducători ai României nu au schițat nici un gest de unire faţă de 
Basarabia şi Bucovina, de frica ruşilor. 

Îmi aduc aminte momente penibile (pe care încerc să le uit) din cariera mea 
politică: când aveam vreun dialog contradictoriu cu Ion Iliescu (pe care mulți îl 
înjurau doar pe la colţuri), telefonul nu îmi mai suna două zile; cu excepţia lui loan 
Rus, greii partidului mă încurajau doar discret să vorbesc despre o modernizare de 
care voiau să beneficieze, dar fără costuri. „Fără muncăși fără jertfă“, cum spune 
Mihai Eminescu. 

Zeci de mii de bărbaţi români au rămas acasă cu copiii, iar soțiile lor sunt 
menajere în Italia sau în Spania; bărbaţii mahalalelor noastre îşi trimit femeile „la 
produs“. Fără supărare, cine să facă o revoluţie? 

Cine să se asocieze în scop revoluționar? Al nostru general Voicu, care s-a 
opus ordinii (prin şmecherii de culise, ce-i drept), plânge şi invocă familia şi 
părinții bătrâni, atunci când i se arată cătuşele, marele capitalist Dinu Patriciu a 
plâns şi el la ieşirea de la arest. În campanii electorale, cei care-l critică la televizor 
pe cel care ocupă scaunul de dictator dau repede telefon să se scuze şi întreabă pe 
la consilieri dacă nu s-a supărat. 

Cine i-a făcut opoziţie lui Adrian Năstase, în afara lui Traian Băsescu? Nimeni, 
plângerea penală pentru casa din Zambaccian a semnat-o Mona Muscă, nu vreunul 
dintre bărbaţii liberali sau pediști. Apoi, ca să fie totul curat, Mona Muscă a fost 
scoasă din politică, ca marele informator al vechiului regim. 

Cine i-a făcut opoziție serioasă lui Tăriceanu, care conducea cu 19% şi arunca 
cu bani în toate părțile? Opoziţie doar din gură, fără date, fără fapte, fără cifre. Dar 
opoziţia la Guvernul Boc sau la Băsescu? Este centrată pe comentariu de televizor 
şi înjurături la Boc. Nu vezi analize, nici dezvăluiri despre rețelele de corupţie. 
Marii bărbaţi se mulţumesc să le spună pe la colţuri, „la Select“, printre 
microfoane, sau la „Casa di David“, printre paparazzi. 


Să luăm cazul de față, cu revoluția bieţilor noştri pensionari. Au fost trimişi în 
stradă, iar unuia dintre ei, cineva, vreun bărbat politic, i-a pus în plasa goală cu 
care mergea la cumpărături o sticlă de benzină. Bărbații români se ascund după 
bieții pensionari, trimiși să leșine în stradăși să impresioneze prin asta. 

La modul în care se guvernează în ultimii ani, ar fi trebuit să trecem prin câteva 
răscoale, insurecţii, revoluţii sau războaie, dacă am urma logica revoluţionară care 
a înmugurit în mintea unora. Dar la noi a fost bine, au crescut salariile şi pensile, 
numărul funcționarilor de la stat, iar națiunea română s-a angrenat în proiectul 
căutării Elodiei. 

În România, bărbaţii au fost înjunghiaţi pe la spate sau declaraţi nebuni. 
Politicienii români folosesc deja de câteva decenii copiii, tinerii sau pensionarii pe 
post de scuturi umane. O asemenea țară se pregătește pentru revoluție, credeţi 
dumneavoastră, domnule preşedinte? 


14 mai 2010 


COMPLICI LA PROPRIA DRAMĂ 


Țara descoperă cu surpriză că banii noştri se scurg spre buzunarele clientelei 
politice și ne uităm cu surprindere, ca şi cum tocmai am aterizat cu toții la Otopeni, 
Şi ne mirăm, după câţiva ani de absenţă din ţară, de ce a făcut Boc cu minunata 
noastră patrie. Parcă nu am fi fost aici cu toții: politicieni, jurnaliști deontologi, 
vorba prietenului meu, Mircea Badea, opinie publică, electorat responsabil sau 
cumpărabil. Este interesantă amnezia care parcă ne-a lovit pe toți în aceste 
momente, nimeni nu a ştiut că sub noi se naşte un mare hău. 

Începând cu guvernul Tăriceanu, nimeni nu s-a uitat la statistici sau toţi s-au 
prefăcut că nu înţeleg că vine criza. Nici măcar în campania dură dintre Geoanăşi 
Băsescu nu am văzut critici fundamentate despre proasta guvernare, ci mai degrabă 
atacuri la Traian Băsescu — dictatorul. Presa nu a verificat salariile bugetarilor, nici 
schemele umflate cu rude și prieteni, nimeni nu l-a întrebat pe Tăriceanu ce este cu 
jumătatea de milion de funcționari aduși în sistem. Când Boc a propus zece măsuri 
pentru ieşirea din criză, nimeni nu a monitorizat ce face, opoziţia nu le-a urmărit, 
să ne spună că măsurile nu le mai pune nimeni în practică, au rămas doar la 
conferința de presă. 


Perplexitatea asta simulată ascunde de fapt un lucru mai grav: complicitatea 
tuturor la prăbuşirea sistemului public. Unii au participat activ la jaful național, 
alții au fost prea proşti ca să urmărească o idee până la capăt, unii sunt complici 
pentru că sunt demagogi perfecţi şi fac politică doar din gură, alţii pentru că le este 
lene, mulți politicieni pentru că se uită doar în reflectoarele de pe platourile de 
televiziune. 

Existăşi o cauză structurală, un fel de hibă istorică. România nu a avut şi nici 
acum nu are un proiect. Noi nu ne propunem să ajungem undeva, nu programăm 
mijloace, nu ne facem un plan. Trăim pur și simplu, iar competiţia politică se dă în 
jurul resurselor statului. Un viceprim-ministru recent, care a rămas în funcție doar 
câteva luni, și-a dublat averea în această perioadă (vorbim aici de averea din 
„Declaraţia de avere“). A plecat liniștit, rezolvase ceva epocal, pentru el şi familia 
lui. Un individualism atroce ne împinge la acest tip de comportament rapace. Cred 
că am făcut prea multe secole naveta între pădure şi bordei şi nu avem sentimentul 
istoriei, al duratei. Suntem în stare să furăm lumânarea de la căpătâiul mortului, să 
ne furăm chiar şi căciula, pentru a nu ne pierde dexteritatea. În politică, singura 
regulă este să te opui unui posibil succes al celuilalt, totul este electoralism vulgar 
şi demagogie. Când apare cineva şi vrea să ducă lucrurile înainte, este repede 
izolat de ceilalți și învins. 

Complicitatea la prăbuşirea României nu-i scuză pe cei care au fost la 
conducere. Culmea este că acum unii au aerul de martiri, de sacrificați. O jurnalistă 
m-a întrebat ce părere am despre sacrificiul lui Boc. Care sacrificiu, nu este vorba 
de nici un sacrificiu! A fost la început, poate, dar acum are deja vechime, e ca o 
boală cronică. Deja plăteşte lipsa de decizie, de competenţă sau chiar politicianis- 
mul demagogic al propriei echipe. E adevărat că a avut o grea moştenire de la 
Tăriceanu, dar în 2009 a dat stimulente financiare în administrație de aproape un 
miliard de euro. Dacă ar fi demarat de la început o reformă dură, eram acum 
aproape salvați, iar eu eram de partea lui. Guvernul a anunţat zece măsuri, inclusiv 
reforma în administraţie şi standarde de cost pentru funcţiile publice, dar din zece 
puncte a rămas doar programul Rabla, cu cel mai mic impact economic, dar cel 
mai mare impact populist. Dincolo de faptul că este un om cinstit şi bine 
intenționat, Emil Boc este vinovat că nu a reuşit să construiască o echipă 
competitivă pentru România. Acum trebuie să-şi poarte crucea, nu cred că este o 


soluţie să tot schimbăm guverne. Din păcate, mi-am pierdut încrederea în resursele 
politice pentru depăşirea crizei. Nu vom duce până la capăt nici o măsură, vom 
sacrifica tot ce se găseşte şi vom plăti costuri duble. Ne vom afunda într-o sărăcie 
de durată, ne vom îndatora pentru câteva generații, fără nici un rezultat. 


Efectul cel mai grav al acestei complicități generalizate este faptul că în prostia 
noastră am început să demolăm statul, şi aşa destul de şubred. Mulțimea de 
analiști, politicieni, oengişti şi gurişti vor să renunțăm la funcții publice, 
funcţionari, armată, servicii secrete, jandarmi, dascăli, doctori. Adică să lăsăm 
totul baltă, cum ne învaţă minunatul domn Patriciu, să închiriem de la dânsul şi de 
la alții lucrurile de care avem nevoie în organizarea socială. Reforma statului e 
una, dar complicitatea la distrugerea instituțiilor organizării colective e alta. Pun 
însă pariu că nu vom face distincţia, iar peste câţiva ani vom urla isterizați că am 
fost împinși să distrugem totul. Cum am distrus agricultura, industria, CAP-urile, 
cultura, cooperaţia, sistemul bancar — adică tot ce funcționa. 

Suntem complici la propria noastră dramăși nu ne pasă, nu vedem, nu auzim 
când cineva trage semnale de alarmă. O sinucidere colectivă, ghidată de frenezia 
distrugerii. 


19 mai 2010 


INVICTUS? AI GRIJĂ CA PARTIDUL SĂ NU SE MUTE 
ÎN TINE! 


Acum câteva luni, Emil, unul dintre asistenții mei, mi-a dat cu discreţie un 
DVD cu ultimul film al lui Clint Eastwood, Invictus. „O să vă placă, mi-a spus, 
când aveţi linişte în vreo seară, căutați să-l vedeţi.“ L-am purtat în geantă câteva 
săptămâni, alte câteva a stat în aşteptare pe biroul meu. Mai auzisem câte ceva 
despre film, la un moment dat însă am crezut chiar că este vreunul dintre filmele 
comandate pentru a dezinhiba turiştii care ar trebui să producă bani pentru FIFA, 
în această vară, prin prezenţa la Campionatul Mondial de Fotbal. L-am văzut în 
ziua de Rusalii şi a fost ca o prezenţă la biserică într-o zi de sărbătoare. Adică, un 
fel de ploaie peste suflet. 

Dincolo de unele tezisme de factură hollywoodiană, filmul m-a impresionat 
pentru că trimite la realitatea pe care o trăim în România acestui moment. Da, 
România este, ca şi Africa de Sud din acel moment, pe buza prăpastiei: este o ţară 
profund divizată, săracă, având o oligarhie care funcționează transpartinic doar la 
hoţie, dar care a lansat şi întreține un rasism politic generator de conflict etern. O 
țară fără speranță, fără nici un proiect. Ura pare singura resursă, dar energia urii nu 
poate aduce decât distrugere și haos. Căutând o speranţă, ne uităm la actorii 
politici şi nu vedem nimic care ar putea să ne ajute să visăm măcar la o 
normalizare a vieţii. 


L-am văzut pe preşedintele României într-o conferinţă de presă făcută la miez 
de noapte, după interminabile discuţii cu cei care susțin guvernul. Părea după o 
luptă cu morile de vânt, aveam senzaţia că nu are încredere că politicienii lui vor 
accepta să renunțe la privilegii, atâta timp cât obținerea de privilegii este tocmai 
esenţa participării lor la acest joc. Părea obosit, mi-a părut pentru prima dată 
învins. Nu şi-a mai păstrat nici măcar reflexul de politician, acela de a promite că, 
într-o zi, vom vedea luminiţa de la capătul tunelului. Ne-a spus că nu putem să mai 
vorbim de investiții publice în viitor, să uităm de autostrăzi sau alte utopii, pentru 
că nu vom reuşi să producem resurse pentru asta. 

Am şi eu acest sentiment, mai ales că zilnic se găseşte vreun jurnalist care mă 
întreabă ce se va întâmpla, cum vom ieși din această criză, cum văd eu viitorul. 
Sunt pesimist de data aceasta, nu văd nici o soluţie şi îmi este foarte greu s-o spun 
ŞI chiar mai greu s-o scriu. De două decenii există două Românii care se urăsc una 
pe alta, din ce în ce mai mult, iar de acum încolo, tot mai precis. Identificarea 
dușmanului este cea mai importantă preocupare a politicienilor. După 1990 „foştii“ 
au încercat să-i ţină deoparte pe nou-veniţi sau pe naivii din partidele istorice care 
au încercat să recreeze o legitimitate istorică. După ce polarizarea 
comuniști—democraţi nu a mai avut destule resurse, a apărut o altă polaritate: noi şi 
ei. Noi suntem cei buni, ei sunt cei răi. Ei sunt sursa nefericirii noastre, ne-au dat 
Jos de la putere, s-au îmbogăţit cu resursele pe care le-am fi putut folosi noi dacă 
am fi fost la putere mereu. Uneori noi şi ei însemna „stânga“ şi „dreapta“, alteori 
„putere şi opoziţie“, „roşii sau portocalii“. 

Din toată competiția rămânea mereu ura, niciodată vreun efort de a trece peste 
diferenţiere în numele vreunui proiect. De ce nu am reuşi să colaborăm cu toții la 
un proiect, m-am întrebat adesea, și răspunsul meu provizoriu este: din cauza 
resurselor pe care trebuie să le împartă cei care ajung la putere şi din cauza faptului 
că niciodată un lider nu şi-a înfruntat propria armată, decretând pacea şi iertarea 
adversarului de până ieri. 


În filmul lui Clint Eastwood, Mandela face acest salt, pe care numai trei decenii 
de puşcărie te pot împinge să-l faci. Pus să desființeze simbolul rasismului, echipa 
de rugby a albilor, Springbox, Mandela refuzăși face din această echipă, prin 
câştigarea titlului mondial, un moment unificator pentru o naţiune divizată. 

După 27 de ani de temniță, Mandela înţelege un lucru pe care l-am auzit de la 
oameni care au făcut puşcărie la noi, în perioada obsedantului deceniu: trebuie să 
ai grijă ca puşcăria să nu se mute în tine! Dacă atunci când ieşi pe poarta ei nu lași 
acolo tot ce ai simțit, înseamnă că o vei purta cu tine toată viaţa. 

„Națiunea noastră este flămândă de victorie“, spune Mandela, şi parcă se referă 
la România. Trebuie să uităm trecutul și să privim viitorul, nu poți elimina 
simbolurile celorlalți și apoi să le pretinzi să participe la construcţie. Trebuie să le 
ceri oamenilor imposibilul pentru a realiza ceva, trebuie să-i motivezi să facă tot 
ceea ce ei cred că nu pot, iar pentru aceasta liderul are nevoie de inspirație. Oricât 
de exagerat ar părea, m-am gândit la România tot timpul filmului, am văzut același 
conflict şi o lipsă de speranță asemănătoare. Am sentimentul că România este 
devastată de un rasism politic ce a făcut să nu se lege nimic în ultimele decenii. 
Nimic nu s-a făcut împreună, nu am avut eforturi colective, perioade de relativă 
prosperitate sau de construcţie, atunci când adversarul era încă pe Jos, iar coerenţa 
era dată de proiecte externe sau de autoritarisme mai luminate. Prin rasism politic 
înţeleg o atitudine continuă de conflict între identificările partizane, un conflict 
prea subiectivat, care depăşeşte limitele unei competiții politice normale. 
Identificarea partizană este prea puternică (un fel de spirit de hoardă), iar 
colaborarea în coaliții politice devine imposibilă. Venirea la putere a unui partid 
politic produce, în mod reflex, discriminarea celorlalte, dar şi respingerea 
resurselor de specializare din societatea civilă. Situaţia membrului de partid nu este 
una prea bună; l-am numit odată „ostatic al partidului“. Într-un text mai vechi, 
pentru care m-a înjurat un coleg de partid bătut în cap, am scris, cu referire la 
situaţia ingrată a celor care sunt prinşi în această puternică integrare a partidelor: 


Când dumneavoastră, cei fără de partid, vă simţiţi trădați de politicieni, înşelați în 
speranța că lucrurile merg spre mai bine, gândiți-vă că există pe lume cineva care este 
într-o situaţie mai proastă: membrul simplu de partid. Nu este liber să protesteze, este 
singur, nu are nici un sprijin din partea societății civile, este privit strâmb de 
dumneavoastră, fericiţii independenţi. Poate că s-a năruit şi singurul lui sprijin: visul că 
lumea poate să fie schimbată în bine, iar el poate face ceva pentru asta. 


Lipsa de colaborare pentru elaborarea unui nou proiect de societate este 
rezultatul unui adevărat rasism politic, încă prezent în viaţa noastră publică. Trăind 
în interiorul grupurilor politice, oamenii suferă tot felul de mutații, chiar şi cei care 
erau fiinţe rezonabile când au intrat acolo. Sigur, sunt şi destui simulanți sau şme- 
cheri, traseişti politici prin vocaţie, dar cei mai mulți membri din partide sunt 
sincer integrați. Cu toţii însă, cei implicați politic, suntem pândiți de pericolul ca 
partidul să se mute în noi. Să nu ne mai putem închipui în afara lui, să nu mai 
putem privi lumea decât prin viziunea săracă a comunicatelor lui, să nu-l mai 
putem vedea pe celălalt decât ca duşman, iar ura să fie singurul sentiment care ne 
aduce împreună. 

În filmul lui Clint Eastwood, liderul lui găseşte inspiraţia într-o poezie din 
secolul al XIX-lea. Se eliberează de urăși caută să integreze simbolurile de succes, 
chiar dacă, înainte, aceste simboluri erau semnele suferinţei lui. Versurile lui 
Henley au fost scrise, se spune, pe patul de spital, când autorul devenise, prin 
suferință, posesorul unei etici superioare: I am the master of my fate / I am the 
captain of my soul. 


Atunci când nu mai există nici o speranță, când totul pare că merge spre 
dezastru, mai putem visa doar la o răsturnare a mersului „firesc“ al prăbuşirii, prin 
intermediul unuia care s-a lecuit de urăşi s-a săturat cu totul de războaiele politice 
cretine, erori care ne-au adus aici. Cred că oamenii visează aiurea la cineva care ar 
veni să ne salveze din afara politicii, adică să ne ceară să facem imposibilul. 
Venind de dincolo de arenă, nu va fi crezut de nimeni, dar mai ales nu va fi urmat 
de nimeni. Nu-mi cereți exemple, nu ştiu dacă acel om există, dar semnul 
recunoaşterii lui poate fi următorul: va fi unul dintre cei în care partidul lui nu şi-a 
făcut cuib pentru vecie. 


26 mai 2010 


ROMÂNIA - MOMENTUL ZERO. ÎN CĂUTAREA 
ECHIPEI 


O analiză a momentului politic şi social scoate în evidență un adevăr crud: am 
umblat douăzeci de ani prin deşert, ne-am rătăcit, iar când am deschis ochii am 
constatat că suntem tot acolo de unde am plecat. Şi asta în cel mai bun caz, căci am 
putea fi undeva mai jos decât în 1990. Un dezechilibru total, o ţară sărăcită de tot 
felul de experimente, un popor răspândit prin lume, nişte cetăţeni fără încredere în 
instituții sau în viitor. România este un stat eşuat, care nu mai poate funcționa 
decât pe datorie. O mare parte a dezastrului s-a produs în cinci ani, ultimii cinci ani 
de conducere înţeleaptă de dreapta, cu complicitatea şi participarea stângii. S-a 
consolidat 
o industrie a sinecurilor politice, posturile publice la guvern sau în agenţii 
devenind cele mai importante locuri de unde se poate câştiga un salariu de câteva 
mii de euro. De la şoferi la consiliere blonde, de la directori la cine ştie ce experți 
în plimbat cafele, o nomenclatură flămândă a pus mâna pe toate resursele ţării şi 
nimeni nu s-a gândit la dezvoltare sau la vreo strategie. Dacă fondurile europene 
de sute de milioane de euro nu puteau fi basculate nomenclaturii de partid, atunci 
erau lăsate la Bruxelles. O hoţie generală a devenit un adevărat sport național şi o 
cleptocrație — ce se etichetează ca dreapta care porneşte motoarele economiei — a 
cotrobăit prin buzunarele fiecăruia, iar astăzi ridică din umeri, cerând sacrificiul 
pânăşi al bieţilor pensionari. Învăţământul a fost făcut praf prin vânzarea de 
diplome şi prin fabrica de profesori fără legătură cu cercetarea sau cu performanța. 
Sănătatea a înflorit doar prin cabinetele private, spitalele arată ca în război, 
capitalizând doar costurile. Nişte legi pentru alegeri uninominale originale 
stabilizează în teritoriu o cleptocraţie a baronilor locali, nesătulă şi care a distrus 
orice urmă de interes public, dar care se justifică democratic prin cumpărarea de 
voturi la toate alegerile. Evident, cei care investesc eficient banii în voturi sunt 


mereu alimentaţi de la centru cu alți bani din bugetul statului. 


Comunitățile baronilor vor rămâne izolate şi imbecilizate, drumurile lor vor fi 
doar pe hârtie, dar pe aceşti politicieni de două parale o să-i vedem etern la 
televiziunile de știri, folosind acelaşi limbaj de lemn. Consilierele blonde de la 
guvern vor ajunge să se mărite şi să ne ţină teorii în fiecare seară, chiar dacă burta 
ajunsă la gură a început deja să le încurce. Miniştrii de conjunctură îşi vor lua de 
neveste bijboacele aduse de prin țară. Miniştrii din guvernul de acum au făcut chiar 
şi ultimul experiment — recunosc a fi mințit, ca să mai primească o păsuire. Ca şi 
cum ai vinde cămașa mortului, vor să câştige din chiar ultima resursă. Doar să stea 
cât mai mult, să poată recupera banii şi profitul pentru investiția din campanie. 
Nici măcar nu ne interesează ce s-a întâmplat în ultimii ani, ca să vedem ce s-a 
greşit, cine ar trebui să plătească. Dar nu ne interesează nici proiectele de viitor. Ce 
vom face cu aceastățară de acum încolo, ce tipuri de echilibre trebuie să stabilim, 
cât vom produce, cât vom economisi, ce probleme sunt urgente, ce va însemna 
coeziunea socială în viitor? Până acum s-a tot investit în două direcţii: cadouri 
electorale iraționale şi răsplătirea clientelei politice. După 2005, atunci când 
miliardarii de carton ai capitalismului găunos românsc au ajuns miniştri şi şefi de 
administraţie, statul a devenit sponsor pentru voturi şi clientelism, totul la proporții 
de neimaginat. Să fie clar, nu idealizez perioada 2001-2005, dar atunci, „ajutaţi“ şi 
de presiunile externe ale NATO şi UE am stabilit echilibre interne, nu am 
consolidat dezechilibre, şi mi-ar plăcea să văd analize economice comparative 
obiective, cu perioada care a urmat. 


Acum, unii se ascund prin clădirile administraţiei centrale şi locale şi ronțăie 
grăbiţi ultimii pesmeţi din cămara statului, alții, de partea capitaliştilor flămânzi 
din aşa-zisa opoziţie, caută să împingă femei, copii şi bătrâni în stradă, ca să-i 
aducă pe ei la putere. Flămânzii nici măcar nu au curajul de a arăta hoţiile celor 
care au prăduit bugetul, pentru că mecanismele şi potecile hoţiei nu trebuie 
stricate, sunt bune pentru când vor veni ei la putere. În aceşti cinci ani am scris, cu 
sinceritate, ceea ce am simțit, am căutat să mă eliberez de pasiunea politică 
partizană, să arăt bolile politicii, cu speranţa secretă că totul se poate îndrepta. Ca o 
consecință, unii tovarăşi și camarazi m-au trecut la capitolul adversari. Dar, azi, 
mi-e tot mai greu să sper că este posibilă o schimbare în bine pentru România. 

Profesorul meu de istorie, Liviu Maior, îmi aduce sute de argumente, ori de 
câte ori ne vedem, că perioada interbelică era comparabilă cu cea de acum. Perfect 
compatibile, aceeaşi nesimţire, lipsă de responsabilitate şi de interes public, 
aceeaşi demagogie permanentă, dictaturi mai mari sau mai mici. Nici cincizeci de 
ani de comu nism nu au reuşit să distrugă aceste boli ale determinării construcției 
unei conştiinţe moderne. Ba, parcă, le-au conservat perfect sub zgura unei simulări 
colective a entuziasmului comunist. „Da, domnule profesor, spun eu, dar au scris 
atâţia intelectuali despre asta, de la Motru, la Drăghicescu şi Cioran şi au fost 
foarte apre ciați.“ „Sigur, au avut succes, zice domnul profesor, dar nimeni nu i-a 
băgat în seamă, scrisul lor nu a avut nici o forţă, cred că politicienii râdeau, pe la 
cocteiluri, de naivitatea şi spiritul lor european.“ 


Am plecat năucit de la întâlnirea cu profesorul meu de istorie. Chiar nimic să 
nu poată schimba societatea asta a noastră? Dacă ideile nu au nici o forță, nici 
măcar prăpastia din fața noastră nu ne mişcă, nici viitorul copiilor nu este 
important? Dacă nimic nu lasă urme în conştiinţa publică, atunci ce este de făcut? 

După trei volume de eseuri de critică socială, pe care le-am publicat în ultimii 
ani, m-am gândit să nu mai scriu o vreme. Să fac mai multă cercetare şi să scriu 
sub acoperirea neutralității sociologice. Mi-e tot mai greu să scriu, dar scriu mai 
des ca înainte, de vreo patru, cinci ori mai mult. 

Nu mă mai înțeleg nici măcar pe mine. De unde resursa de energie pe care o 
cheltui în scris? Parcă ar fi o formă de masochism sau poate o căutare a echipei. 
Cum care echipă? Echipa celor disperaţi, care vor porni de la asumarea istoriei — 
Căci, nu-i aşa, națiunile se diferențiază după modul în care îşi asumă istoria —, dar 
care nu se vor resemna să o accepte ca pe o fatalitate. Adică, echipa celor care nu 
mai suportă o istorie second-hand, o istorie a începuturilor fără continuare, a 
victoriilor furate şi a întoarcerii armelor. 


1 iunie 2010 


REŢETA PENTRU GREVA GENERALĂ 


O grevă generală ne mai lipsea, în actuala noastră criză economică. Nu cred că 
grevele sau protestele sunt soluţia, de cele mai multe ori ele sunt doar o prelungire 
sau chiar o agravare a unei crize. Dar la noi, după cum s-a văzut, nu există 
pericolul ca ţara să fie bulversată de greve, pentru că nu ne iese organizarea unei 
asemenea acţiuni. Primului jurnalist care m-a întrebat de ce s-a fâsâit greva 
generală i-am răspuns oarecum neserios, aforistic: cum să ne iasă organizarea 
grevei dacă nu ne iese organizarea muncii? Greva este oprirea muncii, iar noi nu 
prea avem ce să muncim. Apoi m-am gândit mai serios şi am început să caut o 
explicaţie mai sociologică, frunzărind rapoarte cu ultimele cercetări sociologice de 
teren, în ideea că întrebarea legată de solidarizarea colectivă este una importantă, 
nu poate fi expediată prin răspunsuri aforistice. Încerc să explic câteva lucruri, pe 
baza unor studii şi observaţii, iar ceea ce iese ar putea fi un fel de reţetă pentru o 
grevă generală, adică ingredientele necesare pentru ca oamenii să protesteze în 
societate, atunci când se simt nedreptăţiţi. De ce nu a ieşit greva generală? 

Starea de apatie este generalizată. Dacă ne uităm cu atenţie, vedem că noi, toți, le 
cerem românilor prea mult, cerem să dea ceea ce nu pot, ceva de care nu sunt în 
stare. Le cerem respectul demnităţii persoanei, dar ei şi-au pierdut de mult 
demnitatea de oameni liberi. Au fost minţiți de atâtea ori, şi-au pus nevrotic 
speranţa în tot felul de lideri de carton, mai nou îşi vând votul, adică forma pură a 
libertății politice, pe zahăr, ulei sau bere în sticle mari de plastic. Românii trăiesc 
deja într-o stare de apatie din care nu pot ieşi. Apatia se naşte din descurajare, din 
lipsa speranţei, din faptul că ochii minții nu mai văd nici o luminiţă la capătul 
tunelului. Într-un sondaj realizat de Institutul Român pentru Evaluare și Strategie — 
IRES, doar 11% dintre români cred că viitorul le va aduce o viaţă mai bună pentru 
ei şi familia lor, iar 5% cred că oamenii din localitatea lor vor trăi mai bine în 
viitor. Doar 9% cred căţara merge într-o direcţie bunăşi doar 22% sunt mulțumiți 
de nivelul de trai. Lipsa speranţei într-un viitor mai bun este principala cauză a 


apatiei sociale. 


Pentru protest social sau revoltă este nevoie de organizare și de organizatori, adică, sintetic, de 
lideri. Baronii sindicatelor de astăzi, poate cu mici excepţii, simulează protestul sau 
greva, de multe ori îi şantajează pe politicieni mai mult pentru interese personale. 
Au firme, afaceri la vedere sau ascunse, nu sunt luptători pentru drepturi, joacă mai 
mult un rol. Sindicatele au puţini membri, au o mică forţă în întreprinderi sau 
instituții. Nu avem lideri sindicali de forță şi încredere, de fapt avem şefi de 
sindicate, nu lideri sindicali. 

Pentru un protest social, oamenii au nevoie și de resursa de încredere în ei înşişi şi în 
instituțiile care le garantează drepturile și libertăţile colective. Din nefericire, încrederea 
oamenilor în forţa lor de a schimba lucrurile este minimă, ceea ce sociologic 
numim o distanţă foarte mare faţă de putere. În plus, oamenii cred că nici propriul 
destin nu îl pot controla prin efortul lor sau prin resursele lor şi ale familiilor lor. 

Resursele materiale. Fără a face apel la explicaţii istorice sau de temperament 
naţional, resursele pentru a te revolta sunt şi resurse materiale, resurse care 
influenţează capacitatea de a gestiona riscurile. 


În acelaşi sondaj IRES, 41% dintre români spun că fac deja, în acest an, economii 
la mâncare, 68% fac economii la îmbrăcăminte, 38%, la combustibil pentru 
maşină, 46% au făcut economii la încălzirea locuinţei, 32%, la cumpărarea de 
medicamente. Suntem prea săraci pentru a ne permite soluții extreme, prea săraci 
pentru a gestiona riscul legat de pierderea locului de muncă. Spaimele generate de 
pierderea locului de muncă s-au transformat într-un adevărat tabu. M-a şocat faptul 
că, atunci când sunt întrebaţi despre locul de muncă (mulţumire, cum se simt, cum 
cred că le va merge), 48% dintre români nu răspund. Le este frică, spun că nu se 
pricep, că nu este treaba lor. Oamenii nu se simt stăpâni pe destinul lor, nu se simt 
cu adevărat respectaţi în profesia lor, statutul lor este foarte fragil. 

Presiuni. În plus, la actuala grevă, ministrul educaţiei a ameninţat timp de o 
săptămână pe toată lumea, a făcut presiuni teribile asupra inspectorilor, a căutat să 
le sperie pe bietele cadre didactice. Micul nostru Napoleon, rezident la Strasbourg, 
obişnuit cu reacţiile de laborator, a procedat la presiuni de vechil pe ogorul 
educaţiei naţionale. Ameninţate şi de o lege a învățământului care numeşte politic 
tot ce mişcăşi mai ales de eliminarea titularizării, deci a siguranţei locului de 
muncă, cadrele didactice nu au avut forţa de a se ţine de proiect. Nu mai vorbim de 
faptul că un asemenea gest al unui ministru ar fi întărit solidaritatea şi ar fi agitat şi 
mai mult, oriunde în Europa, în timp ce la noi liderii sindicali stăteau aliniaţi la 
talk-show-uri, spuneau banalităţi, iar emisiunile nu se terminau până nu vorbeau 
toți, chiar dacă spuneau acelaşi lucru. 

Strategii și proiecte. Un protest social este legat şi de resursa soluţiilor imaginate. 
Adică, de ce pot să-şi închipuie oamenii ca soluţii la aceste crize, dar mai ales dacă 
există, în mintea sau în sufletul lor, speranța unei soluţii. În sondajul IRES la care 
mă refer, soluțiile individuale pentru supravieţuire la actuala situație sunt 
următoarele: 54% se gândesc la plecarea din ţară, 26% cred că vor vinde lucruri 
din casă, 43% vor încerca să ia bani cu împrumut de la rude sau prieteni, 23% au 
speranţa că se vor putea împrumuta la bănci, 92% vor renunţa la cumpărarea de 
lucruri de folosinţă îndelungatăşi 3% cred chiar că o să-şi vândă locuinţa. 


Nu-i aşa că le cerem prea mult oamenilor, atunci când am vrea să avem o 
solidaritate naţională pentru protest? România a ieşit disperată în balcon, se uită în 
gol, iar noi, analişti, jurnalişti, politicieni şi alte forme de spectatori, strigăm la ea 
să sară mai repede, să ne iasă jurnalul de ştiri, să nu pierdem ştirile de la ora cinci, 
să ne iasă analiza sau analogia cu Grecia. 


3 iunie 2010 


VUVUZELA BLUES 


Prietenului meu G. 

Cu câtă voluptate învăţăm cuvintele noi! Un popor de semioticieni, semiologi 
sau hermeneuţi, care trăieşte din reverberații, inclusiv semantice. Acum am învăţat 
ce este vuvuzela, o goarnă de plastic devenită actorul principal al Campionatului 
Mondial de Fotbal. Crainicii de la meciurile de fotbal pronunţă din două în două 
minute cuvântul minunat, iar telespectatorii ciulesc urechile, să vadă dacă nu 
cumva s-au oprit vuvuzelele. Criminalele vuvuzele, un fel de albine africane 
ucigaşe, sunt mai importante decât fazele sau fotbaliştii. Uneori ele le încurcă pe 
marile genii europene să gândească lucid fazele îndelung exersate la antrenamente, 
alteori jocul şi tobele brazilienilor fac să amuţească vuvuzela. Măşi gândesc la un 
titlu, gen loan Chirilă, dacă, să zicem, o echipă africană este învinsă de una din 
afară: „Dacă tace vuvuzela...“ Evident, vuvuzela este ca şi râul sau ramul 
eminescian, este prietenă doar cu africanii, cântă doar pentru ei, pe europeni sau 
sud-americani îi atacă la neuronii concentrării. Deşi toate stadioanele moderne sunt 
făcute după reguli pentru acustică foarte bună, iar galeriile nemţeşti, italiene sau 
spaniole fac zgomote cu toate goarnele şi tobele posibile, vuvuzela este considerată 
a fi un zgomot absurd pentru că nu urmăreşte realitatea din teren, nu cântă după un 
ritm al fotbalului, ci este un zgomot continuu, consistent în sine, egal cu sine, o 
gălăgie oarbă. Sigur, la gol, vuvuzela se însufleţeşte, dar ea nu tace nici atunci 
când mingea este în out, nici când este pauză. Vuvuzela se luptă cu liniștea, cu 
cântecele suporterilor englezi, cu berea care curge pe gâtlejurile nemților mereu 
setoşi după spectacol. Vuvuzela este absurdă pentru că se luptă cu orice altă formă 
de expresie a bucuriei sau a tristeţii. Nu ține cont de viaţa care curge pe stadion, de 
drame sau de bucurii, ea vuvuzeleşte continuu, asurzitor, egal şi fără un sens uşor 
de decodificat. 


Timp de două zile, Parlamentul României a fost animat de vuvuzela politică. 

Alegerea unor judecători la Curtea Constituţională şi apoi moţiunea de cenzură au 
fost ocazii să vedem cum politica poate face un zgomot mai mare, mai absurd și 
mai fără de sens decât cel din stadioanele sud-africane. Ore întregi au vorbit la 
microfon, în transmisii directe, guvernanţi nervoşi că lor nu li se acceptă faptul că 
sunt nişte eroi care se sacrifică pentru națiunea asta proastă, care nici măcar nu-i 
merită. Urletele premierului şi fluierăturile opoziției politice se amestecau cu 
spectacolul protestatarilor aduși pe la balcoane. Un spectacol care era interesant de 
privit ca gesticulație, ca balet sau ca zgomot de fond. Ceva care semăna cu o bătaie 
de stradă cum am văzut prin 1981 în Ferentari, 
o bătaie în care zeci de romi se altoiau superficial sau chiar serios, cu pari şi uluci 
rupte din garduri, femeile țipau sau dădeau cu puradeii după adversari, iar miliția 
se uita, izolase locul şi băga în dube doar ceea ce era scos din luptă de către 
adversari. Mi-au rămas şi acum în urechi tipetele țigăncilor, văicărelile bărbaţilor. 
De fapt, bătaia era mai mult o competiție a răcnetelor şi ţipetelor, un spectacol 
sonor, ca un ritual de autoflagelare. Mă uitam la mulţimea de curioși care căscau 
gura la bătaia ce se desfăşura de aproape o orăși se reaprindea mereu din alt loc şi 
la ţigănuşii care le furau portofelele cu această minunată ocazie. 


Cele două zile de parlamentarism mi-au dat o senzaţie similară, m-au făcut 
să-mi aduc aminte de spectacolul pe care-l văzusem acum aproape trei decenii. Nu 
cunoşteam atunci cuvântul vuvuzelă, dar mi-a rămas senzaţia ciudată de amestec 
între teatru şi viață, între simulare şi trăire, între pasiunea răzbunării şi 
pragmatismul de a lua bani pentru acest spectacol din buzunarele fraierilor. 

Vuvuzela politică de două zile a creat un zgomot imens, societatea şi-a întors 
capul spre politicieni, crezând că acolo este vreun mesaj — când colo, a auzit doar 
vuvuzela. Nici un proiect, nici o idee, nici o speranţă. Nu ştim ce va fi mâine, la ce 
ne va folosi austeritatea, nu știm ce ar face opoziţia dacă va veni la putere, nici 
dacă va fi un sfârșit sau vreun început. Am văzut pe forumuri pensionari (sau cel 
puţin aşa se autodefineau) care spuneau că sunt dispuşi să accepte măsurile 
guvernului, căci altfel nu vor mai primi pensii deloc la toamnă, cum au auzit că a 
spus premierul. Bieţii oameni, chiar sunt dezorientaţi de vuvuzela politică, te 
pomenești că au dreptate comentatorii de fotbal de la Campionatul Mondial. 

Când va tăcea vuvuzela sud-africană, o să putem spune că inima fotbalului s-a 
oprit (vedeţi ce romantic pot fi?) Dar dacă va tăcea vuvuzela politică, ce spuneţi că 
am simți? Da, ştiu că asta nu se va întâmpla curând, dar pot totuşi să vă propun să 
dansăm un vuvuzela blues. Vorba lui Zorba, un ultim dans pentru această prăbuşire 
spectaculoasă! 


16 iunie 2010 


MARKETINGUL NOILOR HAIDUCI 


România și o mutație culturală. Spre o cultură a distracției 


Modul în care societăţile își constituie grilele şi mecanismele de selectare 
pentru elite este relevant pentru o serie de reflexe sociale de profunzime, care pun 
în lumină acest proces. Fenomenul de coagulare a admiraţiei colective, canalele 
publice de influență și strategiile de discurs ale starurilor devin documente sociale 
deosebit de importante pentru a descrie sau a explica resorturile intime ale unei 
culturi. Societatea românească este deja în faza celei de-a doua industrializării — 
cum scrie Edgar Morin în Spiritul timpului —, industrializarea care vizează cultura 
şi visurile. Trăim perioada producerii şi comercializării viselor şi speranțelor, 
difuzate masiv şi folosite pentru a dirija identificări colective, dar şi tendinţe de 
con-sum. Dacă în trecutul recent proiectarea rădăcinilor individualităţii avea în 
vedere elementul matern (patria) şi elementul patern (statul), ultimele decenii au 
efectuat schimbări esențiale în imaginarul colectiv. Sistemele de zeități salvatoare 
creează o adevărată industrie de consum, care înlocuieşte sau este complementară 
cu Pantheonul propus de Biserică. 

Cultura de masă rezultată este una polimorfăşi policentrată, nu este izvorâtă din 
cultura cultă, de esenţă intelectuală, ea vulgarizează foarte mult, dar are un avantaj 
important, identificat de majoritatea sociologilor care o studiază: elimină 
discontinuitatea dintre culturăşi viață. Dispar criteriile estetice, cenzura criticii de 
calitate şi mai ales normele care trasează standarde estetice normative. Cultura de 
masă nu-şi propune idealuri de educaţie estetică sau morală, ea este axată doar pe 
sarcina de a face prozeliți, cu cât mai mulți, cu atât mai bine, cu atât mai eficient. 
Ea trebuie doar să placă, să adune în jurul acestei industrii culturale cât mai mult 
public. Producţia culturală este animată de dubla mişcare a imaginarului care 
mimează realul şi a realului care adoptă culorile imaginarului. Realul este mereu 
irigat de inserţii imaginare și de ten dințe evazioniste. Contradicţia dinamică a 
culturii de masă este în tre lo gica 
industrială-birocratică-monopolistică-centralizatoarestandardizatoare, pe de o 


parte, ŞI contra-logica individualistă-in- 
ventivă-concurenţială-autonomistă-novatoare, pe de altă parte, după expresia lui 
Edgar Morin. 


În cultura de masă dispar frontierele culturale, iar nivelarea diferenţelor sociale 
face parte din standardizarea gusturilor, a produselor şi a intereselor cărora 
mass-media le dă o expresie, tendința omogenizantă care fragilizează culturile 
naționale în beneficiul unei culturi fictive pe care o putem numi transnațională. 

Consumatorul român nu are poziții relevante, nici nu-și exprimă gusturile, 
eventual răspunde operatorilor de interviu care fac studii de piaţă, rolul desemnat 
pentru el este acela de a răspunde prin reflexe pavloviene. Se creează astfel un gust 
mediu şi un curent popular. Cultura se desubstanțializează, dar ajunge, simpli- 
ficată, mai aproape de mase. lau naştere curente populare care privilegiază 
emoțiile puternice şi reţetele cu poveşti spectaculoase și finaluri de basm, aşteptate 
cu sufletul la gură. 

Prin telenovele, imaginarul însoțește zilnic trăirile reale ale individului, 
ficțiunea însoțește viaţa și o completează. Adolescenţii români cresc cu o 
telenovelă de mii de episoade, apoi sunt preluaţi de altă telenovelăşi conduşi spre 
vârsta următoare. 


Distracţia înlocuieşte vechile sărbători care îşi pierd sensul de separare a vieții 
cotidiene, vulgare, de magic sau mitic. 

Cultura distracței eclipsează problemele reale (muncă, șomaj, catastrofe), 
privilegiind idealul unui hedonism centrat pe persoană sau pe cuplu. Când scriu 
aceste rânduri (este marți, 27 iunie 2010), în Moldova sunt inundaţii în care deja au 
murit nouăsprezece oameni şi au fost strămutați alți peste 10 000, dar pe toate 
televiziunile se dau divertismente cu pipiţe, iar câteva televiziuni de ştiri au 
programate talk-show-uri cu politicieni care vorbesc despre confruntarea politică 
pură cu puterea, fără nici o legătură cu viaţa de zi cu zi. Cotidianitatea este 
eclipsată de o perdea de fum distractivă. 


Politicienii — parte a spectacolului şi a distracţiei 

Politica este emoţională, privilegiind pasiunile şi punând accent pe confruntare 
şi pe luptele de circ. Lupta electorală ia forma unei competiţii televizate, în care 
calităţile simpatice ale candidatului sau calitatea fundamentală de a „trece sticla“ 
reprezintă cerința principală a rețetei succesului. Politicianul devine o prezență 
continuă pe platourile de televiziune, este acolo, în cotidianitate, fără să exprime 
ceva special, de cele mai multe ori fără nici un mesaj. Este un fel de semn de 
circulaţie care ţine locul instituţiilor politice, devenite total necredibile. 

În Republica absentă, Daniel Barbu spune câteva lucruri interesante despre 
stilul nostru de a face politică: 


E vorba de un spectacol politic şi nu de politică, nu cred că (Mircea) Eliade avea 
dreptate. Personal cred că societatea românească nu are vocaţie politică. Are vocaţia 
discursului politic. O vocaţie pe care Caragiale a fost probabil primul care a pus-o în 
evidenţă. A face politică înseamnă a oferi unei societăţi o guvernare bună. În România se 
discutăşi se discută de două sute de ani, de la primele proiecte de reformă, apoi, trecând 
prin Conu Leonida faţă cu reacţiunea şi ajungând la politicienii noştri de astăzi despre cam 
ce trebuie să facă o guvernare bună. Numai în sensul ăsta putem spune că românii au 
voluptatea politicii. Românii au, de fapt, voluptatea (...) spectacolului politic. A scenei 
politice, nu a politicii ca proiect de a trăi împreună. 


Întreaga luptă politică este de fapt o indignare ritualică de factură discursivă, 
este un joc de contradicție și polemică eternă. Să-l urmăm din nou pe politologul 
Daniel Barbu: 


Întreaga dezbatere publică, în special cea de la televizor, se poartă în jurul declaraţiilor. 
Un politician declară ceva, alt politician declară ceva pe marginea declaraţiei primului 
politician, presa se împarte în tabere, ziariştii îşi fac unii altora reproşuri în legătură cu 
editorialele pe care le-au scris, deci un fel de, o să fiu, din nou, niţel preţios, metarealitate, 
care devine subiectul dezbaterii politice. Nu guvernarea însăşi şi opţiunile strategice care 
trebuie făcute în legătură cu marile probleme sociale, educaţia, sistemul de pensii, sistemul 
asigurărilor sociale, piaţa muncii şi aşa mai departe. 


Jacques Séguéla, marele guru al publicității comerciale şi politice, spunea că 
trăim într-o societate a sensului, care impune respectarea regulii celor trei S: 
simplitatea, după care mesajul trebuie să fie direct, adecvat, clar; spectacolul, necesar 
pentru că omul are întotdeauna nevoie de visare, de frumuseţe, de tot ceea ce îi 
oferă spectacolul; substanța, privind conţinutul, valoarea, satisfacerea efectivă a 
unor trebuinţe, aşteptări şi idealuri. Poate primii doi S să fie valabili, al treilea însă 
este discutabil sau este real dacă ne referim doar la trebuinţe, multe dintre ele fiind 
dorințe induse chiar de fenomenul spectacolului de circ politic. 


O ciudăţenie: haiducii postrevoluţionari 

În ultimii ani, fabricarea politicienilor a devenit o întreprindere interesantăşi 
ciudată. Dincolo de cei pe care în mod normal îi lansează partidele, cu ocazia 
alegerilor şi cu diferite tehnici de recrutare, o nouă specie de eroi îşi face simțită 
prezența în spațiul public, drept parte a spectacolului politic cotidian: tipul 
haiducului. Haiducul este un element al mitologiei comuniste, care încercase să 
lanseze ideea unor protorevolte împotriva proprietarilor, existente încă din 
vremurile medievale. Ideea că haiducii erau fiinţe excepţionale, care furau de la 
bogaţi pentru a da săracilor, a prins destul de bine în imaginarul colectiv, mai ales 
prin cinematografia comunistă, care a idealizat aceste modele, în mare parte 
personaje imaginare sau personaje a căror motivaţie de a tâlhări nu prea rezistă la o 
analiză a gratuităţii sau a dedicaţiei sociale a acestui comportament. 


Sunt multe liste de haiduci români (Toma Alimanu, Coroi, Baba Novac, Gruia 
lui Novac, Popa Şapcă, Iancu Jianu, Pintea Viteazul şi alții), dar, dacă am studia cu 
atenție, am observa posturi diferite şi mai ales cazuri necercetate cu suficientă 
seriozitate de către istorici. 

Haiducul însă revine în ultima vreme în politica româneascăşi în creaţia 
populară. Ipostaza este de luptător neînfricat împotriva puterii politice, a ordinii, 
dar şi a statului. El provine din zona persoanelor publice care la un moment dat 
intră în conflict cu legea. De regulă, justiţia din România nu condamnă persoanele 
publice decât rar sau cu suspendare. La televiziuni, analiștii se adunăşi protestează 
privind ducerea cu cătuşe la arest a personalităților publice, dar, cu toate acestea, 
din când în când, defilările cu cătușe devin un spectacol care ţine câteva zile. 
Corupţia şi bâlbele justiției, asociate probabil şi cu presiunile politice, reuşesc să 
nască fenomene de revoltă socialăşi victimizarea celor ce sunt puşi în cătuşe. Un 
spectacol de telejustiție care produce efecte contrare: în loc să consolideze ideea de 
dreptate sau pe cea de justiție, mai degrabă victimizează politicieni şi creează 
figuri mitologice de haiduci postrevoluţionari. 


Mecanismul de victimizare. Începuturile cu Sorin Oprescu 

Sorin Oprescu a fost primul care a reuşit să se victimizeze în bătălia cu 
autoritățile. A depus semnături care, conform presei şi justiției, erau luate din 
arhiva spitalului pe care-l conducea, mai mulți oameni verificați de presă 
nerecunoscând că au semnat. Prezența pe liste a unor nou-născuţi, de doar câteva 
luni, a fost explicată de Oprescu drept o greșeală a celor care au adunat semnături. 
Sorin Oprescu se pregătise cu câteva saptămâni înainte, demisionând furibund din 
PSD şi apelând la teoria conspirației: o să fie furat la vot, sunt semne consistente. 
Când i-au fost respinse semnăturile și candidatura sa la Primăria Capitalei a fost 
invalidată, cel care până mai ieri fusese copilul îndrăgit al lui Ion Iliescu a devenit, 
în trei zile de mediatizare, cavalerul neprihănit al politicii românești, independent 
de când se ştie şi luptător împotriva sistemului politic şi politicienilor. Nu a contat 
că este fiul unui fost general de securitate, beneficiar şi al diferitelor sinecuri 
postrevoluţionare. 


După o săptămână de spectacol al victimizării lui Oprescu şi după ce candidatura 
lui a fost invalidată pentru că nu avea destule semnături, apoi după contestări 
succesive, în final, Curtea de Apel Bucureşti a decis că Sorin Oprescu poate 
candida la Primăria Capitalei, deşi falsurile descoperite de ziarul Cotidianul au fost 
prezentate instanţei. 

Reteța de victimizare începe să se concretizeze: presa preia discursul lui 
Oprescu, care spune că preşedintele României este înfricoşat de o posibilă lansare 
a candidaturii lui Oprescu pentru cea mai mare funcție în stat şi se foloseşte de 
Justiție şi de alte mijloace pentru a bloca ascensiunea fulminantă a noului haiduc. 
Este adevărat că mediatizarea a atins nişte niveluri de expunere ieşite din comun. 
Un fragment de articol din Evenimentul zilei din 30.04.2008, cu un titlu („Golgota 
lui Oprescu“) care a stat pe televiziuni o săptămână, devine relevant pentru 
atmosferă: 


A murit politic rostind adevărul despre pericolul care paşte un partid ce se 
vanghelizează cu bunăştiinţă. A părut că mai moare 
o dată, când BEM i-a respins lista de susţinători, dar a înviat prin decizia unei instanţe 
judecătoreşti. A fost iarăşi contestat şi a izbândit încă o dată. Patimile lui Oprescu par că 
s-au oprit ieri şi reputatul medic îşi poate încerca a treia oară norocul. A înviat, politiceşte 
vorbind... Rămâne să vedem dacă nu cumva bucureştenii se vor lepăda şi a treia oară de el. 
(Dan Doboş) 


Fiind şi Săptămâna Patimilor, mântuitorul bucureştenilor, Sorin Oprescu, 
propune nişte şosele suspendate, se întâlneşte cu imaginarul bucureştenilor ieşit la 
păscut şi câştigă alegerile, deşi nu era creditat cu şanse serioase înainte de 
campanie. 

Ideea care se naște pe piața politică bucureşteană este că ar putea să devină 
preşedinte, astfel că imediat după ce câştigă primăria declară că va candida la 
președinție. „Candidez pentru că nu se mai poate tolera halul de degradare la care 
actuala clasă politică a adus România şi sunt mulți cei care văd în mine alternativa. 
Este şi motivul pentru care intru în cursă fără ezitare şi fără să mă tem că îi 
dezamăgesc pe cei cărora le-am promis că rămân la primărie. Miza e naţională.“ 

Peste un an candidează la președinție şi observă că nu a mai rămas nimic din 
isteria populară legată de el. Termină pe locul șase, cu 3,18%. Efectul emoţional al 
victimizării durează puţin, este ca un fel de hipnoză de grup. În schimb, ca un 
premiu de consolare, opinia publică rămâne cu o părere bună despre Oprescu sau 
poate despre propria fantasmă. 

Se verifică astfel o regulă: în cultura de masă proiecţiile oamenilor sunt 
puternice, dar de scurtă durată. 


Consolidarea fenomenului. Efectul Becali — victimizarea şi compasiunea 

Arestarea lui George Becali pentru sechestrare de persoane, înaintea campaniei 
pentru europene, a adus elemente în plus la fenomenul „starizării“ politice cu 
specific românesc, dar și la naşterea unei contraculturi a haiducilor contra stat şi 
contra sistem, experimentată ca formulă de Traian Băsescu. Arestarea lui Becali 
creează din nou condiţiile unei explozii emoţionale, care îl ajută să devină 
parlamentar european, situație pe care o căpuşeazăși Vadim Tudor, cel care are 
inspirația să-l treacă pe listele partidului său în zilele arestării. 


Puternic mediatizat, mai ales ca patron al echipei Steaua Bucureşti, Gheorghe 
Becali a decis să se implice politic, având un traseu cel puţin interesant: în anul 
2000 a candidat pentru Camera Deputaţilor din partea unei asociaţii a italienilor 
din România, ratând cu puţin intrarea în parlament; a preluat Partidul Noua 
Generaţie (PNG) de la un fost primar al Bucureştiului, al cărui preşedinte este din 
10 ianuarie 2004; în acelaşi an a participat la alegerile pentru preşedinţia 
României, fiind candidatul acestui partid, şi a obţinut 1,77% din opțiunile de vot’; 
la alegerile europarlamentare din 25 noiembrie 2007 s-a aflat pe prima poziție pe 
lista PNG, dar partidul său s-a aflat la mică distanță sub pragul electoral.” 

Gigi Becali adaugă la rețetă două ingrediente serioase: populismul şi datul de 
pomană. Gigi Becali este un self-made man, nu doar că este bogat, dar este şi 
generos. Nu de puține ori, în mass-media s-au regăsit poveştile actelor caritabile 
făcute de acesta. Faptul că este bogat (făcând abstracție de modalitatea de 
îmbogățire) poate crea impresia că este capabil, cu atât mai mult într-o societate 
postsocialistă care a îmbrățişat idealurile capitaliste, însă nu în mod neapărat şi 
metodele de a le atinge. 

„După ce-am văzut filmul Mihai Viteazul, mi-am zis că vreau să fac şi eu 
pentru România ce-a făcut Mihai Viteazul sau măcar Amza Pellea.“ 

Arestarea lui George Becali din 2 aprilie 2009, a dus la reacții puternice din 
partea publicului. În momentul anunţării arestării 


1 Proces-verbal al Biroului Electoral Central privind rezultatele alegerii preşedintelui României: 
http://alegeri.ong.ro/P_BEC.pdf 2 http://ro.wikipedia.org/wiki/George_Becali 


sale, zeci de persoane au început să protesteze în faţa Judecătoriei Sectorului 1 din 
Bucureşti, unde a fost luată decizia arestării. 

La alegerile din noiembrie 2008, partidele conduse de Gigi Becali şi Corneliu 
Vadim Tudor nu întrunesc pragul electoral, obţinând fiecare sub 5 procente din 
votul cetățenilor. Popularitatea celor doi lideri politici şi a partidelor pe care le 
conduc înregistrează cote foarte joase. În societatea românească apare un faliment 
al naţionalismului şi al populismului, tendința descendentă accentuându-se în 
ianuarie 2009, în urma refondării opiniei, după alegeri. Gigi Becali „dezafectează“ 
PNG şi nu mai apare în prim-planul scenei politice româneşti. 

Victimizarea și compasiunea sunt două achiziţii recente pentru cultura politică românească. 
Pentru a înţelege o epocă sau o societate, este necesar a-i cunoaşte obsesiile, iar 
obsesia epocii noastre sunt victimele. În acest context, expunerea exagerată a 
cazului arestării lui Gigi Becali „pe nedrept“ l-a transformat într-o victimă, iar 
opinia publică a reacţionat în consecinţă — cu simpatie şi compasiune. Victimele 
triumfă în orice domeniu, indiferent ce identitate îşi asumă; în trecut au fost 
cantonate în vieţile sfinților, iar în zilele noastre sunt omniprezente în artăşi în 
media. 

Tratamentul mediatic al cazului a construit o victimizare exemplarăşi este 
special şi pentru istoria jurnalismului românesc. Cazul arestării lui George Becali, 
îndelung mediatizat de televiziuni, a adus puncte importante de rating, dar şi 
amenzi pe măsură. Lider în „topul“ nerespectării Legii audiovizualului a fost, din 
nou, postul OTV, amendat de CNA cu 10 000 de lei. 

Postul de ştiri Realitatea TV a fost lider de piaţă luni, 6 aprilie, între orele 11.00 
şi 16.00, înregistrând o audienţă medie de 2,5 puncte de rating în mediul urban, 
potrivit datelor furnizate de GfK 


1 Guillame Erner (2006), La société des victimes, Editions La Découverte, Paris, p. 9 2 Idem 


România. În medie, 287 000 de telespectatori în fiecare minut s-au uitat la postul 
de ştiri, pe locul doi în clasamentul orelor 11.00-16.00 stând PRO TV, cu o medie 
de 130 000 de telespectatori, urmat de Antena 3, cu 125 000. Vârful de audienţă al 
zilei de luni pentru Realitatea TV a fost înregistrat la ora 19.54, cu 4,7 puncte de 
rating, adică 542 000 de telespectatori din mediul urban şi 12,7% share. 


Aţi auzit de recenta arestare a lui Gigi Becali? 

Notorietatea cazului Becali este uriaşă, cu greu de atins de un alt eveniment. 
Dacă ne uităm la judecata publică asupra vinovăției, atunci observăm o şi mai 
mare simpatie şi o respingere a soluției instituționale. 


http://www.cotidianul.ro/cazul_becali_aduce_rating_televiziunilor_dar_si_ amenzi-79685.html 


În opinia dumneavoastră, judecătorii au procedat corect arestându-l pe Gigi Becali pentru 29 de 

zile? 


(Sondaj realizat de Institutul Român pentru Evaluare şi Strategie — IRES) 


176%, respectiv 75%, dintre subiecţi declară că nu sunt de acord cu decizia de 
a-l aresta pe Gigi Becali pentru 29 de zile, în timp ce doar 9% dintre aceştia îşi 
exprimă acordul. Astfel, majoritatea populaţiei este de partea acestuia şi împotriva 
instituţiilor care au decis arestarea sa. 

Privind o serie de dimensiuni ale imaginii publice pentru personajul Gigi 
Becali, vedem un dezechilibru din cauza unei emoţii publice născute spontan în 
cadrul campaniei mass-media de victimizare, din săptămâna care a premers 
sărbătoarea Paştelui ortodox. Astfel, 88% dintre români apreciază imaginea de om 
profund religios, 86% îl consideră pe Gigi Becali un tip simpatic şi doar 21% 
recunosc faptul că nu îl simpatizează. Este evident că presiunea mediului social 


devenise foarte importantă, dacă 60% dintre respondenţi declarau în acele zile că 
mulți oameni din anturaj îl apreciază pe Gigi Becali. 


În perioada 7-8 aprilie apare o creştere a intenţiei de vot cu PNG de 21%, faţă 
de perioada 2-5 aprilie, însoţind creşterea bruscă în intenţia respondenţilor de a-l 
vota pe Gigi Becali dacă ar candida la preşedinţie. Celelalte partide politice pierd 
din simpatizanți în favoarea PNG. PDL pierde 9%, iar PSD, 8%. 

În săptămâna arestării lui Gigi Becali, 45% dintre respondenţi declară că l-ar 
vota pe acesta dacă ar candida pentru preşedinţie. În săptămâna următoare, 
procentul acestora scade cu 11%, dar se menţine la o valoare ridicată. 


Dacă Gigi Becali ar candida pentru preşedinţia României, dumneavoastră l-ați vota? 


(Sondaj realizat de Institutul Român pentru Evaluare şi Strategie — IRES) 


Emoţia colectivă începe să se resoarbă progresiv, pe măsură ce mass-media 


45% 
Da 
34% 
4 


Nu 


15% fi i 
Nu știu m 7-8 aprile 13-14 aprile 
18% 


părăseşte această pistăşi scandalul îşi consumă tot combustibilul, astfel că, în luna 
mai, Gigi Becali şi Corneliu Vadim 'Tudor ajung la 7% la intenţia de vot, spre 
finalul anului ajungând sub 2% intenţie de vot. 


=—Gigi Becali =*Vadim Tudor 


23 dee.2008 
25 dec.2008 
Ianuarie 2009 
1-2 aprilie 

5.7 aprilie 
Aprilie 2009 
6-8 mai 2009 
14-15 mai 2009 

20-21 mai 

2-3 iunie 


E. 
3 Í 
$ 5 
3 


Evoluţia intenţiei de vot pentru Gigi Becali şi Corneliu Vadim Tudor 

Odată cu Gigi Becali, cultura populară a privilegierii comportamentului 
anti-statal şi contra-sistem se consolidează, apărând deja contribuţiile populare. 
Aceşti haiduci moderni vor fi şi ei preamăriţi în versuri nemuritoare. Maneaua lui 
Gigi Becali vine după una închinată nu mai puţin celebrului Traian Băsescu, 


preşedintele României. 


A ajutat multă lume, A făcut doar fapte bune. E iubit şi-apreciat Şi pe 


nedrept acuzat. 


Dar el va învinge mereu Că-l iubeşte Dumnezeu. Şi-l iubeşte orice om, De-i 


român sau machedon. 


Toţi s-oftică c-are avere, Ăştia-s niște hahalere. Crapă de ciudă dușmanii, 
Câştigă Gigi Becali. 


Mereu este la valoare Pe prima pagină-n ziare. La TV pe-orice canal E 
subiectul principal. 


Toată lumea o să vadă Că Becali n-o să cadă. Asta a fost o înscenare Nu-l 
vrea nimeni la-nchisoare. 


Cel mai important lucru şi una dintre principalele condiţii pentru personajele 
culturii de masă este să fie simpatice. Gigi Becali a fost una dintre acele figuri 
simpatice care au încălzit masele, ce-i drept, pentru puțin timp. Un conflict cu 
Hagi, „Regele“ fotbalui, i-a adus la un moment dat o scădere de popularitate. În 
plus, criza economică l-a afectat şi pe cunoscutul politician şi acesta nu a mai putut 
răspunde miilor de cereri de ajutor pe care le primea săptămânal. Gigi este deja un 
personaj care şi-a pierdut o mare parte din charismă, dar, timp de vreo săptămânăși 
ceva, a fost cel mai iubit fiu al poporului. 


Un alt ales? Dan Diaconescu și fericirea poporului 

Dan Diaconescu, arestarea şi eliberarea lui devin piese pentru al treilea caz din 
seria apariției unui marketing al haiduciei postrevoluţionare. Ca și ceilalți doi, 
beneficiază de o notorietate pe care, cu siguranță, mulți îl îndeamnă să o tranforme 
în capital politic pentru a câştiga cea mai înaltă funcţie în stat. Dan Diaconescu 
corespunde perfect rețetei construirii unei culturi populare de masă, autohtonă 
(fiind chiar un strălucit iniţiator). În „garsoniera“ din Piaţa Romană, Dan 
Diaconescu a creat un univers de referință și niște reţete de fericire simplă. A 
pornit din Caracal şi, fără virtuţi intelectuale deosebite sau capital, a ajuns să fie 
posesor de vile, avioane, elicoptere, de iahturi și de alte importante însemne de 
status social. A acceptat să se coboare la gustul cel mai de jos şi a ajutat publicul 
mahalalelor să se vadă în Oglinda televiziunii. A adus curajos maneliştii, a rămas 
să pălăvrăgească noaptea cu oricine intra pe telefon, evident, mereu contra cost, 


dând românilor sentimentul plăcut că televiziunea poate să însemne libertate 
absolută — fără criterii estetice, fără cultură obositoare, fără cenzura unui bun-simţ 
demodat. A creat un personaj semifictiv, Elodia, și a înnebunit o ţară întreagă cu 
această telenovelă. De fapt, a creat un reality-show autentic, ce exprimă nivelul 
cultural real al României. Cu o inteligenţă şireată, a stat mii de ore intervievând şi 
incitând la discurs tot felul de pipiţe, cocalari sau bișniţari, mizând pe forţa 
acestora de a crea modele mai tari decât cele normative. Inteligent, a mizat pe forța 
vulgarităţii şi a câștigat din ce în ce mai mult public. În studioul său a produs o 
telenovelă continuă prin care a inventat şi o mitologie euforizantă, care propune un 
model al superficialității vieţii și traiului fără de griji. Prin emisiuni de noapte care 
sfidau parcă mersul la muncă de a doua zi, Dan Diaconescu a creat zeii unui Olimp 
uşor de atins şi de înțeles. Ogică este o vedetă a norocului și a ştiinţei de a ghici 
numerele la loto, clarvăzătorii se înghesuiau să prevină asupra capcanelor (munca 
fiind una dintre ele) şi să întreţină visul unui câștig miraculos, Nichita devenise un 
simbol al nonşalanței și al obrăzniciei de Ferentari, Magda Ciumac s-a lansat ca 
artistă frumoasăşi fără de noroc, iar acum cântă pe la nunți, cu oarecare succes 
financiar. A speriat telespectatorii cu întrebări de genul: „Credeţi că marele 
cutremur va avea loc în noaptea asta?“ şi a dezbătut orice subiect, fără nici o 
cenzură. 


De fapt, în felul lui, Dan Diaconescu venea cu proiectul lui în întâmpinarea 
unei nevoi stimulate de cultura de masă: căutarea şi invocarea fericirii cu orice preţ, o 
fericire orbeascăși tâmpă. „Garsoniera“ lui Diaconescu a devenit un refugiu imaginar, 
o insulă pentru evaziunea celor fără bani, fără cultură, fărășcoalăşi alte resurse. 
Chiar dacă nu ne place, „otevizarea“ a însemnat o explozie a imaginarului săracilor 
din România, tot mai mulți și tot mai fără de speranță. 

Delirul colectiv al căutării unei presupuse vampe (Elodia) și enigmatica tăcere 
a polițistului criminal au adus un scenariu în care fiecare spectator îşi putea găsi 
rolul într-un film extraordinar, spărgând astfel monotonia unei vieţi fără culoare. 

Ca o caracteristică a culturii de masă, „otevismul“ lui Diaconescu privilegiază 
prezentul, ca un refuz al veștilor rele pe care le poate aduce viitorul. Împotriva 
schemei narative clasice de tipul „a fost odată“, pe ecranele OTV apărea de multe 
ori indicaţia postmodernă „Se întâmplă acum!“, iar această viață simplă, fără a 
gândi la sacrificii pentru viitor, le dă spectatorilor o senzaţie de autenticitate și de 
trăire plină. 

Nu cred căşi-a înscenat arestarea, dar s-a folosit de o schemă deja consolidată, 
devenită model odată cu Oprescu şi Becali. A dus la perfecţiune, cu viclenie 
oltenească, pregătirea eventualului mo ment când va apăra cu candidatura la 
preşedinţie. A început cu aproape un an înainte să adune semnături pentru o lege 
de un populism devastator, aşa-zisa Lege Cojocaru, care stipulează ca fiecare 
cetățean să primească de la stat 20 000 de euro despăgubiri pentru dictatura 
comunistă suportată. 

Diaconescu, mai abil decât Becali, spune: 


M-a pus naiba ca miercuri seara să anunţ la OTV că am strâns un milion de semnături pentru 
Legea Cojocaru-OTV şi că, dacă semnăturile nu vor fi luate în seamă, noi vom face un partid şi în 
sfârşit voi candida la preşedinţie. Nu ştiu dacă anunţul meu are vreo legătură cu ce se întâmplă în 
acest moment, nu vreau să cred asta, dar sunt convins că trebuie să intru în politică, pentru că văd că 
politicienii noştri nu păţesc nimic, orice ar face, iar cei care nu fac nimic, uite ce păţesc. 


Diaconescu are idei, aproape metafizice, despre cum se creează un efect de 
contagiune și multiplicare, cel puţin aşa putem interpreta una dintre declaraţiile 
sale de la ieşirea din arest: 


În celula din care am ieșit eu, celula 16, mai sunt patru de Dan Diaconescu, iar în celelalte celule, 
unde am cunoscut diverşi cetățeni români, sunt foarte mulți de Dan Diaconescu. Peste tot este câte un 
Dan Diaconescu. Şi la dumneavoastră acasă este un Dan Diaconescu. Țara este plină de câte un Dan 
Diaconescu. În această puşcărie din spatele meu s-a încheiat un act istoric în aceste ultime ore. Am 
hotărât, împreună cu colegii mei, cu cei pe care i-am cunoscut, formarea unui partid politic care se va 
chema probabil Partidul Poporului Român. De asemenea, vă anunţ că, la alegerile următoare pentru 
preşedinţie, cele din 2014 sau mai devreme, voi candida. Este de acum oficial. 


Premeditarea este oarecum clară, chiar dacă naivitatea pare ceva mai autentică. 
A dat concerte în cinstea eliberării sale şi a făcut un drum inițiatic la Caracal, 
pentru a o vedea pe mama sa, mă rog, am aflat căși tatăl era prezent, doar că 
simbolismul mamei este mult mai puternic pentru marketingul acestor ultimi 
haiduci. Revenirea din arest a adus un milion de telespectatori în acea seară doar 
televiziunii lui, iar el umblă deja prin mulțime înconjurat de cinci bodyguarzi, 
punând o distanță simbolică între popor şi El, alesul, viitorul conducător. 

Avea încă dinainte o manea dedicată, dar cu ocazia arestării a câştigat şi o 
baladă. Maneaua este în dulcele stil clasic: 


Aţi vrea să fiți mereu în top, Dar de OTV n-aveţi loc, 


Că sunteţi prea mici, Pe lângă Diaconescu, pitici. 


Refren: Cea mai tare televiziune, OTV-ul e pentru naţiune. Cel mai sexi 
moderator Care e idolul femeilor. Diaconescu rupe ratingurile Şi lasă crăcănate 


femeile. Cu toţii vreţi să-l copiaţi, Dar mai rău vă OTV-izaţi. 


El e idolul femeilor Şi tăticul ratingurilor. Emisiunile i le copiaţi Şi cu toţi îl 
invidiaţi. Ca el vreţi să fiţi, Dar nu puteţi, staţi cuminţi, Nu v-agitaţi degeaba Că 


nu ştiţi voi cum stă treaba. 


Studiile sociologice pe care le-am realizat la Institutul Român pentru Evaluare 
ŞI Strategie — IRES arată că isteria colectivă a fost mai mică decât în cazul Becali, 
Căci aici avem şi concurenţa pe piaţa televiziunilor, care nu l-a ajutat pe Dan 
Diaconescu în mediati zarea cazului. Totuși, 33% dintre români consideră că eve- 
nimentul arestării şi eliberării lui Dan Diaconescu este unul important pentru 
România. Multă lume a auzit deja despre partidul politic propovăduit de 
Diaconescu și despre Legea Cojocaru, iar teoria conspirației funcționează, după 
cum se vede în graficul de mai jos. 


Credeţi că arestarea lui Dan Diaconescu a fost ordonată politic? 


i SR ştiu 23% 


Nu răspund sul 

Epilog. Un băiat simpatic și o arestare 

Un stat slab, aproape eşuat, are parte deja de o reacţie puternicăşi de nişte 
modele de haiducie care-i submineazăși bruma de autoritate pe care instituțiile o 
mai păstrează, ca un reziduu al trecutului. Avem deja regulile unui marketing 
contra-sistem ce produce un populism şi o demagogie de mare impact politic. Dacă 
cultura de masă americană a adus de la Holywood reţeta succesului prin modelul 
„O fată frumoasăși o armă“, în România, marketingul politic scăpat de sub control 
a început să producă rezultate prin modelul „un băiat simpatic şi o arestare“. 
Începe să se generalizeze un model de eliberare a individului de orice obligaţii faţă 
de ceilalți, de comunitate sau de stat. Idealul individualist începe să triumfe şi 
politicianul-model pare tot mai mult un băiat simpatic, deştept, descurcăreţ, mereu 
în luptă cu legea, pândit de invidie şi de dușmani, ca în orice manea de calitate. 
Dan Diaconescu promite amnistie generalăși cei 20 000 de euro cu prioritate celor 
care se înscriu primii în partidul său, iar studioul său este deja loc de audienţe 
publice prin care se stimulează solidaritatea cu cazuri disperate. Noul haiduc este 
în plin proces de construcție. 


Marketingul noilor haiduci români direcționează dorinţe și stimulează reflexe 
de supunere şi frustrările unei dorinţe de fericire individuală, obţinute fără o etică a 
sacrificiilor. O reţetă de succes, la prima vedere, dovadă că avem experimente tot 
mai dese. Cazurile lui Oprescu şi Becali arată totuși că avem o emoție care 
detonează entuziasme ce durează puțin. Liderii mesianici care se nasc din 
condiționările culturii de masă, din prostie, din sărăcie şi ignoranță, sau din 
slăbiciunile instituţiilor ar putea să se îndoiască de fiabilitatea acestei reţete, pentru 
că mai apare o variabilă pe care nu avem cum s-o măsurăm: trădarea. Românii 
şi-au trădat domnitorii, şi-au ucis şefii de stat. Avem sute de ani de schimbare 
socială realizată prin trădarea de către boieri a domnilor care deveneau autoritari 
sau care punea statul de atunci pe picioare. Se va întâmpla asta şi cu aceste creaturi 
semireale, cu aceşti noi haiduci ai luptei împotriva interesului colectiv, a legalității 
ŞI ordinii? 


1 iulie 2010 


NIMIC NU ESTE MAI IMPREVIZIBIL DECÂT 
TRECUTUL 


Însemnări la un sondaj de opinie 


Sondajele de opinie corect operate sunt uneori respinse cu violență, dar de 
multe ori sunt supraevaluate, rezultatele lor fiind extrapolate masiv şi neglijent. 
Sondajele nu explică prea mult, de cele mai multe ori sunt o fotogramă a unei stări 
de fapt, a unei situaţii sociale. Mai important însă este faptul că rezultatele lor sunt 
nişte fotograme care surprind realitatea dintr-un anumit unghi, doar dintr-o poziţie. 
Uneori, pe baza lor se dau verdicte prea nete, se pun sentinţe sau se trag concluzii 
aiuritoare. Noi, sociologii, ştim că procentele dintr-un sondaj pot fi, de multe ori, 
mai mult semnul că acolo este ceva de explicat şi că avem de străbătut alte cărări 
ale documentării sau explicaţiei. Reconstituind prin întrebări sau răspunsuri 
percepțiile sau reprezentările sociale, ştim însă că multe dintre imaginile şi 
măsurătorile noastre sunt perisabile, influențate de contextul social sau politic de 
moment, de agenda publică sau de campaniile de media. Uneori, prin întrebările 
noastre, facem să renască imagini uitate, alteori se întâmplă să găsim percepții mai 
puțin distincte, neclare, pe care doar întrebările operatorului de interviu le produc 
agregarea într-o imagine coerentă. 

După ce acum câteva săptămâni am pus într-un sondaj de opinie câteva 
întrebări legate de amintirea comunismului, a avut loc o dezbatere destul de 
interesantăşi, cred că fără legătură, a apărut apoi şi evenimentul deshumării 
cadavrelor soților Ceauşescu, într-o acţiune a familiei. Acest eveniment, puternic 
mediatizat, a accentuat nostalgia după trecut și va deveni oarecum un fel de 
catalizator pentru un proces de accentuare a criticii față de prezent. Unii jurnalişti 
m-au întrebat dacă aceste evenimente legate de resuscitarea PSR şi deshumarea 
Ceaușeştilor nu sunt cumva evenimente planificate pentru a tăia din voturile PSD. 
Nu cred, aşa cum nu cred că nostalgia comunismului ar mai putea genera o 
mișcare de viitor. 


Sondajul despre percepția deshumării familiei Ceauşescu. Spectacolul deshumării a fost 
urmărit direct sau prin intermediul ştirilor de 87% dintre români. Deși doar 27% 
dintre români recunosc faptul că împărtăşeau un anumit dubiu față de informaţia că 
locul înhumării este cel anunțat de autorități, adică în cimitirul Ghencea, 
referindu-se la sfârşitul dictatorului 71% spun că fostul preşedinte nu merita o 
asemenea soartă. Peste 80% dintre români cred că soţii Ceauşescu nu au avut parte 
de un proces corect și 68% spun că ar trebui pedepsiți cei care l-au condamnat la 
moarte. Referindu-se la trecut, 63% dintre subiecți declară că românii trăiau mai 
bine înainte de 1989, 54% considerând că ei înşişi o duceau mai bine pe vremea 
comunismului. 37% recunosc faptul că vorbesc în familie despre acele vremuri în 
termeni pozitivi, 5%, în termeni negativi şi 57% spun că în discuţiile despre 
comunism se amestecă lucrurile pozitive cu cele negative. Doar 30% cred că 
partidele politice comuniste ar trebui interzise prin lege, 68% dintre români accep- 
tând ideea că, în ceea ce priveşte comunismul, acesta este o idee bună, dar aplicată 
greşit de oameni. Interesant şi surprinzător mi-a părut mai ales răspunsul legat de 
situaţia ipotetică în care Nicolae Ceauşescu ar candida alături de şefii partidelor de 
astăzi, 41% dintre subiecţi recunoscând că l-ar vota. Probabil că ar intra în turul al 
doilea şi ar câștiga, cel puțin pe hârtie. Explicația: 49% 


dintre români cred că Nicolae Ceauşescu a fost un conducător bun, 30%, unul şi 
bun şi rău, iar doar 15% cred că fostul dictator a fost un conducător rău. Despre 
„Sinistra lui soţie“, sintagmă stereotipă din perioada Revoluţiei, românii cred ceea 
ce credeau şi atunci, adică 67% cred că a fost un conducător rău și doar 9% o 
apreciază pe soția dictatorului comunist, devenită al doilea om în stat în perioada 
de final al carierei politice. Poate că aceste date sunt influențate de mediatizarea 
deshumării şi de spectacolul aferent unor asemenea formule mediatice, dar este 
clară o memorie afectată de nostalgia după Ceauşescu și după perioada comunistă. 
Mulţi şi-au dat cu părerea despre fenomenul nostalgiei ca fiind 
o consecință a politicii de astăzi, alții s-au plâns de calitatea po poru lui. Foarte 
puţini au abordat nostalgia după trecutul comunist ca un fenomen normal. Să nu 
uităm ce spunea Orwell: „Nimic nu este mai imprevizibil decât trecutul.“ 

Criza de identitate. Dacă am încerca să privim contextul și nu doar cifrele de 
sondaj, am înţelege mult mai bine ceea ce se întâmplă. Datele nu arată că oamenii 
au luat-o razna, ci mai degrabă că trăim o criză de identitate a poporului român. 
Lipsa unui proiect național, lipsa unor repere care să dirijeze evoluţia României 
spre ceva îi face pe oameni să caute repere în trecut. Poate cel mai explicabil lucru, 
în acest context al crizei de identitate, este opţiu nea unor tineri pentru o valorizare 
pozitivă a figurilor trecutului. Crizele de identitate sunt asociate cu adevărate 
tulburări de conştiinţă ale popoarelor. Aproape 90% dintre români spun că 
lucrurile merg într-o direcție greşită, iar dintre absolvenţii de liceu aproape 80% îşi 
văd viitorul în emigrație, undeva departe de locul în care sunt acum, într-un viitor 
ceţos, fără determinări concrete. Sunt doar o parte dintre reperele unei stări de 
anomie sau crize de identitate pe care le resimţim în multe dintre judecăţile pe care 
le facem. 


Mai multe memorii ale trecutului. Maurice Halbwachs scrie în cărțile sale că 
memoria colectivă nu conservă trecutul ca atare, ci îl reconstruieşte pe baza unor 
cadre predefinite. Şi aşa este, căci memoria nu este o istorie a faptelor trecute. 
Memoria socială este 
o facultate care se foloseşte de materia primă a prezentului, suportă presiunile și 
nevoile prezentului. Nu vom avea o singură memorie a comunismului, nici chiar în 
aceeaşi societate, ci mai multe memorii ale vieții din perioada comunistă. Dacă ne 
referim la comunismul românesc, atunci putem observa chiar o adevărată 
competiție în mai multe forme de promovare a unei imagini a perioadei comuniste. 
În primul rând, există o memorie şi o memorialistică a gulagului românesc, a 
crimelor şi a pușcăriilor comuniste. Memorialul de la Sighet este, în acest sens, cel 
mai bun exemplu de memorie instituționalizată. Un mesaj dur şi un tablou sinistru 
sunt discursurile legitime ale victimelor comunismului, mai ales din perioada 
primelor două decenii ale construcţiei sociale şi politice. Discursul este puternic 
ideologizat, a fost legat şi de un anticomunism politic, antifesenist sau 
antinomenclaturist, şi are uneori puseuri, mai ales în campanii electorale. 

Existăşi o memorie a exclușilor, a celor care au pierdut competiția după 1989. 
Dispariţia economiei socialiste şi a unor mari aglomerări industriale a creat în 
ultimele decenii o populaţie săracă, obligată să se reorienteze profesional, să 
suporte o drastică scădere a nivelului de trai și să se confrunte cu lipsa unui viitor 
previzibil. Muncitorimea din fabrici şi chiar lucrătorii agricoli din IAS-uri se 
confruntă cu o pierdere de identitate. Pentru aceştia, la întrebările legate de modul 
în care trăiau înainte de 1989, în comparaţie cu perioada de acum, răspunsul se 
poate baza chiar pe referințe concrete. Comparaţia dintre perioade poate crea, în 
cazul acestor oameni, afectaţi de polarizarea socială, o nostalgie reală, ca formă de 
respingere a unui prezent în care nu îşi găsesc locul. 


În fine, existăşi o memorie literară, uşor estetizată de o tânără generaţie de 
scriitori şi de o creație publicitară care face apel la memoria unor branduri 
comerciale sau a unor practici de consum. Există o nouă generație de scriitori care 
parodiază sau reconstituie prin romane sau filme situaţii din perioada comunistă, 
fără a caricaturiza excesiv, fără a respinge ideologic ceea ce a fost, la un moment 
dat, România comunistă. A devenit o modăşi o formulă a culturii vizuale 
exploatarea unor mituri ale comunismului românesc şi cred că va trece, aşa cum 
trec, în fond, toate modele. 

Problema care apare aici este cea a inexistenţei unui spațiu public unde să se 
confrunte aceste forme ale discursului despre trecut, unde să se lupte sau chiar să 
se reconcilieze. Nu avem destulă toleranță pentru a accepta varianta celuilalt, 
pentru a o înţelege ca legitimăși a o confrunta cu a noastră, fără a încerca s-o 
anulăm cu desăvârșire. Este nevoie să scăpăm de încrâncenare şi de un angajament 
prea ideologizat sau prea emoţionalizat față de comunism, pentru ca societatea să 
poată face o gestiune normală a trecutului. Societatea civilă a fost absorbită de 
tentaţiile politicului, iar marile trusturi de presă nu sunt interesate prea tare de o 
gestiune corectă a trecutului prin dezbateri deschise. Competiţia economică şi 
politică absoarbe aproape toate energiile şi resursele mediatice, spațiul public 
românesc fiind destul de firav. 

Cifrele din sondaje ca rezultat al confruntării şi deresponsabilizării. Cred că, de multe ori, 
declaraţia de evaluare a trecutului este şi un fel de polemică faţă de prezent şi față 
de conducătorii de acum. Când operatorul de interviu îi întreabă pe oameni despre 
trecut, atunci ei răspund şi cu gândul la modul în care va fi judecată declaraţia lor. 
Cred că, astăzi, românii care sunt apropiaţi partidelor de opoziție simt nevoia să 
exagereze nostalgia trecutului pentru a sublinia că actuala guvernare reprezintă un 
regres sau chiar un dezastru, față de trecut. Oamenii ştiu că sondajele de opinie se 
publicăşi poate că unii gândesc strategic: vrem să arătăm că sunt mai slabi cei de 
acum chiar și decât perioada cea mai neagră din istoria noastră. 


Mai putem observa un lucru: în toate încercările de evaluare a comunismului 
românesc, poporul a fost mereu o victimă inocentă. Nu a fost participant activ la 
marile lui drame. Nici chiar pe marii torționari nu am reuşit să ni-i asumăm. Mereu 
am fugit de această răspundere, în timp ce un demers de istorie populistă l-a 
transformat pe Ceauşescu în turc sau ţigan, în acelaşi timp ungurii sau evreii fiind 
considerați țapii ispăşitori pentru aducerea comunismului la noi. Dincolo de unele 
dovezi ale participării minoritarilor — peste cota lor din populaţie — la perioada 
ilegalistă a PCR, totuşi, cele patru milioane de membri de partid sau sutele de mii 
de informatori ai Securităţii nu înseamnă nimic? Deci, ne aflăm într-o situaţie de 
deresponsabilizare individuală sau colectivă, care per-mite individului un joc mult 
mai lejer cu trecutul. De aici şi până la fenomene de amnezie socială sau la 
reevaluarea pozitivă a unui trecut considerat ca fiind nesatisfăcător nu mai este 
decât un pas. 

Reamenajarea trecutului. Comunismul încă nu a fost obiectul unor reamenajări de 
către cei care se ocupă de memoria socială oficială, dar acest lucru se va întâmpla 
în viitor. Deocamdată, a trecut prea puţin timp şi istoricii au fost timoraţi, s-au 
mulțumit să respingă această perioadă fără să caute explicaţii legate de structura 
socială, de statisticile economice şi sociale, de modul de organizare socială. Istoria 
ŞI memoria nu merg mână în mână, aşa cum ar dori istoricii oficiali. Memoria este 
vie şi acţionează în timp real, trebuie să furnizeze argumente pentru anumite 
acțiuni ale individului, mai ales în scopul furnizării unei imagini de sine pozitive. 
Apare aici şi dificultatea pentru sociologi, atunci când interoghează memoria 
subiecților. Ei se întâlnesc de multe ori cu fragmente de memorie colectivă 
oficială, pe care nu au cum să le interpreteze decât ca elemente de memorie 
individualăşi nu de istorie reflectată. Reamenajarea trecutului este afectatăşi de 
lipsa lui de delimitare. 


Ştim că 1989 este o graniță, dar nu ştim pentru ce, oare ce delimitează ea? Brucan 
a vorbit despre încă douăzeci de ani de comunism, acum spunem că s-ar putea să 
fie chiar mai mulți. 

Nostalgia, un teritoriu de întâlnire? Apare şi o degringoladă politică legată de 
mobilizarea excluşilor, a electoratului dependent, care se plimbă mereu spre cei 
care deţin puterea. În 2005, Traian Băsescu a preluat acest electorat de la Iliescu, 
iar acum acest electorat se întoarce înapoi, după ce Traian Băsescu le taie pensiile 
Şi pare clar că partidul său va pierde următoarele alegeri. Astăzi, acestui electorat 
nu îi este dor de Ceauşescu, cum scria jurnalistul Mihai Cristian Chiş, ci îl este mai 
degrabă dor de viață. Până la urmă, nostalgia după trecutul comunist a devenit un 
loc social, un teritoriu al memoriei colective, unde se întâlnesc toate generaţiile. 
Poate singurul loc unde românii se mai pot simţi solidari. Deshumarea nu cred însă 
că va revigora nici un fel de extremism, deşi presa din ultimele zile vorbea despre 
pericolul renașterii Partidului Comunist Român. Cred că este mai degrabă sfârşitul 
de care povestea avea nevoie. Dacă se va confirma că acolo sunt îngropați 
Ceauşeştii, atunci cred că această utopie va muri. Stânga românească veritabilă va 
trebui să se nască din altă sursă, ar fi poate mai normal să se nască din condiţiile 
unui capitalism nemilos, falimentar şi neproductiv, cum este cel de azi. Din 
confruntarea cu o dreaptă simulantăși dintr-o asumare a programului de către nişte 
intelectuali cu vocaţia responsabilități misiunii lor. Sau, cine ştie, poate 
anticomunismul sforăitor şi spectacular, boala capitalismului senil, cum îl 
etichetează prietenul meu Claude Karnoouh, ar putea produce mobilizări în 
mediile universitare şi în rândul tineretului, măcar pe principiul că adevărul trebuie 
spus și că o gândire critică îi este necesară societăţii noastre, ca aerul. 


26 iulie 2010 


PS: Am găsit printre textele mele unul scris acum 11 ani, deci în 1999, despre 
nostalgia comunismului, tot în urma unor sondaje de opinie, criticate atunci de 
politicieni. Astăzi, nu mai sunt criticați sociologii pentru asemenea rezultate, de 
aceea poate şi tonul textului de acum este diferit. Textul „Nostalgia comunismului 
şi managementul social al trecutului“ îl pot găsi cititorii pe blogul meu personal 
(http://vasiledancu.blogspot.com) sau în volumul Tara felespectatorilor fericiţi. 
Contraideologi. 


POPOR METAFIZIC, BRAND VEGETAL 


Nu m-a impresionat niciodată disidența Anei Blandiana cu motanul Arpagic, 
dar trebuie să recunosc că, la publicarea acelor versuri — pe final de comunism, 
când parcă se pregăteau viitorii eroi anticomuniști — mi-a plăcut și mi-a rămas în 
memoria de lungă durată concluzia „Noi suntem un popor vegetal“. Şi nu mi-a 
rămas pentru că nu aş fi văzut vreun copac revoltându-se, ci pentru că identificam 
încă de-atunci un fel de vegetare, de trăire în prezent, de manieră metafizică de 
rotire în cerc, fără rezultat. Numesc vegetare metafizică tendința noastră spre discuție 
prelungăși inutilă, pe orice teme, fără soluţii sau referințe la viitor. Un fel de 
discuție acidă, de cufundare a oricărui subiect într-o cuvă cu urină acidă, parfumată 
sau urât mirositoare. Spun metafizică în sensul plasării dincolo de experienţă, ca 
dispută între individual şi universal, categorii care nu au unitate de măsură comună 
sau cores pondenţe cuantificabile. Fiind o categorie a intelectului pur, metafizica 
nu se opune raționalității sau ştiinţei, dar nu are legături stabile cu aces-tea. 
Vorbesc de o metafizică vulgară, nu de una filosoficăşi sistematică, a 
universaliilor. O simulare metafizică pe orice temă, un delir de reflecţie sau de 
negare, ce are ca măsură doar propriile idiosincrazii ori stereotipuri, dus pe un ton 
şi cu un limbaj universalizant. O reflecţie și o dezbatere ce nu folosesc la nimic, nu 
au rezultate şi se îndreaptă spre niciunde, un fel de culme a sofisticii. 


Avem în ultima vreme o asemenea dezbatere publică legată de brandul turistic — nu 
brandul de ţară, cum vorbesc toţi cei care vor să se afle în treabă — dezbatere ce a creat un 
scandal național. Când a fost proiectul cu „Land of Choice“, scandalul a fost la fel de mare, 
pentru că brandingul este și o chestie de mare modă, semiologică, semiotică sau 
semi-iconică, finețuri la care ne pricepem cu toții. Am fost la un moment dat, prin 2005, 
nominalizat din partea opoziţiei politice pentru a face parte dintr-o comisie pentru brandul 
de țară, dar totul a murit după vreo două sau trei şedinţe. Pe de altă parte, Elena Udrea nu 
pierde nici o ocazie pentru a acţiona în toate direcţiile și asta enervează, deși cred că este 
singura ei șansă. 

În problema brandului turistic are dreptate aproape oricine emite o opinie, 
inclusiv Elena Udrea, pentru că este într-adevăr o zonă abulică. Este nevoie de o 
serioasă strategie de comunicare, dar ne trebuie în primul rând servicii turistice 
competitive. E adevărat, comunicarea trebuie realizată de profesioniști veritabili, 
de echipe de cercetare și de creaţie, lucru destul de scump, dar competiţia va otrăvi 
climatul, iar cei care pierd vor distruge cu mare imaginaţie munca acelora care au 
câştigat. A câștigat un român: nu e bine pentru că este român și nu ştie ce cumpără 
străinii. Dacă dăm banii la nişte străini, nu e bine, pentru că ei nu cunosc România 
profundă sau, cum am văzut, cumpără un logo presetat și ni-l vând ca mare lucrare 
originală. 

Vă mai aduceţi aminte sloganul „România, mereu surprinzătoare“? Am râs cu 
poftă cu toţii și am făcut bancuri memorabile. A venit apoi „România — 
Fabulospirit““, o încercare a MAE de a vinde România, realizată de un specialist 
român inteligent, Lucian Georgescu. Toată lumea a sărit să-l facă praf, unii 
spunând că numai ţările sărace vorbesc despre spirit, doar n-o să arătăm lumii că 
suntem flămânzi (creativul Mihai Coliban). Cu „Land of Choice“ a fost un scandal 
fabulos (bun acest cuvânt pentru noi!), care nu a surprins pe nimeni, ceea ce a 
făcut ca să fie abandonat, deși pentru un concept publicitar contestarea şi scandalul 
nu sunt întotdeauna un lucru rău. Am analizat la cursurile mele de comunicare 
publicitarăşi de branding variantele acestea și nu sunt catastrofale, dacă le 
comparăm cu alte branduri turistice ale altor țări. Noi pierdem la comparaţia cu 
realitatea românească, nu la comparaţiile cu alte branduri. 


Dacă Ogilvy, Jacques Séguéla, Oliviero Toscani, Leo Burnet, Claude Hopkins, 
Maxwell Sackheim, Albert Lasker sau alți clasici ai publicității ar lucra la brandul 
nostru de ţară, ar fi atacați imediat de specialiştii români în publicitate (ştiu vreo 
cinci care ar sări imediat), alții l-ar incita chiar pe bătrânul Willy Ollins să vină la 
Bucureşti şi spună că nu e bine. Apoi ar scrie pe bloguri vreo douătrei sute de 
specialişti mai mici sau mai mari. Este firesc să se întâmple aşa, este bine că 
suntem o ţară vie şi spiritualizată, dacă nu se supără pe mine creativul care spune 
că spiritualitatea conotează sărăcie şi nu trebuie să vrem aşa ceva. 

Am văzut că ministrul Elena Udrea zice că va cere explicații companiei 
realizatoare pentru slăbiciunile în legătură cu care presa face scandal. Dacă va face 
asta, atunci să nu-i întrebe doar de frunzăşi de drepturile de autor, ci să mai cearăşi 
explicaţii legate de dimen siunea cercetării foarte scumpe şi chiar de calitatea 
execuţiei grafice. Normal ar fi să ceară materialul brut al cercetării, filmări şi 
transcrieri ale focus-grupurilor şi interviurilor, eventual să dea acces public la ele, 
inclusiv la baza de date a cercetării, fiind vorba de bani publici europeni. Dincolo 
de supărarea celor care ar fi fost poate îndreptăţiţi să lucreze la imaginea de brand 
turistic, lucrarea este slabă, logoul brandului turistic al României fiind destul de 
superficial abordat de către echipa internațională care l-a lucrat. Jumătatea de 
million de euro pentru cercetare luată de TNS nu a produs efecte asupra acestei 
frunze ca un ochi care plânge, lucru care poate să ne aducă aminte de vechiul 
slogan legionar (refolosit şi abandonat de CDR) „Libertate, ochii plânşi vor să te 
vadă“ — unul dintre cele mai tari sloganuri pe care umila mea experiență de 
cercetător în comunicare le-a întâlnit. Dacă focus-grupurile ar fi încercat o testare 
de percepţie grafică, s-ar fi văzut că doar un semidoct ar alterna caractere în 
majuscule (adică ROM, confuzie de care noi fugim ca dracu” de tămâie, din cauza 
conaționalilor noştri mai colorați) cu nişte aldine ce încep cu un semn pe care 
occidentalii nu-l pot recunoaște, adică litera â. La banii dați pe acest brand de 
turism, puteam cere o analiză de semiometrie şi am fi văzut că imaginarul grădinii 
în Europa (în China, nu ştiu) este legat nu de frumusețea pură, de natural, ci de 
ordine, arhitectură, de natură pusă în forme de civilizație, cultura greco-romană 
aducând acest element. 


Evident, legarea noastră de Carpaţi este foarte bună, chiar dacă Mazăre ar vrea 
să-şi facă drumuri şi şosele pe banii noștri, iar apoi să ne pună bariere unde vor 
mușchii lui. Ar fi trebuit să se facă și o legătură, cât de firavă, cu conceptul „Land 
of Choice“, cel din anii trecuţi, ar fi trebuit măcar să nu publice acel brief creativ 
care ne jignește inteligența. Grafismul care se vrea jucăuşși familiar este 
o stilizare naivă, dar fără personalitate, acoperă tot spațiul şi nu cred că arată bine 
pe alte suporturi. În fine, animația este discontinuăși nu fixează elementele grafice 
de interes, iar legăturile dintre cadre fragmentează percepţia... ş.a.m.d. 

Dar sunt sătul să critic, sunt sătul să fim înconjurați doar de critici, sunt sătul şi 
să mai aud critici după care nu vezi nici o urmare. Scriu aceste lucruri doar pentru 
că am citit, cu stoicism şi masochism, sute de poziţii, articole sau postări de blog 
care se roteau în cercuri vicioase, intrau într-o dezbatere fără să priceapă nimic, 
fără săştie ceva despre branding sau despre turism. Un fel de delir metafizic fără 
nici o finalitate, poate doar cu finalitatea de a ucide orice proiect care nu este rodul 
gândirii personale. Un delir de dezbateri publice care ar putea să se justifice doar 
prin faptul că vrem ca nici un proiect să nu fie dus până la capăt şi toată energia 
maşinăriei noastre sociale trebuie să se consume doar pentru claxon. Din nefe- 
ricire, totul este posibil şi din cauza unui ministru care nu a învăţat nimic după 
„Land of Choice“, iar lucrul principal care trebuia învăţat este că proiectul trebuia 
continuat, măcar pentru că partea de critică era epuizată, dar şi pentru că a investit 
bani publici în el. 


Acum constatăm că avem brandul turistic cel nou. Bun, rău, co piat sau nu, 
verde ca un brotac (asta îmi place foarte tare), deci ce ar trebui să facem acum? Să 
mai dăm milioane pentru alt brand? Nu cred, ar trebui să ne sprijinim bărbia în 
botăși să cugetăm un pic. Am putea ajunge la o concluzie și mai gravă decât cea 
după care avem ţară fără brand, adică, ne-am putea da seama că avem brand 
fărățară. 

Ce-i de făcut? Să construim ţara şi apoi se va găsi și brandul. Una civilizată, 
funcțională, europeană. Şi încă un aspect, mai important decât toate observaţiile 
semiotice: să facem o ţară care să ne placă întâi nouă, să nu mai vrem să plecăm 
din ea, să ne dăm copiii la școală în România, să putem spune „7 love you, 
ROMania “ (ar merge scrisă oricum). Un brand care să ne convingă pe noi că 
suntem acasă. Apoi îi vom convinge şi pe alții să ne caute, vor şti, oricum, că 
suntem aici şi vor vrea să vină. 

Avem brand, deci ar trebui să ne apucăm să construim ţara. Avem un popor şi o 
intelectualitate cu aplecări spre metafizică, condusă parcă de o dorinţă a gratuităţii 
şi a inutilităţii reflexive, deci, brandul vegetal completează frumos integrarea 
noastră în cosmos. Suntem o societate fără proiecte sau chiar proiectofagă (iertați, 
vă rog, barbarismul!), care a uitat de un singur lucru — de oameni. Mă uit adesea la 
fotografii cu români simpli, portrete ale mizeriei, statui ale abrutizării prin muncă. 
Uneori deschid albumul mult hulit Eterna și fascinanta Românie, mă uit la mâinile 
mari ale românilor, la ochii lor trişti sau la hainele lor ponosite şi caut acolo locul 
bogăției pe care o putem arăta străinilor. Văd fotografiile și mi-e dragă aceastățară. 
Aşa cum este ea, frunză verde sau uscată, grădină sau pajişte, pentru că e plină de 
oameni care nu au ajuns la demnitatea de a apărea pe logo ca frunza, ca râul, ca 
dealul. 


31 iulie 2010 


DACĂ TACE POLITICIANUL 


O propunere timidă 


Este august şi toată lumea se află în vacanţă. Adică reduce motoarele, caută 
plăceri simple, locuri exotice sau poate doar umbra unui copac ori concertul 
păsărilor dintr-o pădure. De regulă, vara jurnaliştii sunt cei mai năpăstuiți. Nu au 
ştiri, nu sunt siguri pe unde umblă publicul lor, dar mai ales lipsesc evenimentele 
publice. Ştirile cu locul în care se duc politicienii şi vedetele în vacanţă rezolvă 
doar una sau două zile, în rest bietul jurnalist trebuie să se roage la Dumnezeu ori 
să umble aiurit pe Google. Politicienii nu mai răspund la telefon sau îşi anunță 
jurnaliştii preferați că nu vor fi de găsit timp de două săptămâni. Specialiştii în PR 
politic sau guvernamental pregătesc agende de vacanță şi planificări pentru 
subiecte siropoase. Dar drama jurnalistului lipsit de fapte sociale majore, de 
evenimente politice consistente, rămâne intactă. 

Poate că aceste lucruri mai sunt valabile şi în alte ţări, erau valabile şi în 
România, până anul trecut. Observ însă că acum politica nu își ia vacanță, deși nu 
este nici măcar un an preelectoral. În fiecare zi partidele şi şefii lor lansează 
atacuri, descoperă strategii, anunţă fericirea viitoare a poporului, condensată în 
cifre şi procente. În fiecare zi avem un scandal, o mare polemică, o ameninţare cu 
trimiterea în instanță. Plecat departe de casă, când deschid laptopul şi dau să caut 
ceva în presa noastră, mă lovesc de figura celor mai cunoscuţi politicieni şi de 
declaraţiile lor grave şi profunde. Aud că unii s-au prins că PSD şi-a schimbat 
brusc strategia și atacă dur guvernarea, dar mă uit şi nu văd nici o schimbare, ba 
chiar îmi pare că Victor Ponta este constant în ultima vreme, nu a schimbat nimic 
din ce a spus. Am citit că Victor Ponta le arată pisica guvernanților, dar 
preşedintele PSD se uită probabil nedumerit, pentru că lui îi plac maşinile, nu 
mâțele, în concediu. Citesc că guvernul Boc este un factor de risc pentru inflație 
(deşi ştiam oricum că este un factor de risc pentru România). Unii publică secretul 
suspendării lui Băsescu, alții scriu despre cum ar vrea Băsescu să fie suspendat. 
Numai lucruri grave, chestiuni de politică fundamentală, subiecte serioase, dar care 


mor a doua zi, ca orice subiect de vacanţă. 


Politicienii stau la Monte Carlo, la Nisa ori în Sardinia, cu telefonul la ureche 
câteva ore pe zi, şi vor să dea senzaţia că sunt obsedați şi frământați de marile 
probleme ale României. Dau câteva telefoane şi apoi merg la plajă. O mare 
golăneală, ultima găsel niță din telenovela simulării responsabilităţi şi grijii față de 
societatea românească. Odată cu prăbuşirea încrederii în instituții și în parti-de, o 
strategie agresivă de prezență nonstop în spațiul public, cu sau fără mesaj, face 
modă printre politicieni. Politicienii ne urmăresc deja ca la fotbal, om la om, pe tot 
terenul. Sigur că, dacă la 1 septembrie i-am întreba ce au spus în august, când erau 
relaxaţi în concediu, nu şi-ar mai aduce aminte decât foarte vag. Sunt sigur că nici 
una dintre indignările de vacanţă nu va avea vreo continuare în politica pe care vor 
reîncepe s-o facă, odată cu sesiunea de toamnă a parlamentului. Această ultimă 
formă de demagogie politică agresivă mă face să propun o chestiune ecologică, de 
bun-simt. 

Ce ar fi să decretăm luna august o lună fără politică, o lună în care politicienii 
ŞI politica iau vacanță? Am reduce un pic din poluarea media şi am lăsa societatea 
să respire aerul de vacanță fără poluantul sonor adus de politicieni. Nu cred că ar 
suferi cineva din cauza asta, poate și politicienii ar veni cu mințile mai odihnite în 
luna septembrie. Poate că, vorbind mai puțin, chiar şi politicienii ar avea un pic de 
timp de reflecţie, ar spune apoi mai puține prostii, revenind după treizeci de zile de 
abstinență la gargară. O vacanță ar putea avea semnificația unei dezintoxicări, 
pentru politicieni, dar şi pentru public. 


Dacă ar tăcea politicianul, măcar pe timpul vacanței, poate s-ar auzi vocea 
altora, poate a unor intelectuali, poate a unor artiste care încă nu s-au sinucis. Chiar 
şi de nişte linişte ar avea nevoie România, poate reuşim să ne regăsim. În copilărie, 
ținând o fată de mână la un cinematograf, am fost cucerit de un cântec care spunea: 
„Dacă tace cântăreţul, tace viața.“ Acum, matur, mă gândesc ce s-ar întâmpla dacă 
tace politicianul. Poate s-ar trezi la viață, măcar în vacanță, un popor căruia îi e dor 
de viață. Atât de dor, încât se uită înainte şi nu vede nimic, se uită apoi spre Trecut 
şi o confundă pe ea, Viaţa, chiar şi cu umbrele lui tenebroase. 


8 august 2010 


ROMÂNIA CARE NU MAI ȘTIE SPUNE „NU“ 


În aceste zile, cu o acoperire mediatică europeană, ţiganii români sunt luaţi în 
grupuri şi expulzați în România. Luaţi pe sus de poliţie, li se bagă 300 de euro în 
buzunar şi presa este anunţată că sunt repatrieri voluntare. Acestea sunt faptele, dar 
în acest text nu vreau să vorbesc despre condiţia romilor în Europa. Se discută 
mult, iar dezbaterile sunt pline de recomandări pentru alţii, dar lipsite de soluţii. 

Reportajele savuroase ne aduc interviuri cu ţigani care pronunţă în toate felurile 
„S'il vous plaît, monsieur“. Se caută lucruri de culoare în reportaje deştepte, 
însoțite de constatarea înţeleaptă a reporterilor: se vor întoarce oricum în Franța. 
Se vorbeşte foarte mult, presa internațională este plină de lamentaţii sau analize. 
Unele subiective, unele serioase, mai obiective sau mai ideologizate. Vedem poze 
din unghiuri alese cu ochi de antropolog. Figurile femeilor sau chipurile de bătrâni 
uscați ori de copii murdari sunt folosite persuasiv pentru a emoţiona, a da culoare 
ŞI autenticitate. O demagogie perfectă, după ultimele reguli ale retoricii şi 
semioticii multimedia. 

Ce lipseşte însă din tot acest spectacol mediatic este atitudinea corectă faţă de 
romi, dar mai ales exprimarea ei publică. Se colorează drama unor oameni (dacă 
sunteţi de acord cu faptul că sunt şi ei oameni), a unor cetăţeni europeni. Țiganii 
români sunt expulzați de pe teritoriul ţării care are drept capitală oraşul-lumină. 
Sunt luaţi de poliţie cu sutele, îmbarcaţi în dube, ca infractorii, şi trimişi pachet în 
România. Cetăţenia europeană este doar o glumă? Aşa ar putea întreba nebunul 
regelui, dacă ar mai fi rege şi nebuni liberi şi lucizi. Dar libera circulaţie a 
persoanelor? Era programată, de la început, să acţioneze selectiv? 


Nu discutăm aici despre infracţionalitatea romilor. Orice stat este dator să 
exercite violenţa legitimă împotriva celor care produc disturbarea ordinii lui. Nici 
Franţa nu stă cu mâinile în sân atunci când este vorba de infracţiuni. În cazul 
țiganilor este însă vorba de acţiune organizată împotriva unor comunități etnice. 

Expulzările în masă, pe criterii etnice, nu pot fi înţelese decât ca elemente ale 
politicii rasiste, deja instituționalizate. Dar nimeni nu vede, toți se uită în altă parte. 
Cineva de la Consiliul Europei protestează de formăşi îl critică blând pe Sarkozy, 
dar se vede de la o poştă că este doar o simulare. În Franţa sunt mulţi jurnalişti sau 
sociologi care fac scandal, dar nu pot influenţa deciziile pe care le iau preşedintele 
şi guvernul francez. Dar nu de la străini mă aştept să vină efortul de a apăra 
drepturile ţiganilor români. Şi când mă refer la drepturi nu mă gândesc la egalitatea 
în drepturi, ci mă gândesc doar la câteva drepturi minime, legate de respectul 
condiţiei lor de oameni. În ultima vreme, în sistemul de ideologii legate de 
libertatea şi autonomia individuală sau de protecţia mediului, asistăm la 
instituționalizarea drepturilor pentru homosexuali sau alte tipuri de minorităţi, 
pentru plante sau animale aflate pe cale de dispariţie. O paradigmă a victimelor 
este stăpâna politicilor publice, victimologia a devenit regină a demersului de 
optimizare socială sau politică. Excluşii sociali, imigranții, şomerii, tinerii sau 
femeile sunt obiectele unui limbaj al căutării de soluţii salvatoare. Recent, a apărut 
conceptul de invizibilitate socială, refe ritor la categorii de oameni care sunt opriți 
sau nu au resurse de participare la viaţa publică. Splendide dezvoltări conceptuale, 
dar romii sunt mereu uitaţi atunci când se caută soluţii şi strategii de politici 
publice. Poate că este şi vina lor, într-o anumită măsură, dar este vina noastră, a 
tuturor, pentru dublul discurs şi duble standarde. 


În faţa deportării masive a comunităţilor de romi, nu mă aştept să reacționeze 
ţările occidentale, m-am aşteptat ca reacția să vină de la noi. Nu mă aşteptam să 
văd atâta laşitate şi atâta dezinteres în faţa dramei unora dintre semenii noştri. În 
presa franceză se face din când în când revista presei române privind subiectul 
expulzărilor de romi, dar se constată că doar jurnaliştii mai cârâie câte ceva, în rest 
nimeni nu protestează. Se publică aceste analize aproape zilnic, pentru a arăta 
opiniei publice franceze că noi sun-tem de acord şi că nu ar trebui să se inflameze 
societatea civilă din Franţa, în legătură cu un subiect care, în fond, n-o priveşte. 

Romii nu sunt pe placul nostru. Sunt refractari la educaţie şi civilizaţie, ne fac 
un deserviciu de imagine. Sunt o problemă pentru România, acum şi pentru 
Europa, dar ei trăiesc o tragedie. În ce constă tragedia? În primul rând, în lipsa unei 
elite care să-i ajute să se debaraseze de nomadism şi de contra-cultură. O elită care 
nu îşi face datoria. O să îmi aduc aminte toată viaţa un episod din cariera mea de 
ministru în Guvernul României, singurul moment în care mi-am pierdut cumpătul 
ŞI mi-a venit să reacționez într-o manieră primitivă. Lucram alături de o echipă de 
specialişti tineri, romi în majoritate, la „Strategia naţională pentru îmbunătăţirea 
situaţiei romilor“, făcusem ceva progrese, începusem să lucrăm mai ales pe 
dimensiunea socialăşi educaţională, începusem programele de cuplare la curent, 
apăşi canalizare a unor comunităţi exclusiv rome şi eram mereu sabotat de câțiva 
lideri ai unor organizaţii, oameni cunoscuţi pentru că se prefăceau că luptă pentru 
drepturile omului. 

I-am adunat la mine în birou ca să mediez, să negociez un acord între ei, lucru 
imposibil, după cum am văzut mai apoi. Se certau pentru banii virtuali care vor 
veni din programe, dar singurul punct de consens între ei era următorul, pe care 
unul dintre ei mi l-a spus răspicat: „Eu nu am ce să caut în programe de îmbu- 
nătăţire a situaţiei romilor pentru că romii, dacă se deşteaptă, nu mai pot fi 
controlaţi, dacă sunt în mizerie este mai bine, ei, bulibaşii, îi vor duce la vot.“ 
Prinzând curaj, altul mi-a spus că dacă vreau să fac ceva pentru ei ar fi mai bine să 
vorbesc cu premierul şi cu preşedintele, ca să-l scoată de la „bulău“ pe Fane 
Spoitoru, el este șeful şi de el le este frică, cu el liber, ei pot fi ţinuţi sub ascultare. 


M-am albit la faţă, după spusele unui consilier, am dat cu pumnul în masăşi 
i-am dat afară, dar nu eram departe să mă comport ca în bufetul din Runcu Salvei. 
Am uitat în acel moment de condiția mea de ministru, de diplomaţie şi de toate, am 
vrut să le sparg figurile acelor ticăloşi care nu erau de acord să începem să le 
cum-părăm încălțăminte şi ghiozdane copiilor romi, acelor bezmetici care voiau să 
ia în continuare impozit pe prostie şi pe sărăcia bieţilor ţigani. Pentru că sărăcia şi 
analfabetismul etniei lor era, pentru ei, o importantă resursă, pe care o exploatau în 
modul cel mai veros. Nu vreau să absolutizez, am găsit şi tineri serioşi în ONG-uri 
sau în Partida Romilor, în multe cazuri deputatul Nicolae Păun a fost un partener 
bun pentru proiecte legate de situaţia socială a romilor, dar aceşti oameni 
reprezintă foarte puţin, faţă de nevoia de organizare a etniei. 

Acum însă, în august 2010, chiar nu mai avem nici o resursă de împotrivire față 
de o acțiune care sfidează regulile umanităţii şi pe cele ale generoasei Uniuni 
Europene. Adică, nimeni chiar nu se opune deportării, expulzării ţiganilor. Aici nu 
este vorba de delincvenţă, aceasta este pedepsită peste tot şi nimeni nu poate 
contesta asta. Dar aici este vorba de un stigmat etnic, combinat cu un stil de viață 
care nu este al nostru, al majorităţii. O ţară întreagă tace timorată, pentru că este 
vorba de Sarkozy şi de Franţa. Am moştenit o frică istoricăşi nu suntem în stare să 
ne respectăm nici unul dintre propriile noastre simțăminte. 


Prima reacţie trebuia să vină de la oficialii României. Ei sunt plătiți să-i apere 
pe toți cetăţenii, fără selecţie pe bază de culoare. Ministerul de Externe însă am 
văzut că a spus că sunt repatriați de bunăvoie. Preşedintele României a primit, în 
interes naţional, de multe ori ajutorul preşedintelui Franţei şi poate îi este mai greu 
să protesteze, iar premierul nu protestează din principiu. Guvernul are nevoie de 
votul Franţei pentru intrarea în Schengen şi putem spune că ne explicăm, deşi nu 
este normală, o atitudine mai light. Ce să mai spunem, postul german RIL 
vorbeşte, ironic, despre „stânjeneala“ autorităţilor române. Secretarul de stat pentru 
problemele romilor, Valentin Mocanu, a rostit o frază memorabilă despre 
expulzarea forțată a romilor: „Ca secretar de stat în guvernul român nu cred 
aceasta... Eu nu am dreptul să cred ceva, eu trebuie să tratez lucrurile în mod 
oficial.“ Nimic de comentat, totul e clar — diplomaţie în genunchi. 

Dar opoziția, mai ales cea de stânga, cea care militează pentru egalitate de 
şanse, echitate şi solidaritate, ea este mult mai liberă să facă gesturi politice de 
împotrivire. Un partid ca PSD, care se află în ascensiune spre putere, ar avea 
argumente să ia atitudine față de această tragedie a romilor. Legea unui socialist 
francez din anul 2000 le dă dreptul nomazilor să organizeze tabere şi obligă 
autorităţile locale să le pună la dispoziţie teren şi utilități. Dincolo de asta, stânga 
politică se interesează de violarea drepturilor tuturor, dar mai ales de violarea 
drepturilor minoritarilor. Stânga românească le-a dat țiganilor venit minim garantat 
şi alte programe. Cred, de asemenea, că problema romilor va trebui să fie pe 
agenda viitorului program de guvernare pe care îl va prezenta Victor Ponta. Mai 
cred că trebuie să abordăm situația romilor cu seriozitate şi nu doar în campania 
electorală, atunci când bulibaşii vând voturile pe un ţoi, apoi îi aliniază pe ţigani şi 
îi duc la urne, ca pe animale. 


Organizațiile nonguvernamentale, care sug anual zeci de milioane de euro, de 
ce nu se revoltă? Chiar li se pare normal sau se tem că nu vor mai primi finanţări 
de la UE în următorii ani? Nu vi se pare o ipocrizie fără margini să protesteze doar 
împotriva guvernului român, iar în rest să se prefacă adormite? Un rom deştept, 
plecat acum peste mări şi ţări, m-a criticat odată pentru că mă preocupă 
dimensiunea socială a integrării romilor, dar, spunea el, ar trebui săţin cont de 
faptul că inserţia lor în civilizaţie este în sine 
o violență la nivelul acestei comunități, că simplul fapt că vreau să le dau 
ghiozdane, alocaţii sau curent electric este o formă de a-i considera inferiori, o 
formă de diferențiere care-i complexează pe bieţii romi. Bună filosofie, meşter acel 
demagog. 

Intelectualitatea noastră, care se adună în campanii electorale pe liste lungi 
pentru a susține diferite lucruri sau pentru a protesta, unde este acum? De stânga 
sau de dreapta, intelectualitatea unei ţări ar trebui să susțină proiecte umaniste, 
măcar atunci când apar derive grave de la respectarea drepturilor omului sau 
respectarea condiţiilor privind exercitarea drepturilor cetăţeneşti. 

Unde ne sunt extremiştii naționaliști? Unii au ajuns în parlamentul european şi, 
chiar dacă nu-i suportă pe ţigani, ar fi o bună ocazie pentru a arăta că sunt forţoşi şi 
au atitudine. Se vede că sunt buni doar pentru a înjura sub pseudonim sau cu 
ascunderea după eticheta de pamflet. 

Marea dramă a romilor este faptul că sunt absolut singuri pe lume. Sunt un 
pretext pentru organizaţiile care fac programe, sunt 
o masă de manevră pentru politicienii care le iau doar votul, o subclasă pentru 
europeni şi programele ipocrite de integrare, un motiv pentru a pune România cu 
genunchii pe coji de nucă, atunci când trebuie să se obțină ceva de la noi. 

Noi, românii, se pare că ne-am obişnuit de secole cu sclavia. Suntem o 
populaţie timorată, care tremură de câte ori tuşeşte vreun conducător din Occident. 
„Întotdeauna marile puteri îşi fac de cap, nu ai ce face, asta e istoria“, îmi spune un 
prieten cu care comentez subiectul. Dictatul de la Viena a fost acceptat cu leşin de 
ministrul nostru de externe de atunci, am întors armele, am preferat şmecheria unei 
atitudini ferme, care ar putea genera respect sau măcar previzibilitate din partea 
celorlalţi. 


Aici nu este vorba despre ţigani, este vorba de valori şi de ataşamentul nostru la 
valori. Nu este vorba despre cât de delincvenţi sunt ţiganii, nici despre nesimţirea 
unora dintre ei, nici despre ce ar trebui să facă ei pentru viitorul lor. Este vorba 
despre noi şi modalităţile prin care ne asumăm existenţa prezentă, dar şi istoria, 
despre cum ne asumăm înfrângerile şi eşecurile. 

Ar trebui să ne educăm copiii în spiritul libertăţii, dar ce să înveţe ei din 
atitudinea noastră de acum? Frica este un sentiment normal pentru oameni, dar 
pentru comunităţi este dezintegrator, căci se transformă în strategii de 
supravieţuire prin abdicarea de la valorile umanităţii. Închidem ochii la nedreptatea 
care li se face ţiganilor pentru că nici nouă nu ne sunt simpatici. Apoi nu ne pasă 
de pensionari pentru că suntem încă tineri, nu ne pasă de ţăranii uitaţi prin satele 
depopulate, pentru că suntem trăitori la oraş. Nedreptăţile încep să ni se pară 
normale, atât timp cât nu ne ating pe noi, le putem boteza savant ca meritocraţie 
sau competiţie socială. Nu observăm că, pe zi ce trece, rămânem tot mai singuri, 
„copaci fără pădure“, cum spunea un poet. Când va veni rândul nostru să fim 
anulaţi, cei care ar fi putut să ne sprijine vor fi deja legume sociale, tremurând de 
spaimă în propria lor cochilie. 

Insensibili, fără a mai putea simţi compasiune sau solidaritate, devenim păpuşi 
fără de viaţă, iar celor care ne vor mâna în viitor ca pe turme, păpuşarilor politici, 
le va fi tot mai uşor. Nu mai este mult, România este deja ţara care nu mai ştie să 
spună „NU“. 


22 august 2010 


GÂNDIREA BLOCATĂ ÎN RELIGIA PIEŢEI 


Suntem o societate blocată, fără soluţii și fără speranțe de mai bine. Gândirea 
politicăşi socială a rămas gripată din cauza unor inconsistenţe fundamentale, 
generate în mare parte de funcționarea unei religii a pieţei, care în țara noastră, 
aflată în nesfârşită tranziţie, are efecte mult mai dure decât în alte societăţi. Facem 
remanieri doar pentru a câştiga timp, nu există nici un plan de viitor, pentru că 
politicienii de stânga sau de dreapta, de la putere sau din opoziţie, nu au 
instrumente cognitive pentru a gândi situația economicăși socială. Politicienii, pur 
ŞI simplu, nu mai înțeleg nimic. 


Religia pieţei 

Dreapta noastrăşi reprezentanţii ei au avut doar două soluții politice la această 
tranziție: privatizare şi reducerea rolului statului, adică preluarea pârghiilor de 
producţie, dar fără asumarea costurilor sociale de funcţionare a societăţii. Apoi, 
după ce totul s-a privatizat, discursul a fost: „Băieți, acum apăraţi-vă statul!“ 

Stânga se limitează să facă acompaniamente sociale pentru capitalism. Un fel 
de soră medicală. Putem să credem în corecțiile şi acompaniamentele sociale pe 
care le aducem capitalismului, dar asta nu ajunge pentru a proiecta viitorul unei 
societăți. Nu este totuşi prea puţin să te limitezi la a cere salariu minim, pensii mai 
mari, garanţii sociale pentru angajaţi? Mai putem vorbi în acest caz de o viziune 
economică de stânga sau ne ocupăm doar de repararea exceselor capitalismului? 


Dincolo de lipsurile clare din pregătirea individuală a politicienilor, care sunt 
originile acestui blocaj de gândire? În primul rând, omniprezenţa religiei pieţei. 
Astăzi, religiile tradiționale au fost înlocuite cu alte sisteme de credinţe şi valori. 
Cum spunea acum câteva decenii Karl Polanyi, economia a fost extrasă din 
societate, din ansamblul relaţiilor sociale. Consecințele sociale ale economiei sunt 
prezentate ca fiind generate de un sistem obiectiv, legile pieţei sunt prezentate ca 
„naturale“. Intervenţia este prohibită, cel mai bun lucru pe care îl putem face ar fi 
să ne supunem. Fundamentul acestei religii presupune că piața este corectă, iar 
valoarea este corectăşi întotdeauna reflectată în pret. 

Dacă stânga critică piaţa, devine o erezie şi poate să fie pedepsită ca atare. 
Când vedem că vin catastrofe ecologice, de exemplu, nu piaţa sau capitalismul 
sunt de vină, ci omul generic, chiar dacă este simplu de observat că nu omul 
generic poluează, ci sfera economică. Nu suntem toți egal vinovaţi, pentru a ni se 
adresa campanii de publicitate interminabile, ci producătorii. Max Weber a fost 
primul care a observat că, în fond, capitalismul are ceva religios în substratul său 
economic. Dacă ne gândim că suma estimată ca fiind cheltuită pe publicitate, în 
fiecare an, în lume, se învârte undeva în jur de 300 de miliarde de euro, atunci 
avem o justificare pentru una dintre însemnările lui Fernand Braudel, care spunea 
că marea noutate pe care o aduce capitalismul este o „transformare a dorinţei“. 

Dumnezeul sau Allahul acestei religii a pieţei este piaţa financiară, iar bursele 
sunt templele sau bisericile unde se produce ritualul şi unde se antamează minunile 
viitoare. Semnele de pe piaţa de capital sunt interpretate șamanic (pieţele ne dau 
semn!), similar cu „Dumnezeu ne-a dat un semn“. 


Ce să facă politicienii în aceste condiții? Aşteaptăși ei un semn de la piață sau 
de la statistică. Ei sunt orbiți de această religie a pieţei, iar pe de altă parte, mai 
ales politicienii români, de orice orientare, pot gândi doar în termenii 
statului-providență. Dar fiindcă statul a dispărut, ei au ajuns să se roage la un fel de 
piață-providență. Când încep să gândească la ce ar trebui făcut pentru că nu merge 
treaba, nu pot avea decât o gândire finanţistă, de tip piaţă, de reducere a costurilor, 
de cele mai multe ori fără a se gândi câtuşi de puţin la funcțiile sociale sau umane 
fundamentale îndeplinite de anumite componente instituționalizate ale societății. 

În condiţiile acestea însăşi resursele pe care le au la dispoziţie sunt minime, 
căci guvernele au renunţat la mijloacele de control pentru pieţele financiare. După 
cum spun economiştii finanțiști, 3 000 de miliarde de dolari circulă zilnic în lume, 
fără sățină cont de frontiere şi fărăştirea statelor, şi doar 2% din sumă se foloseşte 
în investiţii, restul rămânând în zona operațiunilor speculative. 


Confuzia dintre piaţă și capitalism 

Sunt concepte folosite ambiguu, mai ales în discursul politic, ca sinonime, deşi 
nu este cazul nici măcar al unei sinonimii parțiale. Chiar şi Ion Iliescu, ayatollahul 
stângii, în textul trimis colegilor de Senat înainte de o dezbatere, avea un fragment 
în care, criticând derivele comunismului, spune că a fost o greşeală „ignorarea 
pieţei şi a legilor ei obiective şi substituirea lor cu arbitrarul sistemului de 
dominație partid-stat“. În general, toate sistemele ideologice de stânga fac eroarea 
de a recunoaşte piața drept criteriu unificator pentru caracterizarea lumii 
contemporane. De aici pleacăşi confuzia dintre piaţă şi capitalism. Dar să vedem 
diferenţele. 

Piaţa este într-adevăr un mod de reglare economic, fondat pe concurență și pe 
atomicitatea actorilor. Capitalismul este un mod de proprietate şi un proces. 
Capitalismul este legat prin proprietatea mijloacelor de producţie de actori privați 
care caută să acumuleze şi să concentreze capital pentru a se pune la adăpost de 
concurenţă. 


În 2007, Premiul Nobel pentru economie a fost obţinut de către trei americani, 
Leonid Hurwicz, Eric Maskin şi Roger Myerson, pentru lucrările legate de teoria 
jocurilor aplicată la analiza mecanismelor pieţei. „Această teorie ne permite să 
distingem situaţiile în care pieţele funcţionează bine de cele în care pieţele 
funcţionează prost“, a afirmat Comitetul Nobel. Deci, piața este mai mult o 
metaforă, ea nu garantează egalitatea actorilor şi nici aplicarea unor legi care 
garantează progresul. Dacă ar fi așa, nu ar trebui să ne chinuim cu consilii ale 
concurenţei, care, însă, oriunde în lume, nu fac faţă imaginaţiei şi presiunii celor ce 
creează mecanisme imperfecte de competiţie. 

Capitalismul conţine elemente greu de despărțit: proprietatea şi concentrarea 
capitalului, care contrazic atomicitatea actorilor şi deci concurenţa perfectă. Piaţa 
şi capitalismul pot să intre în contradicție de multe ori. Dacă piaţa favorizează 
inovaţia, competiţia în beneficiul consumatorilor, capitalismul, prin logica concen- 
trării, distruge concurenţa şi creează dezechilibre şi raporturi de dominare. 
Pervertirea economiei de piață este o realitate astăzi, în epoca globalizării şi a 
multinaţionalelor care au PIB-uri mai mari decât statele. 

Intrăm prea uşor în această capcană de acceptare a capitalismului ca sinonim 
pentru piaţa perfectă. Piaţa este eficace, dar nu este legitimă în toate domeniile. 
Liberalizarea pieţei de energie este foarte bună, dar există domenii unde păstrarea 
operatorilor pu blici, eventual în parteneriat cu operatori privați, este necesară. 
Sectoarele educaţiei şi culturii, oricât s-ar deschide piaţa, au funcţii publice pe care 
le poate îndeplini doar operatorul public, cu misiune specifică posturile publice de 
radio şi televiziune au rațiune de a exista, indiferent cât de mult se diversifică 
oferta. 

Câmpul de intervenţie al statului trebuie deci discutat rațional și fără inhibiţii, 
pornind de la nesimilaritatea dintre capitalism şi economia de piaţă. Nu ajunge să 
spunem în programele de partid că piaţa este bună doar pentru economie, dar că 
noi nu acceptăm „societatea de piaţă“. Eficacitatea reglării prin piaţă nu ar trebui 
să elimine rolul planificării strategice, pornind de la nevoi publice. Ségolène 
Royale spunea, la un miting din campania electorală, că piața este ca aerul pentru 
păsări sau ca apa pentru peşti, dar ambele pot fi poluate. 


Imbecilitatea sau prostia unor politicieni care au condus sau conduc România 
nu sunt scuzabile pe considerente oferite de paradigmele de gândire economice sau 
politice. O dreaptă contabilăși hoaţă, cuplată, în multe perioade, cu o stângă 
inhibatăşi coruptă, reprezintă o circumstanță favorizantă pentru dezastrul 
românesc. Din păcate, nici un efort de inovaţie politică nu a fost acceptat de 
sistemul politic şi cel mai important ar fi fost primenirea clasei politice. Nişte 
politicieni mai tineri, mai nealiniaţi, poate că ar fi putut depăși cadrele acestui 
monoteism al pieţei, religie totalitară a capitalismului triumfător. Dar şi asta este 
doar o ipoteză. 


10 septembrie 2010 


ENERGIA VISULUI ÎN POLITICĂ 


Friedrich August von Hayek spunea într-un interviu de bătrâneţe că, după o 
viaţă de polemică îndreptată împotriva stângii, a constatat totuşi că îi invidiază pe 
economiştii de stânga pentru un lucru: economiştii de stânga sunt vizionari, îşi 
permit să imagineze, să proiecteze viitorul. Marele economist de dreapta spunea că 
dreapta e mai raţionalistă, mai contabilă, mai închistatăşi, de aceea, mai puţin 
atractivă. 

Multă vreme m-am gândit la ceea ce spunea marele filosof şi economist, 
laureat al Premiului Nobel pentru economie în 1974, dar nu am găsit 
corespondențe în politica de astăzi. Pentru că dreapta a rămas la fel de contabilă, 
dar stânga şi-a pierdut din energia creatoare peste tot în Europa, dar şi în lume. 

Dacă ne referim la România, atunci vedem că, de aproape două decenii, stânga 
românească, sub conducerea unor politicieni proveniți din vechiul regim, a tăcut 
timorată sau a încercat să se justifice prin pragmatismul cifrelor de buget sau al 
procentelor de creştere. Vom creşte salariile cu 50%, vom dubla pensia sau aloca- 
ţia, vom face X kilometri de drumuri, vom construi 6 000 de apartamente. Stânga 
s-a luat la întrecere cu dreapta în promisiuni, ceea ce nu a avantajat-o, pentru că 
dreapta este, prin natura ei, conservatoare şi lipsită de imaginaţie. Dreapta este 
tradiționalistă, raționalistă, căutătoare de profit, nu promite salvarea sau mântuirea. 


Poate că liderii stângii de la noi au avut o inhibiţie generată de utopia omului nou 
sau a societăţii comuniste, acel paradis unde fiecare urma să primească după nevoi, 
în timp ce va contribui după posibilităţi, lucru explicabil. Dar persistenţa acestei 
sărăciri a mesajului nu se mai justifică după două decenii de democraţie. Deşi 
ne-am îndepărtat mult de acele momente, proiectele stângii au rămas la fel de 
inhibate. Politica noastră are cotele de neîncredere de astăzi şi pentru că stânga 
românească ignoră energia pe care o poate aduce visul în politică. Politica este un 
mijloc prin care trebuie să potențăm capacitatea oamenilor de a visa la o lume mai 
bună, la o societate mai dreaptă, la o lume cu mai multă libertate pentru individ sau 
cu o mai mare egalitate de şanse. 

Obsesia de a pune mâna pe putere cu orice preţ, de a elimina adversarul politic 
de la ciolan nu ajunge pentru a crea optimism, bunăstare şi entuziasm, țeluri pentru 
care oamenii trebuie să rişte, să investească, să folosească mai multă energie 
pentru a aduce viitorul mai aproape. Un proiect de stânga trebuie să creeze 
entuziasm, trebuie să descătuşeze energii. Până la urmă, politica este şi un 
spectacol care poate crea o nouă realitate. Un politician charismatic, dedicat unei 
Viziuni, unui proiect construit pe speranța unui viitor mai bun, poate trage după el 
oamenii spre o altă etapă din viaţa unei comunităţi. 

Stânga ar trebui să probeze că visul oamenilor de a trăi mai bine este realizabil, 
Că, deşi viaţa nu este un paradis fără de griji, fericirea este posibilă prin muncăşi 
talent investite în acţiune. Cum să faci ceva pentru societate dacă nu stimulezi 
capacitatea oamenilor de a imagina o lume mai bună? 

Când Martin Luther King a folosit formula ,„/ have a dream“, el a lansat un 
proiect politic antirasial pe care astăzi Obama încearcă (sau declară că încearcă) 
să-l transforme într-un proiect planetar de construcţie a unei lumi mai drepte, mai 
echitabile, dincolo de inflaţie, deflaţie, stabilizare sau creştere. Nici atunci nu era 
uşor de imaginat egalitatea între rase, nici astăzi nu este uşor de imaginat o ordine 
mondială justă, un parteneriat cinstit, în numele umanităţii, între cei bogaţi şi cei 
săraci, între cei mici şi cei mari. Dar pentru ca un vis să se realizeze în politică, 
mai întâi cineva talentat, charismatic, trebuie să-l aducă în faţa oamenilor. 


Stânga are şi o altă postură care o poate înnobila: stânga poate visa pentru alţii, 
stânga este obligată să viseze pentru alţii, dacă îşi respectă menirea. Ea trebuie să-i 
reprezinte pe cei cu resurse puţine, pe cei care au pierdut competiţia şi poate nu 
mai au energia să viseze, să-şi imagineze un viitor frumos pentru care merită să 
trăieşti, pentru care merită să faci sacrificii, pentru a da educaţie copiilor. 

Din păcate, nici măcar oamenii de stânga nu cred în posibilitatea unui discurs 
de stânga care ar putea crea un consens imaginar, consens care ar putea fi punctul 
de plecare în schimbarea la față a României. 

De ce se întâmplă asta în România? Simplu, stânga modernă nu se naşte prin 
decret într-o ţară postcomunistă. Este nevoie de un câmp de dezbatere de stânga, 
de o polemică stânga-dreapta, pe teme serioase, nu doar penibila controversă 
legată de cota unică. Există o nevoie a unei veritabile dezbateri despre stânga, 
dezbatere care nu a avut loc până acum. De câteva ori s-a discutat, dar discuţia a 
fost substituită de dezbateri despre guvernarea de stânga. Din păcate, discuţia 
despre stânga şi rolul ei este blocată chiar şi în Europa de confuzii, incoerenţe, 
neînţelegeri şi de presiunea dreptei. 

Presiunea asupra stângii este foarte evidentă în următorul exemplu: „Ideea 
numită socialism este moartăşi intelectualii francezi care au încercat să facă din 
colectivism un lucru respectabil se ascund. Este un mare eveniment pentru 
civilizaţia occidentală. Partea culturii franceze care este inspirată din socialism este 
ŞI va rămâne o nulitate mondială. Dar Franţa a început să se îndepărteze de scursu- 
rile acestei ideologii insipide pentru a-şi reocupa locul ei, cel al unei societăți 
mândre şi realizate“ (editorial din The Wall Street Journal, 31 octombrie 1983, 
citat în Liberation, 2 noiembrie 1983). 


În România a fost complicat să-i contrazică pe cei ce se autointitulau adevărații 
reprezentanți ai stângii. Nici măcar polemica dintre PDSR şi PD, partide de stânga 
la un moment dat, ramuri rupte din copacul FSN, nu a contribuit decisiv la naşterea 
unui curent de opinie solid de stânga. 

Existăşi un bruiaj continuu al distincției dintre stânga şi dreapta. Bruiajul 
distincţiei stânga-dreapta nu are ca agent doar ideea „sfârşitului ideologiilor“, 
falimentară deja, ci şi ceea ce am putea numi eclipsa distincţiei. În ultimii 25 de 
ani ea se face prin golirea de conţinut a conceptului în cadrul unor încercări de 
depăşire: axa Blair-Schrâder. Deşi fără un succes prea mare, apar constant 
încercări de a repoziţiona partide sau candidaţi pe centru (nici stânga, nici dreapta) 
şi chiar programe care încearcă să aducă alte unghiuri de vedere şi problematici 
transversale, cum a fost şi este încă „ecologia politică“, un curent care pune în 
centru ideea raporturilor complexe dintre om şi natură din perspectiva resurselor şi 
a progresului uman. 

Invenţia centrului nu rezistă dinamicii şi complexității jocului politic, centrul 
politic poate că nici nu există. Centrul este un loc în care se refugiază sau îşi trag 
sufletul diverşi politicieni, de stânga sau de dreapta, în perioade de criză 
economicăşi socială. Nu cred că are rost să ne pierdem în complicatele discuţii 
despre criterii care diferenţiază stânga de dreapta politică. Cred, alături de Norbert 
Bobbio, că egalitatea este steaua polară a stângii, criteriu care rezistă timpului. 
Pare evident: nu există încă în România o cultură de stânga veritabilă, consolidată. 
Acest lucru influenţează prestaţia partidelor, dar şi mişcările electoratului. 

Tabloul sumbru al politicii româneşti, lipsa de speranţă, lipsa de încredere, 
apatia, populismele greţoase şi cumpărarea votului, toate acestea sunt facilitate şi 
de lipsa unei culturi de stânga, aceea care foloseşte şi energia visului în politică. 


19 septembrie 2010 


MOARTEA CA SPECTACOL 


Aştept de câteva luni să se termine scandalul sinuciderii Mădălinei Manole, ca 
să pot scrie liniştit despre o isterie care a trecut. Din nefericire, isteria nu se dă 
dusă. Sinuciderea Mădălinei Manole a isterizat o Românie care, de ceva vreme, nu 
mai avea eve ni mente cu potenţial de emoție participativă. Au fost doar inundaţiile 
ŞI veştile rele despre tăieri de pensii şi salarii, care i-au împins pe oameni şi mai 
mult spre spaţiul privat. Obosiţi să-i înjure pe guvernanți, românii au găsit în 
moartea unei artiste o perfectă ocazie pentru a se pune împreună în fața 
televizoarelor. Au mai fost şi alte morți ale artiştilor în ultima vreme, chiar și 
sinucideri. De ce însă s-a întâmplat doar acum o audiență de două milioane de 
telespectatori la înmormântare şi milioane de internauţi interesaţi? În loc să ne 
isterizăm inutil, poate că ar fi fost mai interesant să căutăm similarități ori să 
analizăm fenomene de spectacol al morții din alte societăţi. 

În ultimii ani, avem un caz clasic din Marea Britanie. Jade Goody, o tânără, a 
făcut în 2009 un show de mare succes din transmiterea degradării ei fizice generate 
de un cancer de col uterin. A fost felicitată de premier pentru acțiunea de 
promovare a consultului şi acțiunea de promovare a prevenţiei. În urma ei au 
rămas copiii de patru şi cinci ani, cu câteva milioane de lire sterline, pe care au 
început să se bată familia şi cei doi taţi. Societatea britanică a instrumentat 
spectacolul morții în beneficiul unei idei educative, alăturându-i acestuia o 
strategie de promovare a unei practici colective de prevenţie. 


La noi, din păcate, avem doar isterie pură, emoție şi delir colectiv necontrolat. 
Suntem atât de bogaţi, încât ne permitem luxul de a nu învăţa nici din bucurii, dar 
nici măcar din eşecul final, adică din moarte. Din isteria de săptămâni întregi care 
s-a derulat pe ecrane m-a șocat încă un lucru. M-a şocat faptul că nimeni nu s-a 
gândit la fenomenul sinuciderii ca la un fenomen social, nici jurnaliştii, nici 
psihologii, nici o formă de reflecţie nu a integrat-o pe Mădălina în plutonul 
sinucigaşilor. Am fi aflat, de exemplu, că fenomenul sinuciderii nu este unul chiar 
excepțional, anual cifra fiind relativ constantă în România: aproape 3 000 de 
români îşi pun capăt zilelor. În lume, anul trecut un milion de oameni s-au sinucis. 
Cu excepția Chinei, în toate țările sinuciderea este mai degrabă o specialitate 
masculină. Bărbaţii recurg la mijloace de sinucidere mai violente, cei de la ţară se 
sinucid mai frecvent decât orășenii, iar ziua de luni este, de departe, cea pe care o 
aleg cei mai mulți pentru a se sinucide. 

Sute de mii de comentarii au blocat media şi internetul mai bine de o 
săptămână. Unii au vorbit despre vitejia Mădălinei, despre gestul ei eroic, alții 
despre lașitatea ei. Colegii ei, artiştii, au căutat să arate vinovaţi, colectiv sau 
individual. Toţi au arătat cu degetul spre media, spre impresari, televiziuni sau 
public pentru că îi uită prea repede pe artiști. Mirabela Dauer, cea cu ţigara uitată 
pe etajeră, a spus la o televiziune că ne-ar împușca pentru cât rău i-am făcut 
Mădălinei noi toți, familie, apropiați sau public. Evident, televiziunile ne-au spus 
că Mădălina s-a dus să cânte la îngeri, dar au luat și amenzi așa-zis „usturătoare“. 
CNA a hotărât să amendeze Antena 1 cu 10 000 lei, Antena 3 şi Realitatea TV, cu 
câte 7 500 lei, TVR 1 şi Kanal D cu 5 000 lei, să someze B1 TV, Naţional TV, 
OTV, Prima TV şi PRO TV şi să atenționeze Antena 2 pentru modul în care au 
difuzat informaţiile despre sinuciderea Mădălinei Manole. Majoritatea amenzilor 
s-au dat pentru prezentarea amănunțită a unor tehnici de sinucidere. Bineînţeles, a 
apărut repede şi 


o carte despre moartea Mădălinei, melodiile ei s-au vândut foarte bine câteva luni. 
Nu a lipsit nimic, o Românie răvăşită a rămas în urma ei, „a fost un test major 
pentru România“, cum a scris un jurnalist oltean. 

Spectacolul morții se vinde foarte bine, moartea este uşor de etichetat, de 
împachetat şi de livrat publicului. O pulsiune distructivă, spre care ne împinge 
Thanatos, este regizoarea cea mai bună pentru grotescul spectacol al refacerii unui 
ritual al sfârşitului. Uităm să celebrăm viaţa şi spectacolul ei de fiecare zi. Ne lasă 
reci spectacolul naşterii puiului de om, maternităţile devin locuri de transmisie TV 
doar atunci când vine moartea în vizită. 

Acum câteva zile am văzut o mamă plecând de la o maternitate din Cluj. Avea 
în mână o plasă sărăcăcioasă din rafie, cu ceva haine, şi nu era aşteptată de nimeni 
la intrare. Ținea în braţe un copil şi nu cred că avea bani pentru taxi. Poate că soțul 
trebuia să stea acasă cu ceilalți copii şi nu avea cum s-o aştepte, poate era un copil 
din flori. Se îndepărta printre trecători, cu comoara în braţe şi nu o aplauda nimeni, 
nu îi lua nimeni interviu. Era frumoasăşi înfăşura orașul într-un zâmbet cald. Avea 
o lumină pe față care o făcea să arate ca o zeiţă. Era în acel moment cea mai 
frumoasă femeie din lume. Îşi purta în braţe comoara şi nu aştepta nici aplauze, 
nici recunoaştere. În jurul ei, un râu de furnici negre, mohorâte, se îndrepta spre 
televizoare pentru a se bucura de spectacolul morții. 

Am putut şi eu să-mi închei textul despre moartea ca spectacol, pentru că 
moartea devenise în acea zi un spectacol minor. Un spectacol ucis de cea mai 
frumoasă femeie din lume. 


29 septembrie 2010 


WHERE ARE YOU FROM? 


După ce călătoreşti o săptămână prin câteva capitale europene pe care, de altfel, 
le-ai mai văzut de câteva ori, ceea ce îți rămâne în urechi este o întrebare pe care ai 
auzit-o de zeci de ori. De unde eşti, se aude întrebarea, spusă cu accente diferite, 
cu prescurtări, cu speranță, cu răceală sau cu teamă. Uneori ai senzația că 
interlocutorul nu aşteaptă răspuns, vrea doar să spună ceva, cu subînţelesul că este 
şi el de undeva, dintr-un loc ce seamănă cu locul tău de naștere, deci te înțelege. 

Te întreabă asta bagajistul de la marele hotel din centru, care poate fi român, 
turc, sârb, moldovean sau bulgar. Te gândești că te întreabă pentru a vedea dacă va 
primi după ce ajunge în cameră o bancnotă, o monedă sau doar un mulţumesc rece. 
Nu scapi de întrebare nici când te urci în taxiul spaţios, pentru a face un tur al 
orașului. Aici însă întrebarea este parcă mai profesionistă, mai filosoficăşi mai 
profundă. Taximetristul este un expert în social, un adevărat sociolog şi un expert 
în disimulare. Cu el nu te poți juca, eşti captiv în mașina lui și te poate întreba, îţi 
poate cere detalii, dacă nu îi convine răspunsul. Taximetristul îți va da detalii 
despre ţara din care spui că vii şi va găsi poate şi aspecte pitoreşti pe care săţi le 
povestească, pentru aţi face plăcere. 

Dacă intri într-un magazin de bijuterii sau de ceasuri scumpe şi vânzătoarea nu 
te-a observat la timp, în momentul în care se sperie că ai 1,94 înălțime și este 
singură cu tine printre diamante, te întreabă pe scurt... „Are you from? “ Şi simţi că 
îl este fricăşi că vorbește doar pentru a reuşi să îți blocheze o agresivitate sălbatică, 
atavică, pe care o aduci cu tine din pădurile Orientului. În magazinele de branduri 
mai scumpe, dacă nu eşti salutat în rusește, eşti întrebat de unde vii exact în 
momentul în care mângâi cu dosul palmei vreun pulover sau un sacou de cașmir. 


Te pot întreba şi localnicii bătrâni cu care se întâmplă să intri în contact. l-am 
dus odată unuia o plasă grea de cumpărături până la mașina parcată departe de mall 
ŞI, după ce şi-a revenit din uimirea că nu am fugit cu detergențţii şi pastele, mi-a 
pus această întrebare ca un semn de mulţumire că nu sunt la fel de barbar precum 
mă recomandă ADN-ul cultural. De regulă, bătrânii europeni se uită la tine cu o 
uşoară suficiență, dar şi cu un fel de dispreţ care ar trebui să-ți transmită fără 
echivoc faptul că nu ar trebui să faci prea mulți purici pe-acolo, fiindcă este vorba 
de o comunitate pe care au construit-o ei pentru copiii lor, nu pentru străini. 

De unde să vină această obsesie a căutării originilor? De ce nu se întreabă 
oamenii între ei ce etnie au, ce profesie, cum îi cheamă? Oamenii cred că locul de 
unde provenim este mai important decât toate celelalte lucruri și că el poate vorbi 
despre tine în modul cel mai serios. Ţara din care vii, pământul și societatea în care 
te-ai născut se presupune că îşi pun amprenta definitiv asupra ta, fiind cei mai buni 
indicatori de personalitate. 

La cei străini ca şi tine, întrebarea este un cod de recunoaştere, un fel de parolă. 
Fiind departe, printre străini, imigranții se caută unii pe alţii, îşi fac semne discrete 
de recunoaștere. Băştinaşii pun 
o barieră prin această întrebare ori poate, în situaţii mai rare, întrebarea marchează 
o acceptare, în pofida unei diferenţe pe care o facem vizibilă prin răspuns. 

Dar ce răspunzi tu, călătorule, românule, la această întrebare-stereotip, aproape 
un clişeu lingvistic? E uşor de întrebat, însă răspunsul nu e uşor de dat, el nu este 
un act reflex. Te uiţi fulgerător la cel care întreabăși încerci să detectezi intenția cu 
care întreabă sau tonalitatea din voce, pentru a vedea dacă întrebarea vrea să valo- 
rizeze răspunsul sau este doar o încercare de a se confirma o nouă imagine 
negativă despre ţara ta. Uneori poţi să tragi de timp întorcând întrebarea... „Dar 
tu?“ Ştii însă din acel moment că tot va trebui să răspunzi şi asta se va întâmpla 
peste câteva secunde, după ce o să primeşti răspunsul. 


l-am spus odată unui olandez fudul că sunt din... Europa şi mi-a aruncat o 
privire arogantă, de parcă Europa era deja un continent născut şi crescut de 
mămica şi de tăticul lui, pe canalele din fundul curții. 

Dacă treci de acele momente şi spui „I'm from Romania“, poate apărea 
suspiciunea ta față de tine, oare am spus destul de hotărât, ori poate am ezitat, mi-a 
fost ruşine cu ţara mea. Dacă ai spus cumva că eşti din Moldavia sau că eşti 
polonez, te poate cocoşa responsabilitatea că nu eşti un bun patriot şi nici bărbat 
destul de vertical. Dacă ai spus Transylvania, unii vor zâmbi cu înțelegere 
europeană, dar în camera de hotel nu vei adormi liniștit, din aceleași motive. 

Dar dacă spui cu mândrie „Sunt din România“, cu accent românesc, nu 
Romania, nici Roumanie, atunci poate te întrebi despre ce ai vorbit, din care 
Românie ai spus că eşti. Sunt mai multe locuri de unde eşti, nu poţi transmite asta 
cu exactitate, la o întrebare care este imprecisă în esenţă este greu să răspunzi doar 
printr-un cuvânt. În mintea și în inima noastră sunt multe variante de Românie. 
Sunt multe locuri unde ne-am născut sau am renăscut. Sunt locuri de care am fugit, 
unde nu era România noastră, locuri pe care nu le recunoaştem nici acum. 

Dar drama răspunsului la nefericirea aceasta de întrebare este că trebuie să 
optezi, să răspunzi sau nu. Nu poţi face selecții. Nu ai cum să spui că tu eşti din 
România profundă, iar cei pe care nu-i placi vin din România superficială, vulgară. 
Murdară sau coruptă. E ca în iubire, pe celălalt trebuie să-l accepţi cu totul, în 
îmbrăţișare, să-i iubeşti şi defectele. Nu ai cum să explici că tu vii dintr-un colţ de 
Românie civilizată, nealterată. Eşti din România sau nu eşti. Eşti vinovat de tot ce 
e rău, eşti premiat pentru tot ce este perceput ca bun şi frumos. Această Românie 
nu se împarte după partide, nici după ideologii, nici chiar după geografie. Este 
România pe care o purtăm în noi și se schimbă odată cu noi, cu viteza cu care 
credem noi că trebuie să ne adaptăm lumii civilizate. 


Trebuie să ne gândim mai bine înainte de a răspunde? Nu, din contră, mai bine 
răspundem fără reticență și ne gândim pe urmă. Să ne gândim la ceea ce trebuie 
făcut cu România, pentru că iar vine întrebarea asta cretinăşi ne scoate din reverie 
ŞI excepţionalism. 


12 octombrie 2010 


ROMÂNIA OAMENILOR INVIZIBILI 


Rânduri pentru lurie Darie şi Anca Pandrea 


Când am văzut (fugitiv) o fotografie cu Iurie Darie şi cu soţia lui, Anca 
Pandrea, am simțit o jenă care m-a făcut să închid repede fereastra deschisă pe net. 
Câteva zile am fugit chiar și de știrile fără imagini de la controversatul pictorial. 
Era ca şi cum ar fi trebuit să suport vederea tatălui meu sau a mamei mele în 
posturi indecente. Goliciunea bătrâneții este vecină hidoşeniei morții. Este spaima 
descompunerii, care ne înfrigurează, ne aduce în față pustiul şi golul. Mi-am făcut 
câteva notițe într-un carnețel, apoi am plecat într-o călătorie, unde urma să mă 
decid dacă mai scriu sau nu. Dar, întors acasă, prima ştire pe care am descoperit-o 
când am deschis Mac-ul a fost cea despre Iurie Darie şi soţia sa care au pozat din 
nou pentru un salon de înfrumusețare din Bucureşti. 

Am văzut furtuna mediaticăşi fariseismul, ipocrizia, mârlănia multora dintre cei 
care şi-au dat, docți sau îngrijoraţi, cu părerea, datul cu părerea fiind un sport 
național. Dacă înţeleg jena fiului, regizorul Ducu Darie, modul în care s-au 
năpustit ceilalți asupra bieţilor oameni mi-a adus aminte de scena în care Bubulina 
lui Zorba moare şi camera este devastată de babe contorsionate şi cernite, 
adevărate metafore ale morţii care sfârtecă totul. Au spus toţi că Iurie Darie are 
Alzheimer, că nu este în toate facultăţile mintale, că este împins la rele de femeie, 
iar femeia e de vină, de la Ceauşescu sau mai dinainte, pentru tot ce nu ne place în 
țara asta. 


Fane Jeg, fotograful, este un tip onest şi a explicat că el nu a avut nici o 
contribuție, că nu i-a incitat în nici un fel pe bătrâni, că nu i-a manipulat în nici un 
fel. Pur și simplu, ei au condus ostilitățile în realizarea acestui pictorial. 

Iurie Darie a jucat în peste patruzeci de filme, a făcut seriale de televiziune. A 
stat peste o jumătate de secol în fața oamenilor, pe scenă sau pe platourile de 
filmare. A dat viață personajelor, s-a simțit iubit, a fost confundat cu eroi din 
istorie sau din literatură, a fost bunicul povestitor pentru generaţii de copii, a 
cântat, a dansat, a desenat pentru copii. A fost bunicul din prima telenovelă româ- 
nească, a fost mereu vizibil. Dintr-odată însă, a ajuns la optzeci de ani şi a devenit 
invizibil. Nu a rezistat stării de aneantizare, excluderii, morții lente prin uitare. 

În sociologia ultimilor ani apare tot mai des conceptul de invizibilitate socială 
(social invisibility). Definit puţin diferit în America sau Europa, conceptul 
desemnează fenomenul în care unii indivizi din societate se află în situaţia de a nu 
fi recunoscuţi ca membri ai unui grup, ca elemente ale lumii sociale. Sociologii 
vorbesc de mai multe forme de invizibilitate, de la cei care sunt pierderile colatera- 
le ale competiţiei economice, cei pauperizaţi, la cei care nu apar pe lista angajaţilor 
sau cei care nu au acte sau drepturi de şedere într-o societate. Sunt mulțimi despre 
care nu putem spune că sunt grupuri, sunt mai degrabă o sumă de indivizi. Drama 
invizibilității nu ţine de indivizi, este generată mai mult de regulile sociale. Este o 
formă de aneantizare a fiinţei unor oameni, căci a trăi în societate înseamnă a trăi 
împreună, într-un minim contact cu ceilalți. 

Invizibilitatea este o formă de dezumanizare, de alienare absolută. Individul 
este lăsat complet singur, fără mijloace, în cadrul unei concurenţe unde nu are nici 
o şansă, nici o cale pentru a se descurca. Logica invizibilităţii înseamnă pierderea 
calităţii sociale. În păstrarea calităţii sociale, munca joacă un rol foarte important, 
chiar pensia însemnând păstrarea individului într-un grup care are o legătură cu 
ceilalți, pânăşi protestul sau lupta însemnând participare la viaţa altora sau 
participare la viaţă alături de alții. 


Cei care sunt vizibili social înseamnă că au trecut proba socială a recunoaşterii. 
Dar vizibilitatea nu este o calitate naturală a vieţii sociale şi umane, ea se 
construieşte prin reguli şi mai ales prin experienţă. În fond, identitatea socială se 
naşte prin recunoaştere mutuală, cum spune Paul Ricoeur, în două faze: 
recunoaşterea ca identificare şi recunoaşterea mutuală, ca acceptare. Un mare 
sociolog al graniţei dintre secolul al XIX-lea și secolul XX, Georg Simmel, spunea 
în acest sens că ochiul este organul nostru sociologic prin excelenţă, deoarece 
caută mereu privirea celuilalt, provocând recunoaştere, chiar reciprocitate. 
Recunoaşterea reciprocă devine astfel recunoaşterea reciprocă a demnității, ne 
recunoaştem astfel demnitatea unul altuia. 

Actorii români au fost nişte mari eroi ai singurătăţii noastre din epoca 
comunistă. Erau puţini şi indiferent ce jucau, pe scenă sau în filme, erau 
înconjurați mereu de oameni. Erau parcă nişte profesionişti ai simulării, noi eram 
doar amatori, dar îi iubeam cu toţii. Nu erau nişte simpli profesionişti în vechiul 
regim, erau nişte semizei, ca la grecii antici, Olimpul lor fiind undeva între cer şi 
pământ. Acum ei trăiesc drama invizibilității sociale, nu din cauza pensiilor mici, 
penibile, ci mai ales pentru că societatea se uită „prin“ ei, nu-i mai localizează, 
nu-i mai vede. 

Într-o societate a individualismului şi a egoismului, a unei viziuni radicale pe 
care guvernanţii o numesc a fi de dreapta, multe foste fiinţe sociale sunt astăzi 
pierderi colaterale pe care le abandonăm fără măcar o vorbă sau o justificare. Tot 
mai mulţi români sunt fiinţe fără identitate, fără voce, fără figură. Devin un număr 
de înmatriculare, un cod numeric personal sau nici măcar atât, sunt nevăzuţi, sunt 
uitaţi la marginea societăţii. Ei devin atât de străini, încât nimeni nu-i mai observă, 
nimeni nu-i loveşte măcar cu piciorul în coaste, ca pe câinele bătrân care-ţi stă în 
cale pe trotuar. Sunt mulți oameni care nu revendică pensii nesimţite, nici 
stipendii, vor doar recunoaştere, vor participare la viaţă alături de noi. Unii vor 
doar nişte mesaje, nişte semne că sunt şi ei parte a nefericirii generale, parte a 
tristeţii comune, a dramei colective. 


Sunt milioane de oameni uitaţi într-un estuar sau într-o margine de lume 
românească. Ei fac semne disperate, caută să dea „probe de viaţă“, cum se spune 
savant în cazurile de terorism, mediatizate tot mai mult în ultima vreme. Milioane 
de oameni şi-au pierdut şi speranţa că li se va răspunde la gestul de a mai face din 
mână, de a striga cu disperare sau de a se lovi cu capul de pereţii singurătăţii de zi 
sau de noapte. Nu le răspunde nimeni, nimeni nu-i vede, nimeni nu-i aude. Ne-am 
obişnuit cu acest spectacol sau am fost convinşi că aşa este normal, aşa este în 
capitalism. 

Iurie Darie şi soţia lui au gustat probabil din acest infern al uitării, al existenţei 
invizibile. Şi atunci femeia, mai curajoasă, ca toate femeile, l-a luat de mânăşi i-a 
propus să joace, să dea semne de viaţă, cu riscul de a şoca, cu riscul ruşinii de a fi 
puşi la zid. Ei parcă ne spun: Râdefi, faceţi ce vreţi, dar lăsaţi-ne să trăim alături de voi! 
Prefaceţi-vă măcar că ne vedeţi, daţi-ne un semn pe zi că nu suntem morți, indiferent de ce natură 
este acel semn al vostru! Ca şi până acum, deşi poate că acum nu ştiu, joacă un rol, 
joacă în locul unor milioane de oameni. Sunt personaje tipice, încarnează 
disperarea a milioane de invizibili, de toate vârstele — de la oraşe şi sate —, cum se 
spunea înainte, când erau regi ai scenei. 


21 octombrie 2010 


PS: Dragă Iura, dragă Anca, deşi nu m-am uitat prea atent la fotografiile 
voastre, săştiți că v-am văzut. Am văzut că trăiţi, că ochii voştri nu au îmbătrânit 
deloc, chiar dacă sunt ascunşi din când în când după lupa unei lacrimi căzătoare. 
Ştiu că nu aţi murit, ştiu că vă iubiți, ştiu că acest lucru este cel mai important de 
pe pământ. Şi sunt sigur că nu aveţi nevoie de mai mult din partea noastră, o 
societate bolnavă de Alzheimer social. 

Cu prietenie, Vasile Sebastian Dâncu 


VOCILE ŞI LIMBILE POLITICII 


Goethe despre România noastră 
Sigur, este o glumă de început, pentru a capta atenţia, mă refer la faptul că, 
acum mai bine de 200 de ani, Goethe îi scria unui prieten: 


Precum un mare oraş, lumea noastră moralăşi politică e subminată de căi subterane, de 
pivnițe şi canale, la ale căror conexiuni şi amplasări nimeni nu pare să reflecteze sau să se 
gândească; cei care ştiu însă câte ceva despre ele vor socoti mult mai lesne de înţeles că aici sau acolo, 
acum sau mai târziu, pământul se surpă, fumul se ridică printr-o crăpăturăşi se aud voci stranii. (subl. 
ns.) 


Pare foarte actual acest fragment, parcă este scris special pentru România, chiar 
dacă este scris înainte de Revoluţia Franceză, deci are peste 200 de ani. Lumea 
noastră începe să se prăbuşeascăşi vocile pe care le auzim ieșind la suprafaţă nu 
sunt totuşi nişte voci străine. Ne par stranii, cum spunea Goethe, dar noi le-am 
auzit tot timpul, sub forma unui ecou, ca o dublură a vocilor din politicăşi din viaţa 
noastră. 

Ca să justificăm revoluţia, am vorbit câţiva ani limbajul libertăţii, unii cu 
naivitate, alții doar atunci când era de faţă presa sau mulţimea. Mulţi au vorbit 
limbajul libertăţii din naivitate sau din speranţa că totul se va putea schimba doar 
cu trecerea celor douăzeci de ani de rătăcire, pe care magul roşu de la Răsărit, 
Silviu Brucan, îi prorocise (credeam că nu va avea dreptate). În primii ani după 
evenimente (vedeţi cum ne-am speriat de cuvântul revoluţie şi l-am lăsat să fie 
folosit doar de emanaţi), limbile s-au amestecat ca la turnul Babilonului, dar 
învăţam să vorbim singuri, şi acesta nu era puţin lucru. 


După 1996, venind opoziţia la putere, am vorbit cu toţii limbajul dreptăţii şi al 
adevărului, credeam că, în fine, am terminat gâlceava, ne-am purificat şi următorul 
deceniu va fi cel al recâştigării demnității. Ne-au murit apoi primele speranţe şi am 
învăţat limbajul sărăciei şi al mizeriilor. Am înţeles că, dincolo de vorbele lor, de 
steaguri sau de logourile meşteşugite, politicienii se încurcă în propriile interese şi 
pot fi o povară pentru visul nostru de normalitate. 

După 2000, ne-am crezut scăpaţi de inhibiții şi îndepărtați de trecut, am sperat 
să facem ultimele deconturi cu trecutul şi să ne legăm vagonul numit România la 
locomotiva istoriei, mai precis la locomotiva modernizării, cea despre care credem 
că nu are marşarier şi că nu se opreşte niciodată. 

A venit acceptarea Europei şi umbrela NATO, iar resursele nebănuite ale 
naţiunii ar fi trebuit sățâşnească spre cer, precum un zăcământ de ţiţei proaspăt 
descoperit. Am început să vorbim o limbă străină, un dialect bruxellez, şi fiecare 
dintre neologismele pe care le rosteam părea a fi aducătorul unei ploi de bani peste 
România, bani europeni, „adevăraţi“ — cum spunea des un politician în campanie. 
Limba şi vocile noastre nu ne păreau a fi prea autentice, însă luam asta drept semn 
al schimbării şi al noului pe care îl aşteptam. Ne-am răspândit prin lume şi am 
interpretat asta ca un semn al adaptării noastre la lume, al succesului. Am privit 
libertatea noastră de mişcare ca pe un drept natural, o parte a „misecuvine“-ismului 
cu care deja am început să ne obişnuim. 

În prima jumătate a deceniului au apărut multe mutre noi în politică, tineri sau 
maturi, unii au schimbat compoziţiile pozelor de grup, unii au propovăduit 
reforme, reformări, modernizări sau doar mersul spre normalitate, dar cei mai 
mulţi au fost înghiţiţi de pluton sau împinși înapoi de unde au venit. În 2006, după 
cum vedem acum, i-a dispărut pânăşi lui Ion Iliescu dosarul din arhive. Nu cred că 
Nea Nelu şi-a pitit dosarul, putea s-o facă în cei doispre zece ani când a fost cel 
mai tare om în stat. Semnificaţia este una mai profundă, trebuia să dispară trecutul 
unui fost comunist pentru că devenea deja o resursă în acest deceniu al bunăstării 
false, dar şi al nostalgiei după comunism. Era o resursă pentru alţii, cum a fost mai 
mereu în ultima vreme. În plus, euforia democraţiei şi suflul celor nou-veniţi la 
putere, într-o nouă tentativă de a elimina ultimele rămăşiţe ale comunismului din 
politică, se manifestă conform unei moralități proprii, pragmatice şi amorale. 
Comunist cum este, sau cum a fost, lon Iliescu nu cred că a dat ordinul ilegal de ai 


se distruge dosarul, probabil că i-a fost făcut cadou de un politician de la putere 
care avea nevoie de sprijinul PSD. Este doar o presupunere, speculez aici, nu am 
nici o informaţie, poate că asta îmi place să cred. 


Partidele, inclusiv cele cu probleme de legitimitate, au început să arate o altă 
imagine. S-au creat marile speranțe pentru deceniile care vin: bunăstarea, 
uninominalul, schimbarea clasei politice, meritocrația şi tehnocratismul. E 
adevărat că, din când în când, aveam semne că trecutul revenea, dădea lovituri de 
undeva din culise. Dacă te uitai la purpura roasă a jilţurilor puterii, vedeai că 
dispunerea lor era la fel, doar că ocupanţii erau alţii. Începeai să vezi că odraslele 
foştilor iau locul părinților, că odraslele şefilor devin şefi pe nesimţite, că fiii 
arbitrilor arbitrează meciurile altădată arbitrate de taţii lor. Nu-i nimic, îţi spuneai, 
e doar o tranziţie mai ciudată, ca la noi. 

Euforia deceniului unu din noul mileniu s-a stins cu totul în doar doi ani. Când 
au început să se termine banii pentru Marele Traktir Politic Naţional (MTPN), am 
început să ne trezim ca din-tr-o beţie oarbă. „Cum nu mai sunt bani? Uite cine ne 
conduce... Când a apărut această dictatură? Unde este libertatea presei, unde sunt 
patronii visători ai presei anului 1990? Ce-i cu tonomatele astea pe care patronii le 
mână din spate cu înjurături şi şuturi în fund?“ Dacă mă uit la mutrele nedumerite 
ale înţelepţilor noştri de azi, nu mă pot opri să pufnesc în râs. Mulţi dintre ei au 
susținut, indecent şi luând drepturi de autor, această stare de lucruri. Mulţi au 
creat-o, dar din păcate societatea noastră nu stochează mesajele trecutului, trăim 
doar în imediat. Este ciudată capacitatea noastră de disimulare. Uneori am senzaţia 
că prefăcătoria este o dimensiune importantă a spiritualității noastre, deşi se poate 
să fie universală. Doar că noi o alegem mai des, ne place minciuna mai mult decât 
asumarea responsabilității şi sinceritatea, dintr-o explicație simplă şi obiectivă: 
niciodată societatea nu a premiat pe cineva pentru asemenea gesturi. Ba, din 
contră. 


Ce limbă vorbim acum? Vocile stranii? 

Am uitat bruxelleza, peisajul s-a schimbat dintr-odată. Au apărut la suprafaţă 
vocile stranii de care vorbea Goethe. Mahalaua politică a ieşit la suprafaţă peste 
noapte? Nu, prieteni, a fost tot timpul aici, aproape de noi. Mult mai aproape decât 
ne închipuim. Câteva stenograme cu lideri politici, oameni de afaceri şi jurnalişti 
au dinamitat liniştea pe care ne încăpățânăm s-o proiectăm peste realitatea noastră. 

Plecat pentru o săptămână din ţară, descopăr la întoarcere un peisaj schimbat. 
Nu prea citisem pe net ştirile şi nu aveam cum să bănuiesc faptul că doar în trei 
zile se poate schimba într-atât. Un amic din armată îmi trimite un mesaj glumeţ: 
„Ce faci, ticălos mic, hahaleră de prieten ce-mi eşti? La noi se vorbeşte deja doar 
cu f..., doar cu p..., eventual cu m... Când o să te reîntorci, să vezi ce greu 
o să te adaptezi, comunist liric ce eşti! Am vrut doar să te trag de brăcinar, ca de 
atenţie.“ 

Mi-am adus aminte ceva ce am citit recent. În timpul celui de Al Doilea Război 
Mondial, un german a ţinut un jurnal al modificărilor lingvistice din timpul 
Germaniei naziste. A constatat cu acea ocazie că nu ideologia, discursurile, 
drapelele sau alte forme de discurs articulate produceau schimbări esenţiale asupra 
poporului german şi a societăţii, ci un lucru mai simplu, cuvintele, noi sau 
reevaluate, frecvenţa şi folosirea lor în anumite expresii erau mijlocul cel mai 
eficient de propagandă. Acest lucru se întâmpla datorită faptului că era o 
propagandă mecanicăşi inconştientă, un fel de darwinism semantic, care se 
impunea încet, dar sigur, prin expresii izolate sau formule sintactice care îşi 
câştigau locul eliminând expresii mai puţin performante. Noul limbaj dă o luptă de 
vulgarizare, un adevărat război civil discret, dar care câştigă în fiecare zi noi 
teritorii. Limba învingătorului se impune nu pentru că este obligatorie, ci pentru că 
devine una dintre condiţiile de mediu, ca aerul sau ca apa. 


Descoperim că discuţia despre stenograme este dusă în primul rând de cei care 
au ceva în comun cu ele, sunt în cele publicate deja ori se află în cele care nu au 
apărut încă. Nu voi intra în această dezbatere, ea nu duce nicăieri şi se va stinge în 
curând. Fiecare dintre participanţii la polemică va încerca să uite cât mai repede 
acest episod. Unii pentru că au avut indecenţa de a arăta nişte chiloţi murdari în 
public, ceilalți pentru că este vorba despre chiloţii lor. 

Noul limbaj este unul pornografic, vulgar, dar nu Sorin Ovidiu Vântu l-a 
instituit. Pe el l-am putea acuza cel mult pentru limbajul grupului său media, dar 
aici nu este cazul. Discuţiile cu politicieni şi cu unii angajaţi au loc sub semnul 
familiarităţii, limbajul este un indicator pentru relație şi mai ales pentru tipul de 
relație. Există mulți politicieni în România care nu pot rezista 45 de minute la o 
conferință de presă pentru că sunt obişnuiţi să se exprime atât de liber în viaţa de zi 
cu zi, încât concentrarea pe discurs fără p... şi f... este un efort titanic şi nu sunt 
siguri de rezultat. 

Vedeţi ce forță are acest limbaj, este repede adoptat, ziarele au fost pline de 
titluri cu expresii din stenograme, televiziunile şi reţelele de socializare, forumurile 
au debordat în pastişe. Şi eu am intenţionat să public pe blog o scrisorică adresată 
madamei Politica, în noul limbaj. Deocamdată, mă bucur că am rezistat primei 
ten-taţii. Parcă toată lumea aşteptase să se dea drumul la înjurătura adevărată, cea 
care spune organelor pe nume. Epoca sugestiilor fine, a păsăricilor prezidenţiale, a 
scrisorilor Elenei Udrea către Ludovic Or(g)an s-a dus. 


Mogulii şi proiectele politicii 

Sorin Ovidiu Vântu nu este inventatorul politicii noastre şi nici al acestor 
politicieni sau jurnalişti. Vântu este tot creația acestei lumi. Influenţa lui Sorin 
Ovidiu Vântu este mare, cu siguranţă. Nu pentru că a cumpărat politicienii cu 
snopul, nici pentru că a făcut agenda politică. Este mare influenţa şi ar putea 
rămâne aşa pentru că această lume politică a avut nevoie de el. Politicienii i s-au 
oferit pe tavă, mulți îl priveau ca pe binefăcătorul lor. Nu cred că Vântu are în 
soldă politicieni mai puţini din tabăra anti-Băsescu decât dintre cei aflaţi la putere, 
cei care se dau acum fete mari. Este numai o problemă de selecţie a stenogramelor. 

Multora le-a furnizat protecție şi le-a oferit microfoanele şi camerele de luat 
vederi pentru a fi văzuți. Dar le-a oferit şi altceva — simulacre de programe şi 
proiecte, subiecte de discurs. Ne-am făcut cu toţii, de jenă, că nu observăm ce a 
spus recent Vântu, că el încă din 2006 a lansat proiectul suspendării lui Băsescu. 
Nu cumva aceasta este una dintre cele mai ample acțiuni politice din ultimii cinci 
ani? Proiectul a furnizat mii de ore de discursuri, campanii, coaliţii, referendum, 
teme de campanie, programe comune. Nu cumva este cel mai tare proiect al 
politicii din ultimii cinci ani? 

Indirect, acesta a fost şi proiectul major al realegerii preşedintelui Băsescu: 
lupta împotriva celebrului 322, a parlamentului ticăloşit, împotriva mogulilor sau a 
tonomatelor, a dat temele şi pretextele pentru a câştiga încă un mandat de cinci ani, 
mandat care ţine la putere şi acum o guvernare care nu mai are nici o altă formă de 
legitimitate. Vântu brava, probabil, când a încercat să spună că i-a propus un 
program de reforme preşedintelui ca singură condiţie pentru sprijin, dar proiectul 
suspendării lui Băsescu, cu toate prelungirile lui, este un proiect major, care a ţinut 
loc de politică. 


Cel mai umilitor lucru pentru întreaga clasă politică nu este limbajul 
stenogramelor şi nici slujul la Vântu, ci faptul că Vântu şi media, în general, au 
oferit o vizibilitate care a ţinut loc de discurs şi de proiect politic. Cei mai mulți 
politicieni stau pe posturile de televiziune şi vorbesc aproape în fiecare seară, dar 
nu au spus niciodată nimic serios, de care să ne aducem aminte. Beneficiază doar 
de ceea ce, în psihologia socială, numim efectul de simplă expunere. 

Încă o observaţie, poate un pic trasă de păr, dar nu total eronată: dacă grupurile 
media ale mogulilor, cele care-i urmăresc pe politicieni şi dau în direct chiar şi 
când aceştia tuşesc, ar dispărea, să spunem, peste noapte, cea mai mare parte a 
politicienilor de la putere sau din opoziție ar trăi o dramă. Ar trebui să caute alte 
modalităţi de justificare a funcţiilor şi a existenţei lor politice, nu doar hau-haul de 
la televizor. Cred că unii ar dispărea, alegătorii i-ar vedea nefardaţi, ar vedea că nu 
cunosc viaţa, că nu ştiu să vorbească deloc cu oamenii, că nu au nimic în cap sau, 
mai rău, ar putea fi întrebaţi ce meserie au. l-ar vedea pe unii că sunt mici şi 
diformi, că au o mână mai lungă, de la căratul genţii unui şef, sau cine ştie ce alte 
defecte. 

Până la urmă, dincolo de ilegalitățile sau imoralitățile din faptele lor, pentru 
care este normal să plătească în justiție, mogulii sunt greu de înlocuit şi cred că 
acesta este lucrul care le va conserva puterea şi influenţa în viitor, pentru încă o 
vreme. Aici înțeleg nedumerirea lui Vântu din textul unei stenograme: ce l-o fi 
apucat pe Băsescu să vrea să-l belească pe el, când ar fi putut fi folositor în orice 
program al preşedintelui? 


Nu vă impacientaţi, staţi la locurile voastre, nu se schimbă nimic! 

Noul limbaj vorbeşte de la sine despre pivnițele şi canalele unde s-a zămislit 
politica noastră. Cele care au însoțit-o mereu şi o să o mai însoţească încă. Pentru 
că nou, faţă de ceea ce a scris Goethe, este că acum pivnițele şi canalele care se 
dărâmă sunt repede construite la loc, camuflate bine, pentru că acolo se află miezul 
politicii noastre. Noul limbaj vulgar se impune repede, pentru că este limbajul 
nostru de zi cu zi, este limbajul relaxării noastre. Un politician bătrân îmi explica 
odată de ce trebuie să mă duc eu la televizor, nu el: „Tinere, tu eşti profesor în 
civilie, ai fost obişnuit de la început să spui o sută de cuvinte fără a pune semne de 
punctuație cu p...“ Noul limbaj nu este oglinda unei lumi, este chiar parte a esenței 


unei lumi politice a subteranelor. O lume prin care unii au trecut dinspre comunism 
spre capitalismul de azi. O lume din care au fost aduşi minerii să planteze 
panseluţe, de unde au fost pregătiți marii lideri, liderii sindicaliştilor, de unde s-au 
săpat canale pentru a fi devalizate băncile, unde au fost şcoliți capitaliştii noştri. 
Tot aici sunt fabricaţi disidenţii şi eroii bătăliei pentru civism şi democraţie. 


Ar fi mirosit a canale şi mai tare în viaţa noastră publică dacă nu ar fi luminile 
reci ale platourilor de televiziune, care mai curăță ce se poate curăța, mai 
parfumează pe ici, pe colo. E adevărat că s-a ridicat un capac de canal şi a început 
să miroasă urât, dar el va fi repede pus la loc şi sudat cu grijă, ca atunci când a 
venit George 
W. Bush la Bucureşti să vadă curcubeul înălțat magnific peste ţară. Se vor mai 
surpa din subterane, dar nici nu mai este nevoie de foarte multe pentru că, deja, 
mulţi dintre oamenii grotelor au fost validaţi şi se află sub lumina reflectoarelor. 

Dragi concetăţeni, staţi la locurile voastre, nu s-a întâmplat nimic! Cuvintele 
urâte vor fi închise înapoi în cutie. Vă mai amintiţi?: „Vorbeşte-le, vorbeşte-le“ 
(Talk to them, talk to them), and they urged the crowd: „Staţi liniștiți la locurile 
voastre“ (Stay quiet in your places)... Priviţi, Wikipedia e cu noi! 


24 octombrie 2010 


SOLIDARITATEA NU POATE FI PARŢIALĂ 


„Mai întâi te ignoră, apoi râd de tine, pe urmă 
se luptă cu tine, dar la sfârșit învingi! “ 
Gandhi 


Am învăţat din prietenia cu loan Rus că sunt lucruri pe această lume care nu 
pot fi parţiale, nu suportă jumătăți de măsură sau forme de diviziune. Solidaritatea 
este unul dintre aceste lucruri care nu au varianta implicării minimale. Nu poți fi 
solidar cu celălalt doar pentru o perioadă de timp, aceea poate fi asociere pe baza 
unor interese comune. Nu poţi fi solidar cu oamenii doar în public. Aceasta poate 
fi solidaritate expresivă, o formă de minciună, de manipulare, la care politicienii 
apelează foarte des, în care mulți dintre oamenii simpli cred pentru că nu au idee 
că politicienii educați pot fi în stare de gesturi mincinoase, de vreme ce sunt şcolii 
şi deştepţi. 

Sigur, solidaritatea poate avea şi forma solidarității imorale, dar asta o putem 
numi spirit de gaşcăşi apare atunci când bandiții sunt alături, coezivi în a face fapte 
reprobabile. Vedem aceste lucruri de multe ori şi în politică, în partide în care 
reţelele de rudenii şi interese blochează accesul la resurse pentru comunități 
întregi. Există 
o solidaritate a celor care se simt elita puterii, dar niciodată această solidaritate nu 
a dat prea multe flori sau poame, nu a fost niciodată veritabilă, pentru că foarte 
greu se formează la românii înstăriți ideea de interes național. 

Solidaritatea poate fi însă mimată de demagogii care se adună tot mai mult în 
politică. Acest lucru se întâmplă foarte mult în campaniile electorale, atunci când 
marii politicieni de dreapta sau de stânga azvârlă cu cadouri electorale peste tot. 
Găleţile liberale şi plasele portocalii cu zahăr şi ulei, prăduirea bugetului pentru 
campanii pe drumuri şi podeţe care nu se mai fac sunt o formă de demagogie care 
ne ţine pe loc şi încă îi ţine pe mulți politicieni în topuri. Și stânga face gesturi de 
paradă privind solidaritatea cu cei mulţi, relevant fiind cazul unor baroni care se 
îmbogăţesc pe spinarea amărâţilor, în judeţe sărace unde toate resursele sunt 
dijmuite cu lozinca: „Noi aducem bani în judeţe pentru amărâţii și săracii 
României.“ Dar, când ne uităm mai bine, vedem că banii de inundaţii nu 


construiesc diguri sau casele sunt construite în același loc, an de an, de aceleaşi 
firme, ale baronilor de toate culorile politice. 


Solidaritatea adevărată este una singurăşi trebuie să fie totală. Porneşte dintr-un 
sentiment profund şi se exersează atunci când în jurul nostru simţim că este nevoie 
de noi, de o mână întinsă sau de un gând alături. A fi solidar înseamnă să-ţi pese de 
cei care sunt în nevoie, de cei care nu se pot ajuta singuri sau de cei care lansează 
semnale în societate privind nevoia de sprijin. A fi solidar înseamnă a face gesturi 
concrete de sprijin pentru ceilalți, indiferent dacă ai în vedere omul ca ființă 
generică sau oameni şi grupuri concrete. Solidaritatea socială înseamnă chiar mai 
mult. Este construcția durabilă a unei legături între indivizi care nici măcar nu se 
cunosc, sentiment de comuniune obţinut doar pe baza unui simțământ de 
identificare comună, fondat pe existența unor condiţii existenţiale comune. O 
solidaritate socială consistentă este un sentiment răspândit, de coresponsabilitate şi 
de înţelegere faţă de semeni. 

La ultima moţiune de cenzură, Victor Ponta a făcut un gest de solidaritate cu 
masa celor 70% dintre români, care ar vrea ca guvernul să plece, după cum spun 
sondajele. A luat un steag tricolor la gât şi s-a pus în faţa unei coloane care mergea 
din Piaţa Victoriei în Piaţa Constituţiei. Gestul poate fi ridicol dacă pierzi, eroic 
sau sublim dacă ai câștigat. Este ambivalent oricum, poţi spune orice despre el, 
depinde de locul de unde te uiţi. 


De atunci însă, preşedintele social-democraţilor este făcut praf de voci care vin 
de peste tot. Din partea adversarilor de la putere vin voci care îşi comunică 
succesul împotriva moțiunii. Nu avem ce comenta aici, opoziția a manifestat 
împotriva guvernului, iar guvernanţii se apără. Chiar cu toate mijloacele, dacă se 
respectă ecuaţia democratică, nu este nimic anormal în asta. Îl atacăşi cei care i-au 
fost alături declarativ; liberalii, care au fost aşa-ziși parteneri, dar care voiau să fie 
colegi la câştig, s-au retras la pagubă. Ei voiau ca PSD să aducă cele mai multe 
voturi, iar PNL să pună prim-ministrul şi guvernul. Interesantă logică! Foarte 
pragmatici, liberalii s-au obişnuit cu un PSD care i-a ţinut la putere cu 19%. Au 
mârâit şi cei din PSD, unii baroni, mai cu ferealăşi fără să aibă curajul de a se 
arăta, dar am văzut căşi-au alimentat comentatorii cu care au relaţii amicale, să 
vorbească despre nemulțumirea lor, nemulţumire „pe surse“, cum sunt obişnuiţi. 

Ce a făcut Victor Ponta? Care este crima pe care a comis-o, care este regula pe 
care a încălcat-o, de ce au sărit toţi să-l tragă de urechi? A manifestat solidaritate 
cu cei care se războiau cu guvernul, s-a dus între ei, a făcut acelaşi drum, a ţinut 
discursuri exaltate (cum altfel poţi fi în mijlocul unor oameni care nu sunt fericiți 
că li se taie salariile?). Nimic neobișnuit! Nu a înarmat masele, nu a răsturnat 
guvernul, nici nu a dat jos gardul de la Cotroceni. 

Nici eu nu am fost încântat să-l văd alături de Vanghelie şi de alte mutre, dar 
poate că încă nu a înţeles că nu are timp infinit, pentru ca schimbarea să se facă 
prin selecție naturală. Nici nu au trecut decât vreo câteva luni de la preluarea 
conducerii unei echipe care era organizată de altcineva şi pentru alt program 
politic. A fost naiv când a crezut că Vanghelie, Dragnea and Co. vor aduce zeci de 
mii de oameni care vor înroşi Bucureştiul. A fost momentul lui de naivitate, poate 
că a crezut că marșul cel lung alături de sindicate va pune o frăţie emoțională în 
locul mercantilismului relaţiei dintre liderii de sindicate şi partidele politice. A 
înţeles poate cu această ocazie că actualele sindicate nu sunt la fel cu cele din 
Marea Britanie și că Victor Ponta nu va fi niciodată Tony Blair, pentru că România 
nu este Anglia. 


A fost naiv atunci când a crezut că niște parlamentari pedelişti care, cu toată 
criza, deţin fotolii călduţe la putere sunt disponibili la aventuri cu partidele 
adversare. Vina lui este că a refuzat niște târguri călduţe, proteste de formă, cu 
liberalii sau chiar cu pedeliştii. A păcătuit pentru că nu a făcut cum cereau cu toții, 
un târg pe care apropiații lui l-au făcut deja cu oamenii lui Crin, probabil şi-au 
împărțit funcţii, au deja algoritmul discutat, se ştiu cei care vor fi noii „băieţi 
deştepţi“. Poate că târgul este de pe vremea lui Mircea Geoană. Din nou îl putem 
acuza de naivitate, dar poate că s-a săturat de micile aranjamente din spatele lui şi 
a crezut că poate face singur ceva, pe calea cea dreaptă. 

Dar nu de naivitate este vorba în atacurile asupra lui. Este atacat pentru că a 
ieşit din rând, a refuzat politica de schimb, cea de târg, politica de cabinet. Este 
acuzat de populism, de demagogie, ba chiar de imoralitate, de minciună. De unde 
ştim că este demagogie în spatele gestului lui? Nu-l credem pe Ponta pentru căştim 
că majoritatea politicienilor de până acum au fost nesimțitori la adresa celor mulți? 
Nu este suficient pentru a construi o argumentare. Să presupunem invers, căşeful 
social-democraţilor a fost sincer şi a început, cu adevărat, un proiect strategic de 
solidaritate cu cei mulți, cu oamenii, cu poporul. Nu doar cu poporul pesedist, cum 
le place unor baroni să spună. 

Ce argumente ar explica o asemenea atitudine din partea lui Ponta? ÎL 
recomandă pentru asta lecturile lui, pe care doar prietenii lui le cunosc, o erudiție 
care te poate împinge spre gesturi tipologice, cu încărcătură simbolică. Modelele 
pe care le luăm din istorie pot uneori să ne facă să părem ridicoli într-o lume care 
Şi-a pierdut reperele clasice. Poate s-a gândit să urmeze o formulă de termen lung; 
la vârsta lui mai are multă politică de făcut şi multe de tras. 


El trebuie să-şi construiască o identitate politică autonomă, un profil politic clar, 
iar pentru asta nu ajunge tandemul cu Crin Antonescu, ba poate chiar îl încurcă. 

Pentru a simți o empatie cu mulțimea îl recomandăşi viaţa lui de până acum; a 
crescut cu un singur părinte şi nu s-a născut direct procuror-şef al Corpului de 
Control al Guvernului. El nu a venit de sus spre politică, a venit totuşi de jos, chiar 
dacă l-a selecționat Adrian Năstase. 

Poate s-a săturat să audă destul de des că există mai multe Românii sau că 
există un „popor român“ şi un „popor pesedist“. Dar mai este un argument de care 
ne facem că uităm cu toţii. Ponta este chiar şeful unui partid de stânga, adică acel 
tip de politică ce militează pentru egalitate, echitate, dreptate socială, şanse egale, 
coeziune socială. Dacă nu am fi uitat cu toţii o serie de comandamente ale stângii, 
ar trebui să ni se pară firesc un asemenea comportament politic. Acestea sunt 
reperele stângii, uitate chiar şi de unii pesediști. Cine ați vrea să facă politică de 
stânga, PNL sau PDL? Aceste două partide s-au definit a fi de dreapta, cel puţin ca 
etichetăși ca apartenenţă europeană. Alături de cine să meargăşeful unui partid de 
stânga, alături de noii îmbogăţiţi, alături de noua burghezie românească? Stânga i-a 
ajutat destul de mult pe aceştia, e momentul să-i mai sprijine şi pe cei mulți. 

Poate că sunt multe alte motive, poate nici unul dintre cele presupuse de mine 
nu are vreo mare relevanță. Nu m-a întrebat când a hotărât să facă acțiunea, nu am 
nici o pornire să-i studiez motiva iile. Ceea ce știm este că Ponta a riscat aproape 
totul prin gestul lui de a coborî printre oameni și de a mărşălui alături de ei, 
împotriva sistemului. Sper că a riscat conştient, altfel totul se va transforma într-un 
eşec adevărat, mai mare decât cel descris de detractorii săi. 

Sper căși-a dat seama că solidaritatea nu este un proces în care funcționează 
jumătăţile de măsură. Dacă ai iniţiat un asemenea proiect, atunci trebuie să mergi 
până la capăt, să mergi dincolo de formele de solidaritate pe care până azi le-a 
exersat politica românească. O să te trezeşti de multe ori că eşti singur împotriva 
tuturor. Te vor dezamăgi chiar și mulțimile, căci din solidaritate reală cu poporul 
român va trebui să spui lucruri pe care oamenii nu vor vrea să le audă în acest 
moment. Va trebui să trăiești simplu și fără opulenţă, într-o lume politică unde 
politicienii adună case şi vile ca şi cum ar colecționa timbre. Va trebui să renunți la 
unii colegi de drum, care au proiecte de căpătuire personală, ori să accepți alături 
intelectuali săraci şi visători, care îţi vor cere lucruri imposibile. Va trebui să cauţi 


colegi în care oamenii simpli pot avea încredere, oameni dedicați interesului 
public. 


O atitudine sinceră de solidaritate cu oamenii ar însemna să începi un proiect 
de schimbare a condiţiilor de viaţă, un nou proiect de societate, să schimbi unele 
obiceiuri călduţe, să ceri oamenilor eficiență şi adaptare la schimbare. Solidaritatea 
reală înseamnă să renunţi la căutarea votului cu orice preţ, să nu promiţi că vei da 
salarii mari din prima zi în care vei ajunge la putere. 

Dacă Ponta a ales în mod conştient această cale, atunci poate suporta liniștit 
atacurile de azi, în primul rând pentru că sunt mici faţă de ceea ce va avea de 
îndurat prin părăsirea vechii modalități de a face politică. Dar solidaritatea cu cei 
mulți este o reţetă cinstită de a face politicăşi este singura rețetă pentru succes 
garantat. 

Dacă oamenii te simt ca fiind unul de-al lor, atunci nu mai ai nevoie să te 
înconjuri de baroni, de slugi sau de bodyguarzi. Devii locomotivăşi toţi se aliniază 
în spatele tău. Câștigi chiar și atunci când pare imposibil, răscoalele de la urne 
întorc sondajele sau înțelegerile alianțelor. Această modalitate de a face politică 
este asemănătoare pribegiei celor patruzeci de ani prin deşert, te scapă de mulți 
dintre cei care sunt alături de tine doar pentru interese personale. Este Marşul cel 
Lung, adică bătălia din care nu te poţi retrage, nu poţi demisiona şi nici nu poți lua 
pauză pentru consul-tări. Este un drum fără întoarcere și fără prea multe popasuri. 
A ales oare Victor Ponta o asemenea cale grea, a riscat el atât de mult, s-a gândit el 
bine sau a acţionat conform unui impuls de moment? 


Dacă au dreptate cei care azi îl contestă pe Victor Ponta sau dacă a ales 
preşedintele social-democraților această cale grea de a face politică doar viitorul ne 
va arăta. Viitorul lui Ponta ca politician, dar şi viitorul politicii românești, 
creatoarea unei subdezvoltări durabile a României. Dacă faci din solidaritatea 
socială proiectul tău, atunci gândul lui Gandhi, pe care l-am trecut ca motto, se 
poate îndeplini chiar şi într-o lume care pare sortită egoismului, ipocriziei şi 
eşecului. 


1 noiembrie 2010 


LUMEA LUI ADRIAN PĂUNESCU 


Când a murit Adrian Păunescu, am scris un text pe care poetul îl merita: 


Adrian Păunescu s-a stins ca să facă loc operei lui monumentale. Pentru că omul trăia 
cu o energie și o pasiune care făceau gol în jur, mistuiau totul. Voia mereu tot, voia să fie 
în centrul unui univers care ne cuprindea pe toţi. El merita să fie în centrul lui, noi nu 
aveam de unde săștim acest lucru. Transforma fiecare secundă a vieţii lui într-un spectacol 
viu, nu lăsa clipa să se transforme în cotidian. A fost un spirit neliniștit care s-a întâlnit cu 
viaţa într-un timp lepros. Poezia lui şi Cenaclul Flacăra au fost un luminiş al unei nopți 
istorice pe care am traversat-o cu toții. Tot ce atingea se transforma în poezie și uneori nu 
mai putea distinge între viaţă şi artă. A avut curaj în perioade când toți tremurau de fricăşi 
s-a temut în momente pe care noi le petreceam în inconştiență sau orbire. A trăit excesiv, a 
iubit ce era interzis, inclusiv puterea, a scris ca să putem noi, muritorii de... gând, să trăim 
prin versurile lui ca nişte fiinţe celeste. 

A trăit, ca un mare spirit al timpului nostru, toate dramele noastre şi inima lui nu putea 
rezista la infinit. Acum nu va mai deranja pe nimeni, a plecat omul, dar se va înălța opera. 
ÎI vom cunoaşte cu adevărat abia după ce fiinţa lui de carne s-a dus. În golul absenței sale 
ne va fi tot mai drag, tot mai apropiat, tot mai prieten. 

Drum bun, frate mai mare al meu! 


Miroase a iarnăşi dincolo de vamă te aşteaptă Nichita, Grigore, Marin, Tatiana... toți 
cei iubiți de zei. Ce păcat că morţii i-aţi fost daţi ca soți! 


Am avut parte de multe comentarii şi mesaje contradictorii, ca şi viața poetului. 
Fără a fi membru al juriului pentru premii de literatură, în calitatea mea de cititor, 
am regretat moartea unui mare poet român. Nu ştiu cât de mare, nu ştiu dacă poate 
fi comparat cu Nichita sau cu Blaga. Îndeobşte, nu prea cred că putem măsura 
distanțele dintre cei condamnaţi la glorie. Dacă nici nu a trecut mult timp peste 
opera unui poet, atunci este clar că vorbim de mult arbitrar şi subiectivism în 
aprecierea operei. Dar, în fond, oare nu subiectivitatea noastră îi trimite pe unii 
printre cei neuitaţi, oare nu popularitatea lor şi mai puţin recenziile teoreticienilor 
literaturii şi ale specialiştilor în „poietică“ sau poetică? Cu toate acestea nu putem 
merge nici pe ideea că doar timpul ne va spune, pentru că domnul ăsta — zis Timp 
— lucrează de fapt prin intermediul nostru. El nu ridică statui, el nu dă diplome, el 
doar le dărâmă pe cele false, le strică pe cele care nu se sprijină pe ceva solid. 
Păunescu a scris foarte mult şi poate că a tăiat prea puţin, s-ar putea ca ideea că 
este un demiurg să-i fi dat un orgoliu pe care domnul 'Timp îl va taxa, dar, aşa cum 
a fost şi în viață, nu-i va lăsa, cu siguranță, nici pe necontemporani indiferenți. 

Am scris despre Adrian Păunescu că moartea s-ar putea să ajute opera, omul cu 
siguranță o bloca și nu numai prolificitatea lui este de vină pentru asta. Din 
cărămizile imense de poezie se vor filtra cu siguranță câteva volume de poezie 
veritabilă de dragoste, poate chiar şi unele militante. În textul meu am folosit 
sintagme din versurile sale, dar puţini le-au recunoscut, semn că în multe cazuri 
chiar şi adulaţia este oarbă. Am mai scris că a iubit lucrurile interzise și mai ales 
puterea. A vrut să placăşi oamenilor simpli şi con-ducătorilor, dar şi zeilor zilei, o 
dorinţă nevrotică de a fi iubit sau de a ieşi din rând. Înţeleg şi eu că nu trebuie să 
amestecăm opera cu omul, dar acest lucru se face frecvent. La postarea mea de pe 
net am avut oameni care au răspuns emoţional la textul meu de plecare, au fost 
însăşi unii care dădeau şuturi în cadavrul lui Adrian Păunescu, aşa cum se întâmplă 
de regulă, și fiecare avea, dacă nu dreptate, cel puţin motivaţie şi justificări. 


Nu vreau să discut aici nici argumentele adulatorilor şi nici pe cele ale 
defăimătorilor, deşi mă enervează să-mi spună cineva ce trebuie să-mi placă sau ce 
ar fi potrivit să detest. Nu am vorbit despre omul Păunescu din motive lesne de 
înţeles, căci despre morţi, numai de bine. Am scris despre legătura mea subiectivă 
cu poezia lui şi chiar despre o relație de reciprocă simpatie care mi s-a părut mai 
importantă decât disfuncționalitățile din perioada în care am fost colegi de partid 
sau de comisie în Senatul României. Acolo, el nu era poet, ci deținătorul unei 
sinecuri politice pe care o gestiona după bunul plac, fără reguli, deși parlamentul 
este o instituţie care ar trebui să fie guvernată de reguli şi principii. În ultimii ani, 
ne despărţea profund adulaţia lui pentru Ion Iliescu şi orientarea lui spre trecut, dar 
şi ideea unui monopol asupra judecăților de valoare, pe care senatorul îl afişa în 
stilul său caracteristic. 

Dar cele trei zile de spectacol mediatic, în care televiziunile au vândut acest 
subiect cu nesimţirea specifică pieţei capitaliste m-au convins despre un lucru. 
Păunescu a fost personaj nu doar pentru poezie, ci mai ales a fost un obiect 
simbolic, lider spiritual şi guru pentru o lume, pentru una dintre acele Românii 
paralele, pe care le invocă politicienii la noi când pierd alegerile. 

Adrian Păunescu a fost liderul sau creatorul unei generații, după cum au spus 
televiziunile. Poate, dar trebuie să ne uităm puţin cu atenţie şi să căutăm a fi 
realiști, atât cât se poate. Am fost şi eu la Cenaclul Flacăra, am ascultat emisiunea 
de la radio de joi, vreo zece ani, ştiu şi acum sute de cântece şi de poezii din acea 
perioadă. Mi-am încălzit sufletul la poeziile de dragoste, cântate sau recitate, din 
creația lui Esenin, Blaga, Doinaş sau... Păunescu. Era senzațional să te afli pe un 
stadion sau într-o sală a sporturilor şi să vezi atâţia tineri la un loc. Dar niciodată 
nu am vrut să-i se măn lui Păunescu — i-am iubit pe Nichita, pe Dinescu, pe 
Vişniec, pe Daniel Corbu și pe mulţi alţii. De ce? Pentru că Păunescu nu făcea 
parte din lumea mea, el făcea parte din lumea lor, a celor puternici de la clasa întâi 
a Titanicului numit România. 


Veneau la cenaclu zeci de mii de tineri pe care nu i-a spălat nimeni pe creier. 
Păunescu nu a încercat să întârzie Revoluţia, cum am văzut că scriu unii acum. 
Astea sunt prostii, adevărul este că, în noaptea istorică în care ne aflam, Păunescu 
aducea o luminiță, singura. Era iluzia alternativei, dar era o alternativă adusă de 
sus, ca un fel de program obligatoriu. Păunescu era pentru noi un zeu care desfăcea 
cultura din lanţuri pentru o seară. Cu preţul de a nu înjura conducerea (aici era 
monopolul lui Adrian Păunescu), cu prețul de a cânta 
Partidul-Ceaușescu-România, în momentul unei excitații maxime a publicului. 
Păunescu era un nomenclaturist, avea o putere fantastică, îi umilea pe 
prim-secretarii care nu se supuneau. Făcea o serie de lucruri bune, rezolva cereri 
ale populaţiei. Era parcă într-o cursă electorală în care se bătea discret cu guvernul 
şi cu Marea Adunare Naţională. Este clar, acest lucru este mai puţin decât nimic, a 
fost minunat atunci, trebuie să recunoaştem. Dar nu a fost singurul privilegiat al 
regimului comunist. Mulţi scriitori erau cultivați şi protejați de vechiul regim. 
Fondul Literar și Casele Scriitorilor din ţară (vreo șaizeci și şase, dacă nu mă 
înșel), răspândite ca și casele lui Ceauşescu pe tot plaiul mioritic, sunt o mărturie 
vie a acestei politici. În toată acea perioadă se construiau case, conducătorii făceau 
Şi lucruri bune, dar fundamental eram ţinuţi în frig, în întuneric și blocaţi în 
interiorul patriei, ca într-un lagăr. Păunescu şi alţi scriitori aveau magazine 
speciale, călătoreau în străinătate, aveau privilegii. Este cealaltă faţă a monedei, 
care nu poate fi lăsată deoparte. În tot acest timp, eu, frate mai mic al lui, stăteam 
într-un cămin de nefamilişti şi nu aveam cartelă pentru pâine, pentru că nu aveam 
domiciliu stabil, ci doar viză de flotant în Cluj, căutam lapte praf pentru fetița 
noastrăși, negăsind, a trebuit s-o creştem la bunici. Ştiu că nu Păunescu era vinovat 
de asta, pe atunci lui îi mulțumeam în gând pentru câteva ore de muzicăşi poezie. 
După revoluţie a fost atacat de toată lumea, uneori pe nedrept, mai ales de scriitori, 
dar și de oameni care nu au făcut nici un gest de curaj înainte de 1989, ba chiar au 
manifestat un conformism penibil. Păunescu măcar a căutat să compenseze cu ceva 
plasarea lui în zona puterii şi în proximitatea lui Ceauşescu, iar din punctul meu de 
vedere, la revoluţie îl puteam considera absolvit. Dar a rămas cu același cult al 
personalității, îndreptat spre sine, cu familia pe care şi-o diviniza la întruniri 
publice, cu insistența de a face artişti din copiii săi. 


După revoluție, Adrian Păunescu nu s-a mai putut adapta, nu s-a mai simțit în 
apele lui şi la înălțimea de vultur la care zbura înainte. A continuat să scrie, s-a 
înscris la PSM, a trecut pe la PRM, eşuând alături de Ion Iliescu, în PSD. Însă a 
început să tragă trecutul după el, să se justifice mereu, să se refugieze într-o reverie 
întoarsă pe dos. În jurul lui s-au adunat oamenii trecutului, unii valoroși, alţii fără 
valoare de întrebuințare în noua lume. Teritoriile controlate de ei deveneau teritorii 
ale numirii (democraţia nefiind decât un moft), un cerc închis, unde criteriul fostei 
apartenenţe era cel mai important. Ceilalți, cei care nu veneau din trecutul său, 
erau consideraţi nişte ajunşi cu pluta pe valurile unei revoluții venite de aiurea, 
prin complotul unor agenturi străine. Uneori mă uitam cu admirație tâmpă la 
această formă de apărare în grup, alteori această tergiversare a mersului înainte sau 
a promovării schimbării mă scotea din sărite şi a fost unul dintre motivele pentru 
care m-am autoexilat din Senat, la Bruxelles, în echipa de observatori de la 
parlamentul european. Am înţeles nostalgia după vremurile în care era tânăr şi 
puternic, dar nu am putut să înțeleg modalitatea nevrotică de a se agăța de un trecut 
care, pentru cei mai mulți dintre noi, era o amintire mai puţin plăcută. Avea o 
energie spiritualăși o inteligență care i-ar fi permis să meargă alături de noi, spre 
un proiect de viitor, cu fruntea sus. Poate că, în demersul nostru de reformă 
politică, ne-ar fi putut ajuta să-i convingă pe cei din generaţia lui că este nevoie de 
o schimbare, nu de restauraţie. 


Dar nu de Adrian Păunescu ne-am împiedicat noi, românii, în construirea unei 
lumi normale. El nu s-a opus niciodată energic schimbării, ne-am lovit de propriile 
noastre frici sau de ticăloşiile unor lideri pe care lumea nu-i înjură ca pe bietul 
Păunescu. Acum nu-i este fidelă generaţia de tineri care a fost la Cenaclu, chiar 
dacă ne aducem cu plăcere aminte de această parte a adolescenţei sau a tinereţii 
noastre. Cei care au cântat sau au aplaudat au părăsit cenaclul odată cu intrarea în 
maturitate. Aşa cum alții au părăsit Woodstock-ul sau malagambismul. A fost 
părăsit şi de mulți dintre cenacliştii de bază, chiar înainte de a fi interzisă 
manifestarea. În jurul lui s-au grupat, la câţiva ani după revoluţie, mulţi dintre cei 
care au avut funcții mai mari sau mai mici, cei care au pierdut poziţii odată cu 
revoluția. Dar nu doar ei, uneori şi unii dezmoşteniți ai sorții și neadaptați, 
pierzători în noua lume. El a fost ca un felinar în jurul căruia s-au adunat fluturii și 
gâzele trecutului. Au visat continuu la un trecut al lor, au temperat schimbarea 
serioasă în societatea noastrăşi au fost cultivați de cei fără curaj, de liderii politici 
care au căutat să nu piardă amărâtele de voturi ale pensionarilor sau ale bătrânilor 
săraci şi speriaţi de viitor. Această lume formată din umbre şi fantome din trecut 
l-a ținut ancorat în trecut şi pe Adrian Păunescu, i-a furnizat cutia de rezonanță 
pentru vocea lui de poet și de militant. Am ascultat discursurile de la înmor- 
mântarea poetului şi am văzut zbuciumul unei lumi de naftalină care se zbătea să 
nu moară, să mai câștige ceva, chiar şi din emoția pierderii poetului. O lume care îl 
căpuşa pentru ultima dată, o lume tristă că nu se mai poate justifica prin existența 
poetului. Am înţeles atunci că Păunescu nu a mai fost în ultimii ani eroul-poet, ci o 
relicvă fosforescentă, un far pentru lumea fluturilor de noapte care se învârtea 
bezmetic în jurul lui. A fost o justificare falsă pentru existenţa ei, s-au folosit de el 
ca de nişte moaște sfinte ale comunismului. Dacă înainte de 19809 a avut energia să 
se scuture de această lume, în câteva momente eroice pentru sine, acum, în lumea 
nouă, a cărat-o după el cu stoicism, poate din convingere, poate dintr-un sentiment 
de confort afectiv. A fost un simbol viu pentru o lume care ar fi trebuit să moară în 
1990. Poate că, dacă nu ar fi fost această lume protejatăşi de sistemul politic, 
Adrian Păunescu s-ar fi putut desprinde de trecut şi ar fi putut să valorifice cei 
douăzeci de ani de libertate și de maturitate pentru a-și desăvârși opera sau pentru 
a se reabilita. Nu s-ar fi pierdut prin sinecuri de partid şi într-o activitate 
parlamentară care a fost pierdere de vreme pentru un talent uriaș ca al său. N-o 


săştim însă niciodată, poetul oricum nu mai are cum să ne confirme sau să ne 
infirme aceste scenarii. 


Duminică totuşi am scăpat de amărăciunea că un poet care mi-a fost drag 
sufletului a plecat dincolo. Am scăpat de apăsarea din coşul pieptului când am 
văzut feţele fade ale unui trecut mort, veghind la căpătâiul lui. O clipă m-am 
bucurat pentru că Adrian Păunescu a evadat, în fine, dintr-o lume care trebuia să 
moară, m-am bucurat că s-a eliberat de acest balast. Fără el, sper că această lume 
se va duce la fund. Eliberat de ghiuleaua trecutului, poetul se poate înălța la ceruri. 
M-aş fi bucurat să-l pot cunoaşte pe Păunescu liber, eliberat de datoria sau de 
dependențele față de trecut. El ar fi trebuit să trăiască, dar lumea lui trebuia să 
moară. Şi nu acum, ci în urmă cu două decenii. 


10 noiembrie 2010 


IDEOLOGII LOVITE CU TOPORUL 


De ceva vreme am intrat şi noi în faza de contestare a ideologiilor. 

Să nu vă speriaţi, nu am ajuns la vreo etapă de mare fineţe, în care să dezbatem 
diferenţe între ideologii sau posibilitatea sintezei lor. Nici măcar nu avem bătălia 
dintre stânga şi dreapta sau discuţia despre alte forme de agregare. Dacă ar fi aşa, 
ar însemna că am fi ajuns la vreun stadiu de normalitate. 

Nu, la noi este vorba de lovirea ideologiilor în cap, cu toporul. Aşa cum s-a 
făcut adesea în vremurile de dinainte cu fenomenele de spiritualitate — metafizica, 
sociologia sau estetica, cibernetica sau meditaţia transcendentală. Adică, vin nişte 
tipi într-o zi şi anunţă în piaţa publică: „Dacă teoria nu se potriveşte cu practica — 
asta e!, cu atât mai rău pentru ea!“ Mai sar şi alţii pe la televiziuni sau radiouri şi 
aprobă prostiile acestea, ca şi cum ar fi nişte mari şi revo luţionare imperative ale 
momentului. Aşa am ajuns acum la relativizarea stângii sau a dreptei, la eliminarea 
şi aneantizarea lor. Pentru o guvernare care trebuie dată jos, se spune că nu mai 
contează aceste fineţuri, trebuie o coaliție, indiferent cine se aliază cu cine, trebuie 
să fie aduşi trădători, racolați mercenari. Nici migraţia politică nu mai este un 
păcat! Imperativul pragmatic al momentului conţine o moralitate intrinsecă. 

Nu discut despre guvernare, ar merita dată jos pentru foarte multe motive, care 
țin de eficiență, de comunicare şi de măsurarea performanţelor, ca să nu mai 
vorbim de comunicarea execrabilă, asimilabilă unei adevărate sfidări publice. 


Dar modalitatea prin care se renunţă chiar şi la discuția despre respectul 
ideologiilor este periculoasă. Politica este lăsată fără repere şi fără urmă de criterii 
sau de moralitate. Chiar să nu conteze nimic altceva, doar preluarea puterii să se 
poată justifica în sine? 

E adevărat că nu noi am inventat sfârşitul ideologiilor, iar politicienii noştri, cu 
câteva excepții neglijabile cantitativ, nu i-au citit, cu siguranţă, pe Fukuyama, pe 
Daniel Bell, Raymond Aron sau Paul Ricoeur. Mulţi teoreticieni au încercat să 
contrapună ideologia ştiinţei şi să arate cât rău au făcut ideologiile în istorie, dar 
discuţia filosofică nu are mari şanse să ajungă în zona polemicilor politice. În 
ultimele decenii, succesul cel mai mare l-a avut Francis Fukuyama, care a prevăzut 
sfârşitul istoriei, ca final al evoluției ideologice a umanităţii, şi universalizarea 
democraţiei liberale, ca formă finală de guvernare. El vede liberalismul modern ca 
fiind ideologia de la sfârşitul istoriei, prevestind de fapt triumful unei ideologii 
parțiale. În ultimii ani, şi el a început să se îndoiascăşi să aducă unele corecții 
profeţiilor din 1989, dar a rămas încă pe piedestalul unei iluzii, aşa cum făcuseră 
odatăşi Hegel sau Marx. 

Cea mai justă poziţie o are, în viziunea mea, Paul Ricoeur, care demonstrează 
că ideologiile nu pot să dispară, pentru că grupurile sociale au nevoie „de a-şi da o 
imagine de sine, de a se reprezenta, în sensul teatral al cuvântului, de a juca şi a se 
pune în scenă“, ele fiind variate forme ale motivaţiei sociale, ce fac posibile teorii 
ŞI reprezentări globale ale istoriei şi integrarea unor grupuri în istoria totalizatoare. 

Pe urmele unor teorii mai mult sau mai puţin savante, putem observa că, într-o 
lume a crizelor şi a schimbărilor rapide, într-o perioadă de bombardament 
informaţional, oamenii au nevoie de interpretări coerente şi mai ales de sisteme 
articulate de informaţii, valori, imagini. Ideologiile oferă repere simple, au făcut 
parte din educaţia de la nivelul şcolii şi al familiei, le avem în subconştientul 
cultural identitar, chiar dacă nu ne dăm seama. Ideologiile concentrează un 
conţinut mitic, aspirații şi idealuri bazate pe nevoi, oferă interpretări şi orientează 
spre anumite tipuri de acțiuni. Doar marxismul a putut crede în utopia căştiința și 
reflexia ei în conştiinţa publică vor putea înlocui celelalte ideologii sau sisteme de 
credinţe. 


Discuţia privind ideologiile revine în comunicarea publică despre necesitatea 
unei alianţe unite a opoziţiei. În discuţia despre posibilitatea unei alianţe între PSD, 
PNL şi PC apar zilnic la televizor profeți care spun că nici nu trebuie să ne gândim 
la diferenţe ideologice, că este urgent să se facă o alianţă. Distinşi intelectuali au 
afirmat în direct, la ore de maximă audienţă, că nu este nevoie nici măcar de un 
program de guvernare, că trebuie oprită guvernarea Băsescu, iar restul se va 
rezolva de la sine. Înţeleg necesitatea alianţei şi imperativul pragmatic al 
schimbării, nu înţeleg de ce schimbarea nu poate fi făcută cu conştiinţa că trebuie 
să respectăm anumite diferenţe ideologice, pentru a le lua în calcul şi a încerca să 
le rezolvăm prin negocieri sau programe. 

Ideologiile nu sunt moarte, aşa cum, din nefericire, cred foarte mulți. 
Ideologiile setează o serie de incompatibilităţi care dinamitează alianţe, când nu te 
aştepţi. Ideologiile sunt sisteme de valori, în funcţie de ele oamenii se adună în 
jurul partidelor, în funcţie de ele şi românii îşi setează tot felul de aspirații. 
Politicienii cred că ei sunt cauza pentru care oamenii votează un partid, că nu 
contează nimic altceva, dar se înşală. Ei sunt consideraţi de către oameni exponenţi 
tipici pentru anumite valori, chiar dacă politicienii nici măcar nu s-au gândit la ele. 
Uneori, liderii resping ideologiile din gelozie, vor să fie doar ei cei iubiți. 
Ideologiile sunt adevărate proiecte în sine, iar interesele liderilor se pot ciocni, 
câteodată, de interesele pe care le conţin ideologiile. Uciderea ideii de puritate 
ideologică sau nevoia de proiect ideologic se poate face uneori exclusiv în 
beneficiul momentan al unor lideri politici. Unii lideri, conştienţi că au o slabă 
legitimitate internă sau externă, încep să se autoproclame singuri stăpânitori peste 
partide, dincolo de valori, considerându-se aspiratoare de voturi. 


Revenind la alianţă, se poate ajunge la o alianţă PSD-ACD, PSD şi Ponta nu 
prea au de ales, cel puţin aşa crede toată lumea. PSD este deja de șase ani departe 
de putere şi, recent, odată cu proiectul candidaturii lui Geoană, a renunţat la vrabia 
din mână pentru cioara de pe gard. E adevărat că existăşi o presiune externă, 
dinspre societatea civilă, ca să accepte o alianţă cu PNL. Poate mai sunt variante, 
dar nu mai are nimeni timp să stea şi să cugete. Nu va fi însă foarte uşor de făcut. 
De semnat este simplu, dar nu este vorba doar de posibilitatea de a găsi un limbaj 
comun între Crin Antonescu și Victor Ponta. Dacă se va face un proiect de 
societate sau un program de dezvoltare, această alianță ar putea să dureze. Ar 
trebui să se facă mai mult pornind de jos, nu doar prin decret. 'Trebuie să fie luate 
serios în calcul elementele de ideologie care separă, de douăzeci de ani, stânga de 
dreapta. Oamenii vor cere o explicaţie legată de asta. Nici cei care se cred de 
stânga nici cei care se autoidentifică a fi de dreapta nu sunt idioţi, ei pot înţelege că 
este nevoie de o lucrare comună. Dar să fie amestecați prin decret, pe ideea că nu 
contează ideologiile, că este o prostie să ținem la identitatea ideologică, după ce 20 
de ani i-am pus să se urască unii pe alţii tocmai din cauza acestei diferenţe, ar fi 
prea mult. Pot accepta pe moment, dar nu va rezista mult această iluzie. A trata 
oamenii cu respect în politică înseamnă încercarea de a le cere permisiunea, chiar 
dacă acest lucru este doar consultativ. Nu este mare lucru, singura exigenţă este 
legată de faptul că nu trebuie să le spui că tot ce ştiu ei despre politică, adică ce 
le-ai spus timp de două decenii, nu mai este valabil începând de mâine. Dacă 
încerci o şmecherie de sofistică sau o argumentare persuasivă, oamenii s-ar putea 
să accepte, spunând: „Uite ce frumos a vorbit domnul politician!“ Dar să nu 
argumentezi şi să te faci că nu există nimic în capul oamenilor în materie de vise, 
de iluzii, de fantasme este o violenţă gratuită, care nu poate avea succes pe termen 
lung. 


În Europa idealurilor ideologice moştenite din trecut, pânăşi porcul este asomat 
cu grijă, însă, în România, ideologiile sunt lovite cu toporul şi căsăpite în stradă de 
măcelari care nu ştiu ce fac. Sunt tranşate ca focile din filmele ecologiştilor care 
folosesc zăpada albă a nordului ca fundal. Diferenţa e că în cazul nostru nimeni nu 
leşină în faţa televizorului. 


17 ianuarie 2011 


BILANŢUL GOL SAU INVENTARUL DISPERĂRII 


Se dedică lui Augustin Buzura, de la care cred 
căștiu versurile: 
Nu-i lumină nicări/Or murit tăți oamenii. 


Cea mai riscantă promisiune pe care am făcut-o anul acesta a fost aceea de a 
scrie un editorial de bilanţ al anului 2010. După trei ore, mi-am dat seama că este 
imposibil, că nu îmi amintesc nimic remarcabil, care să poată avea demnitatea de a 
intra într-un tablou al trecerii României prin 2010. În timpul ăsta, pe un post TV de 
muzică se repeta o dată la trei ore piesa care are ca refren „Nu ne-am născut în 
locul potrivit“, iar imaginile cu pionierii robotizaţi parcă îmi agresează identitatea 
ŞI amintirea copilăriei. Indicatorii economici sunt la pământ; nici un semn al 
revigorării promise. În domeniul social, curba de sacrificiu impusă pensionarilor şi 
salariaților a blocat milioane de oameni să se gândească la viitor. Politica nu lasă 
nimic semnificativ în urmă, fiecare zi este o bătălie surdă pentru controlul 
resurselor şi înșelarea alegătorilor, este doar un război al pigmeilor, pentru care nu 
poți scrie o istorie vie. Oamenii mici ai istoriei de azi au fapte mici şi transformă 
România într-o societate liliputană, pe care o calcă în picioare FMI, poate din 
neatenţie, poate din interes, poate din joacă. Când văd fastul cu care primarul 
Bucureștilor taie moţul la „cea mai mare operaţiune urbană din ultimii douăzeci de 
ani“, adică 12,5 km de stradă, mă cutremur şi îmi dau seama că nu mai văd bine şi 
că ar trebui să schimbăm măsurile, etaloanele cu care măsurăm lumea. Vorba unui 
jurnalist inspirat (Adrian Cercelescu), Oprescu a inaugurat o magistrală de 1 250 
000 de centimetri, iar Boc, un tronson de autostradă de un milion de centimetri. O 
lume mică, la care dacă ne uităm prin lupă vedem fapte mari şi oameni care par 
bărbaţi de stat. Doar văzute printr-o lupă faptele lor nu par mânate exclusiv de 
interesul de partid, ci devin fapte uriașe, care ne ocupă tot ecranul. Auziţi ce ne 
spune premierul Emil Boc de 1 Decembrie: 


Cei 20 km din centura Bucureştiului vor sta la dispoziţia bucureştenilor şi nu numai, 
pentru a uşura traficul pe această porţiune. Este un prim pas important în vederea finalizării 
centurii capitalei şi lucrările, evident, vor continua şi anul viitor. 116 km de autostradă sau 
de drumuri în regim de autostradă au fost făcuți în doi ani: 54 km la autostrada 
Transilvania, 20 km la Bucureşti-Chitila- Voluntari, 14 km la centura Ploieştiului, 14 km la 
centura Timişoarei, 14 km la centura Sibiului, în regim de autostradă, deci 
o medie de aproximativ 58 km de autostradă pe an, în 2009 şi în 2010, ceea ce arată că se 
poate, în România, să se facăşi autostrăzi sau drumuri în regim de autostradă, dacă există o 
prioritizare a investiţiilor. 


Excelent, prioritizarea era marea problemă! Dar permiteți-mi să vă corectez 
pozitiv, stimate domnule Emil Boc, dumneavoastră nu spuneţi chiar totul, din 
modestie, probabil. Dacă aţi avea un specialist în comunicare, datele ar trebui 
traduse, ca să priceapăşi prostul de electorat: „Guvernul a construit în doi ani de 
criză 116 milioane de centimetri, adică aproape 116 miliarde de milimetri de 
drum.“ lar dacă folosim milimetrul, atunci suntem aproape de imaginea exactă a 
vitalității guvernamentale. Uriașe fapte, grozavă nerecunoștința populară, care nu 
are organ destul de fin pentru a simţi bucuria şi satisfacția nivelului de trai. Vedeţi, 
sună altfel, este monumental, exprimă cu adevărat dimensiunea reală a proiectului 
guvernamental! Ca și comunicările de pe site-ul guvernului, unde numărul de 32 
622 de beneficiari din programul „Prima casă“ este prea puţin, prea modest. 
Gândiţi-vă că fiecare cuplu are patru părinți care vin în vizită de sărbători sau se 
bucură de acest lucru: deja trecem de un milion două sute, iar dacă mai adăugăm 
că fie-care corp uman este compus din peste 50 de milioane de celule, amețesc 
atunci când mă gândesc ce binefacere pentru întregul sistem al viului din noi. 


În România politicii micuţe, dar active, bebelușii sunt nişte uriaşi bugetofagi, 
un lucru pe care îl poţi observa dacă te uiţi mai bine. Au nişte fălci rotunde şi 
antrenate la sânul mamei și molfăie cu inconștiență bugetul. Guvernul are dreptate 
să-i taxeze, pe ei, pe mama lor! De altfel, acești demni nepoți ai domnului 
Lăzărescu încep să fie exterminați încă din faza de incubator, experimentul 
Giuleşti a fost cel care a arătat justețea politicii guvernamentale din domeniul 
sanitar. 

Am văzut în acest an că legea uninominală nu mai este bună, nu oameni vor 
românii în funcţii, ne-am înşelat. Românii vor membri de partid, cadre de nădejde, 
care să fie puse pe listă de înţelepciunea conducătorului sau a distinsei sale soţii. 
Ce-i cu democraţia asta locală cretină, centrul trebuie să hotărască cine are destui 
bani pentru a cumpăra un loc pe liste! Ca şi în universități, oamenii partidului 
trebuie să fie rectori şi decani, ce rost are să-şi aleagă cadrele didactice cine ştie ce 
tipi rupti de lume şi de viaţă? Este necesar să vină la conducerea instituțiilor 
oameni motivaţi, oameni activi care au conexiuni cu păzitorii bugetului şi viziune 
politică privind viitorul învățământului şi al educaţiei bebeluşilor care vor reuși să 
scape din infernul incubatoarelor, din cel al creşelor neconstruite... 


Privind de la nivelul nostru de cetăţeni, nu găsim nimic în România care să 
pară grandios, uriaş, monumental. Văd doar o Românie pe care dăm vina pentru că 
nu face totul pentru noi, în timp ce noi contemplăm mioritic cum trece viaţa pe 
lângă noi. Dar nu cred că ea, România, ne-a ucis visele, ne-a întunecat orizontul. 


Cred că încă nu avem forţa de a visa cu adevărat şi, mai ales, că nu ne bazăm 
visele pe noi înşine, că nu suntem personajul principal în visul devenirii noastre. 
Cine să viseze în locul nostru, cine să creadă în locul nostru? Sunt mâhnit uneori 
chiar de lehamitea mea şi devin tare bucuros atunci când o depăşesc. Mă enervează 
indiferența şi lipsa de responsabilitate pe care le vedem la tot pasul, dar mă uit 
acolo unde văd profesori, medici sau militari care se duc dimineaţa la oră fixă cu 
sendvişul în geantăşi nu îşi fac treaba mai prost doar pentru că un omolog al lor din 
SUA este plătit de zece ori mai bine. Văd că mulți politicieni sunt tâmpiţi sau 
corupți, dar pe mulți dintre ei ar trebui să nu-i mai alegem şi să le spunem cu curaj 
ŞI altora că ei nu trebuie aleşi. 

Nu cumva ne facem majoritatea nefericirilor cu mâna noastră şi nu România 
este de vină, ci noi suntem vinovaţii? Uneori am şi eu senzația că nu merge nimic 
în ţara noastră, dar nu pot face decât să-mi propun să repar ceea ce pot face eu şi să 
spun celor care mă ascultă ce ar trebui să facem. Le spun zilnic, în forme diferite, 
că trebuie să avem curajul de a începe de undeva repararea mecanismului acestei 
societăți. Nu-mi spuneţi că este prea târziu, niciodată nu este prea târziu. Putem să 
scăpăm de mitocănie, de corupţie, de cocalari şi de piţipoancele de pe ecrane, însă 
ar trebui să ne propunem asta. Foarte simplu, nu trebuie strategii complicate, 
trebuie să vrem să schimbăm totul şi să ne schimbăm unele dintre obişnuinţele 
noastre comode. Şi să nu mai dăm vina pe amărâtul ăsta de popor, pentru toate 
păcatele lumii. 

Oameni buni, poporul ăsta care îşi vinde votul pe ulei şi zahăr a fost umilit o 
jumătate de secol de comunişti şi încă două decenii de demagogi şi de capitaliştii 
de rit nou. A fost mințit şi 1 s-au cultivat doar slăbiciunile. Este un popor care nu 
are o elită care să-l ducă vreo patruzeci de ani prin deșert, ci doar intelectuali 
publici, care se uită cu dispreţ la el de pe ecranele televizoarelor. Au fost puţini cei 
care le-au dat românilor exemple de civilizație, în loc să se folosească de 
năravurile lor proaste. Românii nu au fost învăţaţi să acţioneze împreună, să facă 
echipe, să identifice interesul comun şi să înțeagă căşi ceea ce este comun este tot 
al tău. Nu li s-a predat solidaritatea şi respectul demnității umane, ei le-au 
descoperit doar atunci când erau în mare suferință, în neagra supravieţuire sub 
comunişti şi poate că au început să renunţe la ele ca să uite de vremurile acelea 


sălbatice. Oamenilor acestora nu li s-a spus adevărul despre crimele politicii şi au 
fost puşi să creadă în falşi eroi şi să urmeze paiaţe, nu bărbaţi luminaţi, cu spatele 
drept. Toate aces-tea le ştim, dar preferăm să tăcem. Să ne mințim, să ne plângem, 
să emigrăm, să ne indignăm, să urâm, să ne strigăm unii altora înjurături, să ne 
furăm căciula, să ne desconsiderăm... să dăm vina pe România. 


Dar de un singur lucru nu ne dăm seama. Că am putea să schimbăm totul, 
pentru că suntem liberi. Da, foarte liberi, avem câtă libertate ne putem asuma. 
Avem fix atâta libertate câtă pot explora visele noastre. Să nu spuneţi că acest 
lucru nu este important! Este un miracol pe care îl au doar puţine popoare în lumea 
asta ce pare perfectă la televizor. Am fost câteva săptămâni în Basarabia noastră 
uitată. Am văzut ce înseamnă un teritoriu sub ocupație străină. Am simțit frica 
oamenilor și jalea mocnită, lipsa de speranță și umbra neagră a comunismului 
apăsând peste oameni și ţară. Am întâlnit oameni care nu mai recunosc chipul 
libertății şi se sperie chiar şi de visul pe care cei tineri şi cei plecaţi departe încep 
să-l încălzească din nou la piept. Ea, România asta lălâie şi balcâză, ne dă chiar şi 
libertatea de a o părăsi, de a o certa, de a da vina pe ea pentru toate neputinţele 
noastre. Ea, săraca, nu poate fi mai frumoasă decât frumuseţea gândului nostru. Ea 
ne oferă libertatea de a fi, ne propune ca de mâine să ne schimbăm viaţa. 

La ceasul acesta de bilanț ne uităm la sacul gol şi nici măcar nu ştim ce 
înţelegem din asta. Poate nimic. Bilanţul gol se transformă în inventarul tristeţilor 
noastre de peste an şi ne uităm la asta ca la 
o fatalitate. România politicii liliputane este o fatalitate doar dacă ne coborâm la 
nivelul politicienilor, cei care şi-au construit un univers de oglinzi concave, care le 
măresc faptele. Putem ridica privirea mai sus. Putem refuza micile eșantioane de 
viaţă normală pe care guvernanţii ni le dau ca mită electorală. 


Suntem liberi să stăm în genunchi pentru a fi la înălțimea politicienilor sau să 
ne ridicăm în picioare pentru a vedea dincolo de orizontul pe care ni-l desenează ei 
cu cretă pe asfaltul murdar al campaniilor electorale. Ajunge să ne aducem aminte 
că odată, mai demult, visam să dăm cu cuțitul în piatrăşi să împușcăm luna. Eram 
tineri, mulți dintre noi, era întuneric, era frig şi dictatură, dar sufletul nostru refuza 
să-şi taie aripile. Nu voia să moară. Poate că și astăzi, dacă ne-am mai uita spre 
norii albi de pe cerul îngheţat al lui decembrie, am resimţi măcar umbra acelui vis 
nătâng. Acum vreo treizeci și ceva de ani citeam la lumânare un roman al lui 
Augustin Buzura şi cred că acolo am găsit versurile cântecului maramureşean Nu-i 
lumină nicări. Nu ştiu sigur în ce roman şi nu sunt foarte sigur nici dacă îmi 
amintesc bine acest fapt. Cert este că am simțit atunci o înfiorare, o spaimă teribilă 
care s-a transformat în sentimentul că nu trebuie să cauţi lumina afară, ci înăuntru, 
şi că, oricât de mult ai merge în noapte, nu trebuie să laşi să-ţi intre întunericul în 
suflet. Mi-am dat seama că nu este obligatoriu să mergem singuri, că putem găsi 
steaua de lumină în ochii altora. Că atunci când tu crezi că „nu-i lumină nicări“, de 
fapt şi ceilalți sunt înfiorați de acelaşi întuneric. Nu poţi face altceva decât să 
aprinzi lumina ta şi ceilalți vor aprinde visul din sufletele lor şi, mergând unii după 
alții, luminându-ne unii altora calea, vom putea naşte o cărare de lumină. Mai 
firavă la început, dar care poate deveni un drum luminat pentru toți. 

Împotriva evidenţelor zdrobitoare, nu cred că România a murit. La mulţi ani, 
prieteni! 


13 decembrie 2010 


REVOLUŢIA ROMÂNĂ DIN MEMORIA SOCIALĂ 


O poveste tristă, bună doar pentru manualul de istorie 


„Revoluţia încâlcită“, cum a numit-o Nestor Rateş într-o carte celebră, prin 
care prezenta revoluţia română publicului american, „revoluția furată“ — numită 
apoi de opoziţia politică „revoluţia co pii lor“, „revoluţia confiscată“, „revoluția 
neterminată“, toate aces-tea au fost sintagme care au însuflețit nu doar dezbaterea 
de două decenii despre anul 1989, dar şi lupta politică. Anul trecut, la douăzeci de 
ani de la acele evenimente, au apărut puține sinteze sau monografii, puţine 
dezbateri, aveam senzaţia că lumea a uitat sau că vrea să uite acel eveniment. 
Eroic, după unii, tragic în viziunea altora. Mi-a părut rău că nu am avut din timp 
ideea de a face o cercetare de opinie publică pe această temă, dar lipsa de pregătire 
publicistică a celor douăzeci de ani m-a descurajat atunci. Aveam senzaţia că 
societatea noastră a obosit să-și pună întrebări despre acest eveniment, că s-a 
îndepărtat chiar și de tragismul acelor ani, sub presiunea ambiguităţii evaluării lui 
sau a urmărilor social-politice care au anulat marile speranţe puse în viitorul liber 
care se deschidea în față. Nici la douăzeci şi unu de ani interesul liderilor de opinie 
şi al celor care fac agenda publică nu este mai mare pentru Revoluţia Română. 
Doar organizaţiile de revoluționari mai încearcă, destul de timid, să aducă aminte 
despre acel eveniment. 


În aceste condiţii, am realizat în zilele de 20 și 21 decembrie un sondaj de 
opinie care are ca obiect amintirea Revoluţiei Române. Nu ne aşteptam să găsim 
enigmele şi paradoxurile revoluţiei rezolvate de trecerea timpului în mintea 
oamenilor. Am centrat mai mult cercetarea noastră pe urmele afective sau 
emoționale lăsate de revoluţie în memoria socială, insistând mai puţin pe evaluările 
sau verdictele care sunt amestecate cu simpatiile politice sau sunt ecouri ale 
războiului politic de două decenii dintre comunişti şi anticomuniști. Am avut 
surpriza să descoperim în această cercetare cea mai diferențiată atitudine, în 
funcție de o serie de criterii socio-demografice folosite de noi: vârstă, școlaritate, 
rezidență şi altele. Un lucru este definitoriu: experiența trăită la revoluție structurează 
diferit atitudinea în comparaţie cu experienţa mediată, indirectă. În majoritatea evaluărilor, 
tinerii şi cei vârstnici se află departe unii de alții în aprecierea unor aspecte ale 
revoluției. Este clar o ruptură socială care propagăşi alte diferențe sau 
incompatibilităţi la nivelul opţiunilor şi al valorilor. Probabil mersul împleticit al 
României şi lipsa sinergiei intergeneraționale se poate explica pornind şi de la 
astfel de falii existente între generații, dar subiectul acesta merită o atenţie specială 
în studiile viitoare. 

Evident, influenţa dezbaterii publice „încâlcite““, cu verdicte mereu contestate, 
se vede şi în modul în care se structurează unele evaluări ale trecutului. Se vor 
putea observa unele răspunsuri pe care le putem considera contradictorii în ceea ce 
priveşte opţiunile oamenilor. Noi nu avem destule date şi motive să încercăm a 
raționaliza ceea ce nu au putut decanta două decenii de experiență, prezentăm 
faptele de opinie și posibilele explicații, dar există o tendinţă justițiară normală, 
legată de crimele de la revoluţie, dar care nu se prelungeşte întotdeauna la nivelul 
tuturor alegerilor făcute. 


Teoria complotului rezistă 

Mediatizată îndelung mai ales de presa internațională în prima parte a anului 
1990, teoria intervenției străine în evenimentele din 1989 (Le Point fiind campion 
la acea vreme) este prezentăși structurează răspunsul la întrebarea fundamentală a 
celor două decenii care au trecut: Revoluţie sau lovitură de stat? Scorul este încă 
indecis (45% la 45%). Cei care erau persoane active la acel moment şi cei cu nivel 
mai înalt de studii cred mai mult în teoria loviturii de stat, tinerii şi cei cu nivel mai 


slab de studii adoptă concluzia că a fost o revoluție, la fel şi ardelenii şi 
moldovenii. În privinţa intervenției externe, 65% sunt de părere că ea a existat. Rusia 
este principalul „suspect“, 51% dintre români cred într-o asemenea intervenţie, 
urmează Statele Unite ale Americii (13%) şi Ungaria (4%). 


Amintirea revoluţiei — o traumă colectivă 

Asocierea amintirii revoluţiei cu o serie de emoţii de bază sau emoţii secundare 
ne aduce în lumină o veritabilă traumă emoțională colectivă. Preponderenţa alegerii 
unor emoţii îndreptate spre interior, dar şi spre exterior, ne arată că tema revoluției 
are încă un potenţial conflictogen destul de puternic. Respingerea emoţiilor 
pozitive, precum fericire ŞI mândrie, ŞI preferința pentru cele negative, ca durere, furie, 
dezgust, revoltă, regret, suferinţă, este un indiciu pentru explicaţia unei memorări 
selective a informaţiilor congruente cu discursul despre revoluţie, dar și cu 
experienţa lor socială din cele două decenii de crize sociale, decenii începute cu 
Revoluţia Română ca derapaj de la cursul normal al evenimentelor. 

De altfel, 45% dintre români consideră că, dacă nu ar fi fost revoluţia, ar fi trăit 
mai bine acum, doar 28% cred că ar fi trăit mai rău, iar 17% sunt de părere că ar fi 
trăit la fel. Execuţia soților Ceauşescu fără o judecată corectă este apreciată negativ 
de 84% dintre români, iar 60% dezaprobă astăzi execuţia lui Nicolae Ceaușescu. 
Regretă mai mult cei de peste 51 de ani, cei cu şcolaritate redusă, moldovenii şi 
femeile. Românii cu studii superioare nu regretă eliminarea violentă a dictatorului. 
În cadrul percepţiei privind vinovăția pentru execuţia Ceauşeștilor, pe primul loc 
sunt cei care nu se pronunţă (33%), urmează Ion Iliescu (23%), cei care au preluat 
puterea (5%), completul de judecată (3%). 61% dintre români cred că le merge mai 
prost decât înainte de 1989. Amintirea unor slogane de la revoluţie este încă vie 
pentru 61% dintre români, iar 64% dintre români nu cred că au existat teroriști la 
revoluţie. În ceea ce priveşte câștigul cel mai mare al revoluției, libertatea este 
aleasă de 36%, libera exprimare de 18% şi libera circulație de 12%. Simptomatic, 
democraţia este doar pe locul patru, cu 3% dintre opțiuni, iar cei care consideră că 
revoluția nu a adus nimic bun sunt 22% şi s-ar clasa pe locul al doilea, dacă am 
face clasamentul introducând şi această valoare negativă. La capitolul pierderi, 
locurile de muncă sunt pe prima poziţie (24%), urmează nivelul de trai, industria ŞI 
siguranța zilei de mâine, Cu 6%, economia, vieţile omeneşti ŞI încrederea, cu 5%. Punctul opt 
al Procla maţiei de la Timişoara nu și-l mai reamintesc 57% dintre români, el fiind 
prezent în memorie doar pentru majoritatea ardelenilor și bănăţenilor. Cu toate 
acestea, când operatorul le aminteşte conţinutul acestui docu ment, 79% dintre 
români sunt de acord că el ar fi trebuit aplicat. 


Cum să scriem istoria? 

Cu toate că amintirea revoluției şi aprecierea evoluţiei generale sunt 
preponderent negative pentru experienţele individuale, 62% dintre români cred că 
istoria trebuie să consemneze acest eveniment istoric drept unul pozitiv. Să fie oare acesta un 
reflex al unei dezirabilități sociale, al unei norme culturale care defineşte istoria ca 
fiind istoria faptelor pozitive, cu rol educativ, creatoare de identitate? Să cuantifice 
românii câştigurile legate de libertăţi ca fiind mai importante decât nivelul de trai 
sau chiar decât adevărul despre acest eveniment? 

Greu de găsit explicaţia la acest moment al cercetării noastre, cert este că 
românii par a fi buni prescriptori pentru istorii „nesincere“, plăsmuire de poveşti 
eroice, despre evenimentele cele mai impor tante ale neamului. Chiar dacă doar 
doar 28% dintre români se consideră a face parte din grupul celor care au câştigat 
şi 51%, din grupul celor care au pierdut în urma schimbării generate de revoluție, 
românii sunt generoşi cu acest eveniment în ceea ce priveşte evaluarea lui istorică. 


Final fericit 

Vocaţia de cronicari şi de istorici a românilor s-a verificat și la final, când am 
întrebat subiecţii dacă discuţia cu operatorul de interviu pe tema revoluţiei le-a 
provocat un sentiment plăcut sau unul neplăcut. Amintirea, chiar compusă din 
emoții negative, se pare că este una care produce plăcerea de a comunica. O 
aplecare spre masochism sau poate nevoia de dialog și căutarea aprobării sau 
compasiunii. Revoluția română din memoria socială este o poveste tristă, obscură, dar bună de 


închis între copertele istoriei faptelor pozitive. 


22 decembrie 2010 


CE SĂ NU NE DORIM PENTRU 2011 


Un fel de urare 


Suntem prea învățați să sperăm mereu la ceva. Să trăim mereu cu speranţa, 
chiar dacă, știm, speranța nu este o strategie. Speranța poate să fie un bun 
medicament pentru cei care nu-l aşteaptă pe Moş Crăciun în fiecare zi. Speranța 
este bună pentru cei care visează la libertate, acolo unde ea este doar un vis. Pentru 
cei care rezistă dictaturilor, pentru cei ce caută să-și păstreze demnitatea în condiții 
inumane. Pe scurt, speranţa este o Fata Morgana care ar trebui să se arate doar 
celor care au un proiect, un vis, o utopie. Speranţa este contraindicată leneşilor, 
ipocriților, învinşilor definitivi. 


Deci, haideţi să trecem în 2011 fără Speranță 

Prea mult așteptăm salvarea din partea altora. Să vină Constantinescu, Băsescu, 
Isărescu... Iliescu, nu, el a venit ca o fatalitate. Ne-am uitat întotdeauna la cel pe 
care ni l-a scos sistemul în faţă. Era ales cel mai bun pentru că era cel mai vizibil, 
era scos în faţă. Nu ne-am uitat niciodată în altă parte decât dacă acolo era 
îndreptat arătătorul altora. Ce-ar fi dacă ne-am uita în altă parte? Poate am 
descoperi oameni care sunt mereu acolo, în slujba comunităţilor, în şcoli, în 
spitale, în redacții, în fabrici? Oameni care înțeleg lumea, care lucrează cât pot ei 
ca să ieşim din acest hău istoric şi care nu vor să ne stăpânească, ci ne-ar putea 


deveni parteneri pentru o speranță bazată pe proiect. 


Aşadar, haideţi să trecem în 2011 orfani, fără Tătuc, fără Salvator 

Ne împing în faţă doar miturile. Mitul că la anul va fi mai bine ne cucereşte cel 
mai uşor. Mitul că Progresul este ireversibil şi că Binele aşteaptă undeva după colţ, 
să vină. Doar că mai aşteaptă să plece de la putere unul care nu este simpatic. În 
2009 (pentru 2010) toţi marii experți au spus că se va relua creşterea economică în 
România. Comisia Europeană, Banca Mondială, BNR şi Isărescu, FMI, diverşi 
guru de prin băncile bucureștene. Numai poporul cu bun-simţ spunea că va fi mai 
rău. Peste 60% dintre români au spus că va fi rău. Şi doar ei au avut dreptate, nu 
mitul experților care ne îndeamnă să consumăm fără rost sau fără rațiune, fiindcă 
dacă o să consumăm vom ieşi din criză. 


Poate ar fi cazul să nu mai credem în Binele Iminent 

Începem anul cu tot felul de dorinţe. „Pune-ţi o dorință“, ne spunem unii altora. 
Dar nu ajunge să-ți doreşti, ca să se şi întâmple. Mitul și bancurile cu peştişorul de 
aur sunt cele mai prezente în cultura noastră. Dorinţa trebuie să însoţească 
proiectele serioase, nu seara de Revelion sau de Crăciun. Dorinţele nu trebuie 
trimise, ca bilețelele pentru Moș Crăciun, în Laponia. Dorinţele trebuie să fie tari 
ca şi credințele, să ne implice pe noi, cu resursele şi efortul nostru. Ce dai în 
schimb pentru dorințele tale? Ce am răspunde dacă Mogul ne-ar pune întrebarea 
aceasta simplă? 

Poate ar trebui să nu ne dorim NIMIC. Adică, nimic din ceea ce nu am muncit, 
nu am creat, nu am sacrificat. 

Ne-am obișnuit să nu ne recunoaștem eșecurile. Dar şi eşecurile sunt ale 
noastre. Sunt tot rezultatele muncii noastre, ca şi succesele. Uneori eşecurile sunt 
mai ale noastre decât câştigurile de conjunctură. Uneori înfrângerile sunt mai 
sănătoase decât victoriile uşoare. În fiecare zi dăm vina pe cineva pentru ceea ce se 
întâmplă în România, ca şi cum noi am fost plecați undeva departe când s-a votat, 
când s-au luat hotărâri, când unii mureau în stradă, când alţii protestau. Din eşecuri 
putem învăța mai mult decât din victorii. 


Vă rog, acceptaţi să trecem în anul 2011 fărăŢap Ispăşitor 

Anul care vine nu sunt alegeri. Așadar, la aceste sărbători nu o să vă streseze 
politicienii cu prezenţa lor, filmaţi din toate unghiurile. Indiferent dacă vă sunt 
simpatici sau nu, încercaţi să vedeţi ce fac ei în realitate și doar apoi votaţi-i. 
Desprindeţi-vă de televizor, ascultați argumentele celor care nu vă plac, o să vedeţi 
că nu sunt toate tâmpite. În 90% dintre situaţii, oamenii politici ocupă fără rost 
programele de televiziune și vă consumă timpul degeaba. Încercaţi să vă aduceţi 
aminte dacă aţi învăţat ceva de la vreun om politic de la televizor. O să observați 
că de cele mai multe ori sunt trimişi cei care nu pot spune nimic, dar pot vorbi ore 
întregi. Este o strategie ca să nu gândiţi singuri, să nu vă puteţi închipui lumea fără 
el. 

Pentru 2011, faceţi efortul de a vedea lumea fără ochii de sticlă ai televiziunii. 
Gândiţi-vă la propria viaţă, la experiența comună, la poveţele bunicilor sau ale 
părinților. O să constatați că ați făcut majoritatea lucrurilor singuri, fără sfaturile 
televizorului. Şi apoi, comparaţi, dacă nu vă puteţi abține, cu lumea politică de la 
televizor. 

Acum, când scriu aceste rânduri, telefonul îmi zbârnâie de mesaje de felicitare. 
Ca şi la Crăciun, ca şi de Paşte sau cu alte ocazii. Şi eu poate nu o să rezist şi o să 
mă apuc de butonat imediat ce termin de scris. Unii sunt prietenii mei dragi, alții 
colegii mei de muncă, sunt şi foștii studenţi, care vor să-mi mulțumească. Nu 
putem contesta puritatea unui gest de apropiere sau de comunicare. Dar multe 
dintre asemenea gesturi sunt mimetice, mecanice, nu au substanță. Am putea 
înlocui aceste gesturi cu mici gesturi de solidaritate reală. De exemplu, banii pe 
care-i dăm companiilor de telefonie mobilă să-i donăm celor săraci. Şi, în genere, 
să înlocuim solidaritățile mecanice cu gesturi de solidaritate reală. Să dăm o bursă 
unui copil sărman, să sprijinim un sportiv sau un artist, să ajutăm un bătrân 
îndurerat şi singur. E mai uşor să căutăm în memoria telefonului numere şi poate 
că un SMS îl bucură pe un prieten, dar este atâta suferință în jurul nostru... Doar să 
deschidem ochii şi vom vedea că este peste tot. Cred că ar fi mai bine să ne 
îndreptăm dorinţa de solidaritate nu spre grupul nostru, ci în afară. Ca să fim siguri 
că este morală, că nu urmăreşte reciprocitatea. Acceptaţi, măcar pentru anul viitor, 
că trebuie să urmărim gesturi de solidaritate reală. Reduceți SMS-urile cu 50% şi 
faceţi un gest de caritate reală cu banii economisiți. Şi mai este un lucru, cel mai 


greu. Decontul nostru cu trecutul şi cântecul lui de sirenă. Prieteni, întotdeauna 
trecutul pare o oază de lumină prin care am trecut prea repede. Trecutul este al 
nostru, conţine tinerețea noastră, emoția noastră de a trece dintr-un anotimp în 
altul. El este amintire, iar amintirea se plămădeşte cu sufletul, nu cu rațiunea. 
Trecutul este important pentru noi, este bun pentru aniversări, pentru momentele 
de reverie, pentru întâlnirea de zece, douăzeci, treizeci de ani de la terminarea 
liceului. Dacă tot nu vă este frică de întâlnirile de treizeci de ani, uitaţi-vă la fetele 
pe care le-aţi iubit în liceu (şi ele să se uite la noi!). Fetelor, uitați-vă la graşii de 
acum şi comparaţi-i cu visătorii de care v-aţi îndrăgostit la balul bobocilor. 
Aceasta este imaginea trecutului actualizat, nu imaginea idealizată din copilărie. 
Este dreptul nostru să ne amintim, avem dreptul la nostalgie, avem dreptul la 
reverie. Oricum, nostalgia trecutului este preferabilă consumului de droguri. Dar, 
prieteni, haideţi să alegem prezentul şi viitorul. Să căutăm indicii despre viitor, nu 
despre trecut. Să votăm pentru viitor, nu pentru trecut. Copiii noștri trăiesc acum şi 
mâine, nu în trecutul glorios pe care l-am traversat noi. Faceţi o bocceluță cu 
puține lucruri din trecut şi căutaţi să vedeţi mai bine pe unde călcaţi şi încotro 
mergeţi. În 1989, prin sacrificiul unor tineri, ne-am câştigat dreptul la libertate, nu 
doar dreptul la nostalgie. Nu trebuie să ucidem trecutul din mintea şi din inima 
noastră, dar putem încerca să nu-l mai transformăm într-o povară greu de dus. Să 
ne temem de trecut, nu de viitor! 


Aşadar, privind înainte şi nu înapoi, să trecem în 2011. 
La mulți ani! 
31 decembrie 2010 


ATENŢIE, CAD OAMENI! 


Tocmai unde lipsesc ideile, vorba vine 
la timp, ca să le țină locul. 
Goethe, Faust (traducere Simion Mehedinţi) 


Simion Mehedinţi scria într-un eseu excepțional despre Politica de vorbe, în 
1928: „Trăncănescu vorbeşte... În cuvântul lui stă de acum toată fericirea, toată 
nădejdea și tot viitorul întregului neam românesc... Cuvântul lui ține loc de armată, 
Justiție, finanţe..., mai ales loc de finanţe: e cinstea, e tăria, e viitorul întregului 
neam românesc.“ În fine, spune savantul nostru: „Dacă politica este de vorbe, 
atunci ceea ce se întâmplă sunt vorbele.“ E adevărat, vorbele sunt producţia cea 
mai abundentă a politicii noastre. Rareori politicile veritabile sau strategiile îi iau 
locul. În cea mai mare parte a ei, politica românească produce miliarde de vorbe, 
lanuri de cuvinte. 

Când ajung acolo sus, majoritatea politicienilor se simte ca într-un ring fără 
legătură cu exteriorul. Totul devine doar o luptă cu adversarii politici sau cu presa. 
Oamenii la care se uită de sus își schimbă înfăţişarea. În locul oamenilor simpli, 
politicienii văd doar cohortele de membri și de simpatizanți de la băile de mulțime, 
cohorte care-i aclamăşi care așteaptă o ciozvârtă de la ei. „A fost o vizită foarte 
bună“, raportează politicianul nevestei sale îngrijorate de cât de mult muncește. Ei 
sunt poporul. Ai noştri şi ai lor, asta e dihotomia — unii treceţi în față, ceilalți, 
ciocu” mic. Nimeni nu crede că oamenii sunt vii, că nu sunt teleghidabili politic și 
că au o viață care se desfăşoară în afara vieții politice. 


Guvernanţii se uită în sondaje şi poporul devine bazinul pentru 
o schemă de eșantionare. lar guvernarea este ca o simulare, ca un joc video. Ca 
ministru sau ca premier, nu te întâlneşti cu prea mulți oameni reali, iar reacția 
maselor, când este contrară, este interpretată ca fiind manipulată politic. Dacă ai 
căzut în sondaje pe locul trei, te gândești că ai mai revenit de acolo, deci nu mai 
trebuie să te gândești la suferinţa oamenilor, oricum nu trebuie să ai grijă de toți. 
Disperarea unui om este introdusă undeva într-o baie de statisticăşi se diluează. 
Dacă 88% dintre români spun că România merge într-o direcție greșită, acesta este 
un factor formal care nu mai impresionează pe nimeni. Parcă face parte din 
normalitate, în România ultimilor ani. Parte dintr-o schemă a realităţii, o schemă 
de criză, ca și cum criza ar fi un fel de anotimp inevitabil. E criză, trebuie să te 
îmbraci mai gros, să faci economii, să iei ceva propolis, preventiv, să munceşti mai 
mult. O schemă neînsuflețită, ca şi România. Ca o hartă a oamenilor, comparabilă 
cu harta teritoriului, unde munţii şi apele sunt doar niște desene. Văzută de sus, 
România este o ţară de hârtie, își pierde morfologia de carne și sânge. Cetăţenii 
sunt niște CNP-uri nesimţite care vor numai avantaje fără de muncă. Nişte guri 
imense, nişte profitori, consumatori de buget. O populaţie care nu are nici măcar 
memorie, pentru că memoria oricărei populaţii este o memorie externă, adică este 
plasată în elita de intelectuali. Această elită, dacă ar exista, ar trebui să fie de 
partea oamenilor, ar trebui să spună adevărul, să-i cenzureze pe politicieni când 
sunt nesimţiţi, hoţi sau mincinoşi. Nimic nu se întâmplă la noi, din păcate. De 
aceea, promisiunile nu sunt nici măcar inventariate, nici măcar nu sunt urmărite. 
Fără intelectuali şi o presă independentăşi puternică, nu vom avea niciodată o 
memorie socială care să-l cenzureze pe omul politic. 

Senzația privind imaterialitatea supușilor este probabil şi senzația pe care o 
resimt marii dictatori. Marele sociolog Pierre Bourdieu spunea odată că suferința 
oamenilor nu se poate măsura cu toate tehnicile institutelor de statistică sau ale 
institutelor de sondaje. Suferința oamenilor poate fi doar înțeleasă, poate fi doar 
împărtăşită empatic. Omul politic veritabil (foarte rar în zona noastră!) este cel 
care simte nu doar modul în care poate să emoţioneze sau să călărească un val, o 
tendință, o modă. Este omul care simte marea durere a celor fără mijloace 
suficiente pentru a trăi în independenţă față de ceilalți. Este cel care înțelege 


formele pe care le poate lua suferinţa şi nefericirea umană. Da, poate că este la 
modă să fim de dreapta, să renunțăm la populisme şi să căutăm eficiența maximă. 
Poate că nu este normal ca jumătate din popu laţie să fie o populaţie de asistați 
social. Dar, normal sau anormal, aceasta este România acum. Așa arată ea dacă ne 
uităm doar la cifrele reci de la statistică, iar dacă ar fi să ne uităm doar la cifre, ar 
putea să ne conducă un computer. Computerul ar putea optimiza intrările şi ieșirile 
de la buget. Dar românii i-au ales pe majoritatea politicienilor nu pentru că erau 
computere, ci pentru că le păreau a fi oameni, asemănători cu ei. Le-au iertat şi 
corupția şi prostia şi aroganța și i-au preferat pentru că au mizat pe sclipirea lor de 
umanitate. Au visat că le vor înţelege problemele, cu toată imperfecțiunea lor, 
vizibilă de departe. Au gândit că se vor ţine de cuvânt şi nu-i vor sacrifica, vor 
căuta să facă acel ceva care să le aducă o viaţă mai bună. Dar nimic din toate 
acestea nu se mai întâmplă. Dintr-odată politicianul ales devine specialist în 
macrorealitate. lar grija oamenilor care l-au trimis acolo revine doar când se 
votează bugetul şi face amendamente pentru bani la vreo biserică, şcoală sau drum. 
Politicianul se simte dator doar cu vorbe, pentru că vede în față doar o imensă 
mulțime de urechi. 


M-am uitat la politicieni în cazul săriturii de la balcon, în mijlocul 
parlamentarilor, a tânărului electrician din echipa TVR. S-au trezit parcă dintr-o 
transă, unii mai fără experiență politică au început să plângă, alţii au luat-o la fugă. 
Ar fi putut fi un moment important pentru politicienii care se mai pot schimba, 
eventual pentru cei tineri. Viaţa cea adevărată a năvălit peste ei, chiar în templul 
insensibilității lor, chiar în sanctuarul septic al vieţii politice. Sângele tânărului, 
până să ia contact cu teurile femeilor de serviciu, poate le-a adus aminte că 
oamenii nu sunt niște cifre. Nu se aşteptau, pentru că masele au fost aduse la 
amorțealăşi apatie. Manifestaţiile şi moţiunile nu le mai periclitează liniştea, iar 
jandar mii şi sepepiştii sunt destul de specializaţi pentru a crea cordoane perfecte. 
Presa nu mai are forța de a mişca oameni, iar intelectualii cei mai tari sunt pe state 
de plată ori sunt beneficiari de sinecură. Rareori se defectează câte unul în zona 
conştiinţei. Mașinile politicienilor sunt blindate, faptele lor, trecute la capitolul 
interes naţional, fărădelegile prescrise. În jurul cetăţii politice s-au adus trupe, în 
timpul mandatului îşi fac provizii, la porți au pus rude şi oameni de casă. Cetatea 
pare perfectăși greu de cucerit de către oamenii simpli, de nefericirea lor 
transpiratăși de visele lor maneliste de a mânca salam de Sibiu și cozonac. Dar 
viața asta îţi poate trage o „perversă“ exact atunci când nu te aștepți şi crezi că toți 
se ocupă să umple mațu”. Nenorocirea poate veni de sus. Nu, nu e vorba de Cel de 
Sus, el are alte metode. 


23 decembrie 2010 


DE UNDE SĂ VINĂ LUMINA? 


Aproape că nu ne vine să credem când ne uităm în studiile sociologice şi 
vedem cât de multă necunoaştere există. Anul trecut, un sondaj despre nivelul 
cunoştinţelor ştiinţifice a produs o vie nemulțumire naţională prin rezultatele lui, 
care arătau ce nivel slab de culturăştiinţifică există în România. Anul acesta am 
realizat mai multe sondaje, care m-au şocat prin gradul scăzut de informaţie care 
există la nivelul maselor. Într-un sondaj recent vedem că aproape 40% dintre 
oameni nu au nici o explicaţie despre criza mondială, pe lângă faptul că mulți 
dintre ceilalți 60% preiau nişte explicaţii fantasmagorice. În acelaşi sondaj de 
opinie am văzut că 63% dintre români recunosc faptul că îşi consultă horoscopul, 
dar campioni la acest capitol sunt şi cei cu studii superioare. E adevărat, tot mai 
puţini oameni citesc cărți, chiar şi lectura ziarelor a scăzut foarte mult, dar toată 
lumea stă la televizor, unde „consumă“ tot felul de poveşti sub aparenţa 
informaţiei. 

Dar nu informaţia lipseşte cel mai mult, oamenii au nevoie de interpretări. Au 
nevoie de cineva care să le explice viaţa, să reconstruiască sensuri, să le spună ce 
să înţeleagă din viaţă şi ce să facă. Ne înşelăm atunci când credem că intelectualii 
nu sunt importanţi, că rolul lor s-a pierdut într-o lume cu atâtea capacităţi de 
informare independentă. Exact acum este mai mare nevoie de oameni care să 
prezinte reţete, să interpreteze, căci oamenii simpli nu mai au criterii după care să 
distingă, nu se mai pot orienta în pădurea de semne şi simboluri (ca să folosesc o 
metaforă semiologică). Şi asta se întâmplă pentru că, în ultimul timp, oamenii au 
dobândit o teamă de viitor, de proiect şi de visare. Ei nu-şi mai înţeleg prezentul 
care îi asaltează continuu şi le oferă imagini cu indivizi care acţionează în afara 
legalităţii, dar care nu sunt traşi la răspundere pentru asta sau, din contră, unii 
ajung chiar în funcţii publice. Într-o societate dominată de neîncredere, de lipsa de 
speranţă şi de ipocrizie, oamenii caută protecţia în stat, dar nici aici nu o găsesc, 
pentru că acesta a devenit tot mai slab, mai sărac în resurse şi mai lipsit de 


inițiativă. 


Oamenii simpli sunt naivi, dezvoltă un fel de optimism nevrotic, bazat pe frica 
de viitor, şi atunci caută exemple facile, sunt creduli, se lasă uşor seduşi, se 
păcălesc uşor. Păţesc de fiecare dată asta în campania electoralăşi cu toate acestea 
mai mult de jumătate dintre români se vor duce şi data viitoare la vot şi vor mai 
spera încă o dată că le va aduce cineva bunăstarea. Se vor duce, nu întotdeauna cu 
speranţă, unii vor merge supăraţi, să-i pedepsească pe cei de la putere, punându-i 
în loc pe unii care îi vor dezamăgi la rândul lor. 

Nici nu ne dăm seama ce important este să fii intelectual. Dacă ne-am da seama 
cum se uită oamenii simpli la cei cu carte, am tresări speriaţi. Să nu ne luăm după 
tot felul de legende care spun că intelectualii nu mai sunt modele, pentru că nu au 
bani şi oamenii îşi îndeamnă copiii să semene mai mult cu buticarul manelist din 
colţ. Oamenii caută mereu modele, dar sunt obligați să aleagă din ce li se oferă. 
Aleg pseudomodele doar pentru că nu au la dispoziţie modele vii, de oameni 
impecabili, care îşi respectă statutul şi nu se vând în fiecare zi unui alt stăpân. 
Toate formele de revoltă pe care le-au încercat românii în istorie nu au fost 
susținute de o armată de intelectuali care să dea continuitate gestului, să facă 
proiectul pentru lumea nouă care se putea deschide. Aşa au murit peste 1 500 de 
oameni la Revoluţia din decembrie 1989, iar România, pe urmă, nu a reuşit nici 
măcar să afle cine i-a omorât. Poate şi intelectualii au obosit să caute sau să spună 
adevărul, se ocupă fiecare de treaba lui. Poate unii au fost învinşi, s-au predat, nu 
mai cred în forţa ideilor de a schimba lumea. În locul unei elite intelectuale, avem 
doar intelectuali risipiţi în domeniile lor. Uneori oameni remarcabili, dar fără 
organ pentru interesul comun. Unii dintre ei se amăgesc uneori cu vreun proiect 
politic, dar se satură ori sau sunt rejectați după ce sunt folosiți în campanii 
electorale. 


Cert este că astăzi avem doar intelectuali publici care îşi cultivă un brand sau 
fac o afacere din poziţiile pe care le susțin. Dar oamenii, majoritatea lor, sunt 
singuri, sunt orfani. Au rămas să se descurce într-un timp care nu are răbdare cu ei. 
Se refugiază în familie şi în reţele de supravieţuire. Uneori merg la biserică, unde 
vor să audă şi despre altceva, nu doar despre lumea de apoi. Cred că aşteaptă să le 
spună preotul şi lucruri despre viaţă. Şi, probabil, cei mai mulţi dintre preoți fac 
asta, simt ceea ce vor oamenii de la ei. 

Am scris aceste rânduri nu pentru că am vrut să dezbat problema rolului 
intelectualilor, ci mai ales pentru că am citit în această toamnă o enciclică a 
Bisericii Ortodoxe a Greciei care nu se ocupă cu treburi dogmatice, ci caută să fie 
alături de oameni şi de neliniştea lor în vremuri de criză. Enciclica integrală a 
Sfântului Sinod al Bisericii Greciei spune: „Țara noastră se pare că nu mai este 
liberă, ci în fapt este administrată de creditorii noştri.“ Redau mai jos acest 
document, în loc de încheiere şi în loc de o concluzie care ar putea fi bănuită de 
cine ştie ce intenţii ascunse. 


Către popor 
Sinodul Bisericii Greciei, întrunit în şedinţă ordinară pe 5-8 
octombrie 2010, doreşte să se adreseze creştinilor săi, poporului 
lui Dumnezeu, dar şi tuturor oamenilor bine intenţionaţi, vorbind 
pe limba adevărului şi a dragostei. 
Zilele pe care le trăim sunt grele şi decisive. Țara trece printr-o 
criză economică cumplită, care le creează multora nesiguranţă şi 
teamă. Nu ştim ce ne aduce ziua de mâine. Se pare căţara noastră nu mai este liberă, ci, în 
fapt, este administrată de creditorii noştri. Ştim că mulţi dintre voi aşteptaţi de la Biserica 
ce vă păstoreşte să ia poziţie şi să aibă un cuvânt asupra crizei la care suntem martori. 


Este adevărat că evenimentele actuale din patria noastră sunt inedite şi cutremurătoare. 
Criza duhovnicească, socialăşi economică este o consecinţă firească a răsturnării întregii 
firi. Se încearcă dezrădăcinarea şi distrugerea temeiurilor multor tradiții care până acum 
erau considerate ca făcând parte integrantă în chip firesc din viaţa spaţiului nostru (elen). 
Din punct de vedere social, se urmăreşte o uzurpare a predaniilor şi a drepturilor noastre, 
desigur, cu un argument evident: măsurile acestea le cer creditorii noştri. Declarăm de 
aceea că suntem o ţară sub ocupaţie şi că executăm poruncile conducătorilor/debitorilor 
noştri. Întrebarea care se naşte este dacă solicitările lor privesc doar chestiunile care ţin de 
economie şi de asigurări sau vizeazăşi profilul duhovnicesc şi cultural al patriei noastre. În 
faţa acestei situaţii, orice om raţional se întreabă: de ce nu s-au luat mai devreme toate 
aceste măsuri drastice, care astăzi sunt considerate atât de necesare? De ce nu s-au tratat la 
timpul lor toate aceste simptome ale crizei socie tăţii şi economiei pe care azi le trăim 
într-un mod brutal? Persoanele de pe scena politică din ţara noastră sunt, de decenii, 
aceleaşi. Oare cum au socotit atunci costurile politice, cu toate că ştiau că duc ţara la 
catastrofă, iar azi se cred la adăpost, acţionând tot de pe poziţia celor care dau porunci? 
Suntem martorii unor răsturnări radicale pentru care altădată se revolta întreaga Grecie, iar 
azi sunt impuse aproape fără nici o împotrivire. 

În cuvinte foarte simple, criza noastră economică este cauzată de diferenţa dintre 
producţie şi consum, mai exact dintre ritmul lent al producţiei pe care îl atingem şi nivelul 
ridicat de confort cu care ne-am învăţat să trăim. Când ceea ce se consumă este cu mult mai 
mult decât ceea ce se produce, atunci balanța economică înclină spre partea cheltuielilor. 
Țara noastră, pentru a face faţă acestei situaţii, este nevoită să se împrumute, sperând că 
balanţa dezechilibrată se va restabili. Însă, atunci când acest lucru nu se mai întâmplă, iar 
debitorii cer returnarea împrumuturilor, plus dobânda, se ajunge la crizăşi la faliment. 
Criza care domină ţara noastrăşi provoacă atâta suferinţă nu este însă decât vârful 
aisbergului. Este urmarea, este rodul unei alte crize — cea duhovnicească. Disproporţia 
dintre producţie şi consum nu are doar o dimensiune economică, ci, în primul rând, este un 
fapt duhovnicesc. Este indiciul crizei duhovniceşti, care priveşte nu doar conducerea ţării, 
ci şi poporul. O conducere care nu a fost capabilă să aibă o atitudine responsabilă față de 
popor, care nu a putut — sau nu a vrut — să vorbească pe limba adevărului, care a promovat 
modele eronate, care a cultivat relaţiile clientelare, numai şi numai pentru că scopul său a 
fost deținerea puterii. O conducere care, în fapt, se vădeşte a fi subminat interesele reale ale 
ţării şi ale poporului. Şi, pe de altă parte, un popor, adică noi, care s-a purtat iresponsabil. 
Ne-am lăsat pradă bunăstării, îmbogăţirii facile şi traiului bun, ne-am dedat câştigului uşor 
şi înşelăciunii, fără a ne mai pune problema adevărului lucrurilor. Revendicarea arbitrară a 
drepturilor de către bresle şi grupuri sociale şi desăvârşita nepăsare faţă de coeziunea 
socială au contribuit în mare măsură la situaţia actuală. 


Esenţa crizei duhovniceşti este lipsa de sens a vieţii şi închiderea omului într-un 
prezent rectiliniu, adică în instinctul lui egoist. Un prezent fără viitor, fără perspectivă. Un 
prezent condamnat la plictis şi monotonie. Viaţa a ajuns doar un interval de timp nede- 
terminat între două date, a naşterii şi a îngropării. 

Într-o asemenea perspectivă, deşertăciunea se ia la întrecere cu absurdul, iar lupta o 
câştigă totdeauna tragicul. Când te adresezi tinerilor şi îi întrebi: „De ce iei droguri, fiule?“ 
şi ei îţi răspund: „Spuneţi-mi dumneavoastră de ce să nu iau? Nu mai sper nimic, nu mai 
aştept nimic, singura mea bucurie o am atunci când înfig injecţia şi călătoresc (în alte 
lumi)“. Sau atunci când atragi atenţia unui tânăr că luând droguri va muri, iar el îţi 
răspunde cu un zâmbet tragic: „Nu înţelegeţi că eu iau droguri tocmai ca să trăiesc“, atunci 
înţelegi cât de incredibil de adevărate şi de adecvate în tragismul lor sunt cuvintele de mai 
sus. Pentru că, în loc să căutăm sensul vieţii, noi am urmărit bunăstarea, traiul bun, puterea 
economică. Când însă nu există altă perspectivă în afara consumului, când puterea 
economicăşi afişarea ei ostentativă devine unicul mod al recunoaşterii sociale, atunci 
imoralitatea ajunge singura cale de viaţă, pentru că altfel, dacă eşti moral, eşti prost. Aşa au 
gândit şi au făptuit mulţi şi astfel am ajuns la decăderea morală atât a puterii, cât şi a 
poporului nostru, în bună parte. 


Întrebarea-dilemă a lui Dostoievski — „libertate sau fericire?“ — o trăim acum în tot tragicul 
ei. Am ales bunăstarea contrafăcutăşi am pierdut Libertatea persoanei noastre, am pierdut 
Libertatea ţării noastre. Astăzi, omul, în mod justificat, tremură mai degrabă pentru 
micşorarea veniturilor, dar nu se nelinişteşte pentru deficienţele educaţiei care îi privesc pe 
copiii săi şi nu se îngrijorează de înjosirea persoanei umane. Aceasta este deci esenţa 
adevăratei crize şi sursa crizei economice pe care atât de nemilos o exploatează actualii 
„negustori de popoare“. 

Noi, părinţii voştri duhovniceşti, ne-am făcut autocritica, am dorit să cercetăm care este 
partea noastră de vină în prezenta criză, confruntându-ne în sinodul ierarhiei cu 
responsabilitățile noastre. Ştim că uneori v-am mâhnit, v-am smintit chiar. Nu am 
reacţionat direct şi la momentul potrivit la atitudini care v-au rănit. Distrugerea relaţiei 
dintre popor şi Biserica sa care îl păstoreşte a ajuns obiect de neguţătorie exploatat în mod 
pragmatic prin scandalurile fabricate, ţintindu-se destrămarea încrederii voastre în Biserică. 
Vă spunem că Biserica are antidotul modului de viaţă consumerist şi acesta este asceza. Şi 
dacă consumul este o fundătură, pentru că este o viaţă fără sens, atunci asceza este calea, 
pentru că duce la o viaţă cu sens. Asceza nu este privarea de plăcere, ci îmbogățirea vieţii 
cu sens. Este antrenamentul atletului, care îl pregăteşte pentru competiţie şi îl conduce la 
medalie, medalia fiind viaţa care biruieşte moartea, viaţa care se îmbogăţeşte cu dragoste. 
Asceza este calea libertăţii, ieşirea din sclavia inutilului care ne înjoseşte astăzi. Ne 
îngrijorează situaţia din cadrul sistemului nostru educaţional actual, care nu se raportează 
la elev ca la o persoană, ci ca la un computer. Singurul lucru pe care îl face este să îl 
„încarce“ cu materie, fără a-i păsa de întreaga sa personalitate şi de aceea, pe drept cuvânt, 
copiii noştri i se împotrivesc. Fapt care ne provoacă nelinişte în privinţa Noului Liceu care 
se pregăteşte. Manualele şcolare se scriu, într-adevăr, pe răspunderea guvernului, dar 
conţinutul lor îl priveşte chiar şi pe ultimul cetăţean grec, care aşteaptă de la Biserică să-și 
spună cu putere şi smerita sa opinie. 

Înţelegem că toate parohiile trebuie să devină spaţii primitoare pentru tinerii noştri, aşa 
cum sunt deja multe dintre ele, unde mulţi tineri îşi găsesc refugiu în căutările lor de sens şi 
nădejde. 


Ştim că voi cereţi de la noi, păstorii voştri, o Biserică eroică, plină de vigoare, care să 
aibă cuvânt profetic, cuvânt pentru tânărul contemporan. Nu o Biserică secularizată, ci una 
sfinţităşi sfinţitoare, o Biserică liberă, păstorind cu putere poporul său, fără a se teme să ia 
poziţie faţă de sistemul viclean al acestei lumi, chiar dacă împotrivirea conduce la 
prigoanăşi martiriu. 

Biserica este singurul organism care poate să stea nemijlocit alături de om, 
sprijinindu-l. Biserica suntem însă cu toţii şi aceasta este şi puterea noastră, şi puterea ei. 
La unitatea dintre păstori şi popor ţintesc negustorii de popoare şi pe aceasta încearcă să o 
submineze. Ei ştiu că dacă vor „pierde“ păstorul, cu uşurinţă vor risipi oile şi le vor supune. 
Istoria ne învaţă că acolo unde s-a luptat împotriva lui Dumnezeu, de fapt înjosirea omului 
era scopul final. Întruparea lui Dumnezeu este cea mai mare recunoaştere a valorii 
persoanei umane. Pentru aceasta, Biserica nu se opune guvernării, ci acelora care, 
exploatând guvernarea şi ascunzându-se în spatele puterii, lucrează să vă fure nădejdea. 
Aduceţi-vă aminte că, pentru mulţi specialişti în economie, prezenta criză este fabricată, 
urmărindu-se de către anumite puteri doar controlul mondial, nu şi iubirea de oameni. 

Biserica lui Hristos are cuvânt pentru actuala situaţie, pentru că nu a încetat să fie parte 
a lumii şi parte a istoriei. Nu poate îngădui nici un fel de nedreptate, fiind în acelaşi timp 
datoare să fie gata pentru mărturisire şi martiriu. Ştim că sunt oameni lângă noi care suferă 
de foame, se află în sărăcie, se sufocă economic, deznădejdea de multe ori stăpânindu-le 
inima. Noi cunoaştem acest lucru, pentru că primul lor drum în căutarea speranţei este 
biserica de lângă casă, parohia. Scopul şi lupta noastră este ca fiecare parohie să devină 
centrul de unde activitatea pastorală să îmbrăţişeze întreaga societate locală respectivă. 
Intenţia noastră este de a crea un observator al problemelor sociale care să urmărească 
îndeaproape şi să preîntâmpine metodic problemele pe care le produce criza actuală. 
Scopul nostru este să dezvoltăm lucrarea de asistenţă socială a fiecărei parohii, în aşa fel 
încât să nu mai existe nici un om care să nu aibă o farfurie de mâncare. Știți şi voi că în 
această privinţă Biserica realizează o lucrare uriaşă. Cunoaşteţi acest lucru, pentru că mulți 
dintre voi sprijiniți voluntar acest efort al parohiei voastre şi îl susţineţi economic. Vă 
chemăm să staţi aproape fiecare de Biserica voastră, ca să depăşim împreună aceste 
momente grele. 


Poporul nostru a trecut şi în alte dăţi prin sărăcie şi foamete, dar a îndurat şi a biruit, pentru 
că atunci avea alte perspective. Mulţi dintre noi putem să ajutăm pe unul şi unul pe mulți. 
Dumnezeu nu ne-a dat duh de frică, ci de putere şi de dragoste. Cu acest duh, adunaţi în jurul 
Bisericii, care este marea noastră familie, vom scoate la iveală greşelile noastre, vom căuta 
sensul vieţii în dragoste şi astfel vom ieşi din acest ceas greu. 

Ierarhia Bisericii Greciei 

PĂRINTELE BARTOLOMEU - ULTIMUL SAMURAI 


Părintele Bartolomeu s-a întors acasă, de la Viena, pentru a aştepta în 
anticameră chemarea Domnului la El. La Cluj, în inima Ardealului, s-a oprit după 
o lungă călătorie şi o viaţă dăruită Domnului și semenilor lui. A devenit aici unul 
de-al nostru nu pentru că aducea cuvântul Domnului, ci pentru că ne-a spus încă de 
la început: „Omul este măsura omului, nu Dumnezeu. Să faci bine semenilor, să-ţi 
îndrepţi iubirea şi ajutorul spre ceilalţi, pentru a găsi mântuirea.“ 

Mii de credincioşi stau zi şi noapte în bisericile Ardealului de nord, rugându-se 
să-i fie trecerea uşoarăşi să poată pluti uşor spre întâlnirea cea mare, cea pe care o 
aştepta de mult. Căci Părintele ne-a spus — n-o să uit niciodată — într-o primăvară 
cu muguri de Paşte, că moartea nu există, că nu trebuie să ne temem de ea. „Nu 
există moarte pentru că există Învierea, prieteni, moartea este doar 
o sincopă.“ Moartea nu există pentru că nu moare în om sufletul și destinul 
sufletului. La final, în marea trecere, omul îşi pune sufletul în mâna Domnului. 


Păstorul cel aspru 
Părintele nu a fost un păstor blând, ci unul aspru, un suflet zbuciumat. Un 
dascăl sever care nu admitea să confundăm binele 


cu răul, cum spunea adesea. Nu i-a plăcut să confunde iubirea cu libertatea fără de 
sens sau cu viaţa trăită fără valori. Era necruţător în judecată, dar amesteca totul cu 
o duioşie de războinic retras printre nepoți. Fiecare ocazie în care se întâlnea cu 
mulţimea era o ocazie pentru o lecție, dar nu una de dogmatică, ci una de viață 
trăită cu simţire şi credință. Era necruţător cu conducătorii, dar şi cu preoţii, însă 
înțelegător cu cei tineri. De câte ori era în public se adresa celor tineri într-un 
capitol special din predica sa. „Trăiţi-vă tinereţea, e a voastrăşi trebuie s-o trăiţi 
înainte de a fi prea târziu!“ Îi îndemna apoi să se ferească de primejdiile tinereţii şi 
să-şi păstreze sănătatea sufletului. Din orice viciu şi credinţă rea este o cale de 
întoarcere, o singură cale greşită nu are drum de întors: consumul de droguri, 
spunea el de câte ori se adresa tineretului. 

Un păstor cu care ne-am obişnuit mai greu, dar pe care l-am iubit apoi pentru 
că era drept şi înțelept. Am înţeles din fapta şi din vorbele sale că neamul nostru 
are nevoie de dascăli şi preoţi care să ne conducă, nu să ne cultive lenea şi 
îngăduinţa pentru pierderea orientării într-o viaţă trăită fără sens. „Poporul nostru 
are nevoie de reformă morală, trebuie să stârpim minciuna, hoția, tâlhăria şi 
drumul ocolit.“ Vocea lui blândă, profundă, caldă se transforma în tunet ce 
cutremura catedrala ortodoxă din Cluj, atunci când spunea aceste cuvinte. 


Cea mai frumoasă definiţie a iadului 

Părintele nu ne speria cu flăcările Gheenei, ne tălmăcea Sfânta Scriptură cu 
înţelepciune de sfânt. Iadul, ne spunea, este întunericul din afară, întunericul dens, 
izolarea totală a individului. Iadul este singurătatea absolută, cea mai mare 
pedeapsă, expulzarea individului dintre semeni, scoaterea lui din comunitate şi 
comuniune. Iadul, ca şi raiul, nu este doar dincolo, poți să-l întâlneşti şi pe pământ, 
în această viaţă. 


Noi suntem adevărata Europă 
A avut o inimă „trasă pe roata“ sufletului românesc. A pătimit 


o viaţă întreagă din cauza acestei dominante a caracterului său de dac liber şi 
neînfrânt. „Nu vă lăsaţi umiliţi“, ne spunea părintele când noi ne prosternam unei 
Europe consumeriste, care ne dădea cu băţul peste degete. 


Ne e greu să fim trataţi ca nişte primitivi, cu toată sărăcia noastră, uitându-se că dacă 
suntem astăzi săraci şi înapoiaţi din cauza comunismului, este şi deoarece Occidentul ne-a 
livrat, aproape gratuit, acestuia. Lucrurile acestea sunt ştiute. Cred că Apusul nu are dreptul 
să ne umilească, aşa cum a încercat şi încearcă. 


Nu ştiu câţi politicieni l-au ascultat atunci când a spus aceste cuvin 
te, dar şi astăzi cred că ar trebui să se oprească din atitudinile slugar 
nice şi închinăciunea faţă de bunăstarea fără valori a unui occidental. 


Nu aşteptăm spiritualitate din Occident, pentru că nu o are. Uneori suntem trataţi ca 
nişte «balcanici», uitându-se că suntem la nordul Dunării şi că, geografic, nu facem parte 
din Balcani. Ei, şi dacă am face? Alexandru Paleologu spune că, la urma urmei, chiar dacă 
am fi balcanici, n-ar fi nimic ruşinos în asta. Platon, Aristotel şi Sofocle au fost balcanici. 
Iar eu aş adăuga: toată doctrina teologică a lui Toma ď’Aquino s-a sprijinit pe Aristotel, pe 
un balcanic. lar dacă este vorba de civilizaţie, ar trebui să ne amintim că, în jurul anului 
1000, bazileii şi principesele Bizanțului aveau băi de marmură, în timp ce curtenii lui Carol 
cel Mare se scărpinau de păduchi şi râie. 


Politicianul trebuie să fie ca un stetoscop, spunea părintele, 
amintindu-și de instrumentele studenţiei sale, un om care stă cu 
urechea lipită de sufletul poporului nostru. 


Sfârşitul lumii... când vor dispărea cărările dintre casele noastre 

Paradoxul lumii noastre, spunea Părintele în predicile sale, este că, deşi trăim 
într-un secol al comunicării electronice, ne îndepărtăm unii de alţii, nu mai 
comunicăm, nu mai stăm umăr la umăr într-o comuniune. Ne lăsăm manipulaţi, 
trăim prin intermediul televiziunilor, al internetului, folosind filtre în întâlnirea 
dintre noi, dintre sufletele noas tre. Dar adevăratul sfârșit al lumii va avea loc atunci când 
vor dispărea potecile dintre casele oamenilor. Are dreptate, tot mai puţine cărări facem 


între casele noastre, tot mai puţină răbdare avem cu ceilalți. 


Iubiţii mei 

Aşa îşi începea predica în fiecare duminică, de cele mai multe ori, el, cărturarul 
desăvârşit, cerându-ne îngăduinţa să înceapă cu un „fapt de viaţă“, din lunga lui 
viaţă plină de suferinţe de toate felurile, dar şi de bucuria întâlnirii cu Dumnezeu. 
Îndrăznirea şi curajul sunt forme ale spiritualităţii înalte, ne spunea. Nu îndrăz- 
neala, ea poate să jignească, să supere, ci îndrăznirea este cutezanţa îndreptată spre 
fapte morale, cu un perfect control de sine. 

Ne mai spunea Părintele să învăţăm a ne asuma suferinţa. „Suferința asumată 
este crucea mea, iar dacă simţi asta, suferinţa nu mai doare, nu o să-ţi mai fie 
străină, va deveni suferinţa ta. Iar la sfârşit ea se poate transforma în bucurie.“ 

Este un umanist care şi-a construit filosofia din faptele unei vieţi lungi şi 
bogate, în memorabile întâlniri cu lupta grea, dar şi cu suferinţa asumată ca o cruce 
pe care a purtat-o cu bucurie şi cu spe ranţa mântuirii. „Cred în scânteia divină a 
omului şi în capacitatea lui de a înfrânge răul din lume, cred în frumuseţea, 
bunătatea şi adevărul său, în putinţa lui de a se depăşi, până la jertfăşi sfinţenie, 
cred în libertatea, în forţa creatoare, în iubirea, lacrima şi bucuriile lui. Cred în 
vigoarea şi trăinicia neamului meu, în ascendentul său spiritual asupra istoriei, cred 
într-o pace finală a omenirii. Mai cred în omenia lui Dumnezeu şi în talentul 
greierilor de a-mi inspira duioşii natale.“ 


Un plop aprins spre marea trecere 

A vorbit întotdeauna oamenilor despre iadul singurătăţii, iar în Rotonda 
plopilor aprinşi, un volum de o cruntă sinceritate memorialistică, scria: „Mi s-a dat 
mai întâi bucuria de a avea prieteni literari mult mai în vârstă decât mine şi apoi 
tristețea de a fi rămas prea devreme singur. Singurătatea mea este aceea a 
luminişului străjuit de lujere înalte, opt şi mai multe de opt, cu frunza veşnic 
foșnitoare. Când jos la mine e noapte, vârfurile ard împrejur şi freamătă, într-un 
amurg prelung, sub luna plinăşi, uneori, în aurorele polare. Amintirea e rugul cel 
nemistuit al omului răzleț.“ 


Luni seara, Părintele s-a întors acasăşi, dacă ar putea vorbi, probabil că ne-ar 
spune să nu fim trişti, să nu plângem, chiar dacă neamul nostru a fost dăruit cu un 
izvor care nu a secat niciodată, izvorul lacrimilor. Ne rugăm pentru liniştea 
sufletului lui zbuciumat şi în locul cuvintelor noastre ne vin în minte tot cuvintele 
cu care ne dăruia în fiecare duminicăşi sărbătoare: 


Doamne, tinde-Ți patrafirul Peste fața mea de lut, Sufletu-mi neghiob şi slut 
Să-l albeşti cu tibişirul Când amurgu-şi toarce firul Peste-un pic de gând 
tăcut. 


Suferinţa noastră mută este mai grea decât pregătirea Părintelui pentru marea 
călătorie. De câteva decenii ne vorbeşte despre asta şi tot nu putem înţelege, nu am 
câştigat încă forța de acceptare a viitoarei despărțiri. Simțim tot mai mult 
singurătatea de care vorbea Părintele, frigul luminat doar de o flacără rece a unui 
plop care se aprinde deja în aerul rece al iernii. Jos, aici la noi, e noapte, sus răsare 
o coloană de lumină, un plop ca un rug aprins ce se adaugă la catedrala, cu ferestre 
spre cer şi cu ziduri de aer, a sufletului românesc unde vieţuim cu toţii, cei rămaşi 
vii Şi cei din amintire, ce ne luminează cărarea spre lumina vieţii veşnice. 

Când va pleca ne va lăsa o cetate pe care va trebui să o apărăm noi mai departe 
şi să o umplem în fiecare zi de iubire şi de comuniune. 

Mitropolia Clujului, Albei, Crişanei și Maramureşului va avea prima rădăcină 
când trupul lui va coborî în pământul cel viu al Ardealului. 


27 ianuarie 2011 


ROMÂNIA ŞI STATUL INDIFERENT 


Rulează acum pe la televiziunile noastre un film publicitar al berarilor de la 
Carlsberg, în care nişte alpiniști sunt serviţi cu bere pe un colț de stâncă, iar pe 
fondul mutrelor lor uluite, sloganul spune: „Noi nu ne ocupăm de livrări la 
domiciliu, dar dacă am face-o, probabil, ar fi cele mai bune din lume.“ Mi-am adus 
aminte de această reclamă la o dezbatere despre reforma administraţiei şi soluția 
statului minimal, unde sloganul ar putea să fie, după formula Carlsberg: România nu 
face reforma administraţiei, dar dacă ar face-o, ar fi, probabil, cea mai proastă reformă din lume. 

De ce? Pentru că nu ne interesează cu adevărat şi, chiar dacă ne-ar interesa, nu 
avem răbdarea de a ne apropia rațional de subiect şi de a face un proiect onest şi 
corect. Un proiect în care să gândim cu capetele noastre, nu să luăm cuvinte sau 
modele de la alţii, dar fără să căutăm a le pune în practică. Am avut ocazia în 
ultimul an să discut cu mulți oameni despre reforma statului și am constatat, cu 
stupoare, că foarte puţini ştiu ce spun, că foarte puţini s-au gândit serios la acest 
aspect. Majoritatea preiau cuvinte sub aspectul lor fonetic, fără nici un fel de 
gândire, fără măcar a se încerca o minimă aplicabilitate. 

Pentru cei care se cred a fi de dreapta, sau chiar sunt, a vorbi despre reforma 
statului este un panaceu. Absolut orice se poate ascunde după discuția savantă 
despre respectul ideologiei. Astfel, expresia stat minimal a devenit chiar un fel de 
incantație mistică. Efectul produs de acest cuvânt asupra unor politicieni este cu 
adevărat magic. La fel fac şi mulți dintre cei de stânga, atunci când vorbesc despre 
statul social, dar foarte puţini par să înțeleagă sau să transmită prin sintagma 
aceasta altceva decât ideea unui stat care dă bani şi avantaje tuturor, fără nici o 
logică în afara unei redistribuiri haotic-umaniste, de multe ori cu scop electoralist. 


Dar dacă utopia de stânga legată de vreun stat prea social este utopia opoziției 
— deocamdată nefiind periculoasă, pentru că stânga încă nu este la putere, cel puțin 
momentan — ideea difuză de stat minimal, aplicată în politici publice de guvernele 
de dreapta, poate fi chiar tragică uneori. Nu pentru că este de dreapta, ci pentru că 
este aplicată fără nici o logicăşi fără strategie sau studii de impact. 

Vă propun să analizăm câteva aspecte ale acestei dezbateri privind un aşa-zis 
stat minimal, mereu enunțate la noi și niciodată duse spre concluzii cât de cât 
consensuale. 

În primul rând, statul este furnizor de bunuri publice, bunuri a căror realizare este 
finanțată direct sau indirect de cetăţeni, deci aceste bunuri publice presupun 
consensul minim. E adevărat că este greu de obţinut consensul dacă sunt foarte 
multe bunuri publice; dacă sunt mai puţine, atunci acest lucru este mai simplu de 
realizat. A minimaliza intervenţia statului în economie este un lucru justificat, dar 
stat minimal nu înseamnă stat inert, stat desființat în ceea ce privește furnizarea de bunuri 
publice. Cu timpul, probabil, unele servicii publice pot fi preluate şi făcute mai 
performante de către agenții privați (sănătate şi educație etc.), dar acest lucru nu se 
poate realiza peste noapte. Retragerea din economia reală nu înseamnă eliminarea statului 
din societate. Stat minimal înseamnă retragerea statului din domenii unde nu este 
necesar, deci o reducere a extensiei activităţii, dar nu una de intensitate a 
intervenţiei în domenii unde bunurile publice nu sunt ușor de suplinit. 

În al doilea rând, stat minimal nu înseamnă stat indiferent, ci stat eficient, care furnizează 


bunuri publice absolut necesare şi cu costuri cât 


mai mici. Evident, criteriul costurilor este important, dar nu este primordial. Fiind 
vorba de nevoi vitale, de bunurile publice pe care trebuie să le furnizeze, este 
normal să se caute soluţii pentru eficiență, nu să se reducă bunurile publice pe 
motiv că avem bani puţini. Să zicem că trebuie să alegem între menținerea pensiei 
minime la un anumit nivel şi construirea de săli de sport, situație în care chiar ne 
aflăm acum. Indiferent cât de importante sunt sălile de sport pentru viitor şi pentru 
a da de lucru unor firme de construcții, pensiile minime pot afecta supraviețuirea 
oamenilor; în plus, ele fac obiectul unui contract cu statul, deci nu le putem reduce, 
pe principiul că facem stat minimal. 

Chiar dacă acela aflat la putere poate să gândească proiecte conform valorilor 
politice pe care le apără, totuși, bunurile publice pe care le finanțăm atunci când 
plătim tot felul de impozite şi de taxe, finanţând statul, trebuie să facă obiectul 
unui consens. A decide prin ordonanţe de urgenţă sau prin alte acte de forță, cum 
va arăta statul în viitor nu este democratic, este chiar un abuz de putere. Chiar 
dacă, teoretic, totul poate părea seducător. 

În al treilea rând, bunurile publice sunt expresia unor valori, iar practica 
politică inteligentă, chiar pe timp de criză, rezidă în primul rând în găsirea de soluții 
cu privire la punerea în practică a anumitor valori şi în alegerea valorilor pe care să le punem în 
practică. 

În al patrulea rând, statul minimal nu se proclamă prin decret, nu se naște în mod automat 
după ce ai proclamat discursuri în campania electorală. La fel şi cu statul social, el nu 
trebuie proclamat oricum și oricând, ci doar atunci când bogăţia produsă de o 
națiune este capabilă să pună în practică anumite forme de distribuire a unor 
bunuri care fac viaţa mai bună. Problema principală de management politic a celor aflați la 
conducere este cum să creeze procese care facilitează bogăția. Sarcina principală a celor învestiţi 
cu guvernarea nu este legată de modul în care ciuntesc statul pentru a-l face mai ieftin. Un stat 
care taie toate bunurile colective sau majoritatea lor nu mai este un stat, chiar dacă 
începe să nu ne mai coste nimic. Stat sărac nu înseamnă stat minimal! A oferi bu nuri 


publice ieftine și proaste nu înseamnă Stat minimal! 


În al cincilea rând, stat minimal ar trebui să însemne fiscalitate scăzută. Din nefericire, 
România este un stat cu o fiscalitate tot mai împovărătoare, dar cu intenţia de a da tot mai puţine 
bunuri publice. Cei care ajung să conducă statul român la un moment dat ar trebui să 
reducă din costurile sociale, din impozite, dacă au ca filosofie naşterea unui stat 
minimal. De regulă, se vorbeşte despre reducerea serviciilor statului social, dar nici 
un manager social nu ne propune scăderea taxelor. 

Statul trebuie să fie imparțial, dar nu inert. ŞI un lucru esențial, pe care ne facem că 
nu-l înțelegem: statul român nu este un stat social. Este un stat corupt, ineficient, 
prăduitor, cheltuitor, dar cu rezultate penibile, însă nu este un stat social. Un stat 
social oferă multe bunuri publice, dar este un stat inteligent și eficient. Un 
argument în plus: un star social ar trebui să tindă măcar să fie un stat egalitar. Dar statul 
român nu a avut niciodată intenția de a deveni egalitar, ci a creat tot timpul 
privilegii, pensii speciale, salarii speciale, sporuri şi regimuri speciale pentru 
categoriile care erau importante în arhitectura puterii. Un stat fără un sistem unic 
de pensii sau un sistem unic de salarizare nu este stat social decât în discursurile 
celor care nu înțeleg prea bine ce se întâmplă. România nu are cum să fie etichetată ca un 
stat social, ci mai degrabă ca un stat discriminatoriu, Stat care a creat mai multe excepții decât 
egalitate. 

Un stat social creează condiţii pentru o egalitate formală între cetăţeni, ca fundament pentru 
democraţie. Este clar că România este un stat oligarhic, un stat slab, căpuşat de toate 
clicile politice care ajung la putere şi de toate categoriile socio-profesionale care 
deţin poziţii de decizie sau de forță: revoluționari, armată, polițiști, judecători sau 
procurori etc. 

Faptul că românii au o mentalitate de asistați nu înseamnă un stat social, cum 
cred cei care se uită doar dintr-o parte la realitatea noastră. 


În fine, cea mai mare gaură în bugetul statului român nu este făcută de bieţii pensionari sau 
de „graşii“ din sistemul bugetar. Dilema guvernelor de dreapta este: „Cui distribuim bunuri 
publice?“ Celor asistați sau clientelei politice, sub discursul încurajării investiţiilor publice sau al 
relansării economice a României? Cum altfel să interpretăm managementul 
guvernamental auster din 2010 al premierului Boc, atunci când ne anunţă că are o 
rectificare de 2,5 miliarde de euro pentru decembrie 2010? Sigur nu s-au adunat la 
buget bani mai mulți decât era planificat, ci exact invers. Adică, i-au rămas aceşti 
bani fără săştie, sunt bani economisiți din pensii şi salarii, pe care-i împarte la 
investiţii publice mai ales în judeţe unde sunt primari şi şefi de judeţe de la PDL? 
Dacă statul este condus atât de aproximativ, atunci nu mai putem să ne lăsăm 
prostiți cu aiurelile legate de statul minimal. Acest tip de austeritate și bătălia 
pentru reorientarea resurselor implicate în procesul de guvernare trebuie numite 
altfel, dar nu stat minimal! 

Încercarea de a crea un stat indiferent nu este o filosofie politică, ci este 
o formulă de a pune în practică o sărăcie de spirit și o lipsă de umanism în beneficiul satisfacerii 
unor interese de grup sau chiar a unor grupuri de interese. Statul indiferent este rezultatul 


coabitării dintre prostie şi hoţie. Adică o rimă simplă pentru „Românie“. 


3 februarie 2011 


PATRIOTISMUL NETEMPERAT ȘI POLITIZAREA 
UNEI EMOŢII 


În România, discuţia despre patriotism este pe buzele tuturor, mai ales în 
multele momente în care sărbătorim ceva cu rezonanţă patriotică: 24 ianuarie, | 
decembrie, 25 octombrie, 15 ianuarie, 21 decembrie şi multe alte date de pe 
răbojul sărbătorilor de la noi. Dacă dăm căutări pe Google, vedem că în nici una 
dintre limbile de circulație mondială nu găsim atâtea articole și referințe despre 
patriotism ca la noi. Francezii vorbesc mai degrabă despre forme ale patriotismului 
pragmatizat: economic, cultural sau industrial. Americanii sau nemţii se referă la 
fundamentele morale ale patriotismului. La noi, dezbaterea este în toi deși nu se 
spune nimic esenţial sau conceptual. Doar forme ale delirului şi exaltării unei 
mistici patriotarde sau o retorică defetistă, o formă a discursului produs de depresia 
colectivă a pierderii valorilor de culturăşi civilizaţie sau a reperelor naționaliste. 


Sărbătorile publice — ocazie pentru discursuri despre patriotism 

Sărbătoarea Unirii Principatelor din acest an a oferit o ocazie în plus pentru 
dezbateri politice dure, folosindu-se argumentele din zona naționalismului. laşi și 
Focşani au fost alese ca puncte de afirmare a sentimentelor patriotismului, dar şi ca 
locuri de confruntare între coaliția aflată la putere şi cea aflată la guvernare. 


La Iaşi, președintele a fost huiduit de manifestanţii care simpatizau opoziţia şi, 
fiindcă fluierăturile nu s-au oprit nici în timpul când se intona imnul de stat, s-a 
creat ocazia unei discuţii vii despre patriotism şi despre derivele de la iubirea de 
patrie pe timp de criză. A fost şi punctul de plecare al unui proiect de cercetare pe 
care l-am iniţiat pentru a evalua modul în care această dezbatere a fost evaluată de 
opinia publică. Pentru cercetătorii Institutului Român pentru Evaluare și Strategie 
— IRES, proiectul a constituit şi o bună ocazie de a studia o parte din aderenţa la 
sloganele patriotismului, dar şi pentru a cerceta o parte din mecanismele de 
autoidentificare şi de heteroidentificare în nașterea identităților regionale. 
Patriotismul revine ca temă de actualitate cu ocazia sărbătorilor, când au loc 
adevărate procesiuni publice în care se celebrează un ritual de identificare şi 
refortificare a trăirilor simbolice legate de patriotism, ca structură integrată de 
valori ce privilegiază atitudinea favorabilă față de naţiune, ţarăşi valori comune, 
din discursul patriotic. Totuşi, cu toată activarea datorată proximităţii sărbătorii, 
doar 65% dintre români se mai autoidentifică într-o măsură mai mare cu 
calificativul de „patriot“. În cadrul populaţiei de alte etnii, această identificare este 
mai firavă: 29% pentru maghiari, 28% pentru romi şi 38% pentru alte etnii. Este 
clar că patriotismul altor etnii, poate cu excepția romilor, se îndreaptă spre o 
altăţară sau naţiune de referință, Ungaria, pentru maghiari, Germania, pentru saşi 
ori şvabi. 

Dacă ne uităm la structura pe vârste, observăm o adevărată prăpastie între 
generaţii: generaţia tânără, 18-35 de ani, acceptă această autoidentificare maximală 
doar în proporție de 40,9%, iar majoritatea tinerilor sub 35 de ani, adică 45%, se 
consideră patrioți într-o mai mică măsură. Dacă facem o comparaţie între cifrele 
lor şi cele ale vârstnicilor, care ating 73,3%, vedem că diferenţa între catetele de 
scală generațională este imensă. Probabil perioada de socializare primarăşi 
modelul educaţional diferit se află la ori ginile acestor diferenţe foarte mari. Dacă 
am studia mult mai în adâncime acestă problematică, am putea să ajungem la 
concluzia unei crize a modelului educaţional pe care societatea îl propune în ceea 
ce priveşte educația patriotică, în confruntarea cu modelul cosmopolitic şi cu 
ideologiile globalizării, care sunt tot mai prezente astăzi în mass-media şi în spaţiul 
public, în general. 


Valorizarea condiţiei de român pare destul de bine interiorizată, dar cu o 
excepţie, din nou: pentru tineri (şi maghiari) este foarte important faptul că sunt 
români doar într-o proporție de 23%, faţă de 57% la cât este evaluată de vârstnici 
şi o medie de 45% pe întreg eşantionul. Şi mândria de a fi român este puternic 
prezentă ca stereotip de identificare, aici însă tinerii sunt mai concesivi, mai 
aproape de restul plutonului. În ceea ce priveşte motivele pentru mândrie, primele 
două argumente sunt de factură fatalistă („aici m-am născut“ sau „aici este ţara 
mea“), însumate 51%, iar 18% nu ştiu sau nu răspund. 

Patriotismul este o atitudine potenţată de sloganele care sunt vehiculate ca 
imperative ale cetăţeniei şi apartenenţei. Cea mai slabă aderenţă se observă în 
cazul întrebării: „un patriot trebuie să îşi susținăţara indiferent de direcția înspre 
care se îndreaptă?“, aici doar 68% dintre români sunt de acord cu acest 
comandament, puţin în comparaţie cu celelalte, care depăşesc un acord de 90%. În 
ceea ce priveşte exigența protestului faţă de conducătorii care nu iau decizii 
considerate corecte, votanţii PDL, UNPR şi cei ai lui Traian Băsescu sunt cei mai 
reticenţi, probabil pentru că formațiunile lor politice se află la putere acum şi iau 
decizii pe care românii le consideră incorecte. 

În cadrul aprecierii cu privire la manifestarea ataşamentului față de ţară, 
imperativele categorice se manifestă în direcţia păstrării tradițiilor şi a existenţei 
unei identități puternice, dar valorizează exigenţele unei critici, în condiţiile în care 
acest lucru se face cu intenţia bună de a produce o schimbare în bine. 


În ceea ce priveşte identificarea pe baza patriotismului etnic, vedem că românii 
sunt mai degrabă rezervaţi, doar maghiarii din eşantion ajung undeva la 70% în 
credinţa că, în mare măsură, etniile pot fi animate de sentiment patriotic față de 
România. Dintre regiuni, moldovenii sunt cei mai rezervaţi privind creditarea 
minorităţilor etnice cu acest sentiment de apartenență. La întrebarea directă privind 
un patriotism al altor etnii comparabil cu cel al românilor, doar 54% sunt de acord 
cu această afirmaţie. 


Zeii patriotismului vin din manualul de istorie şi de pe stadion 

Manualele de istorie furnizează exemplele şi personajele din trecutul nostru 
eroic. Poate pentru că sondajul a fost făcut în zilele de după sărbătorirea Unirii, 
Alexandru loan Cuza câştigă în topul celui mai patriot român din istorie. Nicolae 
Ceauşescu se plasează doar pe poziția a opta, iar Eminescu este singurul om de 
cultură care se inserează în compoziția de domnitori sau oameni de stat. Totuşi, 
32% dintre români nu pot da nici un exemplu, astfel încât această lipsă de răspuns 
s-ar plasa pe primul loc, dacă am privi eminamente dintr-un punct de vedere 
cantitativ. 

Dacă îi întrebăm pe români care sunt cei mai patrioţi politicieni, probabil că 
oamenii fac confuzie între patriotism și discursul naţionalist, dar şi aici aproape 
69% dintre români nu au nici o opţiune, considerând că nici unul dintre politicieni 
nu poate fi numit patriot (20%), că nu cunosc nici un patriot (33%) sau nu răspund 
(4%). Sportivii sunt în mai mare măsură simboluri pentru patriotism, Nadia 
Comăneci, Gheorghe Hagi și Ilie Năstase fiind un trio care evoluează de fapt într-o 
reclamă a unei bănci comerciale, presiune media care cred că le-a consolidat 
notorietatea. 


Incidentele din situaţii cu inserţie de patriotism 

Evenimentul de la Iaşi, unde a fost huiduit preşedintele României, a fost unul 
cu o notorietate specială, determinată de insistența televiziunilor de ştiri. 
Atitudinea faţă de acest eveniment împarte opinia publică în două: 50% au fost de 
acord, 47% au fost împotrivă. Evident că este vorba de o atitudine puternic 
politizată, votanții PDL, UDMR şi UNPR nefiind de acord cu acest protest, spre 
deosebire de cei ai PSD sau PNL, care sunt de acord în proporţii care se plasează 


între 62% (PNL) şi 69,3% (PSD). Dacă introducem şi varianta fluierăturilor în 
timpul imnului naţional, atunci Traian Băsescu este „protejat“: doar 21% dintre 
români au 


o părere bună despre acest fapt, pânăşi adversarii pesedişti sau peneliştii sunt 
inhibați de fondul sonor al imnului național în a accepta un astfel de 
comportament. Evident, aceasta este diferența dintre un sondaj retroactiv şi o 
situaţie reală, unde românii din piaţă nu au simțit acelaşi respect pentru imn sau, 
unde din alt punct de vedere, adversitatea faţă de președinte a fost mai puternică 
decât respectul pentru imn. Politizarea atitudinii este prezentăşi în aprecierea 
caracterului organizat sau spontan al huiduielilor. Votanţii PNL, UDMR sau 
UNPR sunt mai înclinați să creadă că a fost un eveniment organizat de partea 
adversă, în timp ce pesediştii și peneliştii tind să creadă că a fost un eveniment 
spontan, fără implicarea partidelor pe care le simpatizează. 


Dincolo de asemănări. Stereotipuri și imaginea alterităţii 

Imaginea omogenităţii identitare este destul de pregnantă. Doar în cazul 
transilvănenilor avem 55% dintre români care spun că aceştia au trăsături care-i 
deosebesc de restul românilor, în cazul celorlalte identități regionale procentul 
celor care accentuează ceva special fiind sub 50%. 

În general, descoperim o parte a stereotipurilor pozitive ale românităţii, 
distribuite peste tot: hărnicie, omenie, cinste, dar şi surprinzătoare diferenţe în 
aprecierea imaginii stereotipe a celuilalt. Ardelenii şi bănăţenii sunt evaluați mai 
degrabă cu caracteristici pozitive, atât de către ei înşişi, cât şi de către celelalte 
regiuni, în timp ce în cazul moldovenilor și al oltenilor este prezent un amestec de 
calități şi defecte. Mai interesantă este imaginea bucureştenilor, mai degrabă 
negativă, atât în evaluarea pe care o fac ceilalți, cât şi în propria evaluare. 


Imaginea noastră despre patriotism este încă bogată în componente pe fondul 
educaţiei naționale pe care au primit-o generațiile formate înainte de 1989. Criza 
educaţiei din ultimii ani şi sindromul de neadaptare al tinerei generaţii, orientate 
tot mai mult spre emigrație, va schimba în viitor tot mai mult reflexele naționaliste. 

Cercetarea noastră s-a făcut într-un moment influențat de o sărbătoare cu 
conţinut patriotic. Climatul emoțional al sărbătoririi Zilei Unirii şi regia pe care 
autoritățile o fac de fiecare dată când au ocazia au influenţat, cu siguranţă, 
răspunsurile. De fapt, noi chiar asta am vrut să măsurăm, amplitudinea maximă a 
acestei emoţii patriotice. Vom relua măsurarea unor indicatori în alte situ-aţii şi 
poate vom avea dovada că patriotismul este tot mai mult doar un reflex discursiv. 
Românii sunt tot mai nemulțumiți de un stat ineficient şi îşi revendică tot mai mult 
dreptul de a critica inclusiv în cadrele unei atitudini patriotice, cum am văzut din 
această cercetare. Oamenii au tot mai mult sentimente contradictorii faţă de patrie 
şi faţă de comunitatea națională. Statul eşuat și politicienii percepuți drept corupți 
îi fac tot mai mult pe oameni să se îndepărteze de România şi să se refugieze în 
respectul pentru nişte slogane patriotarde. Aderenţa nevrotică față de nişte principii 
ŞI imperative ale patriotismului, depăşind 90%, nu poate avea decât semnificaţia 
unei polemici cu un prezent pe care-l resimt ca frustrant. Emoţia patriotică este 
politizată în două sensuri. Prin contrast cu politicienii, românii declară principiile 
ca fiind mult mai importante decât sunt respectate în realitate ori sunt fundamente 
pentru comportament. Pe de altă parte, patriotismul este introdus în bătălia politică 
având statut de atribut care legitimează propria opțiune. 


7 februarie 2011 


FĂRĂ PROIECTE, FĂRĂ VIITOR 


De ce nu avem un proiect de societate? Simplu, avem o istorie a lipsei de 
proiect. Să ne amintim: regulamente organice, constituție belgiană, domni străini 
până în deceniul cinci din secolul XX, apoi proiect de comunism sovietic. Din 
1990 încoace, proiecte făcute de FMI, de Banca Mondialăşi apoi acquis comunitar 
ŞI program de aderare la proiectul Europei sociale. Noi unde suntem în această 
istorie modernă a României? Unde este proiectul românesc? Ne chinuim să 
absorbim câteva procente dintr-un proiect de dezvoltare finanţat de UE, dar nu 
avem un proiect al viitorului. 

O explicație sociologică: individualismul, lipsa de organ pentru interesul 
comun. Politica ar trebui să însemne politici de gestiune a intereselor care ne 
unesc. De aceea, cred tot mai mult că politica este necesară ca aerul pentru o 
societate. Dar cred că politica noastră încă nu s-a desprins de nevoile 
fundamentale, cele de la baza piramidei lui Maslow. Nu a ajuns la nevoile 
superioare, mai ales cele privind stima de sine. Politica noastră se va schimba 
atunci când vom înţelege că lipsa de organ pentru interesul de grup ne conservă 
sărăcia şi rămânerea în urmă. Dar am sentimentul că facem pași înapoi cu politica 
de astăzi, aşa că m-am săturat să mai fac planuri, să mai vorbesc şi chiar să mai 
critic. 

Nu ne punem întrebări legate de viitor, politica noastră este doar 
o politică de scandal, de luptă pentru dominarea celorlalți şi împărțirea resurselor 
colective. Scandalul este singura temă de spectacol politic. Politicienii adună case 
şi se afundă în scandalurile cu rubedenii. Toți aşteaptă ca electoratul să se oripileze 
de scandalurile familiei adversarului politic, dar acestea, în campanie, nu contează 
prea mult. Opinia publică s-a desensibilizat din cauza expunerii repetate la scandal, 
cu sau fără rost. Imaginea politicienilor este erodată, iar cea a instituțiilor politice 
ŞI administrative este la pământ. Oamenii nu mai au nici o speranță în contribuția 
politicianului ca om, în calitate de conștiință sau de minte responsabilă. În fond, 


cei mai mulți oameni ştiu că dacă ar fi în locul politicianului X ar face aproape la 
fel: s-ar gândi la rubedenii, la acumularea de case şi la alte acareturi. La noi, 
umbrele din biografia de politician fac parte din-tr-o ceaţă în care este învelit orice 
lucru din spaţiul public mioritic. Presa nu se simte responsabilă în a aduce dovezi 
irefutabile în scandaluri, ca o consecinţă a scandalului, politicianul nu se simte 
obligat să răspundă serios şi documentat, iar opinia publică, de regulă indiferentă, 
uită foarte repede. Mătuşa lui Adrian Năstase, soacra lui Mircea Geoană, băiatul 
lui Păcurariu, fetele sau fratele preşedintelui Băsescu sunt personaje aproape 
mitologice pentru că par a fi construcții cu rol de campanie sau producții 
conjuncturale. Puțin documentate, scandalurile mor repede şi nici instituţiile nu fac 
nici un efort pentru a căuta adevărul sau măcar un adevăr cât de cât bazat pe fapte. 
De aici, simularea generalizată în ritualul tuturor scandalurilor publice. 
Conducătorul unei cruciade recente se întreținea seara, cordial, la un pahar, cu 
presupusa victimă, iar unii „cu brand“ anti-Băsescu sună la Controceni, din când în 
când, pentru a vedea dacă nu au dat prea tare în şeful statului, la televizor. Publicul 
a mirosit mascarada şi cred că se mulţumeşte să înjure din colțul gurii. A ajuns să 
nu mai creadă pe nimeni şi prin asta, îmi pare, actuala generaţie politicăşi-a atins 
unul dintre scopuri: nu contează cine a fost comunist, securist, delator, hoţ, 
disident sau victimă, este bine să nu avem criterii, să hotărască doar potențialul 
media şi resursele relaționale. 


Aici, în Balcani, funcţionarul şi familia lui sunt proprietarii funcţiei respective, 
uneori funcția respectivă a fost cumpărată pe patru ani, este o investiţie pe care 
vrea s-o recupereze cât se poate de repede. În general, doar interesele directe şi 
campaniile electorale produc scandaluri şi investigații puternice în România, în 
rest... mocirlă, o mlaştină care înghite totul. Se animă moralitatea doar când apare 
lupta pentru scaune. 

Există însăşi o cauză structurală, un fel de hibă istorică. România nu a avut şi 
nu are nici acum un proiect. Noi nu ne propunem să ajungem undeva, nu 
programăm mijloace, nu facem un plan. Trăim pur și simplu, iar competiția 
politică se dă în jurul resurselor statului. Un individualism atroce ne împinge la 
acest tip de comportament rapace. Cred că am făcut prea multe secole naveta între 
pădure şi bordei şi nu avem sentimentul istoriei, al duratei. Suntem în stare să 
furăm lumânarea de la căpătâiul mortului, să ne furăm chiar și căciula pentru a nu 
ne pierde dexteritatea. În politică, singura regulă este să te opui unui posibil succes 
al celuilalt, totul este electoralism vulgar și demagogie. Când apare cineva şi vrea 
să ducă lucrurile înainte, este repede izolat de ceilalți şi învins. 

În România, comunitatea și societatea sunt abstracţiuni. Concreteţe şi identitate 
au doar familia, gaşca, clanul. Un stadiu premodern de dezvoltare socială, generat 
de un continuu mimetism şi de adoptarea formelor fără fond. 


3 martie 2011 


ȚARA NEHOTĂRÂȚILOR FERICIŢI 


România este țara celor 13 910 450 nehotărâţi. Această cifră reprezintă 76% 
dintre românii înscrişi pe ultimele liste electorale. Adică, românii despre care 
preşedintele parlamentului spunea la Vaslui că sunt nehotărâți cu cine să voteze şi 
că aşteaptă să vadă rezultatele guvernării pedeliste. Nu-i așa că trăim vremuri 
interesante în România? Citiţi şi vă cruciți: 


În urma ultimelor sondaje de opinie, am constatat că este ceva în neregulă: PSD pe 
primul loc, cu un procent rezonabil, PNL pe locul doi, tot cu un procent rezonabil, iar pe 
locul trei PDL. Aşa că stau şi mă întreb care este logica să se unească locurile unu cu doi să 
bată locul trei. Şi am găsit răspunsul: aceste sondaje se referă la 24% dintre respondenţi. 
Restul de 76% sunt nehotărâţi, pentru că aşteaptă să vadă rezultatele guvernării noastre. De 
fapt, cei 76% dintre respondenţi, care reprezintă o majoritate covârșitoare, înţeleg că nu 
este alternativă în momentul de faţă şi sunt dispuşi să vină alături de noi. De aceea, trebuie 
să înţelegem să ne mobilizăm şi să explicăm populaţiei că succesul în 2012 va fi de partea 
celor buni şi drepţi. 


Nu te șochează referirile cantitative ale Robertei Anastase, ele sunt consonante 
cu aritmetica de la legea pensiilor. Şocant este curajul de a crede că există atâţia 
proşti în sala aceea care ar putea să te creadă, la fel cum șocant este şi faptul că 
poți avea o părere atât de proastă despre colegii de partid, chiar dacă ei sunt 
dintr-un judeţ îndepărtat de Bucureşti. 


Până la urmă, sunt sigur că Roberta Anastase nu a avut nici un motiv să regrete 
că a spus fraza de mai sus. A fost citată corect, deontologic, de mii de ori. Fără să 
râdă cei de la radio şi TV, fără ca jurnaliştii din presa scrisă să scrie „sic“ după 
citat. Foarte puţini au taxat această enormitate, iar cei care au făcut-o nu au adus 
nici un fel de date care să arate că această imensă minciună este o sfidare la logica 
naturală. Un popor fără o elită intelectuală credibilă care să iasă imediat şi să facă 
un lucru onest, decredibilizând o asemenea inepțţie, este un popor care poate fi 
etichetat oricum. El nu are cum să se apere, pentru că nu are acces la cuvânt, poate 
cel mult să răspundă „la domnul Dan Diaconescu“ printr-un mesaj SMS la 1333 cu 
preţul de 0,44 E, TVA inclus, la întrebarea: „Credeţi că fratele geamăn al lui Giani 
va fi şi el inculpat pentru crimă?“ 

Românii se uită la Moni, Iri şi la micuța Irina şi nu are cine să le mai spună din 
când în când la ce ar trebui să se gândească. Românii au televizoare peste tot, 
antenele parabolice sunt pe toate colibele, dar nu informaţia lipseşte cel mai mult; 
oamenii au nevoie de interpretări, ei ar vrea înţelesuri. Au nevoie de cineva care să 
le explice viaţa, să reconstruiască sensuri, să le spună ce să înţeleagă din viaţă şi ce 
să facă. Rolul intelectualilor şi al elitei este mai important decât a fost vreodată. 
Oamenii sunt tot mai agresaţi de o viaţă care se desfăşoară rapid, de o succesiune a 
crizelor, de o cerere tot mai mare pentru schimbare. Le este frică de viitor mai ales 
pentru că nu-l înţeleg. Şi-au pierdut încrederea într-un stat care nu-i mai 
protejeazăşi care este tot mai greu de întreţinut din puţinele lor resurse. Un stat 
care le transmite doar mesaje pe care ei nu le pot interpreta decât ca ameninţări. Se 
uită la oamenii bogaţi sau la cei care se descurcăşi au impresia (de multe ori 
fondată) că sunt nişte hoţi care i-au furat sau care le fură mereu resursele. Văd 
politicienii care se ceartă la televizor, dar care se interesează de el, omul simplu, 
doar în campania electorală.(571/697) Chiar dacă cifra nehotărâţilor avansată de 
Roberta Anastase este aberantă, nici cei vreo 60% care probabil vor merge la vot la 
alegerile viitoare şi vor vota o iluzie, o speranţă sau vreo găleată primită de la 
domnii candidaţi nu vor avea suficientă justificare sau întemeiere rațională pentru 
gest. 


În fond, domnişoara pedelistă are toate motivele să vorbească despre milioane 
de nehotărâţi, de perplecşi, de păcălici care încă nu au înţeles ce fericire ne aduce 
actualul guvern. Dacă am avea un popor de oameni hotărâți, atunci nu am fi în 
situaţia de a o vedea pe ea cocoţată pe unul dintre cele mai înalte scaune ale puterii 
din România doar pentru simplul motiv că este recomandată de victoria lui Traian 
Băsescu la preşedinţie. 

Un popor de oameni hotărâți nu s-ar arăta nepăsător şi complice la prăbuşirea 
sistemului public. Puţini participă activ la jaful naţional, alţii însă au fost prea 
proşti să urmărească o idee până la capăt, unii sunt complici doar pentru că sunt 
demagogi perfecţi şi fac politică doar din gură, alţii pentru că le este lene, mulţi 
politicieni pentru că se uită doar în reflectoarele de pe platourile de televiziune. 
Nici o scânteie de orgoliu, nici o tresărire la gândul că bunurile comune sunt şi ale 
lor, nu sunt ale nimănui dacă sunt publice. Nehotărârea de acest tip, adică un fel de 
lene de a acționa, ne-a transformat într-un fel de popor vegetal, cum scria demult 
Ana Blandiana, care nu se revoltă, indiferent de cât de aberantă este apăsarea sau 
nedreptatea pe care o simte. 

În timp ce milioane de francezi ies în stradă ca să se opună unor modificări 
aduse Codului muncii de la ei, în care se atentează la primul contract al tinerilor, la 
noi sindicaliştii ies în fața clădirii guvernului şi dansează „pinguinul“, râzând şi 
legănându-și grațios fundurile. Îmi închipui ce uluire trebuie să fi fost pe faţa 
străinilor care vedeau feţele zâmbitoare ale celor ce dansau în şiruri nesfârşite, cu 
frenezia performării unei înjurături colective. Să fi fost acesta dansul neputinței, al 
disperării faţă de tăierea unei treimi din salariu sau de concedierile masive 
promise? Eram nehotărâţi, nu ştiam să alegem între sentimente contrare? 


Când studenţii greci se bat cu trupele poliției înarmate până în dinţi, 
sindicalişti noştri se mulțumesc să facă glumiţe la televizor despre înălțimea lui 
Boc. Cum să merităm un alt destin dacă nu investim nimic pentru el? Nici muncă, 
dar nici jertfă, cum ar fi spus Eminescu. Dacă un om disperat s-a aruncat de la un 
balcon în mijlocul parlamentarilor, vrând să tragă un semnal de alarmă, aproape 
toți românii s-au cutremurat pentru o clipă, apoi toţi şi-au revenit la normal, 
indiferent de poziția politică: „Domnule, băiatul ăla era nebun! Ce dracu” a crezut 
el că va rezolva cu asta, în plus, avea şi un copil!“ Da, probabil că era nebun, 
prieteni, sau înnebunise în faţa lașităţii generale. 

Nehotărâţi par şi cei din opoziția politică. Comunicarea politică a opoziției este 
parcă marcată de indecizie şi inconsistență, de vreme ce liderii sunt lăsaţi fără 
susţinere să se bată pe la televizoare, pe teme secundare. Nimeni nu a încercat să ia 
programul electoral al partidelor de la putere şi să facă o comparație cu ceea ce s-a 
făcut de fapt. Este un mecanism pe care oamenii l-ar fi înțeles foarte uşor. Nu ar 
mai putea spune acum o „misă“ (scuzaţi barbarismul lingvistic şi sonoritatea 
apropiată de Mişcarea de Integrare în Absolut...) că 76% din tre români sunt 
nehotărâţi şi aşteaptă cu sufletul la gură rezultatele unei guvernări fără imaginație, 
doar cu o austeritate gratuităşi cu suferință populară fără rezultat strategic. Dacă o 
țară întreagă se rezumă la a-l ataca de câţiva ani doar pe Traian Băsescu şi pe 
familia lui, atunci să nu ne mirăm dacă PDL va creşte într-o zi ca Făt Frumos sau 
că se va căsători cu Albă ca Zăpada, iar poporul va dansa la nunta lor, va bea vin 
cu găleata, va lua şi merinde pentru acasă, apoi va merge năuc la urne şi va vota 
sub impresia că viaţa, iată, este frumoasă. Sigur, este puţin probabilă această utopie 
a puterii, dar opoziția a mai câştigat de două ori alegerile şi totuşi a pierdut 
puterea. 

Da, suntem admirabil de nehotărâţi, aş putea spune, pastişându-l pe generalul 
Berthelot, dacă nu ne-am hotărât, după douăzeci de ani, să nu mai votăm oameni 
fără expertizăşi nici să nu confundăm rotația politicienilor cu rotația culturilor. 
Dacă am fi fost hotărâți, am fi învăţat că nu este normal să facem aceeași greşeală, 
dar să aşteptăm să obținem rezultate diferite, adică mai bune. Un popor de 
nehotărâţi are zei falşi şi nu crede în solidaritate, nici în valori. Nu admiră pe 
nimeni şi mânjeşte cu noroi statuile când nu-l vede nimeni. De ce? Uite aşa, de-al 
dracului! 


Nehotărâţii nu-și asumă nici o responsabilitate, aşteaptă să li se dăruiască 
libertatea sau demnitatea. Chiar putem crede că viața nu costă nimic, că nu trebuie 
să investeşti nimic pentru a câştiga respectul şi demnitatea? Trebuie doar să te 
naşti în „locul potrivit“, cum ne spune zilnic de pe televizoare un cântec imbecil, 
nu trebuie să investești nimic în propria ta eliberare, în construcția destinului tău? 
Probabil căşi asta înseamnă să fii nehotărât, să mori ca măgarul lui Buridan, 
neştiind între ce fericire să alegi: cea portocalie, cea roșie sau cea albastră. 

Nehotărâţi cu carieră istorică, întoarcem armele (ce sintagmă tristă!) împotriva 
celui care ne-a fost tovarăş de drum la un moment dat, uităm imediat că am 
participat la urcarea unui politician pe cal şi ne dezicem înainte de a cânta cocoșul 
a treia oară. Nu putem duce la capăt proiectele şi ne schimbăm foarte repede 
convingerile, după cum bate vântul. Mereu nehotărâți, suntem spectatori la propria 
dramăşi poate că acest lucru ne dă singura certitudine solidă, certitudinea că 
suntem victime inocente şi, deci, nu avem nici o responsabilitate pentru ceea ce ni 
se întâmplă. În tara nehotărâților fericiţi, victimele benchetuiesc alături cu agresorii, 
pe care îi schimbă din când în când. Între timp, nu observă că trenul a rămas în 
stație, a fost tras pe linie moartăşi, din ce în ce mai rar, cu tot mai multă scârbă, 
unii le flutură cartoane cu peisaje pe la geamul vagonului de clasa a doua în care 
s-au suit de mai bine de două decenii. 


14 martie 2011 


REGULA DE AUR A POLITICII 


Cu mai bine de două decenii în urmă, am început să scriu despre politică. Era 
în 1990, eram jurnalist şi am deschis într-un ziar din Valea Jiului o rubrică, „Ce 
ştim şi ce nu ştim despre democrație“, titlu pe care nu-l alesesem eu, ci prietenul 
meu, Mircea Bujorescu. Venea o lume nouă peste noi, era entuziasmant, dar multe 
lucruri care ieşeau din catacombele istoriei ne păreau de neînțeles. Ca să înțeleg 
mai bine, m-am apucat de scris şi de citit. Am căutat înțelepciunile politicii la 
Aristotel, la Hobbes sau Locke, la Rousseau sau Montesquieu. Esenţa, înțelegeam 
eu, este dată de asocierea şi respectarea unor reguli şi valori comune, legea trebuie 
să fie dincolo de subiectivitate. 

Poate erau prea vechi, m-am gândit în sinea mea, dar Max Weber, Tocqueville, 
Spengler, Paretto, Marx ori chiar Machiavelli sigur au fost mai aproape de 
modernitate şi au descoperit că regula trebuie căutată în scanarea intereselor 
individuale şi de grup, în ciocnirea lor şi în organizările sociale şi relaționale 
bazate pe acestea. 

Şi acum, înainte de culcare, mai hoinăresc printre pagini scrise de Hannah 
Arendt, Sartori, Wright Mills, Bourdieu, contemporani care au căutat să ne arate 
cum democraţia se poate falsifica și transforma în contrariul ei și cum sclavii îşi 
pierd în primul rând libertatea de spirit, celelalte forme ale libertăţii le cedează, le 
vând sau le sunt luate pentru că nu le înțeleg valoarea şi devin sclavi de bunăvoie 
sau fanii propriilor torționari. 


M-am apucat de cercetări sociologice și am crezut că regula de aur a politicii 
este rezonanța liderilor cu așteptările maselor. Am crezut că liderul, luminat de 
simpatia băii de mulțime şi de vreo sclipire interioară de moralitate sau de minimă 
inteligență, poate construi, împreună cu echipa sa, proiecte care să elibereze 
poporul din neştiință, pasivitate şi lene, prin constituirea unor majorităţi care 
pornesc şi fac să duduie motorul societății. Când acesta porneşte, încrederea 
socială activează milioane de oameni, care prin entuziasmul şi sacrificiul lor 
construiesc o lume tot mai bună, tot mai dreaptă, unde cei puternici sunt constrânși 
sau interesați să aibă grijăşi de cei slabi, de aceia care au pierdut competiția. Am 
văzut apoi cum cercetările mele puteau fi uşor înlocuite cu o oglindă în care liderii 
să se vadă frumos. 

Am intrat în politicăşi am crezut că regula de aur a politicii este căutarea 
interesului comun şi moralitatea, măcar parțială, în acordarea mijloacelor la 
scopuri. Am crezut că echipele sunt în stare să împingă lucrurile înainte, chiar dacă 
trăim într-o ţară în care ne-am dori să mergem înainte, dar stăm cu spatele spre 
viitor. Am învățat acolo că vânătorii de voturi sunt mai importanți decât 
intelectualii sau inginerii sociali, că mercenarii din războaiele politice nu iau pauză 
pe timp de pace, ca să-i lase pe constructori în locul lor, ci transformă piaţa publică 
într-un război continuu pentru că doar la asta se pricep. 

Finalmente, am bănuit că în construirea de majorități găsim regula de aur a 
politicii, că numărul este măsura tuturor lucrurilor (nu în varianta pitagoreică, ci în 
varianta balcanică, a numărului de voturi aduse cu găleata sau cu halbele de bere 
date la schimb în ziua votului). Am constatat că nici majoritatea nu funcționează, 
nimeni nu acceptă statutul de opoziţie, nimeni nu acceptă până la capăt această 
regulă. 

Poate că în consens se află regula, formula de aur, acea idee care ne va ajuta să 
înţelegem totul, trecutul, dar şi viitorul ţării noastre, adică viitorul copiilor noştri. 
Consensul pe marile teme şi valori se va impune cu siguranță, mi-am zis, nu există 
națiuni sinucigașe, doar oamenii izolați se sinucid. Am crezut multă vreme că în 
faţa pericolului vom putea găsi dramul de inteligență necesar pentru a căuta mai 
degrabă ceea ce ne uneşte decât ceea ce ne desparte. 


Nu se poate acum, mi-am zis, poate că trăim un timp lepros, în care 
individualismul este potenţat de uluială în fața libertăţii de a alege, şi, vorba lui 
Sartre, această libertate ne împovărează. Dar, cu siguranță, elitele sunt cele care 
construiesc istoria, ele reacționează şi dau sensul, negociază cu eternitatea în 
numele tuturor. Cred că am răspunsul, m-am gândit, regula de aur a politicii ar 
trebui căutată în afara politicii, pentru că politica trebuie să fie doar teckne, cum 
spuneau vechii greci, doar unealtă, instrument. Elitele sunt cheia, aşadar, prieteni — 
patroni de presă, moguli, mogulași ori simbriaşi la moguli — promovați o elită 
românească, nu doar intelectuali care se uită narcisistic în camera de luat vederi. 
Căutaţi şi prezentați oamenilor excepționalitatea din alte domenii, în jurul acestor 
oameni se va reclădi speranţa și încrederea că România este un loc prietenos şi 
normal de pe pământ, în care se va putea trăi normal, bine şi frumos. Am crezut în 
regula de aur a elitelor până când, într-o seară, am văzut la televizoarele cele multe 
ale patriei cum se aliniaseră la mesele unui banchet în cinstea prietenului meu 
Marian Vanghelie, aflat în rebranding, un fost lider providenţial al României, un 
fost preşedinte al Academiei, jurnalişti, popor. M-am uitat, prostit, chiar şi la 
reluări. Nu-mi venea să cred, dar, minunându-mă, mi-am dat seama că regula de 
aur era aproape, nu trebuia căutată în tratate sau cercetări complicate. În marea 
mea uimire mi-am adus aminte despre o formulă pe care un prieten, republican cu 
pedigree, mi-o spune din când în când, dar pe care până acum n-am înţeles-o şi nu 
am băgat-o în seamă pentru că, în aroganța mea, am crezut că voi găsi o alta, mai 
intelectuală. 

REGULA DE AUR A POLITICII ESTE URMĂTOAREA: CINE ARE 
AURUL FACE REGULA. 


9 martie 2011 


IUBIND CU DISPERARE ROMÂNIA 


Scrisoare către un tânăr care nu a găsit încă motive să iubească 
România 


Există un timp al iubirii şi unul al îndepărtării de iubire. Vorbele înţeleptului 
Solomon îmi răsună în urechi destul de des. Se spune că, în tinereţe, regele 
Solomon a scris Cântarea Cântărilor, un imn al iubirii cum nu s-a mai scris 
vreodată, la maturitate a scris Proverbele, mostră de înţelepciune, iar la bătrâneţe 
Ecclesiastul, o operă despre deşertăciune, pustiu şi lipsa de sens a zbaterii vieţii. 
Fiecare dintre vârstele înţeleptului a adus o operă care corespundea cel mai bine 
stării lui de spirit. La tinereţe este iubirea cea care trebuie să ne domine, ea poate 
să ne orbească, să ne facă să trăim mai intens şi să înfăşurăm lumea întreagă în 
dragostea noastră de viaţă. Nevoia de a fi iubiţi este nevrotică, cum spune 
psihanalista americană Karen Horney, „trebuie să mă iubeşti numai şi numai pe 
mine“, trebuie să mă iubeşti pentru ceea ce sunt, nu pentru ceea ce fac. Trăim 
nevoia nevrotică de afecțiune şi de aprobare: nevoia oarbă de a plăcea celorlalți şi 
de a le primi dragostea şi aprobarea. 

Dar şi nevoia de a iubi trebuie să fie la fel de puternică. Nu am găsit încă 
teoretizarea prin psihanaliză sau în alte locuri, dar este clar că iubirea te încarcă de 
energie şi de viaţă, te împinge înspre ziua de mâine cu o forță vitală pe care nu 
avem cum s-o luăm din altă parte. O vreme am locuit lângă o biserică în Cluj şi, în 
zilele de sărbătoare, mă uitam la feţele fără nici un rid ale unor oameni luminaţi de 
credinţa în Dumnezeu, de iubirea pentru lisus, vedeam în privirea lor blândă o 
parte din cer. Vedeam pe feţele lor iubire şi mila pentru celălalt şi asta îmi dădea în 
fiecare duminică un sentiment de înţelegere şi resimţeam o mare emoție pentru 
întreaga natură umană. 


Mă uit de mai multe zile peste răspunsurile unui eşantion de tineri pe care i-am 
întrebat lucruri despre relaţiile cu celălalt şi despre relaţia lor cu ţara şi 
patriotismul. Cei mai mulți dintre ei sunt răniți. Nu le place viaţa pe care o duc, 
abia aşteaptă să plece din România, în altă parte. Încerc să-i înțeleg, nu-i condamn, 
mă uit cu drag şi cu infinită compasiune la ei, mai ales când vorbim în pauzele de 
curs, dar mă întorc acasăşi, singur în apartamentul meu de la Bucureşti, nu pot 
adormi, gândindu-mă ce ar trebui să facem pentru ca tinerii noştri să poată din nou 
să-şi iubeascăţara. Da, prieteni tineri, poate că nu v-aţi născut în locul potrivit, cum 
spune un cântec al vostru, dar nu trebuie să iubiți pentru că viaţa v-a adus ceva 
gratis, pentru că soarta v-a paraşutat într-un loc fără de griji. E adevărat, nu mă pot 
opri din a scrie cu îngrijorare despre nimicniciile de fiecare zi ale semenilor noştri 
sau despre politicienii corupți, despre modul în care ne ucidem viitorul cu mâna 
noastră, dar niciodată nu mi s-a făcut chiar atâta lehamite, încât să moarăşi ultima 
speranță. Nu sunt fericit cu ceea ce se întâmplă, dar scriu cu disperarea că poate 
mă aude cineva, poate sunt oameni care vor reuşi să se uite dincolo de ciorovăiala 
zilnică a politicienilor şi vor putea să meargă mai departe cu sufletul neîntinat de 
zoaiele şi de noroiul zilnic. 

Dragostea este îndelung răbdătoare, ne spune în Capitolul 13 al Primei Epistole 
către Corinteni, este plină de bunătate: „Dragostea nu pizmuieşte, dragostea nu se 
laudă, nu se umflă de mândrie, nu se poartă necuviincios, nu caută folosul său, nu 
se mânie, nu se gândeşte la rău, nu se bucură de nelegiuire, ci se bucură de adevăr, 
acoperă totul, crede totul, nădăjduieşte totul, suferă totul.“ 


Nu trebuie să iubeşti ca mulţumire pentru ceva, poți iubi cu disperare doar 
pentru nevoia înălțării pe care ţi-o dă iubirea. Trebuie să îţi dezvolţi capacitatea de 
a iubi ca o formă de înălțare în umanitate şi spiritualitate. Iubim prin ceea ce avem 
mai bun, iubind luminăm partea cea mai bună din noi, cum spunea Octavian Paler. 

Tinere prieten, poți pleca departe de România, dar nu pentru a nu te mai 
întoarce, nu pentru a te pierde într-un peisaj străin, ci dacă ai un proiect personal 
puternic. Poţi visa să ajungi un mare savant, să-ţi fie recunoscut vreun talent, dar 
nu cred că poţi să-ţi iei lumea în cap pentru speranţa că dincolo mănânci mai bine 
ori pentru că acolo o să-ţi poţi cumpăra mai repede maşină sau casă. Nu ştiu dacă 
dincolo ai mai multe şanse, în lipsa unui proiect foarte clar şi a unei dorinţe 
nestăvilite de a munci până la epuizare pentru el. Ai mari şanse de eşec dacă nu te 
poartă un vis, un vis mai puternic decât tine, mai puternic decât naturala dorinţă de 
a face doar un minim efort pentru maximum de rezultate. 

Este adevărat, uneori societatea noastră poate să-ți ucidă speranţa, dar când este 
o speranţă puternică, ea nu moare prea uşor. Speranţa nu este o strategie, este 
adevărat, dar speranţa poate fi bazată pe un proiect mare, pentru care în fiecare zi 
faci câte ceva. Speranţa devenirii unui tânăr trebuie să-i poarte paşii prin toate 
bibliotecile unde poate să-și şlefuiască mintea şi sufletul, apoi își caută un 
magistru, un om care să-i îndrume primii paşi spre a-şi îndeplini visul acela mare. 

Dragă prietene, nu văd altă mare modalitate de a deveni un om realizat, de a 
trăi mai bine, de a fi respectat, decât prin intermediul realizării tale ca om, ca 
specialist, ca o parte excepţională dintr-o reţea care face ceva pentru societate. 

Dar pentru acestea este nevoie să visezi la ceva înalt şi să cauţi modele, să cauţi 
un magistru care să te îndrume. Chiar nu ai găsit pe nimeni în viața asta căruia ţi-ar 
fi plăcut să-i semeni? Gândeşte-te bine, poate vreun profesor, un antrenor, poate ai 
văzut pe cineva la televizor, poate poţi admira un părinte, un unchi sau vreun 
prieten de familie... 


Poate România nu este locul potrivit, dar, dragul meu prieten tânăr, tu ai un 
proiect pentru care ai făcut ceva, l-ai gândit, ai făcut vreun efort? Înainte de a vrea 
să pleci din România fără a te uita în urmă, încearcă să faci o contabilitate mică. 
Câte ore pe zi ai alocat în ultima vreme visului tău, proiectului tău personal? Dacă 
încă nu ai acest proiect, măcar ai visat la el cu ochii deschişi? Te-ai gândit măcar la 
mijloacele prin care visul tău poate fi atins? 

Am cunoscut mulți români nefericiți în străinătate, mulți români cu destine 
mediocre care înjurau ţara de adopţie, aşa cum înjurăşi România. Probabil că 
fiecare societate are lucruri pentru care merită blamată, aşa cum sunt sigur că 
putem găsi lucruri bune oriunde am merge. Doar proiectul nostru este cel care se 
poate lovi de bariere sau poate să valorifice oportunitățile. Nici o societate nu cred 
că este bună în sine şi nici paradis absolut pentru toţi locuitorii ei. Dacă vom avea 
puterea să credem în ceva, atunci poate vom reuşi să schimbăm lumea noastră. Dar 
schimbarea trebuie să înceapă cu noi. Schimbarea trebuie provocată, istoria trebuie 
provocată. Trebuie să aşteptăm ca istoria să ne scoată în faţă o mare ocazie pentru 
a reuşi să ne remarcăm? Poate că trebuie să ne gândim noi primii să încercăm cu 
toate puterile noastre să modificăm cursul lucrurilor înspre realizarea proiectului 
nostru. 

Am citit, în ultima vreme, două lucruri care m-au şocat şi pe mine. 

Mai întâi declaraţia unui vameş de la Moraviţa: „Am atâția bani, că pot să 
măşterg la fund cu ei! Dar nu pot să mă opresc, mă, nu pot să nu mai iau! Mi-a 
intrat în sânge!“ Da, prietene, asta este 
o parte din realitatea crudă a zilelor noastre. Acest vameş vorbeşte pentru o masă 
destul de mare de funcționari publici care au intrat într-un sistem corupt, care 
alimentează politicienii cu resurse. Ce facem în această situație? Plecăm din ţară? 
Putem să nu participăm măcar noi, personal, la ticăloşia generalizată. Putem să 
promovăm alte valori în grupul nostru de prieteni, putem să ne educăm copiii 
altfel, putem să ne opunem acestor practici. Să nu uităm că practica aceasta a 
corupției are cel puţin două părți care câştigă, în detrimentul interesului colectiv. 
Nu doar vameşul este vinovat că pretinde şpagă, sunt vinovaţi şi cei care găsesc în 
contrabandă un mod de a câştiga şi de a nu plăti impozite. Ne putem gândi că o 
parte dintre noi întreţinem, din comoditate sau din conformism, chiar practicile de 


care ne plângem. Acceptăm şi nu ne opunem, uneori chiar ne convine acest lucru, 
este de cele mai multe ori o complicitate generală la cele mai proaste obiceiuri ale 
noastre. 


Un al doilea lucru care m-a şocat a fost un articol scris de Mircea Eliade în 
1934, deci atunci când avea 28 de ani. Mircea Eliade vorbeşte despre imaginea 
noastră proastă în lume şi despre faptul că hoția noastră devenise proverbială. lată 
ce proverb citează el dintr-un almanah al vremii: „Când cineva fură, este clepto- 
manie. Când mai mulţi fură, se numește manie. Când un popor fură, este 
România.“ 

Revoltat, tânărul Eliade se întreabă retoric dacă nu ar trebui să ne crape obrazul 
de ruşine, dar eu mă îngrijorez de faptul că este deja atât de veche meteahna, încât 
a devenit un comportament generalizat social. Deci, vameşul acela de la Moraviţa 
vorbeşte deja despre un fel de ADN cultural. Este un obicei pe care trebuie să-l 
schimbăm, nu cred că avem voie să ne resemnăm ori să plecăm din ţară pentru 
asta. Indiferent ce ne arată fiecare zi trăită în România, nu cred că trebuie să ne 
luăm lumea în cap, nu cred că trebuie să plecăm oriunde în lume, chiar fără nici un 
proiect personal. Motivația negativă de a părăsi România pentru că este un loc 
urât, fără morală, fărăşanse pentru tineri, fără viitor nu poate să ne împingă spre 
ceva în viaţă. Este greu să credem că acest lucru ne va ajuta să ne împlinim undeva 
în altățară. 

Mircea Eliade a plecat din România, dar nu pentru a nu se mai întoarce. A 
plecat în India, apoi în lumea largă pentru a studia marile religii ale lumii, a plecat 
să împlinească un destin. Împrejurările istorice au făcut să nu mai poată reveni în 
patrie, dar acest lucru a fost o rană pe care a purtat-o peste tot, până la sfârşitul 
vieții sale. A reușit să devină una dintre personalitățile lumii pentru că a avut un 
proiect. Nu s-a despărțit de România cu ură, a purtat-o peste tot, a arătat-o lumii 
prin partea ei de mister, nu prin noroiul care o aseamănă cu alte ţări. Tinere 
prieten, Mircea Eliade avea 28 de ani şi era revoltat când scria articolul citat, dar 
încheia acel articol din Vremea cu următoarele cuvinte: „Trebuie să iubeşti 
România cu frenezie, s-o iubeşti şi să crezi în ea împotriva tuturor evidenţelor — ca 
să poţi uita gradul de descompunere în care am ajuns.“ 


Dacă, prietene, nu-ţi propun să gândești pozitiv, cred însă că gândirea pozitivă 
este o ideologie a controlului social. Îți propun să iubeşti ceva cu disperare, 
împotriva evidențelor, mai ales pentru că este lucrul cel mai uşor de făcut la vârsta 
tinereţii. Dacă nu-ţi poţi iubi patria, atunci încearcă să-ţi iubeşti propriul vis, 
propriul proiect. S-ar putea să găseşti într-o zi România printre lucrurile din viaţa 
ta ori să descoperi că face parte din visul tău. 

În fiecare zi mă gândesc la ţara noastră cu îngrijorare şi nu-mi este ruşine să 
spun că îmi iubesc ţara cu disperare, împotriva tuturor evidenţelor, împotriva 
tuturor raționalizărilor, împotriva tuturor probelor care arată că descompunerea 
este totală. Nu e un moft acesta, nu e o demagogie, este pur şi simplu nevoia de a 
crede că mâine dimineaţă va răsări soarele şi nevoia de a iubi, nevoia de a crede în 
valori. Iubind România cu disperare, fără motive palpabile, putem să ne 
reinventăm pe noi înşine şi să refuzăm să facem parte din nepăsarea generală. 


14 martie 2011 


CU REALISM, DESPRE O FORŢĂ A VIITORULUI 


Nu este chiar discriminare 

Dacă folosim mai tot timpul termeni de victimologie şi ne uităm în statisticile 
oficiale, putem vorbi de o discriminare a femeilor cu referire la politică. Dar nu 
este o discriminare în sensul clasic, este mai mult o subreprezentare a femeilor în 
funcţii publice. Discriminare era atunci când dreptul de vot sau dreptul de a par- 
ticipa pe liste era îngrădit, acum avem doar consecinţele unei situaţii trecute de 
discriminare. Acum există libertatea, deci condițiile formale de participare egalăşi 
acces. Nu este mai puţin adevărat că politica este încă dominată, ca şi viaţa socială 
în general, de androcentrism. Moştenim o inegalitate istorică, care creează efecte 
de inechitate, dar nu este vorba de discriminare. Sigur, am mai putea încă face câte 
ceva în materie de legislaţie sau de modificare a Constituţiei, dar lucrurile nu s-ar 
schimba fundamental. O lege care să meargă, în trepte, spre paritate la prezenţa 
bărbaţilor şi a femeilor pe liste poate ar trebui gândită, dar nu este sigur că ar face 
minuni. Dacă luăm exemplul Franţei, legea parităţii există, dar Franţa a reuşit doar 
optimizarea prezenţei femeilor la nivel local sau regional. În rest, pentru politica 
națională, prezența femeilor este una dintre cele mai slabe din Europa. 
Experimentul cu paritatea pe liste pentru Parlamentul European a arătat că a 
produs nişte politicieni pe care nu-i cunoaște nimeni în Franţa, deci eficienţa lor 
este foarte scăzută. 


Nu sexul este determinant al votului, ci partidul politic 

Şi eu am crezut o perioadă în ideologia feminizării politicii sau a administraţiei 
ca soluţie de a optimiza calitatea clasei politice, dar pe măsură ce am studiat mai 
cu atenţie problema, aş putea spune că nu mai sunt atât de entuziast faţă de această 
idee. În primul rând, pentru că nu sexul candidatului este, în România, determi- 
nantul general al alegerii, ci partidul din care face parte candidatul. Decisivă pentru 
schimbarea situaţiei angajamentului femeilor în politică este voinţa de schimbare 
din interiorul clasei politice de la noi. Degeaba sunt îngrămădite femei pe listele de 
vot, procentul celor care sunt alese cu adevărat este foarte mic, deci avem un 
randament foarte slab. 


Nu e un război între femei și bărbaţi 

Unele femei din politică spun prostii atunci când vorbesc despre un război între 
bărbaţi şi femei în politică. Acest război nu există, uneori se întâmplă chiar invers, 
adică sunt promovate femei în politică doar pentru că sunt femei, sau doar pentru 
calitățile care derivă din feminitatea lor. Partidele socialiste şi social-democrate au, 
în Europa, reguli clare de prezenţă a femeilor pe liste la toate nivelurile, dar încă 
nu au realizări spectaculoase. Nici acest lucru nu este normal. Nu misoginismul 
politicienilor blochează accesul femeilor serioase, ci prostia sau imoralitatea 
bărbaţilor, lipsa lor de maturitate şi imoralitatea cu care gestionează resurse în 
spaţiul politic sau public. Scriam odată că femeile adevărate vor putea intra în 
politică atunci când vor ieşi nevestele politicienilor sau secretarele şi nu cred că 
suntem departe de această realitate. Femeile trebuie votate pentru că fiecare în 
parte reprezintă o soluție mai bună decât un bărbat cu care concurează. Dar pentru 
asta, femeile trebuie să-și dorească puterea, pentru ca apoi s-o poată gestiona cu 
responsabilitate. Avem experienţa celor care se lasă propuși pentru funcţii, apoi nu 
se simt datori cu nimic: voi ați vrut-o, ne spun, eu nu mi-am dorit. Femeile nu 
trebuie să se lase cerute, pentru a deveni mirese politice, trebuie să se bată cu 
bărbaţii pentru că au toate şansele să câştige. 


Românii ar vota o femeie preşedinte 

Blocajul psihologic al alegătorilor români faţă de un preşedinte femeie există 
încă, dar într-o măsură tot mai diminuată. Cred că femeile trebuie să dea lupta 
propriei lor eliberări. Nu vreau să spun că trebuie să stăm cu mâinile în sân, trebuie 
să articulăm politici inclusive, dar lucrurile au şi o dinamică a lor. Cel mai 
important lucru pe care trebuie să-l facă femeile, mai ales în campaniile electorale 
majore, este transformarea unor teme ale preocupării feminine în teme politice. 
Cred că asta ar schimba politica în mai mare măsură decât prezenţa lor 
proporțională pe liste. Altfel spus, femeile pot muta jocul pe terenul lor. Temele 
vieții sunt mai apropiate de femei, iar politicienii bărbaţi se ocupă mai ales de teme 
care sunt mai competitive, mai militariste: securitate națională, reforme 
macrosociale, controlul social, promovarea inițiativei economice, bani şi altele. 
avortului sau creşterii copiilor, ale delincvenţei juvenile. Aici văd eu una dintre 
formele schimbării fundamentale a politicii pe care ar putea-o orchestra femeile 
din politică. E adevărat, există în politica de azi o concepție politică a alegerii unui 
succesor şi aceasta este greu surmontabilă de candidaţii femei, însă nu este 
imposibil. Între femei şi bărbaţi există diferenţe, dar nu putem vorbi despre tipul de 
femeie politician ca fiind diferit de bărbatul politician. În Europa, femeile votează 
mai mult cu dreapta, iar bărbaţii cu stânga, dar în politica românească diferenţele 
sunt foarte mici: şi bărbaţii, şi femeile votează la fel, sunt la fel de absenteişti şi la 
fel de dezamăgiți de instituţii şi politicieni. 


Nu avem dovezi că femeile ar face lumea politică mai bună 

Dar nu avem alte dovezi că femeile ar face politica mai morală, mai angajată, 
mai pură, mai umană. Prostia şi ticăloşia sunt egal partajate între sexe. Pentru a 
face politică națională trebuie şi experienţă politică sau administrativăşi aici apare 
o oportunitate: femeile pot câştiga bătălii pe ringurile politicii locale şi de aici pot 
fi selecționate apoi pentru politica naţională. Trebuie femei cu temperamentul 
necesar pentru a face față în politica naţională. O soluţie ar fi să atragem cât mai 
multe femei puternice în politică, pentru că există o şansă foarte bună în politica de 
la noi: aşteptările cele mai importante ale românilor sunt legate de educație şi de 
sănătate. Ce le împiedică pe femei să intre în bătălia politicăşi să demonstreze că 
sunt mai credibile decât bărbaţii? Nu cred că ajută foarte mult utopia că femeile ar 
face lumea mai bună dacă ar invada politica. Din nefericire, politica modernă face 
să se uniformizeze comportamentele, pentru că este o politică bazată pe violenţă, 
pe agresivitate şi pe competitivitate exacerbată, valori mai degrabă masculine. 
Acestea sunt datele problemei, ele nu se schimbă prin faptul că legiferăm nişte 
politici de discriminare pozitivă. Femeile care răzbat în politică sunt cele care se 
adaptează la acest stil de competiţie. Societăţile și comunitățile se bazează mai 
mult pe dominare decât pe asociere sau colaborare. Femeile nu au ce face cu unda 
lor de lirism sau de emoție în competiţia politică. Puterea politică atrage inegal, dar 
atrage oameni de un anumit fel, fie că sunt bărbaţi, fie că sunt femei. Femeile care 
au ajuns în funcții fiind nominalizate sau alese nu au ajuns acolo pentru că s-au 
comportat ca nişte călugărițe sau asistente medicale. 


Femeile ce fac în politică? 

Cea mai mare problemă a femeilor din politică este că nu fac decât să se 
conformeze unei culturi macho şi, de multe ori, după ce ajung în funcţii publice nu 
fac decât să lupte pentru conservarea sistemului. Am văzut femei care după ce au 
ajuns în funcții de conducere s-au înconjurat de bărbaţi şi nu au făcut decât să 
închidă breşa pe care ele însele au deschis-o în sistem. Devin mândre dacă sunt 
acceptate într-o lume a bărbaţilor, iar acolo tind să-i imite pe bărbați. După 
extragerea Monei Muscă din politica noastră, puţine femei au mai luat proiecte pe 
care să le promoveze. Vedeţi ce iniţiative legislative şi ce declaraţii politice fac 
femeile din Parlamentul României şi o să înțelegem că femeile participă la 


reproducția unei culturi masculinizate și a unei viziuni despre concepția politică 
birocratizatăşi inventată de bărbaţi. Şi femeile participă la propagarea unui stat 
indiferent, sunt surde la nevoile grupurilor vulnerabile sau ale oamenilor cu nevoi 
speciale. Mitul că femeile votează bărbaţi este o legendă urbană, soră cu cea după 
care femeile merg doar la un ginecolog bărbat, nu femeie. Într-un sondaj pe care 
l-am realizat în 2010 cu Institutul Român pentru Evaluare şi Strategie — IRES, la 
întrebarea dacă ar vota un președinte femeie, 67% dintre români răspund afirmativ. 
Dacă ne uităm la distribuţia pe sexe, vedem că femeile depășesc 70% ca răspuns 
afirmativ, iar bărbații se plasează undeva în jur de 60%. 


Femeile sunt totuşi forţa viitorului 

Cred totuşi că feminizarea politicii ar modifica sensul unor politici publice şi, 
poate, prin aceasta s-ar schimba şi politica. Dar trebuie să nu ne mai bazăm pe 
utopii sau pe fantezii feministe, pentru că există premise reale ca pe viitor 
ascensiunea femeilor spre politică să fie rapidăşi consistentăşi în România. Mă 
bazez pe o serie de procese sociale care sunt în plină desfăşurare şi care, cu 
siguranţă, vor schimba destinul politic al femeilor. Dacă ne uităm în statisticile 
privind structurile educaționale, vedem că femeile încep să aibă un indicator de 
absolvire a studiilor universitare superior bărbaţilor. În domeniul educaţiei, 80% 
dintre angajați sunt femei, 70% dintre medici şi 91% dintre farmacişti sunt angajaţi 
care au schimbat rochia cu ţinuta office. Femeile sunt prezente în proporţie de 
peste 50% şi în facultăți tehnice şi de construcții, facultăţi care, tradiţional, 
pregăteau profesii masculine. Aproape 40% dintre întreprinzătorii români sunt de 
asemenea femei, iar rata şomajului la bărbaţi este mai mare cu peste două procente 
faţă de cea a femeilor. 


Vorbim despre o forţă viitoare a femeilor, în care cred cu adevărat. Când 
bărbaţii vor pierde majoritatea, pe care deja încep s-o piardă, şi femeile vor deveni 
oameni politici. Evident, nu trebuie să rămânem pasivi, nu trebuie să ne oprim în a 
promova egalitatea de gen, trebuie să respingem formele de discriminare dintre 
sexe şi să monitorizăm rezultatele. Dar să fim realişti, se deschide o competiție 
pentru viitorii o sută de ani. Într-o competiție unde femeile sunt favorite, vor 
câştiga sigur. 


28 martie 2011 


LA JUDECATA DE APOI A POLITICII 


Partide vii, partide moarte 


Partidul Poporului este de aproape un an un partid politic în toată regula. S-a 
născut într-un moment în care Dan Diaconescu fusese arestat de DNA pentru ceva 
şantaj de presă. Atunci, Dan Diaconescu a mizat pe un model deja descoperit, 
poate din întâmplare, de Sorin Oprescu sau de George Becali. O revoltă a oame- 
nilor împotriva instituțiilor şi a politicienilor pe care-i consideră hoți şi 
incompetenţi, drept pentru care manifestă simpatie faţă de orice situaţie de 
victimizare. Jurnaliştii, indiferent cum își fac meseria, sunt singurii care au mai 
rămas să denunțe abuzurile politicii şi păstrează o anumită simpatie a publicului. 

Alături de Dan Diaconescu, considerat nevinovat de către opinia publică, 
partidul lui a început să existe prin emisiunile OTV şi în sondajele de opinie ale 
sociologilor. A ajuns la o încredere mai mare decât cea pe care o avea partidul de 
guvernământ, iar Dan Diaconescu, la o încredere mai mare decât cea în preşedinte, 
care tocmai lansase strategia tăierilor de salarii și pensii. E adevărat, nu a ajuns la o 
intenție de vot mai mare de 15%, dar a tinut-o aşa constant. Săptămâna trecută, 
când am realizat cel mai recent sondaj de opinie pe un eşantion naţional, Partidul 
Poporului avea încă 
o intenție de vot de 9%. Deci, partid parlamentar puternic, practic al patrulea partid 
din România, mai tare ca PRM, ca UDMR sau PC, partide care conduc sau au 
condus multă vreme România. Și totuși, în instanță, săptămâna trecută, trei 
judecători nu au lăsat acest partid să se nască; l-au respins. Nu discut motivele, 
probabil au avut dreptate, şi nici actul în sine, întrucât acestea nu sunt importante 
pentru ceea ce vreau eu să spun. 


Trebuie doar să ne întrebăm dacă partidul acesta a existat sau nu, dincolo de 
acte, căci a fost votat în sondaje de opinie publicăşi a înfiinţat sute de filiale, a 
înscris sute de mii de membri, dacă este să-l credem pe Dan Diaconescu. 

Da, partidul acesta există, pentru că partidele politice au următoarea 
caracteristică paradoxală: pot exista înainte de a se naşte și pot să viețuiască, moarte, multă 
vreme înainte de a se fi desființat cu adevărat. 

E adevărat, există multe modalități de a înființa un partid, unele birocratice, 
altele ca întâmplări rezultate din scindări, dar partidele adevărate sunt cele care se 
nasc dintr-o spaimă, dintr-o dorință sau dintr-o speranță. Partidul lui Dan 
Diaconescu existăşi este unul adevărat, indiferent ce va face Dan Diaconescu sau 
fratele lui cu el. Este partidul născut dintr-o spaimă de viitor, asociată cu o speranță 
firavăşi poate că destul de tâmpă. Este partidul pentru care ar vota o mare parte 
dintre oamenii de peste cincizeci şi cinci de ani, oameni de care nimeni nu mai are 
nevoie și cărora nimeni nu le adresează vreodată vreun mesaj. În subteranele 
societăţii sunt milioane de oameni care beau bere ieftină, mănâncă prost şi nu au o 
situaţie sigură, nu ştiu de unde vor lua banii pentru ziua de mâine. 

Nu am interpretat intenţia lui Dan Diaconescu ca una serioasă. Toți 
cunoscătorii de politică au considerat că este o şmecherie oltenească sau că este 
vorba de o modalitate de a negocia cu puterea sau de a se apăra în procese. Alții au 
spus că nu are program, că este doar o afacere. Mi-am zis şi eu, doct, că este un 
partid-franciză sau un partid-crampon, născut pe spatele unei televiziuni populiste. 
Poate că aveam dreptate, dar nu în totalitate. Mulţi au sărit să spună că Dan 
Diaconescu și-a pus fratele în rol de preşedinte la partidul lui încă nenăscut, că 
pseudojurnaliştii lui au devenit un fel de apostoli pentru cauza poporului otevist. 
Un caracalean şmecher, care s-a îmbogățit peste măsură, fără să plătească nici un 
fel de impozite, au spus concurenții lui. Poate sunt ceva adevăruri aici, cunoscute 
sau nu, poate că este și fantezie. Dar aici subiectul nu este Dan Diaconescu sau 
intenţia lui, reală ori nu, de a construi un butic politic. Aici cred că este vorba 
despre oameni. Ca un partid să primească 15% din intențiile de vot, fără să existe 
în acte, trebuie să aibă niște rădăcini în mintea și în sufletul oamenilor. În timp ce 
multe partide au murit demult, chiar dacă din inerție apar în sondaje, în guverne 
sau pe buletinele de vot şi chiar intră în parlament pe bază de mită electorală sau 
prin forme de mită guvernamentală sau şantaj colectiv din bugetul nostru, partidul 


lui Dan Diaconescu este un partid politic viu. Mai viu decât partidele rămase 
moştenire de pe vremea spaimei de unguri sau chiar mai viu decât cele care au 
cântat melodia spaimei de români. Mai viu decât făcăturile unor politicieni, care au 
convertit identitatea şi mijloacele securiste în media de şantaj perpetuu pentru 
întreaga clasă politică sau societate. 


Un partid ca acesta, care nu este făcut cu banii vreunui mare latifundiar şi nici 
prin căpuşarea vreunui mit istoric, are rădăcini în speranța trădată a oamenilor care 
merg la vot de două decenii şi votează policieni care le promit orice, doar până 
trece momentul alegerilor. 

Am fost surprins să descopăr că sunt şi oameni cu studii superioare care spun 
că ar vota acest partid-fantomă. Este adevărat că nu studiile superioare te fac 
neapărat mai deştept, dar sunt destui oameni în România pentru care diploma lor 
nu valorează mai nimic. Unii dintre cei mai tineri au obținut-o poate mai uşor, pe 
la universităţi particulare, dar nu este cazul tuturor. Profesorii sunt umiliți în ţara 
noastră de chioşcari sau buticărese puși în funcții înalte în administrație, iar şcoala 
nu mai reprezintă o miză nici măcar pentru familiile care trebuie să hotărască 
pentru copiii lor. 

Un partid politic se legitimează prin existența unui val de emoție colectivă, 
negativă sau pozitivă, prin dorința de schimbare împărtăşită colectiv. Un asemenea 
partid poate fi oprit să se nască la un moment dat, poate fi compromis de oamenii 
care îl fac, poate fi blocat de autoritățile momentului prin tertipuri judecătoreşti sau 
prin alte manevre balcanice. Dar suferința din viaţa oamenilor şi disperarea lor 
sunt autentice în România și devin tot mai vii pe zi ce trece. Ele nu pot fi 
destrămate cu ușurință, cel puțin atât timp cât o conducere politică, chiar o întreagă 
clasă politică, nu are ca principal scop fericirea oamenilor. Nu macrostabilizarea, 
reducerea inflaţiei, echilibrul dintre venituri şi cheltuieli sau creşterea exporturilor, 
pentru că toate acestea trebuie să fie metode prin care trebuie să ajungem la 
obiectivul principal: o viață mai bună pentru cât mai mulți dintre oameni. Un destin mai 
uman, o calitate mai bună a vieţii, o solidaritate şi o coeziune care să-i ajute să 
trăiască decent pe cei care nu se pot ajuta singuri. Nu idealurile unei stângi care 
vrea o egalitate imposibilă, nici cele ale unei drepte hrăpăreţe, care fură în numele 
sporirii eficienței sociale generale şi al stimulării producătorilor, sunt idealuri 
pentru politică. Atunci când o întreagă clasă politică se limitează doar la 
competiția pentru resurse, la scandalul continuu și la ascunderea intereselor 
clientelei politice după principii de austeritate, atunci este clar că partide de genul 
celui promis de Dan Diaconescu există înainte de a se naşte și nu pot fi ucise prin 
hotărâri ale instanţei. 


Nu ştiu ce va face Dan Diaconescu cu partidul acesta, care a fost declarat mort 
înainte de a primi certificat de naştere. Este treaba lui, el are mize personale și 
duce războaie de tot felul. Dar acest partid își are originea simpatiei și procentele 
din sondaje nu în programele şi telenovelele lui, ci în suferinţa socială, în 
sentimentul nedreptății şi al neputinței. La un moment dat, Diaconescu a ieşit în 
față şi oamenii au crezut că el poate fi eroul. A ajuns la o încredere mai mare decât 
cei mai tari politicieni ai zilei; 48% dintre români declarau, când a fost arestat, că 
este un om în care au încre dere. Între timp, s-a pierdut o parte mare din această 
încredere, lucru uşor de explicat. Poate era o armură mult prea mare pentru el, 
poate că nici n-a înțeles nimic din războiul pentru care urma să fie învestit. Dar a 
avut o clipă de grație, un moment astral, 


o clipă pe care o au puţini oameni şi, de foarte multe ori, nu cei care își doresc cu 
disperare acest lucru. Valul care l-a purtat și pe el câteva luni, spre disperarea 
tuturor politrucilor, nu s-a spart. Este doar la început şi va veni un moment în care 
s-ar putea să provoace un adevărat dezastru la nivelul establishmentului politic. 
Este valul de care trebuie să se teamă partidele care sunt pomădate, vopsite, ținute 
în viață cu televizorul, cu pomenile electorale sau cu falși profeti, scoşi în față de 
păpușarii istoriei. Ar putea fi o zi a Judecății de Apoi a politicii... 


6 aprilie 2011 


JAPONIA DE LÂNGĂ INIMA MEA 


De câţiva ani, tot mai des gându-mi zboară cu drag spre Japonia, teritoriul meu 
de refugiu evazionist. Aveam încă din copilărie o sensibilitate specială pentru 
Akira Kurosawa şi filmele lui. Când am văzut Dodes 'ka-den m-am îndrăgostit 
pentru totdeauna de opera unuia dintre cei mai mari regizori din istoria lumii. Când 
am derapat spre poezie, mi-am găsit refugiu în cele șaptesprezece silabe din haiku 
şi am iubit prin ele lumina pe care o răspândeşte floarea albă de cireş. M-am 
îndrăgostit mai ales de arta plastică a Japoniei. Nichita Stănescu se asemuia la un 
moment dat cu Hokusai, cel nebun după desen. Nichita spunea că este nebun după 
poezie, iar eu eram înnebunit după poezie şi după îngerul Nichita. L-am căutat pe 
celălalt nebun, fratele îndepărtat al lui Nichita. Shibata Zeshin, Hiroshige, Utamaro 
m-au ajutat să-mi recuperez natura uitată undeva în copilărie. De douăzeci de ani 
mă uit la atât de cunoscuta gravură Marele val de la Kanagawa. În primii ani am 
văzut numai valul, nu ştiam atunci mare lucru despre grozăvia unui tsunami. Ce 
val fantastic, mă gândeam, cum se poate dezlănţui natura şi cum poate să domine 
sentimentele artistului! Peste câţiva ani mi-am dat seama că nu este un peisaj, că 
acolo este vorba până la urmă despre oameni. Erau şi bărci printre crestele de val, 
iar peste alți câţiva ani am văzut şi oamenii. Da, Marele val de la Kanagawa este 
un desen despre oameni, doar că oamenii nu se ridică semeţi în faţa valului, ci sunt 
una cu barca, sunt aliniaţi ca o săgeată care ar trebui să spargă acel munte de val 
pentru a reuşi. Nu am fost niciodată în Japonia. Am avut ocazia odată, dar am 
ezitat, poate nu sunt pregătit, mi-am zis. Încă nu am citit destul despre acest 
teritoriu minunat de la celălalt capăt al lumii. Când m-a invitat cineva să plecăm 
într-un fel de vizită oficială la 'Tokyo, m-am gândit că ar fi o blasfemie să trec 
pe-acolo oficial, să mă mişc doar prin saloane oficiale şi hoteluri. Nu puteam 
începe să văd Japonia cu birocraţia şi politica ei. Voiam să mă întâlnesc mai întâi 
cu nişte oameni simpli, ca aceia pe care-i vedem peste tot în lume cu aparate de 
fotografiat. Vreau să văd Japonia de la nivelul oamenilor şi al copacilor, nu din 


cabinetele oficiale şi de la ferestre de zgârie-nori. 


Întreaga cultură japoneză îl reprezintă pe om ca o parte, uneori insignifiantă, a 
naturii. Moartea este normală pentru japonezi. „Moartea este ușoară ca un fulg, 
datoria ca un munte de grea.“ Pentru noi, europenii, omul este mai important decât 
natura, se ridică deasupra ei, cu aroganță, marea lui luptă este subjugarea ei, 
transformarea ei în slujnică docilă. Pentru japonezi, omul este mic, el trebuie să se 
insereze armonios în Marele 'Tot. De aceea, lor nu le e frică de moarte. 

Încet, încet, s-a născut o mică Japonie lângă inima mea. Au participat la 
naşterea ei Yasunari Kawabata, Yasushi Inoue (Dragostea, şi moartea, şi valurile), 
Yukio Mishima, Haruki Murakami, Kazuo Inamori. 

Uneori, noaptea, visez că am ajuns în Japonia şi scriu o carte despre oamenii ei. 
Visez că adorm într-o grădină de cireşi cu flori albe. Visez că văd zăpada de pe 
muntele Fuji. Este roz, luminată de soarele roşu de pe steagul ca un cer alb. Iar eu 
pun palma dreaptă pe zăpada neîncepută, ca un fel de mângâiere pe obrazul chinuit 
al Japoniei. 

În zilele acestea citesc zilnic despre Japonia de sub dărâmături. Oamenii de 
acolo rezistă eroic. Americanii, înmărmuriţi, nu înţeleg de ce nu sunt jafuri, de ce 
toată lumea stă la coadă la alimente, de ce se reduc preţurile în magazine sau de ce 
se dau mărfuri pe gratis. La centrala nucleară, salariaţii nu vor să părăsească zona 
contaminată, pentru că luptă împotriva unei grozave catastrofe nucleare. Unii vor 
muri, alții ştiu că se vor chinui cu boli incurabile, provocate de contaminare. Dar 
moartea e uşoară, iar datoria e grea. Japonia de lângă inima mea este calmăşi tristă. 
Japonia cea de departe are nevoie de semnul nostru de prietenie, poate mai puţin 
de banii noştri. S-a obişnuit cu moartea, nu-i este frică, dar merită un gest, măcar 
pentru lecţia pe care ne-o dă. 


20 martie 2011 


SOCIETATEA INVADATĂ DE POLITICĂ 


Societatea românească este invadată de politică, deşi depolitizarea este 
declarată cel mai important imperativ, mai ales în campaniile electorale. După 
două decenii de democraţie, societatea se politizează pe zi ce trece. Nu mai rămâne 
nimic în afara politicului. Mai ales gândirea cotidiană, ea este prima victimă. 


Politicianismul nu este doar operă de politician 

Politicianismul este una dintre dimensiunile acestui fenomen; este una dintre 
patologiile discursului şi ale atitudinii politicienilor, astfel că nu e nevoie să 
consumăm spaţiu pentru a argumenta acest fapt. Politizarea este o dimensiune şi se 
referă la acțiunile celor care vin la putere şi transformă totul în politic. Ei schimbă 
toți funcționarii publici cu membri de partid şi transformă totul în interpretare 
politică, întreaga problematică socială devenind doar un aspect colateral al 
competiției politice. Dar opera de politizare are şi alţi agenţi, nu doar politicieni. 
Descoperi cu mare surpriză, citind analizele sociologie, că presupusele victime ale 
politizării sunt, de fapt, cei mai buni agenţi care transmit acest virus mai departe, 
într-un fel de epidemiologie politică. 

Politica a invadat gândirea şi sufletul oamenilor dintr-o ţară săracă, care au 
plonjat direct într-o lume pe care nu o înţeleg sau 
o gândesc doar în funcție de visele şi de utopiile lor. Este, poate, un fel de 
răzbunare a politicii, care, respinsă de oameni la nivel conştient, devine un fel de 
blestem pentru ţară. Românii încep să devină, fără de voie, ceea ce urăsc, adică 
politruci, iar gândirea politizată se extinde ca iarba rea. 


Justiţia nu este chiar o victimă inocentă 

Justiţia nu funcționează bine în România și asta nu se întâmplă doar pentru că 
politicienii intră cu bocancii în activitatea judecătorilor şi a procurorilor, ci mai 
ales pentru că aceştia din urmă încep să gândească politic. Nu telefonul 
preşedintelui, al premierului sau cel venit din partea deputaţilor este responsabil de 
luarea unor decizii strâmbe, ci chiar procurorii sau judecătorii gândesc politizat, se 
adaptează până la urmă la presiunea politică reală, fără îndoială. Mai ales atunci 
când se gândesc la consecinţele publice ale actelor lor se produce aproape sigur o 
infectare a deciziei lor de către gândirea politizată. Am cunoscut procurori care 
caută cu orice preţ doar nume mari din politică sau economie, pentru a se lansa în 
acest mod spre marile funcții de la București. De aceea arestarea preventivă a 
devenit un ritual politic în sine. De regulă, după arestare nu mai urmează nimic, 
pentru că dosarele sunt sărace şi slab întocmite, însăilate pe baza unor suspiciuni 
din presă. Închipuiţi-vă că un procuror se luptă pentru avansare, duce în arest 
preventiv pe cel mai tare om politic din oraş, dar clientul este judecat apoi de un 
judecător care vrea să arate, invers, că este imparţial, dincolo de presiunile statului, 
ale puterii şi, evident, nu-l condamnă, chiar dacă ar fi ceva probe. Omul acela de 
afaceri face vreo 29 de zile de puşcărie, rămâne traumatizat, dar în cele din urmă 
este achitat. 


Politizarea opiniei publice. Contracurentul de la Cluj 

Deşi doar în jur de 20% dintre români se declară interesați de politicăşi doar 
vreo 27% de cancanul politic, totuşi gândirea se politizează pe liniile de forţă ale 
simpatiilor faţă de politicieni. Prima aberaţie de acest gen am descoperit-o în 
sondajele de opinie pe care le făceam la Cluj, după ce Emil Boc devenise premier. 
Pe eşantioanele naționale, cei care spuneau cățara merge într-o direcție greşită erau 
în jur de 75%, procent distribuit omogen la nivelul provinciilor istorice şi, cu mici 
diferențe, între urban şi rural. La Cluj-Napoca, oraşul prim-ministrului, 62% dintre 
subiecţi declarau căţara merge într-o direcție bună. A trecut aproape un an până să 
adopte şi clujenii opinia generală. Bineînţeles, clujenii aveau experienţa mersului 
pe contrasens, doar l-au votat pe Gheorghe Funar timp de 12 ani, dar acolo era o 
rană istorică încă sângerândăşi o spaimă a ţăranilor, aduşi la oraş de valurile 
industrializării, de a nu fi alungați de ameninţarea capitalistă înapoi acasă, iar 


Funar, ajutat de câţiva pensionari specialişti în diversiune, reuşise să-i pună acestei 
ameninţări eticheta de pericol maghiar, lucru care convenea chiar şi ungurilor, care 
dădeau zilnic toate semnele de care Funar avea nevoie. Ca într-un fel de 
monstruoasă coaliție, două forme de extremism care nu puteau rezista decât una în 
prezenţa celeilalte se potenţau împreună. Acum însă, în oraşul cu procentul cel mai 
mare de studii superioare, această formă diferită de apreciere a dinamicii vieţii era 
totuşi aberantă. În fond, era o politizare în masă a gândirii unei comunităţi care 
rămăsese de pe vremea lui Funar cu reflexul de a se opune aprecierii celorlalți, cu 
un fel de sentiment absurd al unei excepționalități pe care ceilalți nu o înţeleg și, 
evident, cu gândul meschin ca Boc să aducă fondurile publice pe care ei le 
pierduseră pe vremea izolării din epoca Funar. Dar politizarea cuprinde şi forme 
mai largi, dincolo de autar hiile comunitare. 


Cum de simpatizanţii partidelor îşi explică diferit faptele sociale? 

Când preşedintele Băsescu a fost huiduit la Iaşi, pe 24 ianuarie 2011, 72% 
dintre pedelişti credeau că acest fapt a fost regizat, în timp ce la pesedişti procentul 
era de 14%, iar la penelişti de 29%. Sigur că este normal să existe o diferenţă de 
interpretare, diferenţa aceasta este însă enormă. Acordul faţă de acest gest este 
explicabil, aici doar 11% dintre votanţii pedelişti au o părere bună, în timp ce 
părerea bună, vecină cu satisfacția, a pesediștilor este de 69,3%, a peneliștilor de 
62%, pe când udemeriştii, aflați la guvernare, sunt mulțumiți doar în proporţie de 
30% de acest gest. Dacă UDMR iese de la guvernare, în scurt timp, aş paria, 
procentul lor se va modifica radical. 


Dacă întrebăm un eșantion naţional: „Sunteţi de acord cu afirmația: românii ar 
trebui să muncească din greu pentru a duce ţara într-o direcţie bună?“, pedeliştii 
răspund în proporție de 91,4% că sunt de acord, în cazul pesediștilor acordul este 
de 69%, iar la penelişti ajunge la 78%, atitudinea diferită venind doar din faptul că 
nu vor să acorde o circumstanță atenuantă guvernului pentru criza noastră 
economică. 

La fel ca răspunsul la cunoscuta întrebare legată de direcția în care merge ţara, 
direcția este bună pentru 3,3% dintre pesedişti, 3,4% dintre penelişti şi... 48,2% 
dintre pedelişti. 

Testând acordul cu afirmaţia „aş vrea ca la absolvirea studiilor copiii mei să se 
stabilească în străinătate“, marii adversari, adică pesediştii şi pedeliştii, în proporții 
aproape egale, 62%, se declară împotrivă, în timp ce simpatizanți liberalilor sunt 
de acord (54%). 

Politizarea gândirii afecteazăşi trecutul sau memoria socială. La întrebarea 
legată de percepția modului în care trăiau înainte de 1989, pedeliştii afirmă doar în 
proporție de 36% că trăiau mai bine, 47% dintre peneliști spun acelaşi lucru, iar 
pesediştii manifestă un acord de 54%. 

Nu este vorba aici de deosebiri generate de profiluri ideologice diferite, de 
diferențe statistic relevante între compoziţia electorate-lor partidelor. Acestea sunt 
responsabile pentru diferențe mult mai mici, dar viziunile radical diferite, atunci 
când se fac judecăţi de existență, reprezintă politizări excesive ale gândirii şi 
reprezentării socialului. 


Un pragmatism politic de orientare în administraţie 

A gândi politic este deja o cale spre reuşită. Se spune atunci că un astfel de 
individ este „orientat“ şi colegii lui îl invidiază; poate nu-l respectă, dar nici nu 
condamnă vehement pe cineva care este orientat politic, expresie tot mai frecventă 
azi. Un individ orientat politic ştie să facă orice concesie pentru a ateriza mereu în 
tabăra învingătoare. Am cunoscut primari din comune care, atunci când nu este 
mandatul lor în joc, negociază fie cu cei de la putere, fie cu cei din opoziţie, care ar 
putea să vină la putere, procentul de voturi pe care să-l ofere, după ce îşi dau 
obolul propriului partid. 

Primarii gândesc şi dirijează investiţiile doar spre ceea ce poate fi folosit 
electoral. Un populism greţos invadează orice formă de acțiune publică. Plăcuţele 
cu inscripțiile primarului, pe care ne spune cum a fost reabilitat, sub coordonarea 
sa, fiecare colţ de parc, se pun peste tot. 

Dacă vrea cineva să facă o investiţie, lumea se întreabă imediat al cărui 
politician sau partid este băiatul respectiv, pentru a înţelege dacă poate fi lăsat să 
facă sau nu ceea ce vrea. Dacă omul nu are încă 
o etichetă politică, atunci trebuie să-şi pună. Ce-i drept, o va putea schimba repede 
dacă vin alții la putere şi a fost prins cu o alegere greşită, ceilalți îl vor primi la 
sânul lor, dacă face o donaţie. 


Sărbători religioase şi politizare ceremonială 

Nici sărbătorile religioase nu scapă de zgura politicii. Sărbătoarea de la Nicula 
sau moaştele Sfintei Parascheva de la Iași sunt sărbători pe care nu ni le mai putem 
închipui fără politizarea ceremonială. Aici, clerul nostru este, alături de politicieni, 
destul de activ în atragerea unor gesturi politicianiste. Bătălia lui Flutur pentru a ne 
aduce lumina de la Ierusalim este deja un gest paradigmatic. În 2009 s-a adus o 
lumină la Patriarhie și alta, politică, direct la Suceava. În 2010 a adus-o din nou 
Flutur, iar acum citesc în Monitorul de Suceava că „sucevenii vor avea şi anul 
acesta lumina sfântă de la Ierusalim“. lar în acest caz, preoţii noştri nu sunt nişte 
victime, invitaţiile la asemenea evenimente curg către politicieni în preajma 
sărbătorilor, iar orice politician, cât o fi de minor, dacă este la putere, are loc în 
faţă la orice sărbătoare, pe principiul „să dăm Cezarului...“ 


Am pus nişte întrebări într-un sondaj făcut cu ocazia sărbătorilor pascale şi 
i-am întrebat pe oameni despre culoarea ouălor de Paşte. Aici nu i-am prins, oul 
portocaliu sau cel roşu sunt vopsite cu aceeaşi intensitate şi de pesedişti, şi de 
pedeliști. Dar ce să spun, am devenit şi noi, observatorii, uşor paranoici, dacă am 
încercat această ipoteză. 


Românii nu ştiu cât de importantă este politica 

Din nefericire, interesul românilor pentru politică este foarte mic și el scade pe 
măsură ce politica ne invadează viaţa. Deşi politica ne inundă de peste tot, românii 
privesc acest fenomen doar ca pe o ocazie egoistă, nu ca pe o şansă colectivă. 
Tipul de individualism din viaţa cotidiană va face, dacă nu suntem atenţi, să nu 
mai regăsim niciodată sensul aristotelic al politicii, mai apropiat de comunitate, de 
construcția unui sens comun al activităţii îndreptate spre binele public. Politica, 
aceea care acum inundă societatea, a ucis speranţa şi duce la banalizarea răului, 
cum scria Hannah Arendt. O politică invadatoare, care a pătruns în cotidian, 
vulgarizată, redusă la obținerea de avantaje directe şi egoiste, ucide distanţa care 
ne poate permite să vedem miezul de vis, posibilitatea de speranţă şi de proiecte de 
acțiune comună din politică, dincolo de tipul de ideologie, dar prin intermediul 
sistemului de valori pe care-l conţine orice ideologie. 

O bună perioadă de timp am crezut că ideile mele se vor întâlni cu cele ale altor oameni 
Şi, încet, vom putea constitui o echipă pentru schimbare, un colegiu invizibil care va creşte 
pe zi ce trece şi va reuşi să facă ceva. Dacă nu va putea să răstoarne munţii inerției, măcar 
va ajuta ca lucruri mici să se întâmple, pornind de la o idee modelată pe hârtie. Pentru că 
scrisul este ca un fel de piatră, care nu zboară în vânt, ca vorba, el rămâne undeva în 
Univers. Poate fi luat de fiecare şi folosit ca o armă sau ca o cărămidă cu care sunt 
construite marile lucruri şi evenimente. Prima schimbare este una mică, dar importantă, cea 
în care începi să vezi diferit unele lucruri din jurul tău şi începe să-ţi pese. Contabilizezi şi 
alte griji, te doare 
suferinţa din jur şi Acum, cartea RAO vine și prin SMS! ) 
nu te mai a septembrie 2010 — septembrie 2011 
la comunitate ca 
la o ghenăşi nici la patria ta ca la o hartă agățată pe peretele clasei întâi. 


Comandaţi prin SMS cărți RAO, urmând paşii de mai jos: 

1. Trimiteţi un SMS cu textul „RAO“ la numărul 1771 (tarif nomal). 
2. Noi vă vom suna şi vă vom prelua comanda. 

3. Cărţile vă vor fi livrate gratuit prin intermediul Poştei Române sau, 


contra unei taxe de transport, prin curier rapid. Numărul de SMS este valabil în reţelele Orange, 
Vodafone şi Cosmote.Pentru toate cărțile comandate prin SMS, beneficiaţi de 15% reducere. 

